﻿အဲၫစ့ယၫ Isaiah 1 

1 စအၫမူၭ အဖိၪခွၫ စအဲၫစ့ယၫ အဒၪဘၪ ဆၧလၧယၫလခီၫနီၪ, လၧအဒၪဘၪ လၧယုဒၫ, ဒဲယရုစလံၫ့ အဂဲးအကၠီၪ့, လၧယုဒၫ အစဎွၩၥံၪ, စအၧၭဇဲအၫ, ဒဲစယိၥၫ့, စအၫဟဇၭ, စဟ့ၭဇကဲအၫ အမုနံၩလဖၪ အဖၧၩ့လီၫ. 2 နါဂၧၫ့ဆံၭ မူၭခိၪဧ့, ဒိၭနနါဆံၭ, ဂၪ့ခိၪဧ့! အဂဲးဘဲၫယီၩ ယဟိဝၩ ချဲၩ့ဆၧလီၫ. ယဒုၭဒိၪထၪ့, ဒဲလုအၪ့ လုအီၩ ဖိၪခွၫလဖၪတၭ, အဝ့ၫၥံၪ ဒၪလ့ၬ ပိၩ့ထၪ့ယၧၩ လီၫ. 3 ချီဖၫ ၥ့ၪယၫ အကဆါ, ဒဲကၥ့ၪယီၩ့ ၥ့ၪယၫ အကဆါ ဒုၭအၪ့ အဆၪအလးလီၫ. အ့ၪမွဲ အံၫစရ့လၭ ၥ့ၪယၫဆၧ အ့ၬ; ယၡၩခမျၧးၥံၪ ဆီၫ့မီၪ့ဝ့ၫအ့ၬ! 4 ၦဆၧဒဲၩဘၭဖိၪ လဆၨၩဧ့, နၥံၪ ဘၪအၡၪ့လီၫ. ၦခမျၧး လၧအဘၪယိၭ ဆၧအၧၩ့ဆၧၥၫ့ဎၧၫ့; ၦမၩဆၧအၧၩ့ အချံၫအၥၪ! ဖိၪလဖၪ လၧအမၩစံၪစၪဆၧလီၫ. အဝ့ၫၥံၪ စဲၪ့ဒၪခွံၬ ယဟိဝၩယူၭ; အဝ့ၫၥံၪ မၩၥၭထၪ့ယူၭ အံၫစရ့လၭ အဆၧဆံၫ့ဎံၪ လဂၩယူၭတၭ, ထဲၩ့ထဲၩ့ယူၭ လၧအလးခဲၫ့ယူၭ. 5 နၥံၪ မိဘၪ ဆၧထးဒံၭ နၥံၪ လၧအလး လစီၪ့စီၪ့လဲၪ. နၥံၪ မိပိၩ့ထၪ့ဒံၭ ဆၧဒံၩ့ အၪဒံၭလီၫ. ဆၧအခိၪဎွံၪနီၪ ဆၫဝ့ၫ ထၧၫ့ဖျိၪ့ယၫ; ဒဲဆၧအၥၭနီၪ လၩ့ဘဲၩဝ့ၫ ထၧၫ့ဖျိၪ့ယၫလီၫ. 6 လၧအခၪ့ယၫၥၭ ဖိးလၧအခိၪဎွံၪနီၪ ဆၧအလးအယၪဂ့ၩ အီၪလၧအဖၧၩ့အ့ၬ. မွဲဆၧဘၪဆ့ၭ အလး, ဆၧဖၧၩ့လး ဒဲဆၧထး အဖၧၩ့လးနီၪလီၫ. ဘၪ ဆၧဆံထိၬဝ့ၫအ့ၬ, ဘၪ ဆၧဘီၪ့ဝ့ၫအ့ၬ. တၭ ဘၪ ဆၧမၩဆါဝ့ၫ လၧၥိၪၥံၪချၫၥံၪဆ့အ့ၬ. 7 နၥံၪအခးနီၪ အီၪယူဝ့ၫ, နၥံၪဒိၩ့ၥံၪ မ့ၪအၪ့ခွံၬဝ့ၫဒၪတၭ, နၥံၪအဂၪ့ခိၪနီၪ ၦလခီၫဘၩ့မုးဖိၪ အၪ့ခွံၬဝ့ၫ လၧနၥံၪ အမ့ၬယၫတၭ, အီၪယူဝ့ၫ ဘဲၫၦလခီၫဘၩ့မုးဖိၪ မၩနၧၩ့မၩစၪဆၧ အၥိၭနီၪလီၫ. 8 ဇံအိၫ့ အဖိၪမုၪ အီၪလၩ့ထး ဘဲၫတဲၩလဖျိၪ့ လၧစဘံၭ အလးဖၧၩ့ အၥိၭ, ဘဲၫကၠၩ့လဖျိၪ့ လၧထံၩၥၪ အလးဖၧၩ့ အၥိၭ, ဘဲၫဒိၩ့ လၧအဒုၪအဒၩ ဝၩ့ထၬဝ့ၫ အၥိၭလီၫ. 9 ၥုၭမုခမျၧး အယဟိဝၩ အ့ၪလဒုၭအီၪလၩ့ထးဘၪ ၦၡၩ လၧဆၧလၩ့ထး လဆံၭတၭ, ပမိမၩပၥၭ ဘဲၫစီဒၧၫ့, ပမိလၩ့ဂၬ ဂမိရၫနီၪလီၫ. 10 ခိၭနၪ ယဟိဝၩအလူဆံၭ; စီဒၧၫ့ အၦဒိၪၥံၪဧ့, ဒိၭန့ ပယွၩ အဆၧၥီၪ့ဆၧၥၫ့ဆံၭ, ဂမိရၫ အၡၩခမျၧးၥံၪဧ့, 11 နၥံၪ လုထၪ့ယၧၩ လၧဆၧအၪအၪလ့ၬနီၪ; မွဲဘၪလဲၪ, ယဟိဝၩ စံၭဝ့ၫဒၪ ယဘျဲၩအၪ့ လၧၥိၪဖၫ အဆၧလုမ့ၪ, ဒဲဆၧဖိၪဆၧဎါ အဘီၪအၥိၪလီၫ. တၭ ဘၪယၥၭ လၧချီဖၫ ဒဲၥိၪဖိၪ, ဒဲဘ့ၪဖၫ အၥွံၪအ့ၬ. 12 ထီးနၥံၪ အ့ၪဂဲၫထၪ့ လၧယမ့ၬယၫ ဘဲၫၥိၭ နၥံၪ မိယဲး ယဝၩ့ဖၧၩ့တၭ, မွဲပလၫ အၪ့ကံၩ့ ဆၧနီၪလမံၩ့ လၧနၥံၪ အစူၪဖၧၩ့ လဂၩလဲၪ. 13 ဂဲၫဆိၬလၧၩ့ ဆၧမၩဘိၪ့ ပျီၩပျီၩနီၪ လဂ့ၩ, ဆၧဆူၭခဲၩနၧၫ့မၧၫ့နီၪမွဲ ဆၧၥၭလိၪ လၧယဂးလီၫ. လၩၥံၫ အနံၩ, ဒဲမးၥံၫအနံၩ, ဒဲကိၭကီၪ့ဆၧနီၪ မွဲဘဲၫနီၪၥိၭ တၭ; ဆၧအၧၩ့ဆၧၥၫ့, ဒဲဘိၪ့ဆၧဘၩဆၧ အဆၧအီၪကီၪ့နီၪ ယထိးကဲၪအ့ၬ. 14 နၥံၪ အလၩၥံၫအနံၩ, ဒဲနၥံၪ ဖၭ မုနံၩ အဆၧအီၪကီၪ့နီၪ ယၥၭဂဲၫ့ ယဝ့ၫတၭ, ကဲၪယူၭ ဆၧဎၧၫ့ လၧယလီၩ့ယူၭတၭ, ယအွံၪယယိၭနီၪ, ဆၧပွံၭယၥၭယူၭ. 15 ထီးနၥံၪ ယူၬထၪ့ နၥံၪအစူၪတၭ, ယမိအီၪက့ၪၥူၪခွံၬ ယမ့ၬၥၪ လၧနၥံၪတၭ, ထီးနၥံၪ မၩအၪထၪ့ နၥံၪ အဆၧဘၩဆိၪဖၪတၭ, ယခိၭနၪအ့ၬ; နၥံၪအစူၪ ဎွ့ၩဝ့ၫ လၧဆၧၥွံၪလီၫ. 16 ၥူၫဝၭခွံၬ နၥံၪအၥၭ, မၩဆံၫ့ထၪ့ နၥံၪအၥၭ, နၥံၪ မၩ ဆၧအအၧၩ့နီၪ ၥုၭခွံၬ လၧယမ့ၬယၫဆံၭ; မၩလၧၩ့ ဆၧအၧၩ့ လဂ့ၩ. 17 မၩလိၪ မၩ ဆၧဂ့ၩဆံၭ. အၪ့ဎၬ ဆၧစ့ၩရၫ့တီၩ, မၩဆၧၩ့ ၦၡၩ လၧအဘၪ ဆၧမၩအၧၩ့မၩနၭဝ့ၫ, စ့ၩရၫ့တီၩန့ ၦဖိၪဎွ့ၪ, မၩဆၧၩ့ ၦမုၪမဲၫဆံၭ. 18 ဂဲၫဘီၪ, ယဟိဝၩ စံၭဝ့ၫဒၪ, မွဲပကိၪ့လိၬၡီၩ့ ပၥၭဆံၭ. နၥံၪ အဆၧဒဲၩဘၭမွဲ ဘဲၫဆၧဝီၩယဲ အၥိၭ လါနၫ့တၭ, မိဘွၩထၪ့ဝ့ၫ ဘဲၫမူၭခိၪဖီၫ အၥိၭနီၪလီၫ. အ့ၪဝီၩ ဘဲၫ ဆၧဝီၩလုၭဖုၭ အၥိၭ လါနၫ့တၭ, မိမၩအၥၭ ဘဲၫ ၥိၪအဆီၪ့ အၥိၭလီၫ. 19 နၥံၪအၥၭ အ့ၪအီၪ, ဒဲခိၭနၪဆၧတၭ, နၥံၪ မိအၪ့ ထံၫၥံၪခးၥံၪနီၪ အဆၧဂ့ၩလီၫ. 20 အ့ၪမွဲ နၥံၪ အ့ၪဂဲးလိၬတ့ၭလိၬ, ဒဲပိၩ့ထၪ့ဆၧတၭ, ဖၩ့ၥံၪနၭၥံၪ မိအၪ့ခွံၬ နၥံၪလီၫ. အဂဲးဘဲၫယီၩ ယဟိဝၩအနိၭ ချဲၩ့ဆၧ နီၪလီၫ. 21 ဒိၩ့လၧအလူတီၩနီၪ ကဲၪထၪ့ယူၭ ၦမဲၩဎွဲၩမုၪ မၬကၨ! လၧအၥၫ့ဎွ့ၩယူၭဝ့ၫ လၧဆၧစ့ၩရၫ့တီၩ, ဆၧတီၩဆၧလီၩ့ အီၪဝဲၩ လၧအဖၧၩ့ယူၭ; အ့ၪမွဲ ဘိၩ့နဲၪ့ယီၩ, ၦမၩၥံၫၦၡၩၥံၪလီၫ. 22 နစ့ၩ ကဲၪထၪ့ အအ့ၪ, နစဘံၭထံၫနီၪ လဲၩဎုၬအၥၭ လၧထံၫလီၫ. 23 နၦဒိၪဖၭဒိၪၥံၪမွဲ ၦလၧအပိၩ့ထၪ့ဆၧတၭ, ထၧၫ့ထံၩထၧၫ့ၥိၭ လၧၦအၪ့ဂူၪအၪ့ဘျၪဆၧ, အဲၪ လၬဆီၪ့ ကိၭအဂၩဒ့ၭတၭ, အၪ့ဎၬ ဆၧဖ့ၪလၫ့လီၫ. အဝ့ၫၥံၪ စ့ၩရၫ့န့ ၦဖိၪဎွ့ၪအ့ၬ ၦမုၪမဲၫအခွးနီၪ ဂဲၫဘၪ လၧအအီၪဆ့အ့ၬ. 24 မၩအၥၭဘဲၫနီၪတၭ, ကဆါ, ဆၧၥုၭမုခမျၧး အယဟိဝၩ အံၫစရ့လၭ အဆၧဒိၪဆၧဆီၪ့ လဂၩ စံၭဝ့ၫဒၪ, အၩလါ! ယမိမၩမုၬထၪ့ထဲၩ့ယၥၭ လၧၦထၫ့ဒုၪဒၩ ယၧၩတၭ, ယမိမၩဆၧၫ့ ဆၧအၧၩ့ လၧယဒုၪယဒၩၥံၪ နီၪလီၫ. 25 ယမိကၠၪယစူၪ လၧနအီၪတၭ, ယမိမၩဖံၪထၪ့ခွံၬ နစ့ၩ အအ့ၪ, ဒဲမၩန့ခွံၬ နၡၬ ထီးအလူၬ; 26 တၭ ယမိဒုၭအီၪထၪ့ထဲၩ့ နၡၩ စ့ၩရၫ့ဆၧ ဘဲၫ လၧအဝံခိၪ အၥိၭနီၪ, ဒဲနၡၩ ဒုၭကိၪ့ဆၧ ဘဲၫလၧအခၪ့ထံၭ အၥိၭနီၪလီၫ. လၧခဲၫ့ထဲၩ့ ဆၧမိကိၭနၧၩ လၧဆၧတီၩဆၧလီၩ့ အဒိၩ့, ဒိၩ့ လၧအလူတီၩလီၫ. 27 ဆၧမိဎွ့ၩန့ထဲၩ့ ဇံအိၫ့ လၧဆၧစ့ၩရၫ့, အၡၩ လၧအဂဲၫထဲၩ့လဖၪ လၧဆၧတီၩဆၧလီၩ့ လီၫ. 28 ၦမၩမၪဆၧ ဒဲၦဆၧဒဲၩဘၭဖိၪနီၪ မိထီၩ့ လၧဆၧဂၭဂီၩ့ လစီၪ့ဎးတၭ, ၦလၧအစဲၪ့ဒၪ ယဟိဝၩနီၪ မိလူၬခွံၬဝ့ၫလီၫ. 29 အဂဲးဘဲၫယီၩ အဝ့ၫၥံၪ အမ့ၬ မိမဲ လၧၥံၪ့ထိၭဖၫၥံၪ လၧနၥံၪ ဆိၫ့န့ဝ့ၫ အကၠီၩ့တၭ, နၥံၪ မိအီၪက့ၪမဲ နၥံၪအမ့ၬ လၧကျိၭၥံၪ လၧနၥံၪ ရွံန့ဝ့ၫ အကၠီၩ့နီၪလီၫ. 30 အဂဲးဘဲၫယီၩ နၥံၪ မိမၩ နၥံၪအၥၭ ဘဲၫၥံၪ့ထိၭဖၫ လထံၭ လၧအလၪလၩ့ယံၭ အၥိၭ, ဒဲဘဲၫ ကျိၭ လၧထံၫလအီၪဘၪ လၧအဖၧၩ့ အၥိၭနီၪလီၫ. 31 တၭ ၦအဂဲးဆီၪ့နီၪ မိကဲၪထၪ့ ဘဲၫ လူၪကၩ့ အအ့ၪအၥိၭ, ဒဲအမၩဆၧ ဘဲၫမ့ၪဖီၫ အၥိၭတၭ, မ့ၪ မိအၪ့ခွံၬဝ့ၫ လစီၪ့ဎးတၭ, ဆၧမိမၩလၩ့ဖံၬခွံၬဝ့ၫ နးဂၩအ့ၬ. 

အဲၫစ့ယၫ Isaiah 2 

1 ဆၧလၧစအၫမူၭ အဖိၪခွၫ စအဲၫစ့ယၫ ဒၪဘၪဝ့ၫ လၧယုဒၫ; ဒဲယရုစလံၫ့ အဂဲး. 2 လၧမုနံၩ အခဲၫ့ထုၬလဖၪနီၪ ဆၧမိမၩအၥၭ လၧယဟိဝၩအဂံၪ့ အခိၪလီၩ့နီၪ မိအီၪဂုးအီၪခၧၫ့ လၧခိၪလီၩ့ဒၩ့ခိၪတၭ, မိဘၪ ဆၧအီၪက့ၪထၪ့ထီၫနဲၪ့ဒံၭ ဆၧစီၩ့ခိၪၥံၪတၭ, ၦကိၭဆၨၩဒ့ၭ မိလၩ့ယွၩဝ့ၫ လၧအအီၪ လီၫ. 3 ၦခမျၧးအၪဆၨၩ မိလ့ၩတၭ စံၭဝ့ၫ, ဂဲၫဘီၪ, မွဲ ပမိလ့ၩထၪ့ၡီၩ့ လၧယဟိဝၩအခိၪလီၩ့ လၧစယၫကူၭ အယွၩအဂံၪ့နီၪဆံၭ. တၭ အဝ့ၫဒၪ မိနဲၪလိၪပၧၩ လၧအဖၧၩ့ၥၭၥံၪတၭ, ပမိဖိၬအဖၧၩ့ၥၭလဖၪလီၫ. အဂဲးဘဲၫယီၩ ဆၧၥီၪ့ဆၧၥၫ့ မိစဲၪ့ထၪ့ခွံၬ လၧဇံအိၫ့ အဖၧၩ့, ယဟိဝၩ အလူအထၫ လၧယရုစလံၫ့ အဖၧၩ့လီၫ. 4 အဝ့ၫဒၪ မိစ့ၩရၫ့ဆၧ လၧၦဆၨၩၥံၪ အကျၩတၭ, မိအၪ့ၥီၪ့ ၦခမျၧးအၪဆၨၩတၭ, အဝ့ၫၥံၪ မိနဲၫ့ထဲၩ့ အနၭၥံၪ မၩကဲၪထၪ့ ထဲၫအနါ, ဒဲအဖၩ့ၥံၪ ကဲၪထၪ့ ဎ့ၬဖ့ၬၥံၪ့လီၫ. တၭ ၦလဆၨၩ မိယၩ့ထၪ့ လၧနၭ လၧအထၫ့ဒုၪဒၩ ၦလဆၨၩဒၪနီၪဆ့အ့ၬ; ဒဲမၩလိၪလၧၩ့ ဆၧဒုၭၥုၭဆ့ အ့ၬ. 5 စယၫကူၭ အဂံၪ့ဖိၪၥံၪဧ့, ဂဲၫနၥံၪဝ့ၫဘီၪ, မွဲပမိလ့ၩၡီၩ့ လၧယဟိဝၩ အဆၧဖၩ့ အဖၧၩ့နီၪဆံၭ. 6 အဂဲးဘဲၫယီၩ နစဲၪ့ဒၪယူၭ နၡၩခမျၧး စယၫကူၭ အဂံၪ့ဖိၪယူၭ. အဂဲးဘဲၫယီၩ အဝ့ၫၥံၪ ဎွ့ၩဝ့ၫ လၧဆၧလၧမုထၪ့လခီၫ, ဒဲၦမၩကဒၩၦမ့ၬ ဘဲၫၦဖလံၡၫဖိၪ အၥိၭနီၪတၭ, ဖီၪ့လိၬ အစူၪ လၧၦလခီၫဘၩ့မုးဖိၪလီၫ. 7 အဝ့ၫၥံၪ အထံၫအခး ဎွ့ၩဝ့ၫ လၧကျိၪၥံၪစ့ၩၥံၪ, ထီၫ့ၥံၪလွ့ၫၥံၪတၭ, အဆၧအီၪက့ၪကီၪ့ဆၧနီၪ အထုၬအီၪအ့ၬ. အထံၫအခး ဎွ့ၩဝ့ၫ လၧကၥ့ၪဆ့, ဒဲအလဲၪ့ၥုၭလဖၪနီၪ အထုၬအီၪအ့ၬ. 8 အထံၫအခး ဎွ့ၩဝ့ၫ လၧဆၧဂၩ့ဆၧဖၪ့ဆ့; ဆၧလၧအစူၪမၩဝ့ၫ, ဆၧလၧအစူၪနိၩ့ မၩကဲၪထၪ့ဝ့ၫလဖၪနီၪ အဝ့ၫၥံၪ ဘိၪ့ထၪ့ဘၩထၪ့ဝ့ၫဒၪလီၫ. 9 တၭ ၦအၡၪ့ ၡီၫ့လၩ့အခိၪ, ဒဲၦအဒိၪ ဆၪ့လၩ့အၥၭလီၫ. အခိးမွဲ နကွဲၪဖျါ အဝ့ၫၥံၪ အဆၧမၪအ့ၬ. 10 လ့ၩနုၬ လၧလိးဖၧၩ့လဲၫ့ဖၧၩ့တၭ, မၩဘံၭမၩဘၧၩ့ နၥၭ လၧဂၪ့ခိၪမုၬအကျၩ, လၧဆၧၥၭမဲၪယဟိဝၩ အကၠီၩ့, ဒဲလၧအကယးကဖး အလၩအဖၩ့ အကၠီၩ့နီၪ ဆံၭ. 11 ဆၧလၧမုလနံၩနီၪ ၦၡၩအမ့ၬ အီၪထၪ့ထီၫနီၪ မိဘၪ ဆၧဒုၭဆၪ့လၩ့ဝ့ၫတၭ, ၦၡၩ အဆၧထၪ့ထီၫနီၪ မိဘၪ ဆၧဒုၭဆၪ့လၩ့ဝ့ၫတၭ, လၧမုလနံၩနီၪ ယဟိဝၩ မိဘၪ ဆၧအီၪက့ၪထၪ့ထီၫဝ့ၫ လဂၩဎးလီၫ. 12 အဂဲးဘဲၫယီၩ ဆၧၥုၭမုခမျၧး အယဟိဝၩ အမုလနံၩ မိဘၪ ကယဲ ဆၧလၧအအီၪက့ၪ ဖိၫလိၫအၥၭ ဒဲအီၪက့ၪထၪ့ထီၫအၥၭ, ဒဲကယဲ ဆၧအီၪက့ၪထၪ့ထီၫဝ့ၫ ထီးအလူၬနီၪ, မိဘၪ ဆၧဆၪ့လၩ့ဝ့ၫလီၫ. 13 မိဘၪ ကယဲ လ့ၭဘနၧၫ့ အၥံၪ့ၡိၫအ့ရ့ၭ လၧအထီၫ, ဒဲမိဘၪ ဘၫၡၫ့ အၥံၪ့ထိၭဖၫ ထီးအလူၬ. 14 ဒဲမိဘၪ ကယဲ ခိၪလီၩ့ထီၫ, ဒဲကယဲ ဆၧစီၩ့ခိၪထၪ့ထီၫ, 15 မိဘၪ ကယဲ တၨၭထၪ့ထီၫ, ဒဲမိဘၪ ကယဲ ဆၧအခိၪဒၧၩ့, လၧၦထၪ့ လၥ့ၪဘၪ; 16 မိဘၪ ကယဲ တၫၡံၭ အကဘၩ့, ဒဲမိဘၪ ကယဲ ဆၧအဖျီၪဂ့ၩ ထီးအလူၬလီၫ. 17 ၦၡၩ အဆၧထၪ့ထီၫနီၪ မိဘၪ ဆၧခွံၬလၩ့ခွံၬဝ့ၫတၭ, ၦၡၩ အၥၭထၪ့ထီၫနီၪ မိဘၪ ဆၧဆၪ့လၩ့ဝ့ၫတၭ, လၧမုလနံၩနီၪ ယဟိဝၩ မိဘၪ ဆၧအီၪက့ၪထၪ့ထီၫဝ့ၫ လဂၩဎးလီၫ. 18 တၭ ဆၧဂၩ့ဆၧဖၪ့နီၪ မိလၩ့မါခွံၬဝ့ၫ ထီးအလူၬ လီၫ. 19 တၭ ၦလဖၪ မိလ့ၩနုၬ လၧလိးအိၩဖၧၩ့, ဒဲဂၪ့ခိၪအိၩဖၧၩ့ လၧအဆၧၥၭမဲၪ ယဟိဝၩ အကၠီၩ့, ဒဲလၧအကယးကဖး အလၩအဖၩ့ အကၠီၩ့, လၧအဂဲထုၪ့ မၩၡိၩ့ၡိၬ ဂၪ့ခိၪ နၭနၭလ့ၬ အဘိၩ့ဘၭနီၪလီၫ. 20 ဆၧလၧမုလနံၩနီၪ ၦၡၩအဆၧဂၩ့စ့ၩ, ဒဲအဆၧဂၩ့ထီၫ့ လၧအတဲၩ့ဝ့ၫ လၧအနၫ့ဆါ လဂၩဘၪလဂၩ မိဘၩဝ့ၫ အဂးနီၪ မိခွံၬၡိၭခွံၬဝ့ၫ လၧဝံၩၥံၪ, ဒဲဖျၪၥံၪအအီၪ, 21 ဘဲၫအမိလ့ၩနုၬ လၧလိးထ့ဖၭ အဖၧၩ့, ဒဲလၧလဲၫ့ခိၪစူၩထၪ့လၩ့အိၪ့ၥံၪ အဖၧၩ့, လၧယဟိဝၩ မၩၥၭမဲၪဆၧ အကၠီၩ့, ဒဲအကယးကဖး အလၩအဖၩ့ အကၠီၩ့, လၧအဂဲထုၪ့ မၩၡိၩ့ၡိၬ ဂၪ့ခိၪ နၭနၭလ့ၬ အဘိၩ့ဘၭနီၪလီၫ. 22 ထီးဒိၭနဲၩ့ နၥံၪအၥၭ လၧၦၡၩ လၧအၥၭ အီၪဝ့ၫ လၧအနၫဖၧၩ့နီၪ လဂ့ၩ; အဂဲးဘဲၫယီၩ ဆၧမိအီၪက့ၪ အဝ့ၫဒၪ လၧဆၧနီၪလမံၩ့လဲၪ. 

အဲၫစ့ယၫ Isaiah 3 

1 အဂဲးဘဲၫယီၩ, ယိခွါ, ကဆါ, ဆၧၥုၭမုခမျၧး အယဟိဝၩနီၪ, မၩန့ထၪ့ခွံၬ လၧယရုစလံၫ့, ဒဲလၧယုဒၫ အဖၧၩ့ ဆၧမၩခၧၫ့ထၪ့ ၦၡၩအၥၭ, ဒဲဆၧဒိၭနဲၩ့အၥၭ အလး, ဆၧဒိၭနဲၩ့အၥၭ အကိၪ ထီးအလူၬ, ဒဲဆၧဒိၭနဲၩ့အၥၭ အထံၫ ထီးအလူၬ, 2 ၦအဆီၪ့ ဒဲၦၡၩၥုၭဖိၪ, ၦစ့ၩရၫ့ခွး, ဒဲမီၪ, ၦဖၭဆၧ, ဒဲၦၥုၪ့က့ၭၥၭၡါ, 3 ၦယဲဆံၫအခိၪ ဒဲၦဘၪ ဆၧယူၭယၪ့ဝ့ၫ, ၦဒုၭကိၪ့ဆၧ, ဒဲၦကိၪ့မၩဆၧၥ့ၪ, ဒဲၦမၩကဒၩၦမ့ၬလီၫ. 4 ယမိအီၪက့ၪထၪ့ ဖိၪၥၪၥံၪ လၧၦဒိၪဖၭဒိၪ အလးတၭ, ဖိၪၥၪဆံၭလဖၪ မိပၧၩ့ဘၪ အဝ့ၫၥံၪလီၫ. 5 တၭ ၦခမျၧးၥံၪ မိမၩအၧၩ့လိၬအၥၭ ဆုၬဆုၬ, လဂၩဘၪလဂၩလီၫ. ၦၥၭဘၪ့ မိမၩကြၩ့ထမး ၦၥၭၡါလဖၪ, ဒဲၦလၧအလၩအဖၩ့ လအီၪဘၪနီၪ မိမၩကြၩ့ထမး ၦလၧအလၩအဖၩ့အီၪလီၫ. 6 ထီးနီၪလဖၧၫ့ ၦလဂၩ မိဖီၪ့ထၬ အထၧၫ့ဖုဝဲ လၧအဖါ အၡၩဂံၪ့ဖိၪ အကျၩတၭ, စံၭဝ့ၫ, နအီၪလၧဆၧကီၩ့ဆၧၥိၭ, နဘၪ ကဲၪထၪ့ ၦဒိၪပၧၩ့ပၧၩတၭ, ဆၧလၩ့ဎီးယီၩ မိအီၪလၧနစူၪ အဖၫ့လၬလီၫ. 7 ဆၧလၧမုလနံၩနီၪ အဝ့ၫဒၪ မိထုၭထၪ့ အလူတၭ, စံၭဝ့ၫ, ယကဲၪ ၦမၩဘျၪထဲၩ့ဆၧ အ့ၬ; တၭ ကိၪမွဲဂ့ၩ, ဆၧကီၩ့ဆၧၥိၭမွဲဂ့ၩ, အီၪလၧယဂံၪ့ဖၧၩ့အ့ၬ. အီၪက့ၪယၧၩ လၧၦခမျၧး အၦဒိၪပၧၩ့ဆၧနီၪ လဂ့ၩ. 8 အဂဲးဘဲၫယီၩ ယရုစလံၫ့ လၩ့ဎီးခွံၬဝ့ၫ, ဒဲယုဒၫ ဂၭဂီၩ့ဝ့ၫလီၫ. အဂဲးဘဲၫယီၩ အဝ့ၫၥံၪအဖျ့ၩ ဒဲ အဆၧမၩနီၪ ထၫ့ဒုၪဒၩ ယဟိဝၩ ဘဲၫၥိၭ အမိမၩဆၫ အဆၧလၩဖၩ့ အမ့ၬၥၪလီၫ. 9 အဝ့ၫၥံၪ အမ့ၬဘျီၪထၪ့, ထိးအၥၭ ထၫ့ဒုၪဒၩ အဝ့ၫၥံၪလီၫ. တၭ အဝ့ၫၥံၪ ဒုၭဖျီၪ အဆၧဒဲၩဘၭ ဘဲၫစီဒၧၫ့အၥိၭ, အီၪက့ၪၥူၪဝ့ၫအ့ၬ. အဝ့ၫၥံၪအၥၭ ဘၪအၡၪ့; အဂဲးဘဲၫယီၩ မွဲအမၩအၧၩ့လၩ့ အၥၭဒၪဝ့ၫလီၫ. 10 စံၭနၥံၪဝ့ၫ လၧၦတီၩၦလီၩ့နီၪ, လၧဆၧမိမုၬ လၧအဝ့ၫဒၪ အဂးနီၪဆံၭ. အဂဲးဘဲၫယီၩ မွဲအမိအၪ့ဘၪ အဆၧမၩ အဆၧၥၪလီၫ. 11 ၦအၧၩ့နီၪ ဘၪအၡၪ့လီၫ. အဂဲးဘဲၫယီၩ ဆၧမိဖ့ၪလၫ့ အဝ့ၫဒၪ ဘဲၫအစူၪမၩဆၧ အၥိၭနီၪလီၫ. 12 ယၡၩခမျၧးယီၩ, ဆၧမၩအၧၩ့ဝ့ၫနီၪ မွဲဖိၪၥၪၥံၪ, ဒဲၦမုၪၥံၪ ပၧၩ့ဘၪဝ့ၫလီၫ. ယၡၩခမျၧးၥံၪဧ့, ၦလၧအၥိၫ့နၧၩလဖၪနီၪ ဒုၭဂၭဖျိၭနၧၩ တၭ, မၩဂၭဂီၩ့ခွံၬ နဖၧၩ့ၥၭ အဆၧလ့ၩဝ့ၫလီၫ. 13 ယဟိဝၩ ဆၧၫ့ထုၪ့ဝ့ၫ ဘဲၫၥိၭ အမိချဲၩ့ခွးတၭ, ဂဲထုၪ့ဝ့ၫ ဘဲၫၥိၭ အမိစ့ၩရၫ့ ၦဆၨၩၥံၪလီၫ. 14 ယဟိဝၩ မိလ့ၩနုၬ လၧဆၧစ့ၩရၫ့ အဖၧၩ့, လၧအၡၩခမျၧး အၥုၪ့က့ၭၥၭၡါ, ဒဲအၦဒိၪဖၭဒိၪလဖၪလီၫ. အဂဲးဘဲၫယီၩ နၥံၪဝ့ၫဒၪယီၩ နၥံၪ အၪ့ခွံၬယူၭ စဘံၭမုအလးယူၭ, ဆၧအၪ့ဂူၬန့ လၧၦၡၪ့ဖိၪယၬဖိၪနီၪ အီၪဝ့ၫ လၧနၥံၪ အဂံၪ့ဖၧၩ့လီၫ. 15 နၥံၪ ထးလၩ့ဘျ့ၭ ယၡၩခမျၧး, နၥံၪ ဂူၬန့ ၦၡၪ့ဖိၪယၬဖိၪနီၪ မွဲဘၪလဲၪ. ကဆါ, ဆၧၥုၭမုခမျၧး အယဟိဝၩ စံၭဝ့ၫဒၪ. 16 ယဟိဝၩ စံၭဝ့ၫဒၪ, မွဲလၧဇံအိၫ့ အဖိၪမုၪၥံၪ, အၥၭထၪ့ထီၫတၭ, လ့ၩဆၧ လၧအခိၬ ဘိၭထၪ့အၥၭတၭ, အၪ့လွ့ၫဆၧ လၧအမ့ၬၥၪၥံၪတၭ, လ့ၩဆၧထွ့ၫအခၪ့ဒုၭဒုၭ, ဒဲမၩၥီၫဎွံၩ့ၥၪ လၧအခၪ့, 17 တၭ ယဟိဝၩ မိမၩချၩ ဇံအိၫ့ အဖိၪမုၪ အခိၪဎွံၪတၭ, ယဟိဝၩ မိနဲၪဖျီၪထၪ့ အခံးအဂၩ့အီၪၥူၪလဖၪ အဆၧမ့ၬမဲလီၫ. 18 ဆၧလၧမုလနံၩနီၪ ယဟိဝၩ မိမၩန့ထၪ့ခွံၬ အကယၧၩ့ဎွံၩ့ၥၪ, ဒဲအခိၪဖျၪ့, ဒဲဆၧအဝၩ့ ဘဲၫလၩအၥိၭ, 19 ၥွ့ၫၥံၪ, ဒဲထဲၫ့ဎွံၪၥံၪ ဖဲၫၥံၪ, ဒဲအဆၧမၩဘံၭမ့ၬ, 20 ခိၪချၩ့ၥံၪ, ဒဲခၪ့ဒူၪ အဆၧကယၧၩ့ၥံၪ, ဒဲခၧၩ့ယးၥံၪ, ဒဲဆၧနၧၫ့မၧၫ့ အကီၩ့ၥံၪ, ဒဲနါခွၩ့ၥံၪ, 21 စူၪၥံၭၥံၪ, ဒဲနၫအခွၩ့ၥံၪ, 22 ဆၧအကီၩ့အၥိၭ လၧအလူဒိၪဎွ့ၩဒိၪ, ဒဲဆဲၫ့ဖၭထီၫ, ဒဲဖၬဘဲၩ့ဖၭလဲ, ဒဲစ့ၩအထိၪ့, 23 ဒဲမ့ၬထံၫလၩၥံၪ, ဒဲဆဲၫ့ဖၫ့လၬ, ဒဲခိၪဖုၪ့, ဒဲဆၧမၩဘံၭမ့ၬလီၫ. 24 ဆၧမိမၩအၥၭ လၧဆၧနၧၫ့မၧၫ့ အလးနီၪ, ဆၧနၧၫ့အုၪ မိအီၪထၪ့တၭ, လၧခၧၩ့ယး အလးနီၪ ဆၧအဖျံၩ, ဒဲလၧခိၪၥူၫ ဂ့ၩဘၪစဲၪ အလးနီၪ ချၩခိၪ, ဒဲလၧဆၧကီၩ့ဆၧၥိၭ ဖၭလဲ အလးနီၪ ရၧၬအခၧၩ့ယး; လၧဆၧအဎံၫအလၩ အလးနီၪ ဆၧခိဎီၩ အလး မိအီၪဝ့ၫလီၫ. 25 နၡၩခွၫၥံၪ မိလၩ့ထံၩဖါ လၧနၭ, နၡၩအဆီၪ့နီၪ လၧဆၧဒုၭၥုၭ အဖၧၩ့လီၫ. 26 အတရၫ့ မိဂၪ့ဝ့ၫ ယၧၩ့ဝ့ၫတၭ, ၦမုၪနီၪ အီၪယူဝ့ၫတၭ, မိဆၧၩ့နၩ့ လၧဂၪ့ခိၪ အလီၩ့လီၫ. 
အဲၫစ့ယၫ Isaiah 4 

1 ဆၧလၧမုလနံၩနီၪ, ၦမုၪ နွ့ၫဂၩ မိဖီၪ့ထၬ ၦခွၫလဂၩတၭ, စံၭဝ့ၫ, ပမိအၪ့ ပကိၪဒၪပဝ့ၫ, ဒဲပမိကီၩ့ၥိၭ ပကီၩ့ပၥိၭဒၪပဝ့ၫလီၫ. န့ၫအယီၩ, ဒုၭဖျိၬပၧၩ လၧနမံၩ့ ဘဲၫၥိၭ အမိမၩဖီၩ့ဖျ့ၭ ဆၧဒုၪဒွ့ၪပၧၩဆံၭ. 2 ဆၧလၧမုလနံၩနီၪ ယဟိဝၩ အထဲၩ့အဖၫ့ မိအီၪလၧဆၧအဎံၫအလၩ, ဒဲဆၧလၩဖၩ့တၭ, ဂၪ့ခိၪ အဆၧၥၪ လၧအဂ့ၩ အဎံၫအလၩ, မွဲလၧၦအံၫစရ့လၭဖိၪ လၧအဖီၩ့ဖျ့ၭဆၧ အဂးလီၫ. 3 ဆၧမိမၩအၥၭ လၧၦလၧအအီၪလၩ့ထး လၧဇံအိၫ့ အလီၩ့, ဒဲၦလၧအအီၪဒံၭ လၧယရုစလံၫ့ အဖၧၩ့နီၪ မိဘၪ ဆၧကိၭဝ့ၫ လၧၦဆံၫ့ဎံၪ, ကယဲ ၦလၧအမံၩ့ကွ့ၭအၥၭ လၧၦအမၧၫ့ လၧယရုစလံၫ့ အကျၩနီၪ; 4 ထီး ယဟိဝၩ အ့ၪၥူၫဝၭဆံၫ့ခွံၬ ဇံအိၫ့ အဖိၪမုၪၥံၪ အကံၪအမူၭ ဂီၩ့, ဒဲမၩဆံၫ့ခွံၬ ယရုစလံၫ့ အၥွံၪ လၧအကျၩ လၧဆၧစ့ၩရၫ့အၥၭ, ဒဲလၧမ့ၪအၪ့ဆၧ အၥၭလီၫ. 5 လၧခိၪလီၩ့ ဇံအိၫ့ ထၧၫ့ဖျိၪ့ယၫ အလီၩ့, ဒဲလၧအဆၧအီၪကီၪ့လဖၪ အဖၫ့ခိၪနီၪ ယွၩ မိတဲၩ့ ဆၧအုၪ့ ဒဲမ့ၪခူၪ လၧမုဆၫလခီၫ, ဒဲမ့ၪလၪအခဲၩဖၩ့ လၧမုနၩလခီၫ လီၫ. အဂဲးဘဲၫယီၩ လၧဆၧလၩဖၩ့ ထီးအလူၬ အဖၫ့ခိၪနီၪ ဆၧချုၬဘံၭ မိအီၪဝ့ၫလီၫ. 6 တၭ တဲၩ မိအီၪဝ့ၫ နးဖျိၪ့ လၧဆၧကဒုၩ အဂး လၧဆၧခိ လၧမုဆၫလခီၫ အကၠီၩ့, ဒဲလၧဆၧဖလ့ၬ အလး အဂး, ဒဲလၧဆၧအီၪကဒုၩ အလး လၧလံၩမု အကၠီၩ့, ဒဲလၧဆၧဂဲၫဆၧၩ့ အကၠီၩ့လီၫ. 

အဲၫစ့ယၫ Isaiah 5 

1 တၭ ယမိၥံၫကျံၩထၪ့ ၦလၧယအဲၪဝ့ၫ, ၦလၧယအဲၪဝ့ၫ အစဘံၭကျိၭ အဂဲးအကၠီၪ့လီၫ. ၦလၧယအဲၪဝ့ၫ လဂၩ အီၪလၧအစဘံၭကျိၭ လၧခိၪလီၩ့ဖိၪ အလီၩ့ ဂၪ့ခိၪဂ့ၩလီၫ. 2 အဝ့ၫဒၪ ထနါထၬဝ့ၫတၭ, အၪ့ထုၫ့ထၪ့ခွံၬ လိးၥံၪတၭ, ၥုၪ့လၩ့ စဘံၭမု အဂ့ၩထုၬ, မၩတၨၭ ခိၭဆၧ လၧအၥၭကျၩ လဖျိၪ့တၭ, ခုၪ့န့ဆၧယဲးစဘံၭၥၪ အလးလီၫ. အဝ့ၫဒၪ ယိလါ လၧအမိၥၪထၪ့ စဘံၭၥၪ တၭ; ၥၪထၪ့ဝ့ၫ လၧစဘံၭမံၩ့အၥၪလီၫ. 3 တၭ ဘိၩ့နဲၪ့ယီၩ, ၦအီၪဝ့ၫ လၧယရုစလံၫ့ အဖၧၩ့, ဒဲယုဒၫ အၡၩၥံၪ ဧ့, စ့ၩရၫ့လါဆၧ လၧယၧၩ ဒဲယစဘံၭမု အလးနီၪဆံၭ. 4 ဆၧမၩ လၧယစဘံၭမု အဂး လၧယလမၩဘၪနီၪ, မွဲအအီၪဒံၭ လမံၩ့မံၩ့လဲၪ. ယယိလါ လၧအမိၥၪထၪ့ စဘံၭၥၪတၭ, ၥၪထၪ့ စဘံၭမံၩ့အၥၪနီၪ မွဲအဘၪ ဆၧနီၪလဲၪ. 5 တၭ ဘိၩ့နဲၪ့ယီၩ ဂဲၫဘီၪ, ယမိဒုၭၥ့ၪယၫ နၥံၪ လၧဆၧလၧယမိမၩ ယစဘံၭမုအလးနီၪလီၫ. ယမိထုၭခွံၬ အထနါတၭ, မိကဲၪထၪ့ ဆၧအၪ့အဆၪအလး, ယမိမၩလၩ့ဎီး အခိၪဒၧၩ့တၭ, မိကဲၪထၪ့ ဆၧယဲးထဲးအလး လီၫ. 6 တၭ ယမိအီၪက့ၪဝ့ၫ လၧဆၧအီၪယူတၭ, မိဘၪ ဆၧဖ့ၬခိၫဝ့ၫအ့ၬ, ဆၧခုၪ့ဘိၪ့ထၪ့ဝ့ၫဆ့အ့ၬ. အ့ၪမွဲ ဆၧဆူၪအၪမံၩ့ မိမဲၪထၪ့တၭ, ယမိမၪလူၬ ဆၧအုၪ့ လၧအထီးဒုၭဆၧၩ့လၩ့ ဆၧဆၧၩ့ လၧအဖၫ့ခိၪ လဂ့ၩ. 7 အဂဲးဘဲၫယီၩ ဆၧၥုၭမုခမျၧး အယဟိဝၩ အစဘံၭမုအလးနီၪ မွဲအံၫစရ့လၭအဂံၪ့, ဒဲယုဒၫအၡၩနီၪ, မွဲအဆၧၥုၪ့လၩ့လမံၩ့ လၧအဘၪ အၥၭလီၫ. တၭမွဲ အယိလါ ဆၧစ့ၩရၫ့ အဖၧၩ့ၥၭ လါနၫ့တၭ, ယိခွါ, ဆၧလူၫလၩ့ ဆၧၥွံၪ, ယိလါ ဆၧတီၩဆၧလီၩ့ အဖၧၩ့ၥၭတၭ, ယိခွါ, ဆၧကိၭၡၭထၪ့လီၫ. 8 ၦလၧအမၩဘုၭစိၩ ဂံၪ့ လဂံၪ့ဘၪလဂံၪ့, ဒဲလၧအအီၪက့ၪ ဆံၬလး လလးဘၪလလး, ထီးအလး လအီၪလၧၩ့ ဘၪ, နၥံၪဝ့ၫဧ့, နၥံၪ အီၪလၩ့ထ့ၬ လဂၩဎး လၧခးအၥၭကျၩနီၪ, ဘၪအၡၪ့လီၫ. 9 လၧယနါဖၧၩ့ ဆၧၥုၭမုခမျၧး အယဟိဝၩ စံၭဝ့ၫ, မွဲမၬ ဂံၪ့အၪဖျိၪ့ မိအီၪယူဝ့ၫ, အဖၭဒိၪ ဒဲအဂ့ၩတၭ, ၦၡၩ မိအီၪဘၪ လၧအဖၧၩ့ နးဂၩအ့ၬ. 10 အဂဲးဘဲၫယီၩ စဘံၭလး အ့ကၧၫ လဆံၫနီၪ မိန့ လဘၭတၫ, ဆၧအချံၫ ဆံၫပိၩ့ မိန့ထဲၩ့ဒီၭ လပိၩ့လီၫ. 11 ၦလၧအဂဲထုၪ့ လၧဂီၩလခီၫ ဂီၩဂီၩလ့ၬ ဘဲၫၥိၭ အမိအီၩ ၥံၭထံၫဂၬထံၫ အီၪဝ့ၫ ထီးမုဂၪလၩ့ ထီးစဘံၭထံၫ ထိၪဂဲၩဝ့ၫနီၪ, ဘၪအၡၪ့လီၫ. 12 တၭ နါဒံၩ့, ၥၫ့ထီး, ဒိၩ့ၥံၪ, ပံၩၥံၪ, ဒဲစဘံၭထံၫနီၪ အီၪဝ့ၫ လၧဆၧမၩဘိၪ့မၩပွ့ၩ အဖၧၩ့လီၫ. အ့ၪမွဲ ယဟိဝၩ အဆၧမၩနီၪ အဝ့ၫၥံၪ အီၪက့ၪဝ့ၫ လၧဆၧနးမံၩ့အ့ၬ. ဆၧလၧအမၩဝ့ၫ လၧအစူၪနီၪ ယိဆီၫ့မီၪ့ဝ့ၫဆ့အ့ၬ. 13 မၩအၥၭဘဲၫနီၪတၭ, ယၡၩခမျၧး လ့ၩကဲၪဎီး လၧဆၧၥ့ၪယၫ လအီၪဘၪ အကၠီၩ့ တၭ, အၡၩ လၧအလၩအဖၩ့ အီၪလဖၪနီၪ ဘၪ ဆၧၥၭဝံလၩ့ဒိၩ, ဒဲအဝ့ၫၥံၪ အၡၩခမျၧးနီၪ ဎဲၫ့ထၬဝ့ၫ လၧဆၧၥၭဝံအၥၭ လၧထံၫအကၠီၩ့လီၫ. 14 မၩအၥၭဘဲၫနီၪတၭ, ဖျုဖၧၩ့ မၩလဲထၪ့ အၥၭတၭ, အၩ့ထၪ့ အနိၭဆံၭလဲ, ဆံၭလဲလဲၪနီၪ အဆၧထိၪ အီၪအ့ၬ. တၭ အလၩအဖၩ့, ဒဲအၦဒိၪဖၭဒိၪၥံၪ, ဒဲအၡၩခမျၧး, ဒဲၦလၧအၥုၪ့ဎွံၫၥၭယီၫ လၧအဖၧၩ့နီၪ လ့ၩလၩ့ဝ့ၫ ထီးနီၪလီၫ. 15 ၦအၡၪ့ဘၪ ဆၧဆၪ့လၩ့ဝ့ၫ ဒဲၦဒိၪၦၡါၥံၪ ဘၪ ဆၧခွံၬလၩ့ခွံၬဝ့ၫ, ဒဲၦအီၪက့ၪ ဖိၫလိၫအၥၭ အမ့ၬၥၪ ဘၪ ဆၧဆၪ့လၩ့ဝ့ၫ လီၫ. 16 အ့ၪမွဲ ၥုၭမုခမျၧး အယဟိဝၩ မိဘၪ ဆၧအီၪက့ၪထၪ့ထီၫဝ့ၫ လၧဆၧစ့ၩရၫ့ အဖၧၩ့, ဒဲယွၩ အဆၧဆံၫ့ဎံၪ လဂၩ မိဘၪ ဆၧအီၪက့ၪဆံၫ့ဎံၪဝ့ၫ လၧဆၧတီၩဆၧလီၩ့ အဖၧၩ့လီၫ. 17 တၭ ၥိၪဖိၪၥံၪ မိအၪ့ဆၧ လၧအဆၧအၪ့အဆၪအလး, ဒဲဆၧအဘီၪ့ၥံၪအလး အီၪယူဝ့ၫနီၪ ၦလခီၫဘၩ့မုးဖိၪ မိအၪ့ဝ့ၫလီၫ. 18 ၦလၧအမီၩ့ ဆၧအၧၩ့ဆၧၥၫ့ လၧဆၧပျီၩပျီၩ အဖျံၩ နီၪ, ဒဲမၩ ဆၧဒဲၩဘၭ လၧလဲၪ့အဖျံၩနီၪ, ဘၪအၡၪ့တၭ; 19 မွဲၦလၧအစံၭမွဲ အမၩ အ့ၪချဲၫ့တၭ, ဒုၭအီၪထၪ့ အဆၧမၩ လၧအဆိၫအချဲၫ့ ဘဲၫၥိၭ ပမိဒၪဘၪဝ့ၫဆံၭ. တၭ ဘဲၫၥိၭ ပမိၥ့ၪယၫ အံၫစရ့လၭ အဆၧဆံၫ့ဎံၪ လဂၩ အကိၪ့ထၪ့ဖၭလၩ့နီၪ, မွဲအၥုၭဘူၭအၥၭဆံၭ. 20 ၦလၧအစံၭ ဆၧအၧၩ့မွဲ ဆၧဂ့ၩ, ဒဲဆၧဂ့ၩမွဲ ဆၧအၧၩ့, လၧအအီၪက့ၪ ဆၧခံၭ လၧဆၧဖၩ့ အဂး, ဒဲဆၧဖၩ့ လၧဆၧခံၭ အဂး လၧအအီၪက့ၪ ဆၧခၪ လၧဆၧဆၧၫ့ အဂး, ဒဲဆၧဆၧၫ့ လၧဆၧခၪ အဂးနီၪ, မွဲအဘၪအၡၪ့လီၫ. 21 ၦလၧအမွဲ ၦကိၪ့ၥ့ၪ လၧအမ့ၬၥၪ ဒၪဝ့ၫ အဖၧၩ့, ဒဲၦလၧအၥုၪ့ဖၭ အၥၭဖၭ လၧအမ့ၬယၫဒၪဝ့ၫ အဖၧၩ့နီၪ ဘၪအၡၪ့လီၫ. 22 ၦလၧအဆီၪ့ဝ့ၫ ဘဲၫၥိၭ အမိအီၩ စဘံၭထံၫ, ဒဲၦလၧအဂဲးအဘၭဆီၪ့ ဘဲၫၥိၭ အမိလဲၩဎုၬ ၥံၭထံၫဂၬထံၫ, 23 လၧအအီၪက့ၪ ၦအၧၩ့ လၧၦအဆၧမၪ လအီၪဘၪ လၧလၬဆီၪ့ အကၠီၩ့တၭ, ထုၭထၪ့ခွံၬ ၦတီၩ အဆၧတီၩနီၪ, မိဘၪအၡၪ့လီၫ. 24 မၩအၥၭဘဲၫနီၪတၭ, ဘဲၫ မ့ၪလၪအဖျ့ၩ အၪ့ခွံၬ လီထိၭအၥိၭ, ဒဲဘဲၫ နၪ့ၥံၪမံၩ့ၥံၪ အဎဲၫ့ လၧမ့ၪအၪ့လၩ့ဘိၪဝ့ၫ အၥိၭနီၪ, အဝံ ကဲၪထၪ့ ဆၧအုၪဆၧကျၪတၭ, အဖီၫ မိလ့ၩထၪ့ ဘဲၫဂၪ့ခိၪမုၬ အၥိၭနီၪလီၫ. အဂဲးဘဲၫယီၩ, မွဲအခွံၬၡိၭခွံၬယူၭ ဆၧၥုၭမုခမျၧး အယဟိဝၩ အဆၧၥီၪ့ဆၧၥၫ့တၭ, လဒူၩလယၪ့ဘၪ အံၫစရ့လၭ အဆၧဆံၫ့ဎံၪ လဂၩ အလူအထၫလီၫ. 25 မၩအၥၭဘဲၫနီၪတၭ, ယဟိဝၩ အၥၭထၪ့ခဲၩထၪ့ ဘၪ အၡၩခမျၧး တၭ, ယၩ့ထၪ့ အစူၪ ထၫ့ဒုၪဒၩ အဝ့ၫၥံၪတၭ, ထးဝ့ၫ တၭ, ခိၪလီၩ့ၥံၪ ဝၭထိၬဝ့ၫတၭ, အဝ့ၫၥံၪအစွၪ အီၪဝ့ၫ လၧဖၧၩ့ၥၭဖၧၩ့ ဘဲၫဆၧအ့ၪ အၥိၭနီၪလီၫ. လၧဆၧထီးအလူၬ အကၠီၩ့နီၪ အၥၭထၪ့ လဆါလၩ့ဘၪတၭ, အစူၪ ယၩ့ထၪ့ဒံၭ အၥၭလီၫ. 26 အဝ့ၫဒၪ မိဘိၭထၪ့ ၥုၭဖိၪအလၫ့ လၧၦဆၨၩ လၧအအီၪလၧအယဲၩ့ အဂးတၭ, မိယူၪ လၧၦအီၪဝ့ၫ လၧဂၪ့ခိၪ အထုၬၥံၪ အဂးတၭ, ယိခွါ, အဝ့ၫၥံၪ မိဂဲၫချဲၫ့ချဲၫ့ လီၫ. 27 ဆၧပွံၭအၥၭ နးဂၩအ့ၬ; တၭ အခၪ့ ဘၪထၧၩ့ နးဂၩအ့ၬ; ၦမံၫ ဒဲမံၫခံၫ့ နးဂၩအ့ၬ; တၭ အခၧၩ့ယး လၩ့ ပၠၪအ့ၬ; တၭအခၪ့ဖံၭ ဖျံၩထ့ၬဘၪအ့ၬ; 28 အဖျါ စူၩဝ့ၫ တၭ, ဆၪ့ထၪ့ အချံၪၥံၪ ထီးအလူၬ, အကၥ့ၪအခၪ့မံၪ မၩအၥၭ ဘဲၫလိးမ့ၪ အၥိၭတၭ, အလဲၪ့ပၪ ဘဲၫလံၩ၁ဝံၭ အၥိၭလီၫ. 29 အဝ့ၫၥံၪ မိယုၩ့ဆၧ ဘဲၫဆၬလၥၧၫ့ အၥိၭ တၭ, ယုၩ့ဆၧ ဘဲၫဆၬလၥၧၫ့ဖိၪ အၥိၭတၭ, မွဲမၬ, မိယုၩ့ဆၧ ဒဲဖီၪ့န့ဆၧ, ဒဲထဲၩ့ဆိၬခွံၬဆၧတၭ, ဆၧမၩဂၭဖျ့ၭ အီၪအ့ၬ. 30 ဆၧလၧမုလနံၩနီၪ အဝ့ၫၥံၪ မိယုၩ့ဆၧ ထၫ့ဒၩ အဝ့ၫၥံၪ ဘဲၫမၫဆမံၭၥီၫ အၥိၭနီၪလီၫ. တၭ ၦမိယိဆၧ လၧခးနီၪတၭ, ယိခွါ, ဆၧခံၭ ဒဲဆၧခိဆၧဝီၩ ဒဲဆၧဖၩ့ လၧဆၧဖိၭဖၫ့ ခံၭလၩ့ဝ့ၫဒၪလီၫ. 

အဲၫစ့ယၫ Isaiah 6 

1 လၧစဎွၩ အၧၭဇဲအၫ ၥံၫဝ့ၫ လနံၪ့နီၪ ယဒၪဘၪ ကဆါ ဆၧၫ့နၩ့ လၧအလးဆီၩ့ဆီထၪ့ထီၫဝ့ၫ ထီၫထီၫလ့ၬ အဖၫ့ခိၪတၭ, အဝိၬလိၫ့ အခၪ့ထံၭနီၪ ဎွ့ၩ အနီးဖၧၩ့လီၫ. 2 စ့ၫရဖံၫ့ၥံၪ ဆၧၫ့ထုၪ့ လၧအဖၫ့ခိၪလီၫ. လဂၩ အီၪလၧအဒံၭ ဎူၫဘံၪ့, လဂၩ အဒံၭ ဎူၫဘံၪ့လီၫ. မၩဘံၭ အမ့ၬ နံၫဘံၪ့, မၩဘံၭ အခၪ့ နံၫဘံၪ့, ဒဲယူၩဝ့ၫ လၧအဒံၭ နံၫဘံၪ့နီၪလီၫ. 3 အလဂၩ ကိၭထၪ့ လၧအလဂၩဒၪနီၪတၭ, စံၭဝ့ၫဒၪ, ဆၧၥုၭမုခမျၧး အယဟိဝၩနီၪ, ဆံၫ့ဎံၪဝ့ၫ! ဆံၫ့ဎံၪဝ့ၫ! ဆံၫ့ဎံၪဝ့ၫလီၫ! တၭ ဂၪ့ခိၪယီၩ ဎွ့ၩဝ့ၫ လၧအလၩအဖၩ့ ဎံၩ့ဎံၩ့လ့ၬလီၫ. 4 တရၫ့ အထုၪ့ ဝၭဝ့ၫ လၧၦလၧအကိၭထၪ့ဆၧအၥီၫ အကၠီၩ့တၭ, ဂံၪ့ဎွ့ၩဝ့ၫ လၧမ့ၪခူၪလီၫ. 5 ထီးနီၪလဖၧၫ့ ယစံၭ, ယဘၪ ယဝ့ၫ ဆၧအၡၪ့ဖီၩ! အဂဲးဘဲၫယီၩ ယဘၪ ဆၧမၩဂၭဂီၩ့ ယၧၩ လၧယမွဲ ၦလၧအနိၭဖျံၩ လဆံၫ့ဘၪ လဂၩ, ဒဲယအီၪလၧၦလၧအနိၭဖျံၩ လဆံၫ့ဘၪ လဆၨၩ အကျၩ အကၠီၩ့နီၪလီၫ. အဂဲးဘဲၫယီၩ ယမ့ၬၥၪ ဒၪဘၪယူၭ စဎွၩလဂၩ, ဆၧၥုၭမုခမျၧး အယဟိဝၩယူၭ. 6 ထီးနီၪလဖၧၫ့ စ့ၫရဖံၫ့ လဂၩ ယူၩဝ့ၫ ထီၩ့လၧယအီၪ မ့ၪအၧၩ့ဖၭ အီၪဝ့ၫ လၧအစူၪဖၧၩ့ လၧအမၩန့ခွံၬဝ့ၫ လၧနိၪထံၬ လၧဆၧလုလး အဖၫ့ခိၪ; 7 ဒုၭထိၭဝ့ၫ လၧယနိၭတၭ, စံၭဝ့ၫဒၪ, ယိခွါ, ဆၧယီၩ ထိၭယူၭ နနိၭဖျံၩယူၭ; တၭ ဆၧကွဲၪဖျါယူၭ နဆၧအမၪယူၭ; တၭ နဆၧဒဲၩဘၭ ဖီၩ့ဖျ့ၭဝ့ၫလီၫ. 8 တၭ ယနါဂၧၫ့ဆ့ ကဆါအလူ စံၭဝ့ၫဒၪ, ယမိအၪ့မၧၫ့လၩ့ ပလၫလဂၩလဲၪ. တၭမွဲ ပလၫ မိလ့ၩ လၧပဂးလဲၪ. တၭ, ယစံၭ, ယိခွါ, ယၧၩတၭ အၪ့မၧၫ့လၩ့န့ယၧၩ ဘီၪ. 9 အဝ့ၫနီၪ စံၭဝ့ၫဒၪ, လ့ၩဘီၪ, လီၩဘၪ ၦခမျၧးယီၩ, နါဂၧၫ့ ဆၧနီၪ နၥံၪ နါဂၧၫ့ဘၪ လါနၫ့တၭ, နၥံၪ နၪဆၧၥ့ၪအ့ၬ. ဒၪဆၧနီၪ နၥံၪ ဒၪဘၪ လါနၫ့တၭ, နၥံၪ ၥ့ၪယၫဆၧအ့ၬ. 10 မၩဘီၪ့ၥိၪ ၦခမျၧးယီၩအၥၭ, မၩဎၧၫ့ အနါ, ဒဲဒုၭဘံၪ့ အမ့ၬဆံၭ. မိဒၪဘၪခိၬဆၧ လၧအမ့ၬ, ဒဲ နါဂၧၫ့ဘၪခိၬဆၧ လၧအနါ, ဒဲနၪၥ့ၪဘၪခိၬဆၧ လၧအၥၭ, ဒဲကၠၪလီၩ့ဘၪခိၬအၥၭ ဒဲဘျၪထဲၩ့ဝ့ၫလီၫ. 11 ထီးနီၪလဖၧၫ့ ယစံၭ, ကဆါဧ့, ဆံၭယံၬလဲၪ. တၭ အဝ့ၫဒၪစံၭ, ထီၩ့လၧဒိၩ့ၥံၪ မိအီၪယူဝ့ၫ လၧၦၡၩ လအီၪဘၪ အကၠီၩ့, ဒဲဂံၪ့ၥံၪ မိအီၪယူဝ့ၫ လၧၦၡၩ လအီၪဘၪ အကၠီၩ့တၭ, ထံၫၥံၪခးၥံၪ အီၪယူအီၪယီၫ့, 12 ထီး ယဟိဝၩ မိအီၪက့ၪခွံၬ ၦၡၩ လၧအယဲၩ့တၭ, ဆၧလ့ၩဒၪခွံၬဖၭဒိၪ မိအီၪလၧခး အၥၭကျၩနီၪလီၫ. 13 မွဲလါနၫ့ ဘဲၫနီၪတၭ, ဆံၫပိၩ့လပိၩ့ မိအီၪလၩ့ထး လၧအဖၧၩ့ တၭ, အနီၪ မိဂဲၫထဲၩ့တၭ, ဆၧမိမၩဂၭဂီၩ့ဝ့ၫဒၪလီၫ. မွဲလါနၫ့ဘိၩ ဘဲၫ ၥံၪ့ဖၭဒိၪ, ဘဲၫ ၥံၪ့ထိၭဖၫ လၧအခါလၩ့တၭ, အခိၪဆုၪ့ အီၪလၩ့ထး အၥိၭနီၪ, ဆၧအချံၫဆံၫ့ဎံၪ မိအီၪဒံၭဝ့ၫ ဘဲၫနီၪၥိၭလီၫ. 

1 တၭ လၧယုဒၫ အစဎွၩ အၧၭဇဲအၫ အဖိၪခွၫ, စယိၥၫ့ အဖိၪခွၫ, စအၫဟဇၭ အမုနံၩလဖၪနီၪ, ဆၧမၩအၥၭ လၧၦစံရအၫ အစဎွၩ ရံဇံၫ့, ဒဲအံၫစရ့လၭ အစဎွၩ ရ့ၫမလဲအၫ အဖိၪခွၫ စပံကၫနီၪ ဂဲၫထၪ့ဝ့ၫ လၧယရုစလံၫ့ ဘဲၫၥိၭ အမိဒုၭထၫ့ဒုၪဒၩဝ့ၫ, မွဲလါနၫ့ဘိၩ ဒုၭထၫ့ဒၩဝ့ၫ န့အ့ၬ. 2 တၭ ၦလီၩဘၪ စဒၫဝံၭ အၡၩဂံၪ့ဖိၪ, စံၭဝ့ၫ, စံရအၫနီၪ အီၪက့ၪဎုၬအၥၭ လၧအံဖြံၫ့လီၫ. တၭ စဎွၩအၥၭ ဒဲၦခမျၧးအၥၭနီၪ ဘၪ ဆၧထိၪဂဲၩဝ့ၫ ဘဲၫ ၥံၪ့ လၧမံၩ့လၬကျၩ လၧလံၩ မၩဝၭဝ့ၫ အၥိၭနီၪလီၫ. 3 တၭ ယဟိဝၩ စံၭစအဲၫစ့ယၫ, လ့ၩအၪ့ဂၬ စအၫဟဇၭ, နဝ့ၫဒၪ ဒဲနဖိၪခွၫ စၡံအၫယၫၡၧၭ ထီးကမၫအထုၬ လၧထၭလစီၪ့ ထီးၦအၪ့ဆူၫဝၭဆၧ အဂၪ့ခိၪဝၩ့ အဖၧၩ့ၥၭမုဆံၭ. 4 စံၭအဝ့ၫဒၪ ထီးလၩ့နၥၭတၭ, အီၪလၩ့မါပံၭဆံၭ; ၥၭမဲၪဆၧ လဂ့ၩ, ထီးအီၪက့ၪလၩ့ဆါ နၥၭ လၧမ့ၪ လၧအမ့ၪခူၪထၪ့ နံၫဘီၩ့နီၪ, လၧစရံဇံၫ့, ဒဲၦစံရအၫဖိၪ ဒဲစရ့ၫမလဲအၫ အဖိၪခွၫ အၥၭထၪ့ဆီၪ့ အကၠီၩ့နီၪ လဂ့ၩ, 5 မွဲလၧစံရအၫ, အံဖြံၫ့, ဒဲစရ့ၫမလဲအၫ အဖိၪခွၫ ကိၪ့ထၪ့ ဆၧအၧၩ့ ထၫ့ဒုၪဒၩနၧၩတၭ, စံၭဝ့ၫ, 6 မွဲပလ့ၩထၪ့ ထၫ့ဒုၪဒၩၡီၩ့ ယုဒၫ, ဒဲမၩၥၭမဲၪဝ့ၫဆံၭ; မွဲပအၪ့နၩ့ဖၭန့ လၧပဂးဒၪပဝ့ၫတၭ, အီၪက့ၪထၪ့ စဎွၩ နးဂၩ လၧအၥၭကျၩ, စတၫဘအ့လၭ အဖိၪခွၫနီၪဆံၭ. 7 ကဆါ ယဟိဝၩ စံၭဝ့ၫ ဘဲၫယီၩ, ဆၧနီၪ, အီၪဂုးအီၪခၧၫ့ ဘၪအ့ၬ; မၩဘၪအၥၭ ဘဲၫနီၪဆ့အ့ၬ. 8 အဂဲးဘဲၫယီၩ စံရအၫ အခိၪမွဲ ဒမၭစကၧၭတၭ, ဒမၭစကၧၭ အခိၪမွဲ စရံဇံၫ့တၭ, လၧဎူၫဆံၫ ယဲနံၪ့ အထးဖၧၩ့ နီၪ, အံဖြံၫ့ မိခါလၩ့ဝ့ၫတၭ, ကဲၪလၧၩ့ ၦလဆၨၩအ့ၬ. 9 အဂဲးဘဲၫယီၩ အံဖြံၫ့ အခိၪမွဲ စမ့ရအၫတၭ, စမ့ရအၫ အခိၪမွဲ စရ့ၫမလဲအၫ အဖိၪခွၫလီၫ. နၥံၪ အ့ၪလနဲၩဘၪ တၭ, နၥံၪ မိအီၪဂုးအီၪခၧၫ့ဘၪအ့ၬ. 10 ယဟိဝၩ ချဲၩ့ဒီၭဆၧ လၧစအၫဟဇၭ တၭ စံၭဝ့ၫဒၪ, 11 အၪ့ကံၩ့ ဆၧမၩနဲၪ့ နးမံၩ့ လၧယဟိဝၩ နယွၩ လၧနဂးဒၪ နဝ့ၫဆံၭ. လၧဆၧယိၬဖၧၩ့ မွဲဂ့ၩ, လၧဆၧထၪ့ထီၫ မွဲဂ့ၩ, အၪ့ကံၩ့ နဝ့ၫဆံၭ. 12 တၭ စအၫဟဇၭ စံၭဝ့ၫဒၪ, ယအၪ့ကံၩ့အ့ၬ, ယကျဲၩ့ဖစီၩ့ ယဟိဝၩဆ့အ့ၬ. 13 တၭ စအဲၫစ့ယၫ စံၭဝ့ၫဒၪ, စဒၫဝံၭ အၡၩဂံၪ့ဖိၪၥံၪဧ့, ခိၭနၪဘီၪ; မၩထံၬထၬ ၦၡၩနီၪမွဲ ဆၧအဆံၭ လမံၩ့တၭ, မွဲနၥံၪ မိမၩထံၬထၬ ယွၩဆ့ဧၪ. 14 မၩအၥၭဘဲၫနီၪတၭ, ယဟိဝၩ အနၫ့ဆါဒၪဝ့ၫ, မိဖ့ၪလၫ့ နၥံၪ လၧဆၧမၩနဲၪ့ နးမံၩ့, ယိခွါ, ၦမုၪနၩ့ လဂၩ မိဒၧၩ့ထၪ့တၭ, ဆီၫ့အီၪန့ အဖိၪခွၫတၭ, မိဖျိၬအမံၩ့ အမၫ့နုၫအ့လၭလီၫ. 15 အဝ့ၫဒၪ မိအၪ့ ထီပၭ ဒဲန့ၫစၩ့ ထီးအၥ့ၪယၫခွံၬၡိၭ ဆၧအၧၩ့, ဒဲရွံန့ ဆၧဂ့ၩလီၫ. 16 အဂဲးဘဲၫယီၩ ဘိၩ့ဖိၪၥၪ လချုၭ ၥ့ၪယၫခွံၬၡိၭ ဆၧအၧၩ့, ဒဲရွံန့ ဆၧဂ့ၩဒံၭဘၪနီၪတၭ, စဎွၩ နံၫဂၩ လၧအမၩခိမၩဝီၩနၧၩ အခးနီၪ မိအီၪယူဝ့ၫလီၫ. 17 မွဲလါနၫ့တၭ, ယဟိဝၩ မိဒုၭဘၪနၧၩ, ဒဲနၡၩခမျၧး ဒဲနဖါအၡၩဂံၪ့ဖိၪနီၪ မုနံၩလဖၪ လၧအဂဲၫဘၪ, ခီၫလၧမုနံၩ လၧအံဖြံၫ့ စဲၪ့ဖၭ ယုဒၫ ဘဲၫၦစံၭဆၧ အၥိၭ အစံရအၫ အစဎွၩနီၪလီၫ. 18 တၭ လၧမုလနံၩနီၪ ဆၧမိမၩအၥၭ လၧယဟိဝၩ မိယူၪဝ့ၫ လၧဒူၩလၫ လၧအအီၪလၧအံဇံၭ အထံၫမိၡါၥံၪ အနဲၩ့ အဂး, ဒဲန့ၫ လၧအအီၪဝ့ၫ လၧအစံရအၫ အခးဖၧၩ့ အဂးလီၫ. 19 အဝ့ၫၥံၪ မိဂဲၫဝ့ၫတၭ, ထီးအလူၬ မိဆီးလၩ့ဝ့ၫ လၧခိၪလီၩ့ဆူၭ အီၪယူအဖၧၩ့, ဒဲလၧလိးၥံၪလဲၫ့ၥံၪ အဆူၭဖၧၩ့, ဒဲလၧဆၧဆူၪ ထီးအလူၬ အလီၩ့, ဒဲလၧကယဲ ဆၧအၪ့အဆၪအလး ထီးအလူၬ အဖၧၩ့လီၫ. 20 ဆၧလၧမုလနံၩနီၪ ယဟိဝၩ မိလိၩ့ဆၧ အခိၪၥူၫ လၧဒီၩလိၩ့ ဆၧလၧအဘၪ ဆၧအၪ့လံၩ့ဝ့ၫ လဘံၪ့ လၧၦအီၪလၧထံၫမိၡါ ဝါလခီၫ, လၧစံရအၫ အစဎွၩ, အခိၪဎွံၪ ဒဲအခၪ့ဆီၪ့တၭ; မိမၩလူၬခွံၬဝ့ၫ အနိၭဆီၪ့ဆ့လီၫ. 21 တၭ လၧမုလနံၩနီၪ ဆၧမိမၩအၥၭ လၧၦလဂၩ မိအၪ့ဘုၪ ချီမိအဘၪ့ နးဒုၩ, ဒဲၥိၪ နံၫဒုၩလီၫ. 22 တၭ ဆၧမိမၩအၥၭ လၧအဝ့ၫဒၪ မိအၪ့ဘၪ ထီပၭ လၧဆၧနူထံၫအၪ လၧအဝ့ၫၥံၪ မိဖ့ၪလၫ့ အကၠီၩ့လီၫ. အဂဲးဘဲၫယီၩ ၦလၧအအီၪလၩ့ထး လၧခးဖၧၩ့နီၪ, မိအၪ့ ထီပၭ, ဒဲန့ၫစၩ့ ကိၭဂၩဒ့ၭလီၫ. 23 တၭ မုနံၩနီၪ ဆၧမိမၩအၥၭ လၧထီးဒၪ အလး လၧစဘံၭမု အီၪလထီၫ့ ကြၨၭ လၧစ့ၩလထီၫ့ လစီၪ့လါလါနီၪ မိကဲၪထၪ့ ဆၧဆူၪအၪမံၩ့ အလးလီၫ. 24 ၦၡၩ မိဂဲၫ ထီးနီၪ လၧဖျါၥံၪ ဒဲလၧချံၪၥံၪ; အဂဲးဘဲၫယီၩ ခးထၧၫ့ဘံၪ့ယၫနီၪ အီၪလၧဆၧဆူၪ အၪမံၩ့လီၫ. 25 တၭ ကယဲ ခိၪလီၩ့ ထိၩ့ချိၬ လၧၦခုၪ့ဝ့ၫ လၧဎ့ၬချီၩ့နီၪ ၦလလ့ၩဘၪ လၧအလီၩ့ လၧဆၧၥၭမဲၪ ဆၧဆူၪၥံၪ အကၠီၩ့ လီၫ. အ့ၪမွဲ မိကဲၪထၪ့ ချီၥံၪ လ့ၩဆၧအလး, ဒဲၥိၪၥံၪဘ့ၪၥံၪ လ့ၩဝံၩ့ဝၩ့ဆၧ အလးလီၫ. 

အဲၫစ့ယၫ Isaiah 8 

1 ယဟိဝၩ စံၭယၧၩ, မၩန့ ဆၧပၪပဲၪဖၭဒိၪ နးဘံၪ့ လၧနဂးတၭ, ကွ့ၭ မဟၧၫၡလၫဟၭၡဘၭ အဂဲးအကၠီၪ့ လၧအလီၩ့ လၧၦၡၩ အထိၪဒံၭဆံၭ. 2 တၭ ယဝ့ၫဒၪယီၩ ယမၩန့ ၦထိးအၥၭ အမွဲအတီၩ ၦလုဆၧ စယုၫရဲအၫ, ဒဲစယ့ၭဘြံၫခဲအၫ အဖိၪခွၫ စဇ့ၭခရဲအၫ, ဘဲၫၥိၭ အမိထိးအၥၭလီၫ. 3 ယၥုၭဘူၭယၥၭ လၧမီၪမုၪ အအီၪ တၭ, အဝ့ၫဒၪ ဒၧၩ့ထၪ့ဝ့ၫတၭ, ဆီၫ့အီၪန့ အဖိၪခွၫ လဂၩလီၫ. ထီးနီၪလဖၧၫ့ ယဟိဝၩ စံၭယၧၩ, ဖျိၬအမံၩ့ မဟၧၫၡလၫဟၭၡဘၭနီၪဆံၭ. 4 အဂဲးဘဲၫယီၩ ဖိၪၥၪ လချုၭ ၥ့ၪယၫ ကိၭဆၧ, ယမိဧ့, ဒဲယဖါဧ့နီၪတၭ, ၦမိဆိၬထၪ့ခွံၬ ဒမၭစကၧၭ အစူၪလးအခၪ့ခိၪ, ဒဲစမ့ရအၫ အဆၧအၪ့ဂူၬန့ လၧအစံရအၫ အစဎွၩ အမ့ၬယၫလီၫ. 5 ယဟိဝၩ ချဲၩ့ဒီၭဆၧတၭ; စံၭဝ့ၫဒၪ, 6 မွဲလၧၦခမျၧးယီၩ ခွံၬၡိၭခွံၬ ၡလိအၫ အထံၫၥံၪ လၧအလၩ့ယွၩ ၡီၪၡီၪတၭ, ၥၭထိၬဝ့ၫ လၧစရံဇံၫ့ ဒဲစရ့ၫမလဲအၫ အဖိၪခွၫ အကၠီၩ့တၭ, 7 ယိခွါ, ကဆါ မိဒုၭဂဲၫ လၧအဖၫ့ခိၪ ထံၫမိၡါ အထံၫဆီၪ့ ဒဲအၪ, အစံရအၫ အစဎွၩ, ဒဲအကယးကဖး ထီးအလူၬတၭ, မိထၪ့ထီၫနဲၪ့ အကၠီၪ့ၥံၪ ထီးအလူၬတၭ, မိလုၬဘံၭ အနဲၩ့ ထီးအလူၬလီၫ. 8 မွဲအမိခၫ့ဂၬ ယုဒၫတၭ, မိလုၬဘံၭဆၧတၭ, လ့ၩဆၧ လၧအဖၫ့ခိၪလီၫ. မိထၪ့ဘၭ ၦအခိၬတၭ, အယၩ့ထၪ့အဒံၭ မိဎွ့ၩ နခး, အမၫ့နုၫအ့လၭဧ့! ခးအစံရအၫ အစဎွၩ ဂဲၫဝ့ၫ. 9 အီၪကီၪ့ မၩၡီၩ့လိၬ နၥံၪ အၥၭ, ၦခမျၧးၥံၪဧ့, တၭ နၥံၪ မိဘၪ ဆၧမၩခါလၩ့ဘျ့ၭ နၥံၪဝ့ၫလီၫ. ၦအီၪလၧခးယဲၩ့ၥံၪဧ့, ခိၭနၪဆံၭ, ခဲးထူၬ နၥံၪအယးဒံၩ့ လါနၫ့တၭ, နၥံၪ မိဘၪ ဆၧမၩခါလၩ့ဘျ့ၭ နၥံၪဝ့ၫလီၫ. ခဲးထူၬ နၥံၪအယးဒံၩ့ လါနၫ့တၭ, နၥံၪ မိဘၪ ဆၧမၩခါလၩ့ဘျ့ၭ နၥံၪဝ့ၫလီၫ. 10 ကိၪ့လိၬဆၧ ဆံၭ; မွဲလါနၫ့တၭ မိကဲၪထၪ့ ဆၧပျီၩပျီၩလီၫ. ချဲၩ့ ဆၧချဲၩ့ဆံၭ, မွဲလါနၫ့ မိအီၪဂုးအီၪခၧၫ့ အ့ၬ. အဂဲးဘဲၫယီၩ ယွၩ အီၪလၧပၥိၭလီၫ. 11 အဂဲးဘဲၫယီၩ ယဟိဝၩ စံၭယၧၩ ဘဲၫယီၩ, လၧအစူၪဆီၪ့, ဒဲၥီၪ့ထဲၩ့ယၧၩ ဘဲၫၥိၭ ယထီးဖိၬၦခမျၧးယီၩ အဖၧၩ့ၥၭ လဂ့ၩ. 12 တၭ စံၭဝ့ၫဒၪ, ကယဲ ဆၧလၧၦခမျၧးယီၩ ကိၭဝ့ၫ, အဆၧမၩၡီၩ့လိၬအၥၭ လမံၩ့လါလါ နီၪ, ကိၭ နၥံၪဝ့ၫ လၧဆၧမၩၡီၩ့လိၬအၥၭနီၪ လဂ့ၩ, တၭ ဆၧလၧအဝ့ၫၥံၪ ၥၭမဲၪအလးနီၪ ၥၭမဲၪ နၥံၪဝ့ၫ လဂ့ၩ; အၪ့ယိၪဆၧ လဂ့ၩ. 13 မွဲနၥံၪ အီၪက့ၪဆံၫ့ဎံၪ ဆၧၥုၭမုခမျၧး အယဟိဝၩ အနၫ့ဆါဒၪဝ့ၫနီၪဆံၭ, အဝ့ၫဒၪ မိကဲၪထၪ့ နၥံၪၥၭမဲၪဆၧအလး, ဒဲနၥံၪအၪ့ယိၪဆၧအလးလီၫ. 14 အဝ့ၫဒၪ မိကဲၪထၪ့ ဆၧဆံၫ့ဎံၪအလး, ဒဲလိးဘၪထၧၩ့ဘၪထံၭအလး, ဒဲလိးလၩ့ထံၩဖါအလး လၧအံၫစရ့လၭ နံၫဂံၪ့လူၬ အဂး; ဒဲၡၬ ဒဲဖျံၩခွၩ့ လၧၦယရုစလံၫ့ဖိၪ အဂးလီၫ. 15 ၦအၪဂၩ လၧအကျၩနီၪ မိဘၪထၧၩ့ဘၪထံၭ, ဒဲမိလၩ့ထံၩဖါ, ဒဲမိဘၪ ဆၧမၩခါလၩ့ဝ့ၫ, ဒဲမိဘၪဖျံၩခွၩ့ ဒဲမိဘၪ ဆၧဖီၪ့န့ဝ့ၫလီၫ. 16 ထူၫထၪ့ ဆၧထိးအၥၭ, စဲၩနဲၪ့ထၬ ဆၧၥီၪ့ဆၧၥၫ့ လၧယထံၩယဖျဲ အကျၩဆံၭ. 17 တၭ ယမိအီၪခိၭ ယဟိဝၩ လၧအအီၪက့ၪၥူၪခွံၬ အမ့ၬ လၧစယၫကူၭ အဂံၪ့ဖိၪ တၭ, ယမိယိလါ အဖၧၩ့ၥၭလီၫ. 18 ယိခွါ, ယဝ့ၫဒၪ ဒဲယဖိၪၥံၪ လၧယဟိဝၩ ဖ့ၪလၫ့ယၧၩယီၩ, မွဲလၧဆၧမၩနဲၪ့လၩ့လၭ, ဒဲဆၧလၩ့လိလၩ့လၭ အဂး လၧအံၫစရ့လၭ အကျၩ, လၧဆၧၥုၭမုခမျၧး အယဟိဝၩ အအီၪလၧအအီၪဝ့ၫ လၧခိၪလီၩ့ ဇံအိၫ့ အလီၩ့လီၫ. 19 တၭ ထီးၦစံၭနၥံၪ, အၪ့ဎူၫအၪ့ဎၬဆၧ လၧၦလၧဆၧနၪ အီၪလၧအလီၩ့ အအီၪ, ဒဲၦလၧဆၧယူၬ အီၪလၧအချဲၩ့ဘံၪၥွံၫဆၧနီၪတၭ; စံၭ, ၦခမျၧး မိအၪ့ဎၬဘၪဆၧ လၧယွၩအအီၪနီၪ, မွဲအ့ၬဧၪ. ဆၧဘၪဆဲၫ့ လၧၦအမၧၫ့နီၪ, မွဲအဝ့ၫၥံၪ မိအၪ့ဎူၫအၪ့ဎၬ လၧၦအၥံၫ အအီၪဆ့ဧၪ. 20 အၪ့ဎူၫ အၪ့ဎၬဆၧ လၧဆၧၥီၪ့ဆၧၥၫ့ အအီၪနီၪဆံၭ. အဝ့ၫၥံၪ အ့ၪလချဲၩ့ဘၪ ဘဲၫဆၧချဲၩ့နီၪ အၥိၭတၭ, မွဲလၧဆၧဖၩ့ အီၪလၧအဖၧၩ့ နးဆံၭအ့ၬ. 21 အဝ့ၫၥံၪ မိခၫ့ဂၬ ထံၫၥံၪခးၥံၪတၭ, ဘၪ ဆၧကၪဆၧဂဲၩ ဒဲဆၧၥၭဝံလၩ့ဒိၩတၭ, ဆၧမိမၩအၥၭ ထီးဆၧၥၭဝံအၥၭနီၪ အၥၭ မိခိထၪ့ဝ့ၫတၭ, မိဆိၪအၧၩ့ အစဎွၩ ဒဲအယွၩတၭ, 22 မိယိထၪ့ဆၧ လၧထၭလခီၫ; ဒဲမိယိဆၧ လၧဂၪ့ခိၪတၭ; ယိခွါ, ဆၧခိဆၧဝီၩ ဒဲဆၧခံၭ, ဒဲအဝ့ၫၥံၪ မိခံၭလၩ့ဝ့ၫ လၧဆၧခိဆၧဝီၩ အကၠီၩ့တၭ, ဘၪ ဆၧနၫ့ထၪ့ခွံၬဝ့ၫ လၧဆၧခံၭကျၩလီၫ. 

အဲၫစ့ယၫ Isaiah 9 

1 မွဲလါနၫ့ဘဲၫနီၪတၭ, ဆၧခံၭနီၪ အီၪ ဘဲၫလၧအဘၪ ဆၧမၩအၧၩ့မၩနၭဝ့ၫ အၥိၭနီၪ မွဲအ့ၬ. ဘဲၫအဆၧၫ့အထီ အခၪ့ထံၭ လၧအမၩကြၩ့ထမး ခးဇ့ၭဘလၧၫ့, ဒဲခးနၭ၁လဲၫ အၥိၭနီၪ, အဆၧၫ့အထီ လၧအလးခဲၫ့တၭ; မၩၡၪ့မၩနၭ အၪနဲၪ့ လၧမၫဆမံၭ အဖၧၩ့ၥၭ, ယီၫဒၫ့ အနဲၩ့ထံၭ; ဂၫလလံၫ ဘၪဆဲၫ့ လၧၦဆၨၩလဖၪ ဘဲၫနီၪၥိၭလီၫ. 2 ၦခမျၧး လၧအလ့ၩဆၧ လၧဆၧခံၭကျၩနီၪ ဒၪဘၪဆၧဖၩ့ဖၭဒိၪယူၭ. တၭ ၦလၧအအီၪဝ့ၫ လၧဆၧၥံၫ အလၩၡူၪ အခးဖၧၩ့နီၪ ဆၧဖၩ့ ဖၩ့ထၪ့ဘၪယူၭ အဝ့ၫၥံၪယူၭ. 3 နမၩအၪထၪ့ ၦဆၨၩယီၩ, နမၩဒိၪထၪ့ အဆၧၥၭထိၬလီၫ. အဝ့ၫၥံၪ ၥၭထိၬဝ့ၫ လၧနမ့ၬယၫ ဘဲၫ ဆၧကူၭဘုၪအထီ အဆၧၥၭထိၬ အၥိၭတၭ, ဘဲၫ ဆၧၥၭထိၬ လၧအအၪ့နၩ့ဖၭ ဆၧအၪ့ဂူၬန့ အဘိၩ့ဘၭ အၥိၭနီၪလီၫ. 4 အဂဲးဘဲၫယီၩ အဆၧအယိၭ အနိၪယိၭဘီၩ့, အခိၬထံၭခိၪ အနိၪယိၭဘီၩ့, ၦမၩၡၪ့မၩနၭဝ့ၫ လဂၩ အနိၪထးနီၪ, နဘိၭခါခွံၬဝ့ၫ ဘဲၫ လၧမံဒအၫ့ အမုနံၩ အၥိၭနီၪလီၫ. 5 အဂဲးဘဲၫယီၩ ၦအီၪလၧစူၪဝဲၩ လၧအဒုၭၥုၭအၥီၫ အဖၧၩ့နီၪ ထီးအလူၬတၭ, ဆၧကီၩ့ဆၧၥိၭ ချံးအၥၭ လၧဆၧၥွံၪအဖၧၩ့နီၪ မိကဲၪထၪ့ဝ့ၫ လၧဆၧဆူၭခဲၩမ့ၪ အဂး လၧမ့ၪဆၪလီၫ. 6 အဂဲးဘဲၫယီၩ ဖိၪၥၪ လဂၩ အီၪဖျဲၪ လၧပဂး, ဆၧဖ့ၪလၫ့ပၧၩ လၧဖိၪခွၫလီၫ. တၭ အဆၧစ့ၩရၫ့ အီၪလၧအခိၬထံၭခိၪတၭ, ဆၧမိကိၭအမံၩ့ လၧဆၧလၩ့လၭ, ဆၧကိၪ့လိၬလဂၩ, ဆၧဆီၪ့ယွၩ, အဆိၩဆိၩ အကၠၪကၠၪ အဖါ, ဆၧဘၪလိၬအိၭလိၬ အၦဒိၪဖၭဒိၪ လဂၩလီၫ. 7 အဘၩ့အမုး ဒိၪထၪ့လဲထၪ့ ဒဲအဆၧဘၪလိၬအိၭလိၬနီၪ အထုၬအီၪအ့ၬ. လၧစဒၫဝံၭ အလးဆီၩ့ဆီ အဖၫ့ခိၪ, ဒဲလၧအဘၩ့အမုး အဖၫ့ခိၪ ဘဲၫၥိၭ အမိမၩဝ့ၫ လၧအဂုးအခၧၫ့, ဒဲအီၪက့ၪခၧၫ့ဝ့ၫ လၧဆၧစ့ၩရၫ့ ဒဲဆၧတီၩဆၧလီၩ့, ထီးယီၩ လၧယၫ လၩ့ဆိၩလၩ့ကၠၪလီၫ. ဆၧၥုၭမုခမျၧး အယဟိဝၩ အၥၭဆီၪ့ မိမၩဆၧနီၪလီၫ. 8 ကဆါ အၪ့မၧၫ့လၩ့ ဆၧချဲၩ့လထံၪ လၧစယၫကူၭ တၭ, လၩ့ဘၪဝ့ၫ လၧအံၫစရ့လၭ, 9 တၭ ကယဲ ၦခမျၧး ၥ့ၪယၫဝ့ၫလီၫ. အံဖြံၫ့, ဒဲစမ့ရအၫဖိၪ လၧအၥၭထၪ့ထီၫ အီၪက့ၪဖိၫလိၫအၥၭနီၪ, စံၭဝ့ၫ, 10 အၩ့ကတဲၩလဖၪ လၩ့ဎီးယူၭတၭ, ၦမိမၩထဲၩ့ လၧလိး လၧၦစိၭန့ဝ့ၫနီၪလီၫ. ၥံၪ့ကူၪလဖၪနီၪ ဘၪ ဆၧခူၬခွံၬယူၭ. တၭ ပမိအီၪက့ၪ ၥံၪ့ၡိၫအ့ရ့ၭ လၧအဝ့ၫၥံၪ အလးနီၪလီၫ. 11 ယဟိဝၩ မိအီၪက့ၪထၪ့ထီၫ စရံဇံၫ့ အဒုၪအဒၩ ထၫ့ဒၩ အဝ့ၫဒၪ, ဒဲထိၪဂဲၩဝ့ၫ အဒုၪအဒၩဒၪဝ့ၫလီၫ. 12 ၦစံရအၫဖိၪ လၧမုထၪ့, ဒဲၦဖလံၡၫဖိၪ လၧမုနုၬတၭ, မိအၪ့ခွံၬ အံၫစရ့လၭ လၧအနိၭ အၩ့ထၪ့ အၥၭလီၫ. လၧဆၧထီးအလူၬ အကၠီၩ့နီၪ အၥၭထၪ့ လၩ့ဆါအ့ၬ; တၭ အစူၪ ယၩ့ထၪ့ဒံၭအၥၭလီၫ. 13 တၭ ၦခမျၧး ကၠၪအၥၭ လၧၦလၧအထးဝ့ၫ အအီၪနီၪ မွဲအ့ၬ. တၭ အဝ့ၫၥံၪ အၪ့ဎူၫအၪ့ဎၬ ဆၧၥုၭမုခမျၧး အယဟိဝၩဆ့အ့ၬ. 14 မၩအၥၭဘဲၫနီၪတၭ, ယဟိဝၩ မိဒၪ့ထ့ၬခွံၬ အံၫစရ့လၭ အခိၪဎွံၪ ဒဲအမ့, ဒဲအထဲၩ့ ဒဲဖီး, လၧမုလနံၩဎးလီၫ. 15 ၦၥၭၡါ ဒဲၦအီၪလၧအလၩအဖၩ့နီၪ မွဲအခိၪလီၫ. တၭ မီၪလၧအၥီၪ့ထဲၩ့ ဆၧအဘျံၭအဘျၪနီၪ မွဲအမ့လီၫ. 16 တၭ ၦခမျၧးယီၩ အခိၪလဖၪ အၪ့လွ့ၫ ကဒံၩကဒၩဝ့ၫ, ဒဲၦလၧအဘၪ ဆၧၥိၫ့ဝ့ၫ လၧအဝ့ၫၥံၪနီၪ ဘၪ ဆၧအၪ့ယုလၩ့ခွံၬဝ့ၫဒၪလီၫ. 17 မၩအၥၭဘဲၫနီၪတၭ, ယဟိဝၩ ၥၭထိၬ လၧအဝ့ၫၥံၪ အၡၩဖိၪၥၪခွၫ အကၠီၩ့နီၪအ့ၬ. တၭ အၥၭအီၪ အဝ့ၫၥံၪ အၡၩဖိၪဎွ့ၪ ဒဲအၡၩမုၪမဲၫအ့ၬ. အဂဲးဘဲၫယီၩ မွဲၦၡၩအအၧၩ့, ဒဲၦမၩဆၧအၧၩ့ ကိၭဂၩဒ့ၭ, ဒဲၦအနိၭချဲၩ့ဆၧပျီၩပျီၩ လီၫ. လၧဆၧထီးအလူၬ အကၠီၩ့နီၪ အၥၭထၪ့ လၩ့ဆါ အ့ၬ. တၭ အစူၪ ယၩ့ထၪ့ဒံၭအၥၭလီၫ. 18 အဂဲးဘဲၫယီၩ, ဆၧအၧၩ့ အၪ့ခွံၬဆၧ ဘဲၫမ့ၪအၥိၭ တၭ, အၪ့ခွံၬ ဆၧဆူၪဆၧမဲၪနီၪတၭ, ဆူၭခဲၩဆၧ လၧၥံၪ့တၪ့ အကျၩတၭ, အဝ့ၫၥံၪ မိထၪ့ထီၫ ဘဲၫမ့ၪခူၪ ထၪ့ထီၫ အၥိၭနီၪလီၫ. 19 လၧဆၧၥုၭမုခမျၧး အယဟိဝၩ အၥၭခဲၩထၪ့ အကၠီၩ့နီၪ ဆၧခံၭန့ ထံၫၥံၪခးၥံၪတၭ, ၦခမျၧးနီၪ မၩအၥၭ ဘဲၫၥံၪ့မု လၧမ့ၪ အဂးလီၫ. ၦယၫ့ၥၭ အထၧၫ့ဖုဝဲ နးဂၩအ့ၬ. 20 မိအဲၪ့ထ့ၬဆၧ လၧအစူၪထွ့ၪလခီၫ လါနၫ့ဘိၩ ဆၧၥၭဝံအၥၭတၭ, မိအၪ့ခွံၬဆၧ လၧအစူၪစ့ၪတၭ, ဘျဲၩအၪ့အ့ၬ. တၭ အဝ့ၫၥံၪ မိအၪ့ အစူၪဒူၪဒၪဝ့ၫ အယၪ ကိၭဂၩဒ့ၭလီၫ. 21 မနၭစ့ၫ, အံဖြံၫ့; ဒဲအံဖြံၫ့, မနၭစ့ၫတၭ; အဝ့ၫၥံၪ လစီၪ့ဎးနီၪ ထၫ့ဒုၪဒၩ ယုဒၫ လီၫ. လၧဆၧထီးအလူၬ အကၠီၩ့နီၪ အၥၭထၪ့ လၩ့ဆါ အ့ၬ, တၭ အစူၪ ယၩ့ထၪ့ဒံၭအၥၭလီၫ. 

1 ၦလၧအစ့ၩရၫ့ ဆၧမၪလူၬအအၧၩ့, ဒဲၦကွ့ၭဆၧမၩအၧၩ့ လၧအစ့ၩရၫ့ကွ့ၭဝ့ၫနီၪ, 2 ဘဲၫၥိၭ အမိဘိၭကၠၪခွံၬ ၦၡၪ့ဖိၪ လၧဆၧစ့ၩရၫ့ ဒဲဘဲၫၥိၭ အမိမၩန့ဆီၪ့ ယၡၩခမျၧး အၡၩၡၪ့ဖိၪယၬဖိၪ အခွး, လၧၦမုၪမဲၫ မိကဲၪထၪ့ အဆၧအၪ့ဂူၬန့, ဒဲလၧအမိမၩန့ဆီၪ့ ၦဖိၪဎွ့ၪ အဆၧနီၪ, ဘၪအၡၪ့လီၫ. 3 တၭ လၧဆၧစ့ၩရၫ့ အမုနံၩ နီၪ, ဒဲလၧဆၧမၩယူဆၧ လၧအမိဂဲၫ လၧအယဲၩ့နီၪ, မွဲနၥံၪ မိမၩ ဘဲၫၥ့ၪလဲၪ. နၥံၪ မိစဲၪ့ လၧဆၧမၩဆၧၩ့ အဂး လၧပလၫ အအီၪ နးဂၩလဲၪ. နၥံၪ မိအီၪက့ၪလၩ့ နၥံၪအၡၩ အီၪလၧအလၩအဖၩ့နီၪ ခီၫခီၫလဲၪ. 4 ယဝ့ၫဒၪယီၩ ယလအီၪဘၪတၭ, အဝ့ၫၥံၪ မိခိၭလၩ့ဝ့ၫ လၧၦစၧၩ့ထၬဖိၪ အကျၩတၭ, မိလၩ့ထံၩဖါ လၧၦဘၪ ဆၧမၩၥံၫဝ့ၫ အကျၩလီၫ. လၧဆၧထီးအလူၬ အကၠီၩ့နီၪ, အၥၭထၪ့ လၩ့ဆါအ့ၬ, အစူၪ ယၩ့ထၪ့ဒံၭအၥၭလီၫ. 5 ၦအစံရအၫဖိၪၥံၪ, ယၥၭထၪ့ အနိၪထးနီၪ ဘၪအၡၪ့ လီၫ. နိၪထိၭ လၧအဝ့ၫၥံၪ အစူၪဖၧၩ့နီၪ မွဲယၥၭ ခဲၩထၪ့ လီၫ. 6 ယမိအၪ့မၧၫ့လၩ့ အဝ့ၫဒၪ လ့ၩထၫ့ဒၩ ၦအၪ့လီၫဆၧ လဆၨၩတၭ, ယမိမၪလူၬဝ့ၫ လၧယဆၧၥၭထၪ့ အၡၩလဆၨၩ အဂဲးအကၠီၪ့နီၪ, ဘဲၫၥိၭ အမိအၪ့ဂူၬဆီၪ့န့ ဆၧအၪ့ဂူၬဆီၪ့, ဒဲအၪ့ဂူၬန့ ဆၧအၪ့ဂူၬနီၪတၭ, ဘဲၫၥိၭ အမိယဲးထဲး အဝ့ၫၥံၪ ဘဲၫဖံၬ လၧဖၧၩ့ၥၭ အဖၧၩ့ အၥိၭနီၪလီၫ. 7 မွဲလါနၫ့ဘိၩ အဝ့ၫဒၪနီၪ ကိၪ့ဝဲၩဆၧ ဘဲၫနီၪ အ့ၬ; တၭ ဆီၫ့မီၪ့ဆၧ လၧအၥၭ ဘဲၫနီၪဆ့အ့ၬ. အ့ၪမွဲ ဆၧအီၪလၧအၥၭ လၧအမိမၩဂၭဂီၩ့ဆၧ, ဒဲလၧအမိဒၪ့ထ့ၬခွံၬ ၦအဆၨၩၡၩခိၬအ့ၬ. 8 အဂဲးဘဲၫယီၩ စံၭဝ့ၫ, ယၦဒိၪဖၭဒိၪၥံၪ မွဲတၡါ စဎွၩၥံၪ မွဲအ့ၬဧၪ. 9 ကၫလနိၫ မၩအၥၭ ဘဲၫ ကၫခမံၭ အၥိၭ မွဲအ့ၬဧၪ. ဟၫမၭနီၪ မၩအၥၭ ဘဲၫအၫဖၭ အၥိၭ မွဲအ့ၬဧၪ. စမ့ရအၫနီၪ မၩအၥၭ ဘဲၫဒမၭစကၧၭ အၥိၭ မွဲအ့ၬဧၪ. 10 ဘဲၫ ယစူၪ မၩန့ ဆၧဂၩ့ဆၧဖၪ့ၥံၪ အဘၩ့အမုး ဒဲအဆၧဂၩ့ဆၧဖၪ့ၥံၪ လၧအအၪနဲၪ့ဒံၭ ယရုစလံၫ့ ဒဲစမ့ရအၫ အဆၧ အၥိၭနီၪ, 11 ဘဲၫ ယမၩ စမ့ရအၫ ဒဲအဆၧဂၩ့ဆၧဖၪ့ၥံၪ အၥိၭနီၪ, ယမိမၩ ယရုစလံၫ့ ဒဲအဆၧဂၩ့ဆၧဖၪ့ၥံၪ ဘဲၫနီၪၥိၭ မွဲအ့ၬဧၪ. 12 တၭ ဆၧမိမၩအၥၭ လၧကဆါ မၩဂီၩ့ အဆၧမၩ ထီးအလူၬ လၧခိၪလီၩ့ ဇံအိၫ့ အလီၩ့, ဒဲလၧယရုစလံၫ့ အဖၧၩ့နီၪတၭ, ယမိစ့ၩရၫ့ အစံရအၫ အစဎွၩ လၧအအီၪက့ၪ ဖိၫလိၫအၥၭ ဒဲအမ့ၬထၪ့ထီၫ အဎံၫအလၩနီၪလီၫ. 13 အဂဲးဘဲၫယီၩ အဝ့ၫဒၪစံၭ, ယမၩ ဆၧယီၩ လၧယစူၪဆီၪ့, ဒဲလၧယဆၧကိၪ့ဘၪကိၪ့ၥ့ၪလီၫ. အဂဲးဘဲၫယီၩ ယၥုၪ့ဆၭ ယၥၭဆၭတၭ; ယၥုၭၦဆၨၩလဖၪ အခးဆၧၫ့ အဆၧမၩနဲၪ့, ယမၩန့ဆီၪ့ အဆၧလူဒိၪဎွ့ၩဒိၪၥံၪ, ယမၩနၧၩ့မၩစၪ ၦခးဖိၪလဖၪ ဘဲၫၦအဂဲးဆီၪ့လဂၩ အၥိၭလီၫ. 14 တၭ ယစူၪဒၪန့ယူၭ ၦခမျၧး အစူၪလးခၪ့ခိၪ, ဘဲၫထိၪၥွံၫ အၥိၭတၭ, ဘဲၫၦအၪ့ထုၫ့ကီၪ့ ထိၪဒံၪ အီၪလၩ့ထး အၥိၭနီၪ, ယအၪ့ထုၫ့ကီၪ့ယူၭ ဂၪ့ခိၪ အဆၧ ထီးအလူၬတၭ, ဆၧမၩဂဲၩအဒံၭ မွဲဂ့ၩ, အၩ့ထၪ့ အနိၭ မွဲဂ့ၩ, ဂၪ့ကိၭ မွဲဂ့ၩ အီၪ နးဂၩအ့ၬ. 15 မွဲကွၩ မိအီၪက့ၪ ဖိၫလိၫအၥၭ လၧၦလၧအခူၬဆၧ အဖၫ့ခိၪနီၪဆ့ဧၪ. လွၭ မိအီၪက့ၪဒိၪအၥၭ လၧၦဘုၭဆၧ အဖၫ့ခိၪနီၪဆ့ဧၪ. မၩအၥၭ ဘဲၫနိၪခုၪ ထၫ့ဒုၪဒၩ အၥၭ လၧၦလၧအယၩ့ထၪ့ဝ့ၫ အၥိၭနီၪ, မၩအၥၭ ဘဲၫနိၪထိၭ အီၪက့ၪထၪ့ထီၫ အၥၭ ဘဲၫအလမွဲဘၪ ၥံၪ့ အၥိၭနီၪလီၫ. 16 မၩအၥၭဘဲၫနီၪတၭ, ကဆါ ဆၧၥုၭမုခမျၧး အယဟိဝၩ မိအၪ့မၧၫ့လၩ့ ဆၧဎွ့ဆိးဎွ့ဘၩ့ လၧအၡၩဘီၪ့ဖိၪ အလီၩ့တၭ, လၧအလၩဖၩ့ အဖၫ့လၬ ဆၧမိဆူၭခဲၩဆၧ ဘဲၫဆၧဆူၭခဲၩမ့ၪ အၥိၭနီၪလီၫ. 17 အံၫစရ့လၭ အဆၧဖၩ့ မိအီၪလၧမ့ၪ အဂး ဒဲအၡၩဆံၫ့ဎံၪလဂၩ လၧမ့ၪလၪ အဂးတၭ, မိဆူၭထၪ့တၭ, အၪ့ခွံၬ အဆၧဆူၪဆၧခဲၩ့ လၧမုလနံၩဎး လီၫ. 18 အၥံၪ့အဝၪလစီၪ့, ဒဲဂၪ့ခိၪအဝၩ့ လၧအၥၪထၪ့လဖၪ အလၩအဖၩ့ လၧအၥၭ, ဒဲမိၡါနီၪ မိလူၬခွံၬဝ့ၫ တၭ, မိမၩအၥၭ ဘဲၫၦဆၫ လၧအဎွ့လၩ့ခွံၬ အၥိၭနီၪလီၫ. 19 ဆၧအီၪလၩ့ထး လၧအၥံၪ့အဝၪလဒီၪ့ မိအီၪၡၩ ခိၬထုၪ့တၭ, ဖိၪၥၪလဂၩ ကွ့ၭဝ့ၫဒၪ ၥ့ၪလီၫ. 20 တၭ ဆၧလၧမုလနံၩနီၪ ဆၧမိမၩအၥၭ လၧၦအီၪလၩ့ထး လၧအံၫစရ့လၭ ဒဲယၫကူၭ အၡၩဂံၪ့ဖိၪ လၧအဖီၩ့ဖျ့ၭဆၧလဖၪနီၪ ဒိၭနဲၩ့လၧၩ့အၥၭ လၧၦလဖၪ လၧအထးဝ့ၫနီၪအ့ၬ. အ့ၪမွဲ မိဒိၭနဲၩ့ တၡါ အၥၭ လၧယဟိဝၩ အံၫစရ့လၭ အဆၧဆံၫ့ဎံၪ လဂၩလီၫ. 21 ဆၧအီၪလၩ့ထး မိဂဲၫထဲၩ့ဝ့ၫ, ယၫကူၭ အဆၧအီၪလၩ့ထး လၧဆၧဆီၪ့ ယွၩလဂၩ အအီၪလီၫ. 22 အဂဲးဘဲၫယီၩ အံၫစရ့လၭ ဧ့, နၡၩခမျၧးမွဲ မၩအၥၭ ဘဲၫမၫဆမံၭအမ့ၭ အၥိၭ လါနၫ့တၭ, န့ၫၦလနၩ့ လၧအအီၪလၩ့ထး မိဂဲၫထဲၩ့လီၫ. ဆၧမၩဂၭဂီၩ့လူၬဝ့ၫနီၪ စ့ၩရၫ့ယူၭ အၥၭယူၭ. တၭ လုၬဘံၭဝ့ၫ လၧဆၧတီၩဆၧလီၩ့လီၫ. 23 အဂဲးဘဲၫယီၩ မိမၩဂၭဂီၩ့လူၬဝ့ၫ, လၧအစ့ၩရၫ့ယူၭ အၥၭယူၭနီၪ, ကဆါ ဆၧၥုၭမုခမျၧး အယဟိဝၩ မိမၩဝ့ၫ လၧခးထၧၫ့ဘံၪ့ယၫ အၥၭကျၩလီၫ. 24 မၩအၥၭဘဲၫနီၪတၭ, ကဆါ ဆၧၥုၭမုခမျၧး အယဟိဝၩ စံၭဝ့ၫဒၪ, ယၡၩခမျၧး အီၪဝ့ၫ လၧဇံအိၫ့ အလီၩ့ၥံၪ ဧ့, ထီးၥၭမဲၪ ၦအစံရအၫဖိၪ လဂ့ၩ, အဝ့ၫဒၪ မိထးနၧၩ လၧနိၪထးတၭ, မိယၩ့ထၪ့ နိၪထိၭ ထၫ့ဒုၪဒၩနၧၩ ဘဲၫ အံဇံၭ အၥိၭနီၪလီၫ. 25 အဂဲးဘဲၫယီၩ အီၪဒံၭ လဆိဖိၪ တၭ, ဆၧၥုၪ့ဒိၪၥၭဂဲၫ့ မိလူၬတၭ, ယၥၭထၪ့ လၧအဝ့ၫၥံၪ မိလူၬဝ့ၫ အဂဲးနီၪလီၫ. 26 တၭ ဆၧၥုၭမုခမျၧး အယဟိဝၩ မိဒုၭအီၪထၪ့ နိၪထး နးဘီၩ့ လၧအဂး, ဘဲၫ ဆၧထး မံဒအၫ့ ထီးလဲၫ့ဟိရ့ၭ အအီၪၥိၭနီၪတၭ, ဘဲၫ အနိၪထး အီၪဝ့ၫ လၧမၫဆမံၭ အဖၫ့ခိၪ အၥိၭနီၪ, မိယၩ့ထၪ့ဝ့ၫ ဘဲၫလၧအံဇံၭ အၥိၭလီၫ. 27 တၭ လၧမုလနံၩနီၪ ဆၧမိမၩအၥၭ လၧဆၧမိဆိၬခွံၬ အဆၧအွံၪဆၧယိၭ လၧနခိၬထံၭခိၪ အဖၫ့ခိၪ, ဒဲအနိၪယိၭဘီၩ့ လၧနခိၬလီၩ့ မိခါလၩ့ခွံၬ လၧဆၧဘီၪ့ဆၧၥိၪ အကၠီၩ့လီၫ. 28 အဝ့ၫဒၪ ဂဲၫထီၩ့ယူၭ လၧအဲအၭ လ့ၩဖီၩ့ခွံၬယူၭ လၧမံၭကြၧၫ့ လၧမံၭမၭနီၪ အီၪက့ၪကီၪ့ယူၭ အဆၧဖိၪဆၧလံၩ, 29 အဝ့ၫၥံၪ ဖီၩ့ခွံၬယူၭ ခိၪလီၩ့ဆူၭယူၭ. အီၪဝ့ၫ လၧမုနၩလခီၫ လၧဂံဘၫ အဖၧၩ့လီၫ. ရၫမၫ ဝၭထိၬဝၭတ့ၭဝ့ၫ, ဂံဘအၫ စီလူၫ စဲၪ့ဖျိၭဝ့ၫလီၫ. 30 ဂၫလံၫ့ အဖိၪမုၪဧ့, ကိၭၡၭထၪ့ နလူဘီၪ, လၫအံၭဧ့, ခိၭနၪဆံၭ. အၫ့နၥီၭ လၧအဘၪၡၪ့ဘၪနၭဧ့, 31 မၭဒမံနၫဂၭဝ့ၫ, ၦဂံဘံၫ့ဖိၪ စဲၪ့ဝ့ၫ ဒဲအဆၧဖိၪဆၧလံၩလီၫ. 32 မွဲလါနၫ့တၭ, ဆၧလၧမုလနံၩနီၪ အဝ့ၫဒၪ မိအီၪဝ့ၫ လၧနီဘၭ အဖၧၩ့လီၫ. တၭ မိမၩဝၭ အစူၪ လၧဇံအိၫ့ အဖိၪမုၪ အခိၪလီၩ့ ယရုစလံၫ့ အဆၧစီၩ့ခိၪနီၪလီၫ. 33 ယိခွါ, ကဆါ ဆၧၥုၭမုခမျၧး အယဟိဝၩ မိဖ့ၬထ့ၬ ဆၧအထဲၩ့နီၪ, ဒဲဆၧၥၭမဲၪၥၭဖျဲၩ့ တၭ, ဆၧအထီၫနီၪ မိဘၪ ဆၧခူၬလၩ့ခွံၬဝ့ၫတၭ, ဆၧအထၪ့ထီၫလဖၪနီၪ မိဘၪ ဆၧဆၪ့လၩ့ဝ့ၫဒၪလီၫ. 34 မိခူၬလၩ့ခွံၬ ၥံၪ့ၥံၪဝၪၥံၪ အတၪ့လဖၪ လၧထၭ, ဒဲလ့ဘနၧၫ့ယီၩ မိလၩ့ဒၩဝ့ၫ လၧဆၧအဆီၪ့ လဂၩနီၪလီၫ. 

အဲၫစ့ယၫ Isaiah 11 

1 ၥံၪ့လဲၫ့ဒူၪ မိကဲၪထၪ့ လၧယ့ၭစံၫ အခိၪဆုၪ့တၭ, ထဲၩ့လထဲၩ့ မိမဲၪထၪ့ လၧအဝံတၭ ၥၪထၪ့ဝ့ၫလီၫ. 2 တၭ ယဟိဝၩအၥၭ မိအီၪဂုး လၧအလီၩ့, ဆၧကိၪ့ဘၪကိၪ့ၥ့ၪ ဒဲဆၧၥုၪ့ဖၭၥၭဖၭအၥၭ, ဆၧကိၪ့ထၪ့ဖၭလၩ့ ဒဲဆၧအစီၩ့အမၩ့ အၥၭ, ဆၧၥ့ၪယၫအၥၭ, ဒဲဆၧၥၭမဲၪ ယဟိဝၩတၭ; 3 ဆၧမိမၩမုၬလၩ အဝ့ၫဒၪ လၧဆၧၥၭမဲၪ ယဟိဝၩ အဖၧၩ့တၭ, လစ့ၩရၫ့ဘၪ ဘဲၫဆၧလၧအဒၪဘၪ လၧအမ့ၬၥၪ အၥိၭနီၪတၭ, စ့ၩရၫ့စၪဝ့ၫ ဘဲၫ ဆၧလၧအနါဂၧၫ့ လၧအနါ အၥိၭဆ့အ့ၬ. 4 အ့ၪမွဲ အမိစ့ၩရၫ့ ၦၡၪ့ဖိၪယၬဖိၪ လၧဆၧတီၩ, ဒဲမိစ့ၩရၫ့စၪ ၦဂၪ့ခိၪဖိၪ လၧဆၧၡၪ့ဆၧနၭ လၧဆၧလီၩ့တၭ, မိထး ဂၪ့ခိၪ လၧအနိၭ အနိၪထး, ဒဲလၧအနိၭဖျံၩ အၥၪထၪ့နီၪ မိမၩၥံၫ ၦအၧၩ့ဖိၪလီၫ. 5 တၭ ဆၧတီၩဆၧလီၩ့ မိကဲၪထၪ့ အယးဒံၩ့ အခၧၩ့ယး, ဒဲဆၧမွဲဆၧတီၩ အယးဒံၩ့ အခၧၩ့ယးလီၫ. 6 ထွံၪမံၩ့ မိအီၪလၧၥိၪဖိၪ အၥိၭတၭ, ခ့ၫစံၫဖီး မိခိၬလၩ့ လၧဘ့ၪဖိၪ အၥိၭတၭ, ချီဖိၪ ဒဲဆၬလၥၧၫ့ဖိၪ, ဒဲဆၧဘီၪ့ဖိၪၥံၪ မိအီၪစီၪ့ဎးတၭ, ဖိၪၥၪ မိမီၩ့ဝ့ၫလီၫ. 7 တၭ ချီမိ ဒဲဖုၫထၫ့ မိအီၪအၪ့ အဆၧစီၪ့ဎး, အဖိၪလဖၪ မိခိၬလၩ့စီၪ့ဎး တၭ, ဆၬလၥၧၫ့ မိအၪ့ လီခၫ့ ဘဲၫ ချီဖၫ အၥိၭနီၪလီၫ. 8 ဖိၪၥၪအၪ့နူ မိလိၬကွ့ၩ လၧဂူအၧၩ့ အဖၧၩ့ အဖၫ့ခိၪတၭ, ဖိၪၥၪလၩ့ၡၪနူ မိအီၪက့ၪ အစူၪ လၧဂူၥၫ့ အဖၧၩ့ အဖၫ့ခိၪလီၫ. 9 တၭ ဆၧမိမၩအၧၩ့ ဒဲမၩဂၭဂီၩ့ လၧယခိၪလီၩ့ ဆံၫ့ဎံၪ ထၧၫ့ဖျိၪ့ယၫ အလီၩ့ဆ့အ့ၬ. အဂဲးဘဲၫယီၩ ဂၪ့ခိၪ မိဎွ့ၩဝ့ၫ လၧဆၧၥ့ၪယၫ ယဟိဝၩ ဘဲၫထံၫလုၬဘံၭ မၫဆမံၭ အၥိၭနီၪလီၫ. 10 တၭ ဆၧလၧမုလနံၩနီၪ စယ့ၭစံၫအဝံ မိအီၪက့ၪ ဆၧၫ့ထုၪ့အၥၭ မိကဲၪထၪ့ ၥုၭဖိၪအလၫ့ လၧၦဆၨၩလဖၪ အဂးလီၫ. ၦဆၨၩလဖၪ မိစဲၪ့ လၧအအီၪတၭ, အအီၪပွံၭ အလးနီၪ မိအီၪလၧအလၩအဖၩ့လီၫ. 11 တၭ လၧမုလနံၩနီၪ ဆၧမိမၩအၥၭ လၧယဟိဝၩ မိယၩ့ထၪ့ အစူၪ ဎွ့ၩထၪ့ နံၫဘျၩ့လဘျၩ့နီၪ, ဘဲၫၥိၭ အမိမၩန့ ဆၧအီၪလၩ့ထး ဘၪဆဲၫ့ လၧအၡၩခမျၧး, လၧအအီၪလၩ့ထး လၧအစံရအၫ, ဒဲလၧအံဇံၭ, ဒဲလၧပၫၥြီၭ, ဒဲလၧကုၡၫ, ဒဲလၧအံလၫ့, ဒဲလၧၡဲနၫ, ဒဲလၧဟၫမၭ, ဒဲလၧမၫဆမံၭ အကျိၩ့လဖၪနီၪလီၫ. 12 အဝ့ၫဒၪ မိဘိၭထၪ့ ၥုၭဖိၪအလၫ့ လၧၦဆၨၩလဖၪ အဂးတၭ, မိဒုၭအီၪကီၪ့ အံၫစရ့လၭ အၡၩ စဲၪ့ဝံၩ့ဝၩ့ဖိၪတၭ, မိအီၪက့ၪကီၪ့ ယုဒၫအၡၩ လၩ့မုလၩ့ဖၭ လၧဂၪ့ခိၪအနိၫ့ လံခီၫလ့ၬနီၪလီၫ. 13 အံဖြံၫ့ အၥၭကဲၪ့နီၪ မိစဲၪ့ထၪ့ခွံၬတၭ, ယုဒၫ အဒုၪအဒၩလဖၪနီၪ မိဘၪ ဆၧဒၪ့ထ့ၬခွံၬဝ့ၫလီၫ. အံဖြံၫ့ မိၥၭကဲၪ့ဘၪ ယုဒၫအ့ၬ, ဒဲယုဒၫ မိမၩအၧၩ့ အံဖြံၫ့ဆ့အ့ၬ. 14 တၭ အဝ့ၫၥံၪ မိယူၩဘၪ လၧၦဖလံၡၫဖိၪ အခိၬထံၭခိၪ ဖိးလၧမုနုၬလခီၫ မိအၪ့ဂူၬန့ ၦမုထၪ့ဖိၪ အဆၧလစီၪ့ဎး, မိယၩ့ထၪ့ အစူၪ လၧအံဒၧၫ့, ဒဲလၧမိအၭ အဖၫ့ခိၪတၭ, ၦအၫမၧၫ့ဖိၪ မိခိၭနၪဝ့ၫဒၪလီၫ. 15 ယဟိဝၩ မိမၩဂၭဂီၩ့ အံဇံၭ အမၫဆမံၭ အဖျ့ၩတၭ မိဝါ အစူၪ လၧထံၫမိၡါ အဖၫ့ခိၪ လၧလံၩဆီၪ့ ဒဲအၪ့နၩ့ဖၭဝ့ၫ လၧထံၫချိၬဖိၪ နွ့ၫဘီၩ့တၭ, ဒုၭလ့ၩ ၦၡၩ လၧခၪ့ဖံၭလီၫ. 16 တၭ ဖၧၩ့ၥၭမု မိအီၪ နးဘီၩ့ လၧအၡၩခမျၧး အအီၪလၩ့ထး အဂး, လၧအမိအီၪလၩ့ထး လၧအစံရအၫ. ဘဲၫ အအီၪလၧအံၫစရ့လၭ လၧမုနံၩ အထးဖၧၩ့ လၧအဂၭထၪ့ လၧခးအံဇံၭ အဖၧၩ့ အၥိၭနီၪလီၫ. 

အဲၫစ့ယၫ Isaiah 12 

1 တၭ ဆၧလၧမုလနံၩနီၪ နမိစံၭ, ယဟိဝၩဧ့, ယမိစံၭထၪ့အၪ့အူၭနၧၩလီၫ. အဂဲးဘဲၫယီၩ န ၥၭထၪ့ယၧၩ လါနၫ့ဘိၩ, နဆၧၥၭထၪ့နီၪ ကၠၪခွံၬအၥၭတၭ, နမၩမုၬထၪ့ထဲၩ့ယၧၩလီၫ. 2 ယိခွါ, ယွၩမွဲ ယဆၧထိးထဲၩ့တၩ့ထဲၩ့တၭ, ယမိဒိၭနဲၩ့ယၥၭ ဒဲလၥၭမဲၪဘၪ ဆၧနီၪ; အဂဲးဘဲၫယီၩ ယဟိဝၩ ယွၩမွဲ ယဂဲးယဘၭ, ဒဲယဆၧၥံၫကျံၩတၭ, ကဲၪထၪ့ ယဆၧထိးထဲၩ့တၩ့ထဲၩ့ဆ့ လီၫ. 3 မၩအၥၭဘဲၫနီၪတၭ, နၥံၪ မိအၪ့ဒုၪ့ထၪ့ ထံၫ လၧဆၧထိးထဲၩ့တၩ့ထဲၩ့ အထံၫဖၧၩ့ၥံၪ လၧဆၧၥုၪ့ထိၬၥၭထိၬလီၫ. 4 တၭ လၧမုနံၩနီၪ နၥံၪမိစံၭ, စံၭထၪ့အၪ့အူၭ ယဟိဝၩ, ကိၭထၪ့အမံၩ့, ဒုၭၥ့ၪယၫ အမၩဆၧ လၧအၡၩခမျၧးၥံၪ အကျၩ, ဒုၭနၪ့ထၪ့ထဲၩ့ အဝ့ၫဒၪ လၧအမံၩ့ အီၪလၧဆၧထၪ့ထီၫဆံၭ. 5 ၥံၫကျံၩထၪ့ ယဟိဝၩဆံၭ. အဂဲးဘဲၫယီၩ, မွဲအမၩယူၭ ဆၧလၩ့မဲၩလၩ့လၭလဖၪလီၫ. ၥ့ၪယၫ ဆၧယီၩ လၧဂၪ့ခိၪ ထၧၫ့ဖျိၪ့ယၫဆံၭ. 6 ကိၭၡၭဆၧ, ဒဲၥံၫကျံၩဆၧ ၦဇံအိၫ့ဖိၪဧ့, အဂဲးဘဲၫယီၩ အံၫစရ့လၭ အဆၧဆံၫ့ဎံၪလဂၩနီၪ ဒိၪဝ့ၫ လၧနကျၩလီၫ. 

အဲၫစ့ယၫ Isaiah 13 

1 ဆၧအလူလၩ့ဘၪ လၧဘၭဘလၧၫ့ အဂဲး လၧစအၫမူၭ အဖိၪခွၫ စအဲၫစ့ယၫ ဒၪဘၪဝ့ၫလီၫ. 2 လၧခိၪလီၩ့ထီၫ အဒၩ့ခိၪနီၪ ဘီၩ့ထၪ့ ၥုၭဖိၪအလၫ့, ကိၭၥီၫထၪ့ လူ လၧအအီၪ, ဝါ နၥံၪအစူၪ, ဘဲၫၥိၭ အဝ့ၫၥံၪ မိလ့ၩနုၬ လၧၦဒိၪဖၭဒိၪ အတရၫ့ အဖၧၩ့နီၪဆံၭ. 3 ယဝ့ၫဒၪယီၩ ယမၪလူၬယူၭ ၦလၧယအီၪက့ၪဆံၫ့ဎံၪဝ့ၫလဖၪယူၭ, ယကိၭထၪ့ယူၭဆ့, ယၡၩအဆီၪ့ၥံၪ လၧယၥၭခဲၩထၪ့ အဂး, ယၡၩ လၧအၥၭထိၬ လၧယဆၧထၪ့ထီၫ အဖၧၩ့ယူၭလီၫ. 4 တၭ ၦခမျၧးအၥီၫ အီၪဝ့ၫ လၧခိၪလီၩ့ အလီၩ့, မၩအၥၭ ဘဲၫ ၦခမျၧး အၪဂၩ အၥိၭ; ၦဆၨၩၥံၪ အဘၩ့အမုး အီၪကိၩ့အီၪကီၪ့ အၥီၫ တုၩ့ထၪ့တုၩ့လၩ့နီၪလီၫ. ဆၧၥုၭမုးခမျၧး အယဟိဝၩ အီၪက့ၪကီၪ့ ဆၧၥုၭမု လၧဆၧဒုၭၥုၭ အဂးလီၫ. 5 အဝ့ၫၥံၪ ဂဲၫဝ့ၫ လၧထံၫယဲၩ့ခးယဲၩ့ လၧမူၭခိၪအထုၬ, ယဟိဝၩ ဒဲအဆၧၥၭထၪ့ အစူၪဝဲၩ ဘဲၫၥိၭ အမိမၩဂၭဂီၩ့ ခး ထၧၫ့ဘံၪ့ယၫလီၫ. 6 အိၩ့ယိၩ့ထၪ့ဆံၭ; အဂဲးဘဲၫယီၩ ယဟိဝၩအမုနံၩ အီၪဘူၭထၪ့ယူၭ, မိဂဲၫ ဘဲၫဆၧဂၭဂီၩ့ လၧဆၧၥ့ၪဆၧလူၬ အအီၪ အၥိၭနီၪလီၫ. 7 မၩအၥၭဘဲၫနီၪတၭ, ကယဲ ၦလၧအစူၪ မိလၩ့ဆါ, ဒဲကယဲ ၦအၥၭ မိဖံၪထၪ့ဝ့ၫလီၫ. 8 အၥၭ မိဆၫဝ့ၫတၭ, ဆၧဆိၭက့ၭ ဒဲဆၧဎဲၫ မိဖီၪ့န့ဝ့ၫ, ဘဲၫၦမုၪ လၧအဂူၭဆၫ အၥိၭနီၪ မိဘၪ ဆၧဆိၭက့ၭလီၫ. အဝ့ၫၥံၪ မိထီၫမံၫထီၫမၪလိၬအၥၭ လဂၩ ဒဲလဂၩလီၫ. အမ့ၬ မိကဲၪထၪ့ မ့ၪလၪ အမ့ၬလီၫ. 9 ယိခွါ, ယဟိဝၩ အမုလနံၩ ဂဲၫဝ့ၫ, ဆၧၥၭမဲၪအလး, ဒဲဆၧၥၭထၪ့, ဒဲဆၧၥၭခဲၩထၪ့ ဘဲၫၥိၭ အမိဒုၭအီၪယူ ခးတၭ, အဆၧဒဲၩဘၭဖိၪ လၧအဖၧၩ့နီၪ, အဝ့ၫဒၪ မိမၩဂၭဂီၩ့ခွံၬဝ့ၫလီၫ. 10 အဂဲးဘဲၫယီၩ မူၭခိၪအၡၪၥံၪ, ဒဲအၡၪအီၪကီၪ့လဖၪနီၪ မိဖၩ့ထၪ့ဝ့ၫအ့ၬ. ထီးမုလ့ၩထၪ့နီၪ မိခံၭလၩ့ဝ့ၫတၭ, လၩနီၪ မိဒုၭဖၩ့ထၪ့ အဆၧဖၩ့ အ့ၬ. 11 တၭ ယမိစ့ၩရၫ့ ၦဂၪ့ခိၪဖိၪ လၧအဆၧအၧၩ့ အကၠီၩ့, ဒဲၦအၧၩ့ဖိၪ လၧအဆၧမၩအၧၩ့ အကၠီၩ့နီၪလီၫ. ၦလၧအအီၪက့ၪထၪ့ထီၫအၥၭနီၪ ယမိဒုၭထုၬ အအီၪက့ၪဖိၫလိၫ အၥၭတၭ, ၦမၩအၧၩ့ဆၧ အဆၧထၪ့ထီၫနီၪ ယမိဆၪ့လၩ့လီၫ. 12 ယမိမၩ ၦၡၩၥံၪ ၡၩနဲၪ့ဒံၭ ထီၫ့ဆံၫ့; ဒဲၦဂၪ့ခိၪဖိၪ ၡၩနဲၪ့ဒံၭ အိဖၧၫအထီၫ့ ဒၪလ့ၬလီၫ. 13 မၩအၥၭဘဲၫနီၪတၭ, ယမိမၩဝၭ မူၭခိၪတၭ, ဂၪ့ခိၪ မိၥုၭအလး လၧဆၧၥုၭမုခမျၧး အယဟိဝၩ အၥၭထၪ့ အကၠီၩ့, လၧအၥၭခဲၩထၪ့ အမုနံၩ အထးဖၧၩ့နီၪလီၫ. 14 တၭ မိမၩအၥၭ ဘဲၫ ခံၫဘၩ့မိ လၧဆၧလီၩ့ဝ့ၫ အၥိၭ, ဒဲဘဲၫၥိၭ လၧၦဒုၭအီၪကီၪ့ဝ့ၫ လအီၪဘၪတၭ, ၦမိကၠၪထဲၩ့အၥၭ လဂၩဘၪလဂၩ လၧအဆၨၩဒၪဝ့ၫတၭ, မိစဲၪ့ လၧအခးဒၪဝ့ၫ လဂၩဘၪလဂၩ ဆုၬဆုၬလီၫ. 15 ကယဲ ၦလၧအဒၪန့ဝ့ၫဘၪ ဆၧဆ့ၭဖျီၫ့ဝ့ၫတၭ, ကယဲ ၦလၧအဘုၭထၬ လၧၦလဖၪနီၪ မိလၩ့ထံၩဖါ လၧနၭလီၫ. 16 တၭ အဖိၪၥၪၥံၪနီၪ မိဘၪ ဆၧခွံၬလၩ့ဘျ့ၭဝ့ၫ လၧအမ့ၬယၫ, အဂံၪ့လဖၪ မိဘၪ ဆၧအၪ့ဂူၬန့ အဆၧတၭ, အမၫၥံၪ မိဘၪ ဆၧဖိၭဆီၪ့ဝ့ၫလီၫ. 17 ယိခွါ, ယမိထိၪဂဲၩ ၦမံဒအၫ့ဖိၪ လၧအလဒူၩလယၪ့ဘၪ ကျိၪၥံၪစ့ၩၥံၪ, ဒဲလဘၪဘၪ အၥၭ လၧထီၫ့ၥံၪလွ့ၫၥံၪလီၫ. 18 အဝ့ၫၥံၪအချံၪၥံၪဖျါၥံၪ မိထးလၩ့ဘျ့ၭ ဖိၪၥၪအခွၫ, လယၫ့ၥၭဘၪ ဆၧဒၧၩ့လး အၥၪတၭ, ဖိၪဒံၩဖိၪၥၪနီၪ အဝ့ၫၥံၪ လီၫ့ကီၩ့ဝ့ၫအ့ၬ. 19 တၭ ဘၭဘလၧၫ့နီၪ, ဘၩ့ၥံၪမုးၥံၪ အလၩအဖၩ့, ၦခၫလဒံအၫဖိၪၥံၪ အီၪက့ၪ အၥၭထၪ့ထီၫအလး လၧအကယၧၩ့ကယီၫနီၪ မိမၩအၥၭ ဘဲၫယွၩ မၩဂၭဂီၩ့ စီဒၧၫ့ ဒဲဂမိရၫ အၥိၭနီၪလီၫ. 20 အထံၫဖိၪခးဖိၪ ၦၡၩ မိအီၪဝ့ၫ နးဆိၭအ့ၬ, ၦၡၩ လဆိၩဘၪလဆိၩ မိအီၪဝ့ၫ လၧအဖၧၩ့နီၪ ဆ့အ့ၬ, ၦၡၩ လဆိၩဘၪလဆိၩ မိအီၪဝ့ၫ လၧအဖၧၩ့နီၪ ဆ့အ့ၬ. တၭ ၦအရ့ဘၠၫဖိၪ မိၥုၪ့ဘၪ အတဲၩ ထီးနီၪအ့ၬ. တၭ ၦယူၬၥိၪ ဒုၭခိၬလၩ့ဘၪဆၧ ထီးနီၪဆ့ အ့ၬ. 21 မံၩ့လၬကျၩ အဆၧဖိၪဆၧဎါအမံၩ့ မိခိၬလၩ့ ထီးနီၪတၭ, အဂံၪ့ မိဎွ့ၩ လၧဆၧကိၭၡၭတၭ, ဆၧၥီၫအဖိၪ မိအီၪ ထီးနီၪတၭ, ဆၧမိၡါအဆီၪ့ထီၫ မိဂဲထုၪ့လံ ထီးနီၪ, 22 တၭ ထွံၪမံၩ့ မိမၩ့ဆၧၫ့လိၬအၥၭ လၧအနီးဖၧၩ့, ဒဲထွံၪဂၪ့ခိၪ လၧအနီးမုၬလဖၪ အဖၧၩ့လီၫ. တၭ အဆၧၫ့အထီ ဘူၭထၪ့ယူၭတၭ, ဆၧၥုၭဘၪ အနံၩအၥၫ့အ့ၬ. 

အဲၫစ့ယၫ Isaiah 14 

1 အဂဲးဘဲၫယီၩ ယဟိဝၩ မိယၫ့ၥၭ ယၫကူၭတၭ, မိရွံန့ဒံၭ အံၫစရ့လၭတၭ, မိဒုၭအီၪပွံၭဝ့ၫ လၧအခးဒၪဝ့ၫ အဖၧၩ့တၭ, ၦလခီၫဘၩ့မုးဖိၪ မိအိၭလိၬ လၧအဝ့ၫၥံၪ တၭ, မိဘုၭထၬ လၧယၫကူၭ အဂံၪ့လီၫ. 2 ၦခမျၧးလဖၪနီၪ မိမၩန့ဝ့ၫတၭ ဂဲၫဆိၬ လၧအလးဒၪဝ့ၫတၭ, ၦအံၫစရ့လၭအဂံၪ့ဖိၪ မိမၩန့ အဝ့ၫၥံၪ လၧယဟိဝၩ အခးဖၧၩ့ လၧအဎီးအၡၩခွၫ အဂး, ဒဲလၧအဎီးအၡၩမုၪ အဂး တၭ, မိမၩန့ အၪ့မၧၫ့ဎီး ၦလၧအမွဲယူၭ ၦအၪ့မၧၫ့ဎီး အဝ့ၫၥံၪတၭ, မိပၧၩ့ဘၪ ၦၡၩ လၧအမၩအၧၩ့မၩနၭ အဝ့ၫၥံၪလီၫ. 3 ဆၧမိမၩအၥၭ လၧမုလနံၩနီၪ, လၧယဟိဝၩ ဒုၭအီၪပွံၭနၧၩ လၧနမၩဆၧကၪ, ဒဲနဝၭထိၬ, ဒဲမၩဆီၪ့ဆၧ လၧၦအၪ့မၧၫ့ဆီၪ့ နမၩဆၧတၭ, 4 နမိချဲၩ့ထၪ့ ဆၧချဲၩ့အဒီၩ့ယီၩ လၧဘၭဘလၧၫ့ အစဎွၩ အဂဲးအကၠီၪ့တၭ, နမိစံၭ, ၦမၩအၧၩ့ဆၧနီၪ အီၪထီဝ့ၫ ဘဲၫၥ့ၪလဲၪ; ဆၧအၪ့ကံၩ့ဆီၪ့ထီၫ့နီၪ အီၪထီဝ့ၫ ဘဲၫၥ့ၪလဲၪ! 5 ယဟိဝၩ မၩခါယူၭ ၦအၧၩ့ဖိၪ အနိၪထိၭ, ၦပၧၩ့ဆၧ အနိၪထိၭ အစဎွၩလီၫ. 6 ၦလၧအထး ၦဆၨၩၥံၪ လၧအၥၭထၪ့ လၧအထးဆၧ လၧအလအီၪထီဘၪ, ၦပၧၩ့ဘၪ ၦဆၨၩၥံၪ လၧအၥၭခဲၩထၪ့ လၧအပၧၩ့ဆၧတၭ, ဆၧပဒၩ့ဝ့ၫ အီၪနးဂၩအ့ၬ. 7 ၦဂၪ့ခိၪဖိၪ အီၪလၩ့မါပံၭတၭ, အီၪပွံၭ ထီးအလူၬလီၫ. အဝ့ၫၥံၪ မၩထၪ့ ထၭခိၪ ၥံၫကျံၩဆၧလီၫ. 8 မွဲမၬ, ၥံၪ့ၡိၫ ၥၭထိၬဆ့ လၧနဖၫ့ခိၪ, လ့ၭဘနၧၫ့ အၥံၪ့ၡိၫအ့ရ့ၭ စံၭဝ့ၫ, လၧနမံၫနၩ့ အလးခဲၫ့နီၪ ၦခူၬလၩ့ဆၧ ဂဲၫထၪ့ဘၪ ပၧၩအ့ၬ. 9 ဖျုဖၧၩ့ လၧလၬလခီၫ ဝၭဝ့ၫ လၧနကၠီၩ့ ဘဲၫၥိၭ ထီးနအ့ၪဂဲၫတၭ, မိအၪ့ဂၬနၧၩလီၫ. အဝ့ၫ မိထိၪဂဲၩ ၦၥံၫ အလၩလဖၪ လၧနဂး, ကယဲ ဂၪ့ခိၪ အဆၧဒိၪ ထီးအလူၬ, အဝ့ၫ ဒုၭဂဲထုၪ့ ၦဆၨၩ အစဎွၩ ထီးအလူၬ လၧအဝ့ၫၥံၪ အလးဆီၩ့ဆီ အဖၫ့ခိၪလီၫ. 10 အဝ့ၫၥံၪ ထီးအလူၬ မိချဲၩ့ဆၧတၭ, စံၭနၧၩ, နဝ့ၫဒၪ နလၩ့ဆါ ဘဲၫပၥိၭဆ့ဧၪ. နကဲၪထၪ့ ဘဲၫပၥိၭဆ့ဧၪ 11 နဆၧထၪ့ထီၫနီၪ ဘၪ ဆၧဒုၭဂဲၫလၩ့ဝ့ၫ လၧဖျုဖၧၩ့, နနါဒံၩ့အၥီၫလီၫ. လိၪ့ၥံၪ ဒၩလၩ့အၥၭ လၧနဖၫ့လၬတၭ, ဆၧချုၬဘံၭနၧၩနီၪမွဲ ဆၧအဎိၩ့အဎါလီၫ. 12 နလၩ့ထ့ၬ လၧမူၭခိၪ ဘဲၫၥ့ၪလဲၪ, ၡၪထူဂီၩ, မုဆဲၪ့ အဖိၪခွၫဧ့! ၦလၧအမၩနၧၩ့မၩစၪ ၦဆၨၩလဖၪနီၪ, နဝ့ၫဧ့; မွဲနဘၪ ဆၧခူၬလၩ့ယူၭ လၧဂၪ့ခိၪ အဖၫ့ခိၪ ဘဲၫၥ့ၪလဲၪ; 13 အဂဲးဘဲၫယီၩ နစံၭ လၧနၥၭခံဖၧၩ့, ယမိထၪ့ဘၭ လၧမူၭခိၪ, ယမိအီၪက့ၪ ယလးဆီၩ့ဆီ လၧယွၩအၡၪလဖၪ အဖၫ့ခိၪ, ယမိဆၧၫ့နၩ့ လၧဆၧအီၪကီၪ့ အခိၪလီၩ့, လၧမုဖၩ အထုၬနီၪလီၫ. 14 ယမိထၪ့ဘၭ ဆၧအုၪ့ အဆၧထၪ့ထီၫ အဖၫ့ခိၪ, ယမိအီၪက့ၪယၥၭ ဘဲၫဆၧထၪ့ထီၫထုၬလဂၩ အၥိၭနီၪလီၫ. 15 မွဲလါနၫ့ဘိၩ ဆၧမိဒုၭလ့ၩလၩ့နၧၩ လၧဖျုဖၧၩ့, လၧဆၧဖၧၩ့ အယိၬဖၧၩ့လီၫ. 16 ၦလၧအဒၪဘၪနၧၩ မိယိထံၫယိဆၭ နၧၩတၭ, စံၭ ၦလၧအမၩၡိၩ့ၡိၬ ဂၪ့ခိၪနီၪ, လၧအမၩဝၭ ဘၩ့မုးလဖၪ, မွဲၦလဂၩယီၩဧၪ. 17 ၦလၧအဒုၭကဲၪထၪ့ ဂၪ့ခိၪ ဘဲၫၡါမုနၧၫ့ဖၫ အၥိၭ, ဒဲမၩဂၭဂီၩ့ အဒိၩ့ၥံၪ; ကွဲၪဖျါ ၦလၧအဖီၪ့န့ဝ့ၫနီၪ ဒုၭထဲၩ့လၧအဂံၪ့ အ့ၬ. 18 ၦဆၨၩၥံၪ အစဎွၩ ထီးအလူၬ, အဝ့ၫၥံၪ ထီးအလူၬ, မံၫနၩ့ လၧဆၧလၩဖၩ့ အဖၧၩ့, လဂၩ လၧအၥွၪခိၪဒၪဝ့ၫ အဖၧၩ့, လဂၩ လၧအၥွၪခိၪဒၪဝ့ၫ အဖၧၩ့လီၫ. 19 အ့ၪမွဲ နဝ့ၫဒၪ နဘၪ ဆၧနၫ့ထၪ့ခွံၬ လၧနၥွၪခိၪ အဖၧၩ့ ဘဲၫ ဆၧအထဲၩ့ လၧဆၧၥၭလိၪဝ့ၫ အၥိၭနီၪ, ဘၪ ဆၧလုၬဘံၭ လၧၦဘၪ ဆၧမၩၥံၫဝ့ၫလဖၪနီၪ, ၦဆ့ၭဖျီၫ့ လၧနၭ လ့ၩလၩ့ လၧဆၧဖၧၩ့ အလိးအမ့ၭ အကျၩ, ဘဲၫ ဆၧအစွၪ လၧၦယဲးထဲးဝ့ၫ လၧအခၪ့ဖၫ့လၬ အၥိၭနီၪလီၫ. 20 နဘၪ ဆၧခုၪ့လၩ့ဘၧၩ့ဎုၬ လၧအဝ့ၫၥံၪအ့ၬ; အဂဲးဘဲၫယီၩ နမၩဂၭဂီၩ့ယူၭ နထံၫနခး, နမၩၥံၫ နၡၩခမျၧးလီၫ. မွဲၦမၩ ဆၧအၧၩ့အချံၫအၥၪနီၪမွဲ ဆၧထီးဎွံၩ့ဘၪအမံၩ့ လၩ့ဆိၩလၩ့ကၠၪ လဂ့ၩ. 21 တဲၩ့ဝဲၩ ဆၧမၩၥံၫ လၧအဖိၪခွၫၥံၪ အဂး လၧအဖါလဖၪ အဆၧအၧၩ့ အကၠီၩ့နီၪ ဆံၭ. မွဲအထီးဂဲထုၪ့, ဒဲန့ၥၫ ခးနီၪ ဒဲမၩဎွ့ၩ ဂၪ့ခိၪ လၧဒိၩ့ၥံၪ လဂ့ၩ. 22 အဂဲးဘဲၫယီၩ ယဝ့ၫဒၪ ယမိဂဲထုၪ့ ထၫ့ဒုၪဒၩ အဝ့ၫၥံၪ, ဆၧၥုၭမုခမျၧး အယဟိဝၩ စံၭဝ့ၫဒၪ, ဒဲယမိဒၪ့ထ့ၬ ဘၭဘလၧၫ့အမံၩ့, ဒဲဆၧအီၪလၩ့ထး ဒဲအဖိၪအလံၩ, ဒဲအဆၨၩအဆၬ, ယဟိဝၩ စံၭဝ့ၫဒၪလီၫ. 23 ယမိအီၪက့ၪဝ့ၫ လၧဆၧဂီဆူၪၥံၪအလး, ဒဲနီၪ့ၥံၪတၭ, ယမိဝ့ၬဝ့ၫ လၧနိၪဝ့ၬ မၩဂၭဂီၩ့ဆၧလီၫ. ဆၧၥုၭမုခမျၧး အယဟိဝၩ စံၭဝ့ၫဒၪလီၫ. 24 ဆၧၥုၭမုခမျၧး အယဟိဝၩ ဆိၪလၩ့အၥၭတၭ, စံၭဝ့ၫဒၪ, မွဲမၬ ဘဲၫ ယဆီၫ့မီၪ့ဆၧ အၥိၭနီၪ, မၩယူၭ အၥၭယူၭ, ဘဲၫယကိၪ့ဆၧ အၥိၭနီၪ မိအီၪဂုးအီၪခၧၫ့, 25 ယမိမၩခါလၩ့ ၦအစံရအၫဖိၪ လၧယခးဖၧၩ့တၭ, လၧယခိၪလီၩ့ အလီၩ့ ယမိယဲးထဲး အဝ့ၫၥံၪ, ထီးနီၪလဖၧၫ့ အနိၪယိၭဘီၩ့ မိစဲၪ့ထၪ့ခွံၬ လၧအဖၫ့ခိၪတၭ, အဆၧအွံၪဆၧယိၭ မိစဲၪ့ထၪ့ခွံၬ လၧအခိၬထံၭခိၪလီၫ. 26 အဝ့ၫနီၪမွဲ ဆၧကိၪ့ လၧအကိၪ့ဝဲၩဝ့ၫ လၧဂၪ့ခိၪဎံၩ့လ့ၬတၭ, အယီၩမွဲ ဆၧအစူၪ လၧအယၩ့ထၪ့အၥၭ လၧၦကိၭဆၨၩဒ့ၭ အဖၫ့ခိၪနီၪလီၫ. 27 အဂဲးဘဲၫယီၩ ဆၧၥုၭမုခမျၧး အယဟိဝၩ ကိၪ့ဝဲၩဝ့ၫတၭ, မွဲပလၫ မိမၩပျီၩပျီၩဝ့ၫ နးဂၩလဲၪ. အဝ့ၫဒၪအစူၪ ယၩ့ထၪ့အၥၭတၭ, မွဲပလၫ မိထုၭထဲၩ့ဝ့ၫ လဂၩလဲၪ. 28 ဆၧလၧအနံၪ့ လၧစဎွၩ အၫဟဇၭ ၥံၫဝ့ၫဒၪနီၪ ဆၧအလူလၩ့မွဲ အယီၩလီၫ. 29 မွဲၦလၧအထးနၧၩ အနိၪထးခါ အကၠီၩ့နီၪ ထီးၥၭထိၬ လဂ့ၩ, ဖလံၡၫဖိၪ ထီးအလူၬ, နၧၩဧ့; အဂဲးဘဲၫယီၩ လၧအဆၨၩနီၪ ဂူအၧၩ့လဘီၩ့ မိဂဲၫထၪ့တၭ, အၥၪနီၪ မွဲဂူမ့ၪ လၧအယူၩဝ့ၫ လဘီၩ့လီၫ. 30 ၦၡၪ့ဖိၪ အဖိၪဝဲၡါ မိအၪ့ဆၧတၭ, ၦဘၪၡၪ့ဘၪယၬ မိမံၫနၩ့ မုၬမုၬလီၫ. တၭ ယမိမၩၥံၫ နဝံ လၧဆၧၥၭဝံလၩ့ဒိၩတၭ, ဆၧအီၪလၩ့ထး လၧနၧၩနီၪ အဝ့ၫဒၪ မိမၩၥံၫဝ့ၫလီၫ. 31 အိၩ့ယိၩ့, တရၫ့ဧ့! ကိၭၡၭထၪ့; ဒိၩ့ဧ့! နဖံၪထၪ့ခွံၬယူၭ ထီးအလူၬ, ဖလံၡၫဧ့, အဂဲးဘဲၫယီၩ မ့ၪခူၪ မိဂဲၫထၪ့ လၧမုဖၩတၭ, ၦလၩ့မုလၩ့ဖၭ လၧအၡၩၥုၭမုအကျၩ နးဂၩအ့ၬ. 32 ထီးနီၪလဖၧၫ့ ဆၧမိစံၭဆၧၫ့ ၦလဆၨၩအၥီၫ့ၥံၪ ဘဲၫၥ့ၪလဲၪ. ယဟိဝၩ အီၪက့ၪလၩ့ယူၭ ဇံအိၫ့ အခၪ့ထံၭတၭ, ၦဘၪၡၪ့ဘၪယၬ လၧအၡၩခမျၧး အကျၩနီၪ မိစဲၪ့ဖလ့ၬအၥၭ လၧအဖၧၩ့လီၫ. 

အဲၫစ့ယၫ Isaiah 15 

1 ဒိၩ့အါ လၧမိအၭ အဖၧၩ့ ဘၪ ဆၧမၩယူဝ့ၫ လၧမုလနၩ, ဆၧမၩဂၭဂီၩ့ဝ့ၫ; ဒိၩ့ကၧၫ လၧမိအၭ အဖၧၩ့ ဘၪ ဆၧမၩယူဝ့ၫ လၧမုလနၩ, ဆၧမၩဂၭဂီၩ့ဝ့ၫလီၫ. 2 အဝ့ၫၥံၪ လ့ၩထၪ့ဝ့ၫ လၧဂံၪ့ၥံၪ လၧဒဲၫဘၫ့ အလးထၪ့ထီၫလဖၪ လၧအမိဂၪ့ဝ့ၫ အလးလီၫ. လၧနံဘိၫအလီၩ့, ဒဲလၧမ့ၭဒဘၫ အဖၧၩ့နီၪ, မိအၭဂၪ့ဝ့ၫ, ၦအခိၪဎွံၪ ကိၭဖျိၪ့ဒ့ၭမွဲ အချၩ, ဒဲကယဲ ၦအခၪလၭဆီၪ့ ဘၪ ဆၧထံၬခွံၬဝ့ၫလီၫ. 3 လၧအဖၧၩ့ၥၭလဖၪ အဖၧၩ့နီၪ ၦခဲးထူၬ အယးဒံၩ့ လၧရၧၬ အဆၧယၬ; လၧအဂံၪ့ခိၪ အဖၫ့ခိၪ, ဒဲလၧဖၧၩ့ၥၭမု အဖၧၩ့နီၪ ဂၪ့အိၩ့ယိၩ့ဝ့ၫ ကိၭဂၩဒ့ၭ, နုၬလၩ့ လၧဆၧဂၪ့ဝ့ၫ အဖၧၩ့လီၫ. 4 တၭ ဟ့ၭၡဘၫ့ ကိၭၡၭထၪ့ ဒဲအံၫလအ့လၫနီၪ; အဝ့ၫၥံၪအလူ ဂၧၫ့ထၪ့ဝ့ၫ ထီၩ့လၧယၫဟၭလီၫ. မၩအၥၭဘဲၫနီၪတၭ, မိအၭ အၥုၭဖိၪ မိကိၭၡၭထၪ့တၭ; အၥၭမၧၫ့ မိဘၪ ဆၧခိဆၧဝီၩ လီၫ. 5 ယၥၭ ကိၭၡၭထၪ့ လၧမိအၭ အဂးလီၫ. ၦလၧအစဲၪ့ လၧဆၧအကျၩနီၪ, ဘဲၫ ချီမိ လၧအအီၪ ၥၧၫ့နံၪ့ အၥိၭ ထီၩ့လၧဇိအၫလီၫ. အဂဲးဘဲၫယီၩ ၦလၧအထၪ့ဘၭ လုဟံၭနီၪ လ့ၩထၪ့ဘၭဝ့ၫတၭ, ဂၪ့ဝ့ၫလီၫ. အဂဲးဘဲၫယီၩ လၧဟီရန့အံၫ့ အဖၧၩ့ၥၭဖၧၩ့နီၪ ၦၡၩ ကိၭၡၭထၪ့ ဆၧမၩဂၭဂီၩ့အလူလီၫ. 6 အဂဲးဘဲၫယီၩ နံၫ့ရံၫ့ အထံၫလဖၪ မိကဲၪထၪ့ ဆၧအီၪယူဝ့ၫလီၫ. အဂဲးဘဲၫယီၩ နၪ့ဎဲၫ့ထၪ့ခွံၬယူၭ. နၪ့ၥံၪ လူၬခွံၬဝ့ၫ ဆၧအၥံၫ့ဆ့ၬ အီၪလၧၩ့ နးမံၩ့အ့ၬ. 7 မၩအၥၭဘဲၫနီၪတၭ, ဆၧအီၪလၩ့ထး အၪလ့ၬ လၧၦမၩန့ဝ့ၫ ဒဲဆၧလၧအအီၪက့ၪကီၪ့ဝ့ၫနီၪ မိဆိၬန့ ခၫ့ဂၬခွံၬ ဖံဆလီၫ့ အထံၫချိၬနီၪလီၫ. 8 အဂဲးဘဲၫယီၩ ဆၧကိၭၡၭထၪ့ အီၪဝၬဖီၩ့ မိအၭ အနဲၩ့ထံၭ လီၫ. အဆၧအိၩ့ယိၩ့နီၪ ဆၧနါဂၧၫ့ဝ့ၫ ထီၩ့လၧအ့ၭဂျၫအံၫ့, ဒဲအဆၧအိၩ့ယိၩ့နီၪ ထီၩ့လၧဘံအၧၫအံလံၫ့ လီၫ. 9 အဂဲးဘဲၫယီၩ ဒဲၫမၫ့ အထံၫလဖၪနီၪ, ဎွ့ၩဝ့ၫ လၧဆၧၥွံၪလီၫ. အဂဲးဘဲၫယီၩ ယမိအီၪက့ၪ ဆၧအၪနဲၪ့ဒံၭ လၧဒဲၫမၫ့ အလီၩ့, ယမိဒုၭဂဲၫ ဆၬလၥၧၫ့ၥံၪ လၧၦလၧအဖီၩ့ဖျ့ၭ လၧမိအၭ, ဒဲၦလၧအအီၪက့ၪလၩ့ထး လၧခးဖၧၩ့ အလီၩ့နီၪလီၫ. 

အဲၫစ့ယၫ Isaiah 16 

1 ဖ့ၪယုၥိၪဖိၪလဖၪ လၧၦပၧၩ့ထံၫၥံၪခးၥံၪနီၪ, လၧစံလၫ ထီၩ့လၧၡါမုနၧၫ့ဖၫ လၧဇံအိၫ့ အဖိၪမုၪ အခိၪလီၩ့ လဖျိၪ့နီၪဆံၭ. 2 အဂဲးဘဲၫယီၩ မိမၩအၥၭ ဘဲၫ ထိၪ လ့ၩဝံၩ့ဝၩ့ လၧအဘၪ ဆၧနၫ့ထၪ့ခွံၬဝ့ၫ လၧအၥွံၫဖၧၩ့ လဘံၪ့ အၥိၭနီၪ; မိအၭ အဖိၪမုၪၥံၪ, လၧဖၧၩ့ၥၭ ခၫ့ဂၬဆၧ လၧအၫနၫ့ချိၬ အဖၧၩ့နီၪ မိမွဲ ဘဲၫနီၪၥိၭ ဆ့လီၫ. 3 ကိၪ့ထၪ့လိၬဆၧ, မၩ ဆၧတီၩ, အီၪက့ၪ နလၩၡူၪ ဘဲၫ မုနၩ အလၩၡူၪ အၥိၭ လၧမုမ့ၬထုၪ့ အဖၧၩ့, အီၪက့ၪၥူၪ ၦဘၪ ဆၧနၫ့ထၪ့ခွံၬနီၪဆံၭ. ၦလၧအစဲၪ့ဝံၩ့ဝၩ့ဆၧနီၪ ဒုၭနဲၪ အဝ့ၫဒၪ လဂ့ၩ. 4 ယၡၩဘၪ ဆၧနၫ့ထၪ့ခွံၬလဖၪနီၪ ဒုၭအီၪ အဝ့ၫၥံၪ လၧနဖၧၩ့, မိအၭဧ့, ကဲၪထၪ့ ဆၧအီၪကဒုၩအလး လၧအဂး လၧၦမၩဂၭဂီၩ့ဆၧ အမ့ၬယၫဆံၭ. အဂဲးဘဲၫယီၩ ၦအၪ့ဘျံၭအၪ့ဘျၪနီၪ လူၬယူၭ. ၦမၩဂၭဂီၩ့ဆၧနီၪ အီၪထီယူၭ. ၦယဲးထဲး ထံၫၥံၪခးၥံၪနီၪ လူၬယူၭဝ့ၫယူၭ. 5 လးဆီၩ့ဆီလဖျိၪ့ မိအီၪဂုးအီၪခၧၫ့ လၧဆၧအခိးအတၩ အဖၧၩ့တၭ, အဝ့ၫဒၪ မိဆၧၫ့နၩ့ဝ့ၫ လၧအဖၫ့ခိၪ လၧဆၧမွဲဆၧတီၩ အဖၧၩ့ လၧစဒၫဝံၭ အတဲၩဖၧၩ့, မိစ့ၩရၫ့ဆၧ, ဒဲအၪ့ဎၬ ဆၧတီၩ, ဒဲမၩ ဆၧတီၩဆၧလီၩ့ ချဲၫ့ချဲၫ့လီၫ. 6 ပနါဂၧၫ့ လၧမိအၭ အၥၭထၪ့ထီၫ အဂဲးအကၠီၪ့, လၧအအီၪက့ၪထၪ့ထီၫအၥၭ အၪအၪလ့ၬ, လၧအမၩၥူၪဂဲၩအၥၭ, ဒဲလၧအအီၪက့ၪဖိၫလိၫအၥၭ ခဲၩထၪ့တၭ, ဆၧလၧအအီၪက့ၪအၥၭနီၪ လမွဲဘၪဆၧလီၫ. 7 မၩအၥၭဘဲၫနီၪတၭ, မိအၭ မိအိၩ့ယိၩ့ လၧမိအၭ အကၠီၩ့, ၦမိအိၩ့ယိၩ့ ကိၭဂၩဒ့ၭလီၫ. နၥံၪ ဂၪ့အုၩဂၪ့ထိၬ လၧကၧၫဟၫရစ့ၭ အစဘံၭၥၪ ဘၪ ဆၧဖ့ၬခွံၬ ဆံၫ့ဆၫ့ပျၩ့ အကၠီၩ့; မွဲမၬ ထိးဘၪဆၧ နၭလ့ၬလီၫ. 8 အဂဲးဘဲၫယီၩ ဟ့ၭၡဘၫ့ အဂၪ့ခိၪ အဝၩ့လဖၪ ဎဲၫ့ထၪ့ခွံၬယူၭ, စံဘမၫ အစဘံၭမုလီၫ. ၦဆၨၩလဖၪ အကဆါၥံၪ မၩခါလၩ့ခွံၬ အစဘံၭမု စိရ့ၭလီၫ. အဝ့ၫၥံၪ ချုၭန့ ယၫဇၧၫ, လ့ၩဝံၩ့ဝၩ့ဆၧ လၧၡါမုနၧၫ့ဖၫ အထဲၩ့ထၪ့ထီၫဝ့ၫ, ထီၩ့ဝ့ၫ လၧပၪ့လဲၪနဲၩ့လီၫ. 9 မၩအၥၭဘဲၫနီၪတၭ, ယမိဂၪ့ လၧယၫဇၧၫ အဆၧဂၪ့ လၧစံဘမၫ အစဘံၭမု အကၠီၩ့; ယမိမၩဘၪစီၫနၧၩ လၧယမ့ၬထံၫ ဟ့ၭၡဘၫ့, ဒဲအံၫလအ့လၫဧ့! အဂဲးဘဲၫယီၩ ဆၧကိၭၡၭထၪ့ လၩ့ဘၪ နဆၧၥၪ အလီၩ့, ဒဲနကူၭဘုၪ အလီၩ့နီၪလီၫ. 10 တၭ ဆၧမၩန့ထၪ့ခွံၬ ၥုၪ့ထိၬၥၭထိၬ, ဒဲဆၧၥုၪ့ဎွံၫၥၭယီၫ, လၧအဆၧၥၪအလး, ဒဲလၧစဘံၭမု အလးဖၧၩ့နီၪ ၦမၩလၧၩ့ ထၭခိၪအ့ၬ. အလး လၧၦဘံၭ စဘံၭၥၪ အဖၧၩ့ နီၪ, ၦယဲးလၧၩ့ဝ့ၫအ့ၬ. ယဒုၭအီၪလၩ့မါ ဆၧကိၭၡၭ နီၪလီၫ. 11 မၩအၥၭဘဲၫနီၪတၭ, ယၥၭ ၥီၫထၪ့ ဘဲၫ နါဒံၩ့ အၥိၭ လၧမိအၭ အကၠီၩ့တၭ, ဆၧအီၪလၧယဖၧၩ့ လၧကၧၫဟၫရစ့ၭ အကၠီၩ့လီၫ. 12 ထီး မိအၭ နဲၪဖျီၪထၪ့ အၥၭ, ထီးအမၩပွံၭလၩ့အၥၭ လၧအလးထီၫ အဖၫ့ခိၪတၭ, ဆၧမိမၩအၥၭ လၧအမိလ့ၩနုၬ လၧအလးဆံၫ့ဎံၪ အဖၧၩ့ ဘဲၫၥိၭ အမိဘၩဆိၪဖၪဆၧ လါနၫ့တၭ, န့ဘၪဝ့ၫအ့ၬ. 13 ဆၧချဲၩ့နီၪမွဲ ဆၧချဲၩ့ လၧယဟိဝၩ ချဲၩ့ဝ့ၫ လၧမိအၭ အဂဲးအကၠီၩ့ လၧဖျိၩ့နီၪလီၫ. 14 အ့ၪမွဲ ဘိၩ့နဲၪ့ယီၩ ယဟိဝၩ ချဲၩ့ဆၧတၭ, စံၭဝ့ၫဒၪ, လၧၥၧၫ့နံၪ့ အထးဖၧၩ့, ဘဲၫ ၦအၪ့လံၩ့လၩ့အၥၭအနံၪ့ အၥိၭနီၪ, မိအၭ အလၩအဖၩ့ မိဘၪ ဆၧမၩကြၩ့ထမးဝ့ၫ, ဒဲၦခမျၧးဖၭဒိၪ ထီးအလူၬတၭ; ဆၧအီၪလၩ့ထး ၡၩခိၬဂၩနီၪ အဂဲး မိဆါဝ့ၫလီၫ. 

အဲၫစ့ယၫ Isaiah 17 

1 ယိခွါ, ဒမၭစကၧၭ, မွဲလၧၩ့ ဒိၩ့လဖျိၪ့အ့ၬ. တၭ မိကဲၪထၪ့ဝ့ၫ လၧဆၧလၩ့ဎီး အပိၩ့လီၫ. 2 ဆၧစဲၪ့ဒၪ အရိအၧၫ အဒိၩ့လဖၪလီၫ. အဝ့ၫၥံၪ မိကဲၪထၪ့ လၧၥိၪအဒီၪ့လဖၪ အဂးတၭ, အဝ့ၫၥံၪ မိခိၬလၩ့ဝ့ၫတၭ, ဆၧမၩၥၭမဲၪဝ့ၫ အီၪအ့ၬ. 3 ထိၬၥံၪ မိအီၪလၧၩ့ လၧအံဖြံၫ့ဆ့အ့ၬ. တၭ ဘၩ့ၥံၪမုးၥံၪ လအီၪလၧၩ့ဘၪ လၧဒမၭစကၧၭ ဒဲခး အီၪလၩ့ထး လၧစံရအၫနီၪအ့ၬ. အဝ့ၫၥံၪ မိမၩအၥၭ ဘဲၫၦအံၫစရ့လၭဖိၪ အလၩအဖၩ့ အၥိၭနီၪ, ဆၧၥုၭမုခမျၧး အယဟိဝၩ စံၭဝ့ၫဒၪ. 4 မုလနံၩနီၪ ဆၧမိမၩအၥၭ လၧယၫကူၭ အလၩအဖၩ့ မိလၩ့ဆါတၭ, အယၪအဘီၪ့နီၪ မိဎွ့လၩ့ဝ့ၫလီၫ. 5 တၭ ဆၧမိမၩအၥၭ ဘဲၫ ၦကူၭဘုၪအၪ့ထုၫ့ကီၪ့ ဘုၪ, ဒဲအစူၪဒူၪ ကူၭ ဘုၪဆၧၫ့ထုၪ့ အဆဲၩလဖၪ အၥိၭနီၪတၭ, မိမၩအၥၭ ဘဲၫၦအၪ့ထုၫ့ကီၪ့ ဘုၪဆဲၩ လၧခိၪလီၩ့ဆူၭ ရ့ဖအံၫ့ အၥိၭနီၪလီၫ. 6 မွဲလါနၫ့ဘိၩ ဆၧမိအီၪလၩ့ထး လၧအဖၧၩ့, ဘဲၫ ဆၧတရူၩ အလဲအိၫ့ အၥိၭ, အၥၪ နံၫဖျိၪ့ၥၧၫ့ဖျိၪ့ လၧထဲၩ့အထီၫထုၬအခံၫ, လံဖျိၪ့ယဲဖျိၪ့ လၧထဲၩ့ၥံၪ လၧအၥၪထၪ့အၪ အလီၩ့နီၪ, ယဟိဝၩ အံၫစရ့လၭအယွၩ စံၭဝ့ၫဒၪ. 7 ဆၧလၧမုလနံၩနီၪ, ၦၡၩ မိယိ လၧၦတဲၩ့လၩ့ အဝ့ၫ အအီၪတၭ, အမ့ၬၥၪ မိယိ လၧအံၫစရ့လၭ အဆၧဆံၫ့ဎံၪ လဂၩလီၫ. 8 လယိဘၪ လၧဆၧလုအလးလဖၪ, ဆၧလၧအမၩဝ့ၫ လၧအစူၪနီၪ, ဆၧလၧအစူၪနိၩ့ၥံၪ မၩဝ့ၫလဖၪ မွဲဂ့ၩ လၧအၡ့ရိၭ ဒဲလၧဆၧဂၩ့လဖၪနီၪ မွဲဂ့ၩ ယိမ့ၬဝ့ၫဆ့အ့ၬ. 9 ဆၧလၧမုလနံၩနီၪ အဒိၩ့ အီၪလၧအခိၪဒၧၩ့လဖၪနီၪ မိမၩအၥၭ ဘဲၫ ဆၧအီၪလၩ့ထး လၧဆၧၡိၬကျၩ, ဒဲထဲၩ့အထၪ့ထီၫထုၬ လၧၦအီၪက့ၪထးဝ့ၫ လၧၦအံၫစရ့လၭဖိၪ အမ့ၬယၫ အၥိၭနီၪတၭ; ဆၧမိအီၪယူဝ့ၫလီၫ. 10 မွဲလၧနၥၭနၪ့ ဆၧထိးထဲၩ့တၩ့ထဲၩ့နၧၩ အယွၩ အကၠီၩ့, ဒဲနဂဲးနဘၭ အလဲၫ့နီၪ နလနၪ့ထၪ့ထဲၩ့ဘၪဝ့ၫ တၭ, အခိးမွဲ နမိၥုၪ့လၩ့ ဆၧအထံၭဖိၪ လၧအဂ့ၩ, ဒဲၥုၪ့လၩ့ လခီၫဘၩ့မုး အထဲၩ့ၥံၪလီၫ. 11 ဆၧလၧမုလနံၩ လၧနၥုၪ့လၩ့ဆၧနီၪ နမိဆ့ၭဖီၩ့ဝ့ၫတၭ, လၧဂီၩလခီၫနီၪ နမိဒုၭဆိၬထၪ့ဖီၫထၪ့ နဆၧချံၫလီၫ. ဆၧဘၪကူၭဝ့ၫနီၪ ဂၭဂီၩ့ခွံၬ လၧဆၧခိဆၧဝီၩ, ဒဲဆၧၥုၪ့အုၭၥၭအုၭ နၭမၬ အမုလနံၩနီၪလီၫ. 12 ခိၭနၪ ၦအၪဆၨၩအၥီၫ ဘီၪ! ဘဲၫမၫဆမံၭအၥီၫ အၥိၭနီၪ ၥီၫထၪ့ဝ့ၫ; ဒဲၦခမျၧး စဲၪ့ဆီၪ့ အၥီၫ ဘဲၫ ထံၫအၪဆ့ၭဆီၪ့အၥီၫ ၥိၭနီၪ ၥီၫထၪ့ဝ့ၫလီၫ! 13 ဘဲၫ ထံၫအၪဆ့ၭဆီၪ့ အၥီၫၥိၭနီၪ ၦဆၨၩလဖၪ ၥီၫထၪ့ဝ့ၫလီၫ. အ့ၪမွဲ ဆၧမိအၪ့ၥီၪ့ဝ့ၫတၭ, အဝ့ၫၥံၪ မိစဲၪ့ဖျိၭခွံၬ ယဲၩ့လ့ၬနီၪ; ဆၧမိလီၩ့ဆီး နၫ့ထၪ့ခွံၬ အဝ့ၫၥံၪ ဘဲၫ ခိၪလီၩ့ ထိၩ့ချိၬ အဖ့ၫ ဘၪ ဆၧလီၩ့နၫ့ထၪ့ခွံၬဝ့ၫ လၧလံၩ အမ့ၬယၫ အၥိၭ, ဘဲၫ ဆၧလၧအချံးအၥၭ လၧလံၩ၁ဝံၭ အမ့ၬယၫ အၥိၭနီၪလီၫ. 14 လၧမုဂၪလၩ့ အထီနီၪ, ယိခွါ, ဆၧမၩၥၭမဲၪနီၪလီၫ! ဆၧလချုၭ ဖၩ့ထၪ့ဒံၭဘၪနီၪ, အဝ့ၫၥံၪ အီၪလၧၩ့အ့ၬ! ၦလၧအအၪ့ဂူၬန့ ပဆၧလဖၪ အဂးမွဲ အနီၪ, ဒဲၦလၧအအၪ့ဂူၬဆီၪ့ ပဆၧလဖၪ အဂးမွဲ အနီၪလီၫ. 

အဲၫစ့ယၫ Isaiah 18 

1 ဂဲၫဘီၪ, ခး အီၪလၧအဒံၭ လၧအၥီၫထၪ့ဧ့, ခး လၧအအီၪလၧကုၡၫ အထံၫမိၡါလဖၪ ဝါလခီၫ, 2 လၧအအၪ့မၧၫ့လၩ့ အၥီၫ့လဖၪ လၧမၫဆမံၭ, ဒဲလၧထံၫၥံၪ အဖၫ့ခိၪ ဒဲလၧချံၫခီၫ့ဘီၩ့ အဖၧၩ့ အၥီၫ့ လ့ၩဆၧ ဖျဲၪၥံၪဧ့, လ့ၩ လၧၦဆၨၩထုၭထၪ့အၥၭ ဒဲလီၩ့အၥၭ အအီၪ လၧၦခမျၧး လၧအမၩၥၭမဲၪဆၧ လၧအခၪ့ထံၭခီးဘိၩ့နဲၪ့ယီၩ, ၦလဆၨၩ လၧအဂဲးဆီၪ့ အဘၭဆီၪ့တၭ, ယဲးလၩ့ဆၧ, ဒဲထံၫမိၡါ လၧအအၪ့နၩ့ဖၭ အခးအဆၧၫ့နီၪဆံၭ. 3 ၦဂၪ့ခိၪဖိၪ ထီးအလူၬ နၥံၪဝ့ၫဧ့; ၦအီၪဝ့ၫ လၧဂၪ့ခိၪချိၫ့ ထီးအလူၬ နၥံၪဧ့, ထီးဆၧဘိၭထၪ့ ၥုၭဖိၪအလၫ့ လၧခိၪလီၩ့ခိၪတၭ, ယိ နၥံၪဝ့ၫဘီၪ! ထီးဆၧအူၪထၪ့ ခွ့ၩနီၪ, နါဂၧၫ့ နၥံၪဝ့ၫဘီၪ! 4 အဂဲးဘဲၫယီၩ ယဟိဝၩ စံၭယၧၩ ဘဲၫယီၩ, ယမိအီၪထီ အီၪပွံၭတၭ, ယမိယိဆၧ လၧယအီၪအလး, ဘဲၫ ဆၧခိဆံၫ့ပျၩ့ လၧနၪ့ၥံၪမံၩ့ၥံၪ အလီၩ့ အၥိၭ, ဘဲၫဆၩ့ထံၫ အဆၧအုၪ့ လၧကူၭဘုၪအထီ အဆၧခိ အၥိၭနီၪလီၫ. 5 အဂဲးဘဲၫယီၩ ကူၭဘုၪအထီ လချုၭ ဘၪဒံၭဘၪတၭ, ထီးအဆိၭထၪ့ ၡီၫ့ထၪ့တၭ, မိကဲၪထၪ့ စဘံၭၥၪ အဘိၩ့ဘၭ မိဖ့ၬထ့ၬဝ့ၫ အထဲၩ့ လၧဒီၩ ဖ့ၬခိၫဆၧ, အစူၪဖုၬနီၪ မိခွံၬၡိၭဝ့ၫလီၫ. 6 တၭ အဝ့ၫၥံၪ မိအီၪလၩ့ထးစီၪ့ဎး လၧထိၪၥံၪ လၧခိၪလီၩ့ခိၪ အဂး, ဒဲဆၧဖိၪဆၧဎါအမံၩ့ လၧဂၪ့ခိၪချိၫ့ အဂးလီၫ. တၭ ထိၪၥံၪလံၪၥံၪ မိအီၪလၧဆၧခိအထီ လၧအလီၩ့တၭ, ဂၪ့ခိၪ အဆၧဖိၪဆၧဎါအမံၩ့ လမံၩ့လါလါနီၪ မိအီၪလၧဆၧဂီးအထီ လၧအလီၩ့လီၫ. 7 ဆၧလၧမုလနံၩနီၪ ၦမိဂဲၫဆိၬ ဆၧဖ့ၪလၫ့ လၧဆၧၥုၭမုခမျၧး အယဟိဝၩ, လၧၦလဆၨၩ ဘၪ ထုၭထၪ့အၥၭ, ဒဲလီၩ့အၥၭ, လၧၦလဆၨၩ လၧအမၩၥၭမဲၪဆၧ လၧအခၪ့ထံၭခီးဘိၩ့နဲၪ့ယီၩ, ၦလဆၨၩ လၧအဂဲးဆီၪ့ အဘၭဆီၪ့တၭ ယဲးလၩ့ဆၧတၭ, ထံၫမိၡါ အၪ့နၩ့ဖၭ အခးအဆၧၫ့, လၧဆၧၥုၭမုခမျၧး အယဟိဝၩအမံၩ့ အလး, ခိၪလီၩ့ ဇံအိၫ့လီၫ. 

အဲၫစ့ယၫ Isaiah 19 

1 ဆၧအလူ လၩ့လၧအံဇံၭ အဂဲး. ယိခွါ, ယဟိဝၩ ထူၬ ဆၧအုၪ့ဎွံၫတၭ, လ့ၩဝ့ၫ ထီၩ့ လၧအံဇံၭတၭ, အံဇံၭ အဆၧဂၩ့ဆၧဖၪ့ ဝၭဝ့ၫ လၧအမ့ၬယၫတၭ, အံဇံၭအၥၭနီၪ ဖံၪထၪ့ဝ့ၫ လၧအဖၧၩ့လီၫ. 2 တၭ ယမိထိၪဂဲၩ ၦအံဇံၭဖိၪ ထၫ့ဒုၪဒၩ ၦအံဇံၭဖိၪတၭ, အဝ့ၫၥံၪ မိဒုၭလိၬအၥၭ, လဂၩဘၪလဂၩ ထၫ့ဒၩ အထၧၫ့ဖုဝဲ, လဂၩဘၪလဂၩ ထၫ့ဒၩ ၦလၧအနဲၩ့ထံၭ, ဒိၩ့လဖျိၪ့ ထၫ့ဒၩ ဒိၩ့လဖျိၪ့, ဘၩ့မုး ထၫ့ဒၩ ဘၩ့မုးလီၫ. 3 တၭ အံဇံၭအၥၭ မိအီၪပျီၩ လၧအဖၧၩ့တၭ, အဆၧကိၪ့ထၪ့ဖၭလၩ့နီၪ ယမိအၪ့ယုလၩ့ခွံၬတၭ, အဝ့ၫၥံၪ မိအၪ့ဎၬဝ့ၫ လၧဆၧဂၩ့ဆၧဖၪ့ အအီၪ, ၦၥ့ၪဆၧအူၪဆၧပီၩ အအီၪ, ဒဲၦအီၪလၧဆၧနၪ အအီၪ, ဒဲလၧဆၧယူၬၥံၪ အအီၪလီၫ. 4 ယမိဖ့ၪလၫ့ အံဇံၭဖိၪၥံၪ လၧအကဆါကၪလဂၩ အစူၪဖၧၩ့တၭ, စဎွၩဆီၪ့လဂၩ မိပၧၩ့ဘၪဝ့ၫ ကဆါ ဆၧၥုၭမုခမျၧး အယဟိဝၩ စံၭဝ့ၫဒၪ. 5 ထံၫ မိလၩ့ၥံၭခွံၬ လၧပၪ့လဲၪဖၧၩ့တၭ, ထံၫမိၡါအထံၫ မိလူၬဝ့ၫ ဒဲလၩ့ၥံၭခွံၬလီၫ. 6 ထံၫမိၡါ မိနၧၫ့အုၪ, အံဇံၭ အထံၫကၠီၪ့လဖၪ မိအီၪပျီၩ လၩ့ၥံၭခွံၬတၭ, ဖီး ဒဲဎဲၪ မိလၩ့ယံၭ ဎဲၫ့ထၪ့ခွံၬဝ့ၫလီၫ. 7 တၭ ဆံၬၥံၪနၩၥံၪ လၧထံၫမိၡါ အနဲၩ့, လၧထံၫထၪ ဒဲဂၪ့ခိၪ အဆၧချံၫဎွံၪအၥၭ လၧအဖၧၩ့, ထံၫ လၧထံၫနဲၩ့ ထီးအလူၬနီၪ မိလၩ့ၥံၭခွံၬ, ဘၪ ဆၧနၫ့ထၪ့ခွံၬတၭ, အီၪလၧၩ့အ့ၬ; 8 ၦမၩယၪၥံၪ မိၥၭအုၭတၭ, ကယဲ ၦလၧအအၪ့ခွ့ၫ လၧထံၫမိၡါ အဖၧၩ့ မိဂၪ့ဝ့ၫတၭ, ၦလၧအခွံၬၡၬ လၧထံၫဖၫ့ခိၪနီၪ အဂဲးအဘၭ မိလၩ့ဆါဝ့ၫလီၫ. 9 တၭ ၦလၧအမၩဆၧ လၧအလူၪၥီၫ ကဘၩ့ ဒဲၦလၧအထၭထၪဘၩ့ဘွၩနီၪ မိအီၪက့ၪမဲ အမ့ၬလီၫ. 10 တၭ အဆၧခၪ့ထံၭလဖၪနီၪ မိလၩ့ဎီးခွံၬ, ကယဲ ၦဒိၭအၪ့လံၩ့အၥၭ အၥုၪ့ခိအၥၭဝီၩ ထီးအလူၬလီၫ. 11 ဇိၫအၫ့ အၦဒိၪဖၭဒိၪ, မွဲန့ၫ ၦအဂီၩ့လီၫ. ဖၫရိၫ အၡၩ ကိၪ့လိၬအၥၭ အဆၧဒုၭကိၪ့လိၬနီၪ ကဲၪထၪ့ ဘဲၫ ဆၧဖိၪဆၧဎါ အၥိၭလီၫ. နၥံၪ စံၭဖၫရိၫ, ယမွဲ ၦကိၪ့ဆၧၥ့ၪ အဖိၪခွၫ, စဎွၩ လၧဖျိၩ့ အဖိၪခွၫနီၪ, မိၥ့ၪ ဘဲၫၥ့ၪလဲၪ. 12 အဝ့ၫၥံၪ အီၪခီၫခီၫလဲၪ. နၡၩကိၪ့ဆၧၥ့ၪနီၪ အီၪခီၫခီၫလဲၪ. မွဲအလီၩဘၪနၧၩတၭ, မွဲအၥ့ၪယၫဆၧ လၧဆၧၥုၭမုခမျၧး အယဟိဝၩ ကိၪ့ထၪ့ ထၫ့ဒၩ လၧအံဇံၭ အဂဲးအကၠီၩ့နီၪဆံၭ. 13 ဇိၫအၫ့ အၦဒိၪဖၭဒိၪနီၪ ကဲၪထၪ့ယူၭ ၦအဂီၩ့တၭ; ဆၧအၪ့လီၫန့ နီဖၭ အခိၪလဖၪလီၫ. အဝ့ၫၥံၪ အုၩ့လၩ့မၪ ၦအံဇံၭဖိၪ, အဒီၪ့လဖၪ အနိၩ့လီၫ. 14 ယဟိဝၩ လူၫလၩ့ ၥၭအၧၩ့လမံၩ့ လၧအဝ့ၫၥံၪ အကျၩ တၭ, ၦဒုၭလၩ့မၪ အံဇံၭ လၧအမၩဆၧ ထီးအလူၬ အဖၧၩ့, ဘဲၫ ၦအီၩမၧၩ့အၥၭ လ့ၩဆၧ ဒံၩ့ခံၫ့ဒၪ့ဎၩ့ လၧအပၠိၭ အဖၧၩ့ အၥိၭနီၪလီၫ. 15 တၭ ဆၧမၩ လၧအံဇံၭ အခိၪဎွံၪ မွဲဂ့ၩ, အမ့ မွဲဂ့ၩ, ဆၧအထဲၩ့ မွဲဂ့ၩ, ဖီး မွဲဂ့ၩ, မိမၩဘၪဝ့ၫနီၪ အီၪအ့ၬ. 16 ဆၧလၧမုလနံၩနီၪ အံဇံၭ မိမၩအၥၭ ဘဲၫၦမုၪၥံၪ အၥိၭလီၫ. တၭ မိဝၭထိၬ ဒဲၥၭမဲၪၥၭဖျဲၩ့ဆၧ လၧဆၧၥုၭမုခမျၧး အယဟိဝၩ အစူၪ အမ့ၬယၫ လၧအမၩဂဲၩဝ့ၫ လၧအဖၫ့ခိၪလီၫ. 17 တၭ ယုဒၫအခး မိကဲၪထၪ့ ဆၧၥၭမဲၪအလး လၧအံဇံၭ အဂးလီၫ. ကယဲ ၦလၧအနၪ့ထၪ့ထဲၩ့ဝ့ၫနီၪ, မိၥၭမဲၪဒၪဝ့ၫ လၧဆၧၥုၭမုခမျၧး အယဟိဝၩ အကိၪ့ဆၧ လၧအကိၪ့ ထၫ့ဒုၪဒၩဝ့ၫ အကၠီၩ့နီၪလီၫ. 18 ဆၧလၧမုလနံၩနီၪ ဒိၩ့ယဲဖျိၪ့ လၧအချဲၫ့ကၫနအၫ့အလၨ မိအီၪလၧခးအံဇံၭ အဖၧၩ့တၭ, မိဆိၪလၩ့အၥၭ လၧၥုၭမုခမျၧး အယဟိဝၩ အမ့ၬယၫလီၫ. တၭ ဒိၩ့လဒိၩ့နီၪ ဆၧကိၭဝ့ၫ လၧဆၧဂၭဂီၩ့ အဒိၩ့လီၫ. 19 ဆၧလၧမုလနံၩနီၪ ဆၧလုအလး လၧယဟိဝၩ အဂး မိအီၪလၧခးအံဇံၭ အၥၭကျၩ နးဖျိၪ့, ဒဲအထုၪ့လထုၪ့ လၧအနဲၩ့ထံၭ လၧယဟိဝၩ အဂးလီၫ. 20 တၭ မိကဲၪထၪ့ ဆၧမၩနဲၪ့, ဒဲဆၧထိးအၥၭ, လၧဆၧၥုၭမုခမျၧး အယဟိဝၩ အဂး လၧအံဇံၭ အဖၧၩ့တၭ, လၧၦမၩအၧၩ့ဆၧ အကၠီၩ့ ၦလဖၪ မိကိၭထၪ့ ယဟိဝၩတၭ, အဝ့ၫဒၪ မိအၪ့မၧၫ့လၩ့ ဆၧထိးထဲၩ့တၩ့ထဲၩ့ဖၭဒိၪ လဂၩတၭ, အဝ့ၫဒၪ မိမၩဖီၩ့မၩဖျ့ၭ အဝ့ၫၥံၪလီၫ. 21 လၧအံဇံၭ အဖၧၩ့နီၪ, ၦမိၥ့ၪယၫ ယဟိဝၩတၭ, လၧမုလနံၩနီၪ ၦအံဇံၭဖိၪၥံၪ မိၥ့ၪယၫ ယဟိဝၩ ဒဲမိမၩဆၧ လၧဆၧလု, ဒဲဆၧမၩဘိၪ့တၭ, မွဲမၬ မိဆိၪလၩ့အၥၭ လၧယဟိဝၩ အဂး, ဒဲမိမၩတီၩအလူလီၫ. 22 တၭ ယဟိဝၩ မိထး ၦအံဇံၭဖိၪ, မိထးဝ့ၫတၭ, မိမၩဘျၪထဲၩ့ဝ့ၫတၭ, အဝ့ၫၥံၪ မိဂဲၫထဲၩ့ လၧယဟိဝၩ အအီၪတၭ, အဝ့ၫဒၪ မိထိး ဆၧအၪ့ကံၩ့အၪ့ယၫ လၧအဝ့ၫၥံၪ အဂးတၭ, မိမၩဘျၪထဲၩ့ဝ့ၫလီၫ. 23 ဆၧလၧမုလနံၩနီၪ ဖၧၩ့ၥၭမု မိအီၪလၧအံဇံၭ ဖိးလၧအစံရအၫတၭ, ၦအစံရအၫဖိၪ မိလ့ၩနုၬ လၧအံဇံၭ တၭ, ၦအံဇံၭဖိၪ မိလ့ၩနုၬ လၧအစံရအၫတၭ, ၦအံဇံၭဖိၪ မိမၩဎုၬဆၧ လၧၦအစံရအၫဖိၪလီၫ. 24 ဆၧလၧမုလနံၩနီၪ အံၫစရ့လၭ မိကဲၪထၪ့ ခးၥၧၫ့ ခးလခး လၧအံဇံၭ ဒဲအစံရအၫ အၥိၭ, ဆၧဆိၪဂ့ၩ လၧထံၫဖိၪခးဖိၪ အၥၭကျၩ; 25 တၭ ဆၧၥုၭမုခမျၧး အယဟိဝၩ မိဆိၪဂ့ၩဝ့ၫတၭ, စံၭဝ့ၫဒၪ, ယၡၩခမျၧး အံဇံၭ ဒဲအစံရအၫ ဆၧမၩ လၧယစူၪ; ဒဲအံၫစရ့လၭ ယဆၧန့ၥၫနီၪ မွဲအဘၪ ဆိၪဂ့ၩဝ့ၫဆံၭ. 

အဲၫစ့ယၫ Isaiah 20 

1 ဆၧလၧနံၪ့ လၧစတၫတၩ့ ဂဲၫ လၧအၭစဒီၭ (ထီး အစံရအၫ အစဎွၩ စၫဂၧၫ့ အၪ့မၧၫ့လၩ့ အဝ့ၫ) ဒဲဒုၭဆၧ လၧအၭစဒီၭ တၭ မၩန့ဝ့ၫဒၪနီၪ; 2 ဆၧလၧအထီနီၪ ယဟိဝၩ ချဲၩ့ဆၧ လၧစအၫမူၭ အဖိၪခွၫ စအဲၫစ့ယၫ အစူၪဖၧၩ့ တၭ, စံၭဝ့ၫဒၪ, လ့ၩဘဲၪ့လၩ့ခွံၬ ရၧၬဆၧယၬ လၧနယးဒံၩ့လီၩ့, ဒဲဘဲၪ့လၩ့ခွံၬ နခၪ့ဖံၭ လၧနခၪ့ဆံၭ. တၭ မၩဝ့ၫ ဘဲၫနီၪ စဲၪ့အီၪဘိၪ့, ဒဲအီၪဘိၪ့ခၪ့လီၫ. 3 တၭ ယဟိဝၩ စံၭဝ့ၫဒၪ, ဘဲၫ ယခ့ၫယၡၩ စအဲၫစ့ယၫ စဲၪ့အီၪဘိၪ့ ဒဲအီၪဘိၪ့ခၪ့ ၥၧၫ့နံၪ့ လၧဆၧနဲၪ့ ဒဲဆၧအဒီၩ့အထ့ၬ လၧအံဇံၭ အဂဲး, ဒဲကုၡၫ အဂဲး အၥိၭနီၪ; 4 အစံရအၫ အစဎွၩ မိမီၩ့ ၦလၧအဖီၪ့န့ဝ့ၫ လၧအံဇံၭ ဒဲၦလၧဆၧအၪ့မၧၫ့ဎီးဝ့ၫ လၧကုၡၫ, ၦအၥၭဘၪ့, ဒဲၦအၥၭၡါ, အီၪဘိၪ့, အီၪဘိၪ့ခၪ့, အခဲၫ့ခွး အီၪဘိၪ့ အံဇံၭ အဆၧမ့ၬမဲ ဘဲၫနီၪၥိၭ ဆ့လီၫ. 5 တၭ အဝ့ၫၥံၪ မိၥၭမဲၪဝ့ၫ လၧကုၡၫ လၧအဒိၭနဲၩ့အၥၭ လၧအဖၧၩ့ အကၠီၩ့, ဒဲလၧအံဇံၭ လၧအအီၪက့ၪဖိၫလိၫအၥၭ လၧအဝ့ၫဒၪ အကၠီၩ့နီၪလီၫ. 6 တၭ ဆၧလၧမုလနံၩနီၪ ၦမၫဆမံၭနဲၩ့ဖိၪ မိစံၭ, ယိခွါ, ဆၧလၧပယိလါ အဖၧၩ့ၥၭနီၪ, ဆၧလၧပစဲၪ့ ထီးအအီၪလၧဆၧမၩဆၧၩ့ပၧၩ အဂး လၧပမိဖီၩ့ဖျ့ၭ လၧအစံရအၫ အစဎွၩ အမ့ၬယၫမွဲ ဘဲၫနီၪတၭ; ပမိဂၭဖျ့ၭ ပနၫ့ဆါဒၪပဝ့ၫ ဘဲၫၥ့ၪလဲၪ. 

အဲၫစ့ယၫ Isaiah 21 

1 ဘဲၫ လံၩ၁ဝံၭ လၧမုခံၫ့လခီၫ အူၪဆၧဆီၪ့ အၥိၭနီၪ ဂဲၫထၪ့ဝ့ၫ လၧၡါမုနၧၫ့ဖၫ လၧခး မၩၥၭမဲၪဆၧ လဘံၪ့ လီၫ. 2 ဆၧဒၪဆၧ လၧယၫကၪလမံၩ့နီၪ, ဆၧဒုၭနဲၪဝ့ၫ လၧယၧၩလီၫ. ၦအၪ့လီၫန့ဆၧနီၪ အၪ့လီၫန့ဝ့ၫတၭ, ၦအၪ့ဂူၬဆီၪ့ဆၧနီၪ အၪ့ဂူၬဆီၪ့ဝ့ၫလီၫ. လ့ၩထၪ့ဘီၪ, အံလၫ့ဧ့! ဝၩ့ထၬဆၧဘီၪ, မံဒအၫဧ့! ယဒုၭအီၪလၩ့မါပံၭယူၭ ဆၧဂၪ့အုၩဂၪ့ထိၬ ထီးအလူၬလီၫ. 3 မၩအၥၭဘဲၫနီၪတၭ, ယယးဒံၩ့ ဎွ့ၩ လၧဆၧဆၫဆိၭက့ၭဘၪ ယၧၩ ဘဲၫဆၧဆိၭက့ၭ လၧအဘၪ ၦမုၪ လၧအဂူၭဆၫ အၥိၭ, ယ အီၪလကဲၪဘၪ လၧယနါဂၧၫ့ဆၧ အကၠီၩ့, ယဝၭထိၬ လၧယဒၪဆၧ အကၠီၩ့လီၫ. 4 ယၥၭမၧၩ့, ဆၧၥၭမဲၪၥၭဖျဲၩ့ မၩၥၭမဲၪၥၭဖျဲၩ့ယၧၩ, ဆၧအီၪက့ၪ ယဆၧမုၬဆၧလၩ အမုနၩနီၪ လၧဆၧဝၭထိၬ လၧယဂးလီၫ. 5 ဆၧတဲၩ့ဝဲၩယူၭ စပွဲ ဒၩလၩ့ဆၧယူၭ အီၪခိၭယူၭ ဆၧလၧခိၭဆၧ အလးဖၧၩ့တၭ, အဝ့ၫၥံၪ အၪ့ဆၧ, အီၩဆၧလီၫ. ဂဲထုၪ့ ၦဒိၪၥံၪဧ့, ဂုၪ ထၩ့ဖံၭနီၪဆံၭ. 6 အဂဲးဘဲၫယီၩ ကဆါ စံၭယၧၩ ဘဲၫယီၩ, လ့ၩဘီၪ, အီၪက့ၪ ၦခိၭဆၧတၭ, ဆၧလၧအဒၪဘၪဝ့ၫနီၪ, မွဲအလီၩဖျီၪထၪ့ ဆံၭ. 7 အ့ၪဒၪဘၪ ၦထူၬကၥ့ၪ နံၫဒုၩ, ၦထူၬကၥ့ၪယီၩ့လဖၪ, ၦထူၬကလအူၭလဖၪတၭ, မွဲအခိၭနၪဝ့ၫ လၧဆၧခိၭနၪ လၩ့ထံးလၩ့ဆ့ၭ ဆံၭ. 8 တၭ အဝ့ၫဒၪ ကိၭထၪ့ဝ့ၫ ဘဲၫဆၬလၥၧၫ့ အၥိၭ, ယကဆါဧ့, ယဆၧၫ့ထုၪ့ ယဝ့ၫ ၥံၫ့နံၩချီၩ့ လၧခိၭဆၧ အလးဖၫ့ခိၪ လထံၪဎးဘီၩ့ဎးတၭ, ယအီၪလၧယယိဆၧ အလး ၥၫ့နၩချီၩ့လီၫ. 9 တၭ ယိခွါ, ဆၧယီၩ ဂဲၫ ၦထူၬကၥ့ၪ နံၫဒုၩ နံၫဒုၩလီၫ. တၭ ချဲၩ့ထၪ့ဒံၭဝ့ၫ, လၩ့ဎီးယူၭ, ဘၭဘလၧၫ့ လၩ့ဎီးယူၭ! တၭ အယွၩၥံၪ အဆၧဂၩ့ ထီးအလူၬနီၪ ဆၧခွံၬလၩ့ခါခွံၬ လၧဂၪ့ခိၪလီၫ. 10 ယ ဘုၪ ယဂူၫ လၧအဘၪယဲးဝ့ၫ, ဒဲယယဲးဘုၪအလးဧ့! ဆၧလၧယနါဂၧၫ့ လၧဆၧၥုၭမုခမျၧး အယဟိဝၩ, အံၫစရ့လၭအယွၩနီၪ ယလီၩဘၪယူၭ နၥံၪယူၭ. 11 ဆၧကိၭထၪ့ယၧၩ လၧစံအၧၫ, ၦခိၭဆၧ လဂၩဧ့! မုနၩ အဂဲးအကၠီၪ့နီၪ မွဲဘဲၫၥ့ၪလဲၪ. ၦခိၭဆၧ လဂၩဧ့! မုနၩ အဂဲးအကၠီၪ့နီၪ မွဲဘဲၫၥ့ၪလဲၪ. 12 တၭ ၦခိၭဆၧ လဂၩ စံၭဝ့ၫဒၪ, မုဂီၩ ဂဲၫဝ့ၫ ဒဲမုနၩဆ့လီၫ. နၥံၪ အ့ၪအၪ့စၪ့ တၭ, အၪ့စၪ့ဆံၭ. ထဲၩ့ထဲၩ့, ဂဲၫထဲၩ့ဆံၭ. 13 ၦၡၩအဒီၪ့ၥံၪ လၧအဖိၬ ဖၧၩ့ၥၭ လၧဒံၫဒၫနံၫ့ၥံၪဧ့, နၥံၪ မိအီၪလၧမုနၩလခီၫ လၧၥံၪ့လဝၩ့ အကျၩ လၧအရ့ဘၠၫ အဖၧၩ့လီၫ. 14 ၦခတ့မၫဖိၪ ဂဲၫန့ ထံၫ လၧၦၥၭဝံထံၫ အအီၪ, ၦလၧအစဲၪ့ဖျိၭနီၪ အဝ့ၫၥံၪ လ့ၩဆိၬဆိၫဝ့ၫ လၧအဆၧအၪ့လီၫ. 15 အဂဲးဘဲၫယီၩ အဝ့ၫၥံၪ စဲၪ့ဝ့ၫ လၧနၭ အမ့ၬယၫ, လၧနၭ ထုၭထၪ့အၥၭ အမ့ၬယၫ, ဒဲလၧဆၧဒုၭၥုၭ အဆၧၡၪ့ဆၧနၭ အမ့ၬယၫလီၫ. 16 အဂဲးဘဲၫယီၩ ကဆါ စံၭယၧၩ ဘဲၫယီၩ, လၧလနံၪ့ အထးဖၧၩ့ ဘဲၫ ၦဒိၭအၪ့လံၩ့အနံၪ့ အၥိၭနီၪ, ကံဒၧၫ အလၩအဖၩ့ မိလူၬဝ့ၫ ထီးအလူၬလီၫ. 17 တၭ ၦခၭချံၪၥံၪ လၧအအီၪလၩ့ထးလဖၪ, ၦကံဒၧၫဖိၪ အၡၩဆီၪ့နီၪ မိလၩ့ၡၩလီၫ. အဂဲးဘဲၫယီၩ ယဟိဝၩ အံၫစရ့လၭအယွၩ စံၭဆၧနီၪလီၫ. 

အဲၫစ့ယၫ Isaiah 22 

1 လၧနလ့ၩထၪ့ ဂံၪ့ခိၪ ထီးအလူၬ အကၠီၩ့နီၪ, ဆၧနီၫလၫ ဘၪနၧၩ လမံၩ့လဲၪ. 2 နဝ့ၫဒၪ နဎွ့ၩ လၧဆၧတုၩ့ထၪ့တုၩ့လၩ့, ဒိၩ့ လၧအဆၧၥီၫအၪမံၩ့ လဖျိၪ့, ဒိၩ့ လၧအၥၭထိၬဆၧ လဖျိၪ့ဧ့! နၡၩ လၧအဘၪ ဆၧမၩၥံၫဝ့ၫလဖၪနီၪ, ဘၪ ဆၧမၩၥံၫဝ့ၫ လၧနၭအ့ၬ; မွဲအၥံၫဝ့ၫ လၧနဒုၭဆၧ အဖၧၩ့ဆ့အ့ၬ. 3 နၦဒိၪၥံၪ စဲၪ့ဝ့ၫ လစီၪ့ဎး လၧချံၪၥံၪဖျါၥံၪ အမ့ၬယၫ, ဘၪ ဆၧစၧၩ့ထၬဝ့ၫ, ကယဲ ၦလၧဆၧဒၪန့ဝ့ၫ လၧနဖၧၩ့နီၪ ဘၪ ဆၧစၧၩ့ထၬဝ့ၫစီၪ့ဎး, စဲၪ့ဖျိၭယူၭ လၧအယဲၩ့လီၫ. 4 မၩအၥၭဘဲၫနီၪတၭ ယစံၭ, ယိဖၬ ယၧၩဆံၭ; ယမိဂၪ့ နၭနၭလ့ၬတၭ, လၧယၡၩခမျၧး အဖိၪမုၪ အဆၧအီၪယူ အကၠီၩ့နီၪ ထီးအၪ့ဂူၬ မၩမုၬထၪ့ထဲၩ့ယၧၩ လဂ့ၩ. 5 အဂဲးဘဲၫယီၩ ဆၧခိဆၧဝီၩ, ဒဲဆၧယဲးထဲးလၩ့ဆၧ, ဒဲဆၧၥၭဂံၩ့ဂၩ့ အမုလနံၩ အီၪလၧအကဆါ, ဆၧၥုၭမုခမျၧး အယဟိဝၩ လၧဆၧဒၪဆၧ လၧယၫ အခိၪလီၩ့ဆူၭ အဖၧၩ့နီၪလီၫ. မၩလၩ့ဎီးခွံၬ ဆၧအခိၪဒၧၩ့တၭ, ဆၧကိၭထၪ့ လၧခိၪလီၩ့ၥံၪလီၫ. 6 တၭ အံလၫ့ ဆိၬ လၧၫ့ဖီၩ့ အီၪလၧၦထူၬလဲၪ့ၥုၭ, ဒဲၦထူၬကၥ့ၪတၭ, ကၧၫနီၪ ထုၭထၪ့ ထၩ့ဖံၭလီၫ. 7 တၭ ဆၧမၩအၥၭ လၧနခိၪလီၩ့ဆူၭ လၧအဘၪ ဆၧရွံန့ဝ့ၫနီၪ မိဎွ့ၩဝ့ၫ လၧလဲၪ့ၥုၭၥံၪတၭ, ၦထူၬကၥ့ၪနီၪ မိအီၪက့ၪလၩ့အၥၭ, ထီးတရၫ့ထံၭနီၪလီၫ. 8 ဆၧထုၭထၪ့ခွံၬ ဆၧချုၬဘံၭ ယုဒၫတၭ, ဆၧလၧမုလနံၩနီၪ, နယိ လၧမံၩ့လၬကျၩ အဂံၪ့ အစူၪဝဲၩလီၫ. 9 တၭ ဆၧလၩ့ဎီးအလး လၧစဒၫဝံၭ အဒိၩ့ဖၧၩ့နီၪ နၥံၪ ဒၪဘၪဝ့ၫ လၧအအီၪ အၪစီၪ့ လီၫ. တၭ နၥံၪ ဒုၭအီၪကီၪ့ ကမၫ လၧလၬလခီၫ လစီၪ့ အထံၫၥံၪလီၫ. 10 ဂံၪ့လဖၪ လၧယရုစလံၫ့ အဖၧၩ့ နၥံၪ ဝံထၪ့နၬထၪ့ဝ့ၫတၭ, နၥံၪ ရိလၩ့ခွံၬယူၭ ဂံၪ့ၥံၪ ဘဲၫၥိၭ မိမၩထဲၩ့ ဆၧအခိၪဒၧၩ့လီၫ. 11 တၭ နၥံၪ မၩ ဆၧကၠီၪ့လစီၪ့ လၧခိၪဒၧၩ့ နံၫဆၫ့ အဘိၩ့ဆၧၩ့ လၧကမၫ လးလံၩ အထံၫ အဂးလီၫ. အ့ၪမွဲ ၦလၧအမၩထၪ့ဝ့ၫ လဂၩနီၪ နၥံၪ ယိဝ့ၫအ့ၬ. ၦလၧအကိၪ့ မၩဝ့ၫ လၧဖျိၩ့နီၪ နၥံၪ ယိမ့ၬ အဝ့ၫဒၪဆ့အ့ၬ. 12 တၭ ဆၧလၧမုလနံၩနီၪ ကဆါ, ဆၧၥုၭမုခမျၧး အယဟိဝၩ မၪလူၬ ဆၧဂၪ့ဆၧယၧၩ့, ဒဲဆၧၥုၪ့အုၭၥၭအုၭ ဒဲဆၧခိၪချၩ, ဒဲဆၧခဲးထူၬယးဒံၩ့ လၧရၧၬ ဆၧယၬလီၫ. 13 တၭ ယိခွါ! ဆၧၥုၪ့ဎွံၫၥၭယီၫ, ဒဲဆၧၥုၪ့ထိၬၥၭထိၬ လၧဆၧမၩၥံၫ ချီဖၫၥံၪ ဒဲဆၧဖ့ၬၥံၫ ၥိၪၥံၪ, အၪ့ ဆၧယၪ ဒဲအီၩ စဘံၭထံၫလီၫ! မွဲပအၪ့ၡီၩ့ ဒဲအီၩၡီၩ့ဆံၭ. အဂဲးဘဲၫယီၩ ကဲဂီၩခိၬ ပမိၥံၫလီၫ! 14 တၭ ဆၧၥုၭမုခမျၧး အယဟိဝၩ နဲၪဖျီၪထၪ့ လၧယနါဖၧၩ့ ဆၧအၧၩ့ယီၩ ဆၧမၩဖီၩ့ဖျ့ၭဘၪ လၧနၥံၪလချုၭ ၥံၫဒံၭဘၪ လါလါအ့ၬ; 15 ကဆါ, ဆၧၥုၭမုခမျၧး အယဟိဝၩ, စံၭဝ့ၫဒၪ. ဆၧဒုၭထီးလၩ့ၥၭ လၧစၡ့ဘနၫ. ကဆါ, ဆၧၥုၭမုခမျၧး အယဟိဝၩ စံၭဝ့ၫ ဘဲၫယီၩ, လ့ၩဘီၪ, လ့ၩနုၬ လၧၦခိၭဆၧ အစူၪလးခၪ့ခိၪနီၪ, စၡ့ဘနၫ, လၧအအီၪလၧဂံၪ့ အဖၫ့ခိၪ လဂၩ အအီၪဆံၭ. 16 (စံၭအဝ့ၫ,) နဆၧအီၪ ထီးယီၩ မွဲဆၧနီၪလမံၩ့လဲၪ. ၦအီၪလၧနၥိၭ ထီးယီၩ လၧနစိၭန့ ဆၧၥွၪခိၪ လဖၧၩ့ လၧနဂး အကၠီၩ့နီၪ, မွဲပလၫ လဂၩလဲၪ. စိၭန့ အၥွၪခိၪဖၧၩ့ လၧအလးထၪ့ထီၫ! ဘုၪ့န့ အအီၪအလး လၧလဲၫ့ဖၧၩ့ လီၫ! 17 ယိခွါ, ယဟိဝၩ မိခွံၬၡိၭခွံၬနၧၩ လၧဆၧခွံၬၡိၭဆီၪ့, ၦၡၩဧ့; မိချုၬဘံၭနၧၩ တၡါလီၫ. 18 ချံးတၭ မိချံးနၧၩ ဘဲၫဆၧဖျိၪ့ဒိၪ့လဖျိၪ့ အၥိၭ လၧခးဖၭလဲ အဖၧၩ့နီၪလီၫ. ထီးနီၪ နမိၥံၫတၭ, ထီးနီၪ နလဲၪ့ၥုၭၥံၪ မိအီၪလၧအလၩအဖၩ့, နကဆါအဂံၪ့ အမ့ၬမဲလီၫ. 19 တၭ ယမိနၫ့ထၪ့ခွံၬနၧၩ လၧနအီၪ အလးနီၪ, ဒဲလၧနမၩဆၧ အလးနီၪ အဝ့ၫဒၪ မိထုၭလၩ့ခွံၬ နၧၩလီၫ. 20 တၭ လၧမုလနံၩနီၪ ဆၧမိမၩအၥၭ လၧယမိကိၭန့ ယခ့ၫယၡၩ စဟံၫလကဲအၫ အဖိၪခွၫ စအံၫလဲအကံၫ့; 21 ယမိဒုၭၥိၭ အဝ့ၫဒၪ လၧနဆဲၫ့တၭ, ယမိဒုၭဆီၪ့ထၪ့ အဝ့ၫဒၪ လၧနခၧၩ့ယးနီၪ, ဒဲနစီၩ့နမၩ့ ယမိဖ့ၪလၫ့ လၧအစူၪဖၧၩ့တၭ, အဝ့ၫဒၪ မိကဲၪထၪ့ ၦအီၪဝ့ၫ လၧယရုစလံၫ့ အဖၧၩ့, ဒဲယုဒၫ အၡၩဂံၪ့ဖိၪ အဖါလီၫ. 22 ယမိအီၪက့ၪ စဒၫဝံၭ အဂံၪ့ အနိၪဝံၬ လၧအခိၬထံၭခိၪလီၫ. အဝ့ၫဒၪ မိဝဲထၪ့ဆၧတၭ, ဆၧကၭဘံၭထၬ အီၪ နးဂၩအ့ၬ; မိကၭဘံၭထၬဆၧ တၭ, ဆၧဝဲထၪ့ဝ့ၫ မိအီၪ နးဂၩအ့ၬ. 23 တၭ ယမိမၩခၧၫ့ အဝ့ၫဒၪ ဘဲၫထၭစဲၩ လဘီၩ့ လၧအလးခၧၫ့ အၥိၭတၭ, မိကဲၪထၪ့ လးဆီၩ့ဆီ အီၪလၧအလၩအဖၩ့ လၧအဖါ အဂံၪ့ အဂးလီၫ. 24 တၭ ၦလဖၪ မိဘျၭထၪ့ အဖါအဂံၪ့ အလၩအဖၩ့ ထီးအလူၬ လၧအလီၩ့, ဆၧဂဲၫထၪ့ လၧဆၧလၩ့ဆၨၩ, ကယဲ လိၫ့ၥံၪ, ထွ့ၫၥံၪ အဆံၭအဒိၪလဖၪ အဖျိၪ့ ဒၪလ့ၬ ဖိးလၧပလၫ့ ကိၭမံၩ့ဒ့ၭလီၫ. 25 ဆၧၥုၭမုခမျၧး အယဟိဝၩ စံၭဝ့ၫဒၪ, ဆၧလၧမုလနံၩနီၪ ထၭစဲၩ လဘီၩ့ အီၪခၧၫ့ လၧအလးခၧၫ့ မိဘၪ ဆၧထုၭခွံၬဝ့ၫ ဆၧမိဖ့ၬခွံၬဝ့ၫနီၪ, မိလၩ့ထ့ၬတၭ; ဆၧအဎၧၫ့ လၧအအီၪဝ့ၫ လၧအလီၩ့နီၪ မိဘၪ ဆၧဒၪ့ထ့ၬခွံၬဝ့ၫဒၪလီၫ. အဂဲးဘဲၫယီၩ ယဟိဝၩ ချဲၩ့ဆၧလီၫ. 

အဲၫစ့ယၫ Isaiah 23 

1 တၫၡံၭ အကဘၩ့ၥံၪဧ့, အိၩ့ယိၩ့ထၪ့ နၥံၪဝ့ၫဆံၭ. အဂဲးဘဲၫယီၩ ဆၧအီၪယူဝ့ၫဒၪတၭ; ဂံၪ့ လအီၪဘၪနီၪ ဆၧလ့ၩနုၬ အလးအီၪအ့ၬ; လၧခးဆံၭထံၫ့နီၪ ဆၧဒုၭနဲၪဖျီၪထၪ့ဆၧလီၫ. 2 ၦကျိၩ့ဖိၪၥံၪဧ့, အီၪလၩ့မါပံၭဘီၪ; ဇဲဒၧၫ့ အၡၩဖနံၬဖိၪ ခၫ့ဂၬ မၫဆမံၭတၭ, မၩဎွ့ၩ နၧၩ. 3 တၭ လၧထံၫဖၭဒိၪ အဖၧၩ့နီၪ ထံၫမိၡါ စဲဟီၫ အချံၫအီၪတၭ, ထံၫမိၡါ အကူၭဆၧနီၪ ဂဲၫ လၧအအီၪတၭ, မွဲဝ့ၫ လၧၦဆၨၩၥံၪ အဖၠၫဖၧၩ့လီၫ. 4 ဇဲဒၧၫ့ဧ့, မ့ၬမဲနဝ့ၫ ဆံၭ. အဂဲးဘဲၫယီၩ မၫဆမံၭ ချဲၩ့ဆၧ, မၫဆမံၭ အထိၬလဖၪ ချဲၩ့ဆၧတၭ, စံၭဝ့ၫ ယဘၪ ဆၧဂူၭဆၫအ့ၬ; တၭ ယဆီၫ့အီၪန့ဆၧအ့ၬ; တၭ ယဒုၭဒိၪထၪ့ ဖိၪၥၪခွၫအ့ၬ; ယအၪ့လုန့ ၦမုၪနၩ့ဆ့အ့ၬ. 5 ထီးဆၧပရၧၫ့ ထီၩ့လၧအံဇံၭ အဂဲးအကၠီၪ့တၭ,ဘၪဝ့ၫ လၧဆၧဆိၭက့ၭ လၧတဲအၫ အပရၧၫ့ အကၠီၩ့လီၫ. 6 ခၫ့ဂၬ ဖိးလၧတၫၡံၭ; အိၩ့ယိၩ့ထၪ့ဘီၪ, ၦကျိၩ့ဖိၪၥံၪဧ့, 7 နၥံၪ အဆၧၥၭထိၬလမံၩ့နီၪ မွဲအဝ့ၫယီၩဧၪ. အခၪ့ထံၭနီၪ အီၪဝ့ၫ လၧမုနံၩ လၧဖျိၩ့လံၩလံၩလီၫ. အခၪ့ မိဆိၬခွံၬ အနၫ့ဆါဒၪဝ့ၫ လၧအယဲၩ့ ဘဲၫၥိၭ အမိအီၪဝ့ၫလီၫ. 8 တၭ ၦလၧအကိၪ့ထၪ့ ထၫ့ဒၩ တဲအၫ, ၁ရဖူၩ လၧအၡၩဖနံၬဖိၪ ၦဒိၪဖၭဒိၪၥံၪ, ဒဲအၡၩအၪ့ဆၫဆၧ, ဎွ့ၩဆၧမွဲ ၦလၧအဆၧဖၩ့အီၪနီၪ မွဲပလၫလဂၩလဲၪ. 9 ဆၧၥုၭမုခမျၧး အယဟိဝၩ ကိၪ့ထၪ့ဝ့ၫ ဘဲၫၥိၭ အမိမၩစံၪစၪ ဆၧအဎံၫအလၩ ထီးအလူၬ အဆၧထၪ့ထီၫ, ဘဲၫၥိၭ အမိမၩကြၩ့ထမး ကယဲ ၦလၧအလၩအဖၩ့ အီၪလၧဂၪ့ခိၪချိၫ့ ထီးအလူၬလီၫ. 10 ခၫ့ဂၬ နခး ဘဲၫထံၫမိၡါ အၥိၭ, တၫၡံၭ အဖိၪမုၪဧ့, ခၧၩ့ယး အီၪလၧၩ့အ့ၬ. 11 အစူၪ ယၩ့ထၪ့အၥၭ လၧမၫဆမံၭ အဖၫ့ခိၪလီၫ. အဝ့ၫ မၩဝၭ ဘၩ့မုးလဖၪ လီၫ. ယဟိဝၩ မၪလူၬဆၧ လၧကၫနအၫ့ အဂဲးအကၠီၪ့ ဘဲၫၥိၭ ၦမိမၩဂၭဂီၩ့ အထိၬလဖၪလီၫ. 12 တၭ စံၭဝ့ၫဒၪ, နမၩအၪထၪ့လၧၩ့ ဆၧၥုၪ့ဎွံၫၥၭယီၫအ့ၬ. ၦမုၪအဂီၩ့ ဇဲဒၧၫ့ အဖိၪမုၪနၩ့ဧ့, ဂဲထုၪ့ဘီၪ, ခၫ့ဂၬဆၧ လၧဆံၭထံၫ့ ဆံၭ. ထီးနီၪ ဆၧအီၪပွံၭ လၧနဂး အီၪဆ့အ့ၬ. 13 ယိခွါ, ခၫလဒံအၫဖိၪၥံၪ အခးလီၫ. ထီးအစံရအၫ အီၪက့ၪလၩ့ အခၫ့ထံၭ လၧၦအီၪဝ့ၫ လၧၡါမုနၧၫ့ဖၫ အဂးနီၪ, ၦလဆၨၩ အီၪဒံၭအ့ၬ. အဝ့ၫၥံၪ ၥုၪ့ထၪ့ဝ့ၫ အတၨၭ ခိၭဆၧ, ဒဲမၩကဲၪထၪ့ အနီးလဖၪတၭ, အဝ့ၫဒၪ အီၪက့ၪဝ့ၫ လၧဆၧလၩ့ဎီးလီၫ. 14 တၫၡံၭ အကဘၩ့ၥံၪဧ့, အိၩ့ယိၩ့ထၪ့ နၥံၪဝ့ၫဆံၭ, အဂဲးဘဲၫယီၩ နၥံၪအထိၬနီၪ ဂၭဂီၩ့ယူၭ. 15 တၭ ဆၧလၧမုလနံၩနီၪ ဆၧမိမၩအၥၭ လၧဆၧမိၥၭနၪ့ တဲအၫ အနံၪ့ နွ့ၫဆံၫ ဘဲၫ စဎွၩလဂၩ အမုနံၩလဖၪ အၥိၭနီၪလီၫ. လၧအနံၪ့ နွ့ၫဆံၫအထုၬနီၪ ဆၧမိမၩအၥၭ လၧတဲအၫ အဂး ဘဲၫ မဲၩဎွဲၩမုၪ အထၭခိၪ အၥိၭလီၫ. 16 ၦမဲၩဎွဲၩမုၪ လၧအဘၪ ဆၧၥၭနၪ့ခွံၬဝ့ၫ လဂၩဧ့, ဘဲၫၥိၭ ဆၧမိနၪ့ထၪ့ထဲၩ့နၧၩတၭ, မၩ နနါဒံၩ့ နးဖျိၪ့ လ့ၩဎဲၪ့ ဒိၩ့ဒံၩ့ ထၭခိၪ အၪယွ့ အ့ၪဂ့ၩဆံၭ. 17 လၧအနံၪ့ နွ့ၫဆံၫအထုၬနီၪ ဆၧမိမၩအၥၭ လၧယဟိဝၩ မိဒုၭအီၪထၪ့ တဲအၫတၭ, တဲအၫ မိထဲၩ့ထဲၩ့ လၧအလံၩ့အလဲၫတၭ, မိအီၪက့ၪအၥၭ လၧအမိမၩ ဆၧလဲးဆၧဘျၪ လၧဘၩ့ၥံၪမုးၥံၪ လၧဂၪ့ခိၪချိၫ့ ထီးအလူၬလီၫ. 18 အဆၧဖနံၬ, ဒဲအလံၩ့အလဲၫနီၪ, မိကဲၪထၪ့ ဆၧဆံၫ့ဎံၪ လၧယဟိဝၩ အဂးလီၫ. ၦအီၪက့ၪကီၪ့ ဘၪဝ့ၫအ့ၬ; ၦအီၪက့ၪထၬ ဘၪဝ့ၫအ့ၬ; အဂဲးဘဲၫယီၩ အဆၧဖနံၬနီၪ မိအီၪလၧၦအဆၧၫ့နၩ့ဝ့ၫ လၧယဟိဝၩ အမ့ၬယၫ အဂး, ဘဲၫၥိၭ အဝ့ၫၥံၪ မိဘျဲၩအၪ့, ဒဲလၧအဆၧကီၩ့ဆၧၥိၭ အဂ့ၩ အဂးလီၫ. 

အဲၫစ့ယၫ Isaiah 24 

1 ယိခွါ, ယဟိဝၩ လူၫလၩ့ခွံၬ ခးနီၪတၭ, ဒုၭအီၪယူဝ့ၫ ဒဲအီၪက့ၪချုၬလၩ့ဝ့ၫတၭ, မိမၩ လၩ့ပြံၩလၩ့ပြၩ ၦခးဖိၪလဖၪနီၪလီၫ. 2 တၭ ဆၧမိမၩအၥၭ ဘဲၫ ၦခမျၧး အၥိၭနီၪ, ၦလုဆၧမွဲ ဘဲၫနီၪၥိၭ; ဘဲၫ ၦအခ့ၫအၡၩ အၥိၭနီၪ, အကဆါမွဲ ဘဲၫနီၪအၥိၭ; ဘဲၫ ၦအခ့ၫအၡၩ အမုၪ အၥိၭနီၪ, အကဆါမုၪမွဲ ဘဲၫနီၪၥိၭ; ဘဲၫၦဎွ့ၩဆၧ အၥိၭနီၪ, ၦအၪ့ဆၫဆၧမွဲ ဘဲၫနီၪၥိၭ ဘဲၫၦအၪ့လီးဆၧ အၥိၭနီၪ, ၦဒုၭအၪ့လီးဆၧမွဲ ဘဲၫနီၪအၥိၭ, ဘဲၫၦလၧအမါအီၪဝ့ၫ အၥိၭနီၪ အမါဆါမွဲ ဘဲၫနီၪအၥိၭလီၫ. 3 ထံၫၥံၪခးၥံၪနီၪ မိအီၪပျီၩဝ့ၫ ဆံၫ့ဆၫ့ပျၩ့တၭ, ဆၧမိအၪ့ဂူၬန့ အဆၧကျံၩ့နံၩ့လီၫ. အဂဲးဘဲၫယီၩ ယဟိဝၩ ချဲၩ့ ဆၧချဲၩ့လထံၪနီၪလီၫ. 4 ဂၪ့ခိၪဖိၪ ၥုၪ့အုၭၥၭအုၭ, လၩ့ဘဲၩ, ခးၥဲၫ လၩ့ဆါလၩ့ဘျၭ, လၩ့ဘဲၩ ၦဂၪ့ခိၪဖိၪ အထီၫထုၬ လၩ့ဆါလၩ့ဘျၭဝ့ၫလီၫ. 5 တၭ ထံၫၥံၪခးၥံၪနီၪ စံၪစၪ လၧၦအီၪဝ့ၫ လၧအဖၧၩ့လဖၪ အဖၫ့လၬလီၫ. အဂဲးဘဲၫယီၩ ၦလၨၪခၫ့ဖၬ ဆၧၥီၪ့ဆၧၥၫ့, အၪ့လဲၩခွံၬ ဆၧမၪလူၬၥံၪ မၩဂၭဂီၩ့ ဆၧအုၩ့လၩ့ အဆိၩအကၠၪ လီၫ. 6 မၩအၥၭဘဲၫနီၪတၭ, ဆၧဆိၪအၧၩ့ အၪ့ခွံၬ ဂၪ့ခိၪ ဖံၭခိၪတၭ, ၦလၧအအီၪလၧအဖၧၩ့လဖၪနီၪ ထိး ဆၧဒဲၩဘၭလီၫ. 7 မၩအၥၭဘဲၫနီၪတၭ, ဂၪ့ခိၪဖိၪ လူၬခွံၬဝ့ၫ တၭ, ၦၡၩ လၧအအီၪလၩ့ထးလဖၪနီၪ မွဲ ၡၩခိၬလီၫ. 8 စဘံၭထံၫအၥၫ့နီၪ ၥုၪ့အုၭၥၭအုၭတၭ, စဘံၭမု လၩ့ဆါလၩ့ဘျၭလီၫ. ကယဲ ၦလၧအၥၭဎွံၫၥံၪ ဂၪ့အုၩဂၪ့ထိၬ ထီးအလူၬလီၫ. တၭ အဆၧၥၭထိၬနီၪ အီၪထီဝ့ၫ, ၦလၧအၥုၪ့ဎွံၫၥၭယီၫ အီၪလၩ့မါပံၭ, နါဒံၩ့ အဆၧၥၭထိၬ အီၪထီဝ့ၫလီၫ. 9 အီၩလၧၩ့ စဘံၭထံၫ အီၪ လၧထၭခိၪအ့ၬ. ၥံၭထံၫဂၬထံၫ ခၪဝ့ၫ လၧၦလၧအအီၩဝ့ၫ အဂး လီၫ. 10 ဆၧအီၪပျီၩအဒိၩ့နီၪ လၩ့ဎီးဝ့ၫလီၫ. ကယဲ ဂံၪ့ ကၭဘံၭထၬအၥၭ ဘဲၫၥိၭ ၦထီးနုၬ လဂ့ၩလီၫ. 11 ဆၧကိၭ လၧစဘံၭထံၫ အဂးနီၪ အီၪဝ့ၫ လၧအဖၧၩ့ၥၭ အဖၧၩ့, ကယဲ ဆၧၥၭထိၬနီၪ, လ့ၩဖီၩ့ခွံၬဝ့ၫ လၧဂၪ့ခိၪ အဆၧၥုၪ့ဎွံၫၥၭယီၫ စဲၪ့ထၪ့ခွံၬဝ့ၫလီၫ. 12 ဆၧအီၪလၩ့ထး လၧဒိၩ့ဖၧၩ့နီၪ အီၪယူဝ့ၫတၭ, တရၫ့နီၪ ဆၧဒိၪလၩ့ဎီးဝ့ၫဒၪလီၫ. 13 အဂဲးဘဲၫယီၩ ဆၧမိမၩအၥၭ လၧဂၪ့ခိၪ အၥၭကျၩ, လၧၦဆၨၩၥံၪ အကျၩ ဘဲၫအလဲအိၫ့ ဝၭဝ့ၫ အၥိၭ, ဘဲၫ လၧဆၧအၪ့ထုၫ့ကီၪ့ဆၧ ဂီၩ့တၭ, ဆၧအီၪလၩ့ထ့ၬ အၥိၭနီၪလီၫ. 14 အဝ့ၫၥံၪ မိကိၭၡၭထၪ့ အလူ, မိၥံၫကျံၩထၪ့ဆၧ လၧယဟိဝၩ အကယးကဖး အကၠီၩ့ မိကိၭၡၭထၪ့ လၧမၫဆမံၭဖၧၩ့လီၫ. 15 မၩအၥၭဘဲၫနီၪတၭ, မၩလၩဖၩ့ ယဟိဝၩ လၧဆၧဖၩ့လဖၪ အကျၩ, ယဟိဝၩ အံၫစရ့လၭအယွၩ အမံၩ့ လၧမၫဆမံၭ အကျိၩ့ဖၧၩ့ၥံၪ ဆံၭ. 16 လၧဂၪ့ခိၪအထုၬနီၪ ပနါဂၧၫ့ ထၭခိၪအၥီၫ ဘဲၫယီၩ, စံၭထၪ့အၪ့အူၭ ၦတီၩၦလီၩ့ဆံၭ. အ့ၪမွဲ ယစံၭ ယဘၪ ဆၧအၡၪ့, ယဘၪ ဆၧအၡၪ့, ယဘၪ ဆၧအၡၪ့ လီၫ. ၦအၪ့လီၫန့ဆၧ လဖၪနီၪ အၪ့လီၫန့ဆီၪ့, မွဲမၬ, ၦအၪ့လီၫန့ဆၧ မၩဆီၪ့လ့ၬလီၫ. 17 မွဲဆၧကိၭဎီခွံၬ, ဒဲဆၧဖၧၩ့ၥံၪ, ဒဲဖျံၩခွၩ့နီၪ ဘၪနၧၩ ၦခးဖိၪဧ့, 18 တၭ ဆၧမိမၩအၥၭ လၧၦလၧအစဲၪ့ဝ့ၫ လၧဆၧကိၭဎီအၥီၫ အမ့ၬယၫနီၪ, မိလၩ့ထ့ၬ လၧဆၧဖၧၩ့ၥံၪ အဖၧၩ့တၭ, ၦလၧအဂဲၫထၪ့ လၧဆၧဖၧၩ့ၥံၪ အဖၧၩ့နီၪ, မိဘၪဖျံၩခွၩ့လီၫ. အဂဲးဘဲၫယီၩ ဆၧဖိး လၧထၭလခီၫ အီၪဝဲထၪ့အၥၭ တၭ, ဂၪ့ခိၪ အခၪ့ထံၭလဖၪ ၡိၩ့ၡိၬဝ့ၫဒၪလီၫ. 19 ထ့ဖၭ ယူၭ, ဂၪ့ခိၪ ထ့ဖၭလၩ့ အၥၭယူၭ; ခါလၩ့ယူၭ; ဂၪ့ခိၪ ခါလၩ့ယူၭ အၥၭယူၭ, 20 ဂၪ့ခိၪ လ့ၩဆၧ ဒံၩ့ခံၫ့ဒၪ့ဎၩ့ ဘဲၫၦမၧၩ့ဆၧ အၥိၭတၭ, ဝၭဝ့ၫ ဘဲၫဆူၭ အၥိၭနီၪလီၫ. တၭ အဆၧဒဲၩဘၭနီၪ ဎၧၫ့ဝ့ၫ လၧအဖၫ့ခိၪတၭ, မိလၩ့ထံၩဖါဝ့ၫတၭ, ဂဲထုၪ့နၧၩ့အ့ၬ. 21 တၭ လၧမုလနံၩနီၪ ဆၧမိမၩအၥၭ လၧယဟိဝၩ မိစ့ၩရၫ့ ဆၧၥုၭမုထၪ့ထီၫ အီၪလၧဆၧထၪ့ထီၫ, ဒဲဂၪ့ခိၪ အစဎွၩလဖၪ လၧဂၪ့ခိၪချိၫ့လီၫ. 22 တၭ ဆၧမိဒုၭအီၪကီၪ့ အဝ့ၫၥံၪ လၧဆၧအီၪကီၪ့ နးစီၪ့ ဘဲၫၦထီၫ့ဖိၪ လၧထီၫ့ဖၧၩ့ အၥိၭတၭ, မိဘၪ ဆၧကၭထံၬထၬ အလးခဲၫ့ လၧထီၫ့ဖၧၩ့တၭ, အၪနံၩအၪၥၫ့ အလးခဲၫ့နီၪ ဆၧမိဒၪဘၪဆၧလလၧၫ့လဎွ့ၩဘၪလီၫ. 23 ထီးနီၪလဖၧၫ့ လၩ မိအီၪက့ၪမဲ အမ့ၬတၭ, မုမိမ့ၬမဲလီၫ; အဂဲးဘဲၫယီၩ ဆၧၥုၭမုခမျၧး အယဟိဝၩနီၪ မွဲစဎွၩ လၧခိၪလီၩ့ ဇံအိၫ့ အလီၩ့ လၧယရုစလံၫ့ အဖၧၩ့တၭ, ဆၧလၩဖၩ့ အီၪဝ့ၫ လၧၦၥုၪ့က့ၭၥၭၡါ အမ့ၬယၫလီၫ. 

အဲၫစ့ယၫ Isaiah 25 

1 ယဟိဝၩဧ့, နမွဲ ယယွၩလီၫ. ယမိအီၪက့ၪထၪ့ထီၫ နၧၩ, ယမိစံၭထၪ့အၪ့အူၭ နမံၩ့လီၫ. အဂဲးဘဲၫယီၩ နမၩ ဆၧလၩ့လၭ; ဆၧကိၪ့ထၪ့ဖၭလၩ့ လၧဖျိၩ့လံၩလံၩ, မွဲဆၧအလူတီၩ, ဆၧမွဲဆၧတီၩလီၫ. 2 အဂဲးဘဲၫယီၩ နအီၪက့ၪ ဒိၩ့လဖျိၪ့ လၧဆၧပိၩ့, ဒိၩ့ အီၪလၧအခိၪဒၧၩ့ လဒိၩ့ လၩ့ဎီး, ၦလခီၫဘၩ့မုးဖိၪ အနီး လမွဲလၧၩ့ဘၪ ဒိၩ့လဖျိၪ့လီၫ. လၩ့ဆိၩလၩ့ကၠၪ ဆၧမိမၩထၪ့ထဲၩ့ဝ့ၫ အ့ၬ. 3 မၩအၥၭဘဲၫနီၪတၭ, ၦအဆီၪ့လဆၨၩ မိစံၭထၪ့အၪ့အူၭနၧၩ, ၦအဆၨၩ လၧအဒုၭၥၭမဲၪဆၧ အဒိၩ့ဖိၪနီၪ မိၥၭမဲၪနၧၩလီၫ. 4 အဂဲးဘဲၫယီၩ နမွဲယူၭ ထိၬ လၧၦၡၪ့ဖိၪယၬဖိၪ အဂး; ထိၬ လၧၦဘၪနၭဘၪၡၪ့ အဂး လၧအဘၪ ဆၧကၪ အဘိၩ့ဘၭ, ဆၧဖလ့ၬအလး လၧလံၩမု, ဆၧလၩၡူၪ လၧဆၧခိ အကၠီၩ့; လၧပမၩၥၭမဲၪဆၧၥံၪ အအူၪၡိၫ ဆၧမၩအၥၭ ဘဲၫလံၩမုဘၪ ဆၧဒီၪ့ အၥိၭနီၪ အဘိၩ့ဘၭလီၫ. 5 ဘဲၫ ဆၧခိ လၧအလးဎဲၫ့ အၥိၭ, ၦလခီၫဘၩ့မုးဖိၪ အၥီၫ့နီၪ နမိမၩလၩ့ဆါလီၫ. ဘဲၫဆၧခိ လၧဆၧအုၪ့ အလၩၡူၪ အဖၫ့လၬ အၥိၭ, ၦအဆီၪ့ အဆၧၥံၫကျံၩနီၪ လၩ့မါဝ့ၫ ဘဲၫနီၪၥိၭလီၫ. 6 တၭ ဆၧၥုၭမုခမျၧး အယဟိဝၩ မိမၩဘိၪ့ လၧဆၧအၪ့ဘီၪ့ၥိၪ, ဆၧဘိၪ့အီၩ စဘံၭထံၫ အီၪလၧစဘံၭၥၪ အဖၧၩ့, ဆၧဘီၪ့ၥိၪ လၧအအွံၪ, စဘံၭထံၫ အီၪလၧစဘံၭၥၪ လၧအဖၧၩ့, လၧအဎံၪဝ့ၫ လၧၦကိၭဆၨၩဒ့ၭ အဂး လၧခိၪလီၩ့ယီၩ အလီၩ့လီၫ. 7 တၭ လၧခိၪလီၩ့ အလီၩ့ယီၩ မွဲအမိမၩဂၭဂီၩ့ ဆၧမၩဘံၭမ့ၬ လၧအအီၪလၧၦကိၭဆၨၩဒ့ၭ အဖၫ့ခိၪ, ဒဲဖၬဘဲၩ့လဘံၪ့ လၧအချုၬဘံၭ ၦကိၭဆၨၩဒ့ၭလီၫ. 8 ဆၧၥံၫလၩ့ဘၧၩ့ယူၭ လၩ့ဆိၩလၩ့ကၠၪယူၭတၭ, ကဆါ ယဟိဝၩ မိထူၭခွံၬ မ့ၬထံၫ လၧကယဲ ၦမ့ၬအလီၩ့ ကိၭဂၩဒ့ၭတၭ, မိမၩန့ထၪ့ခွံၬ အၡၩခမျၧး အဆၧဒုၪဒွ့ၪ လၧဂၪ့ခိၪ ထၧၫ့ဖျိၪ့ယၫလီၫ. အဂဲးဘဲၫယီၩ ယဟိဝၩ ချဲၩ့ဆၧလီၫ. 9 တၭ ၦမိစံၭ လၧမုလနံၩနီၪ, ယိခွါ, အဝ့ၫဒၪယီၩ မွဲပယွၩလီၫ. ပယိလါယူၭ အဖၧၩ့ၥၭတၭ, မိထိးထဲၩ့တၩ့ထဲၩ့ပၧၩလီၫ. အဝ့ၫဒၪယီၩ မွဲယဟိဝၩ လီၫ. ပယိလါယူၭ အဖၧၩ့ၥၭလီၫ. ပမိၥုၪ့ဎွံၫၥၭယီၫတၭ, ပမိၥၭထိၬ လၧအဆၧထိးထဲၩ့တၩ့ထဲၩ့ အဖၧၩ့လီၫ. 10 အဂဲးဘဲၫယီၩ ယဟိဝၩအစူၪ မိအီၪပွံၭ လၧခိၪလီၩ့ယီၩ အလီၩ့တၭ, မိအၭ မိဘၪ ဆၧယဲးထဲးဝ့ၫ လၧအလးဖၧၩ့, ဘဲၫ လီခၫ့ ဘၪ ဆၧယဲးထဲးဝ့ၫ လၧဆၧအ့ၪပိၩ့ အထံၫကျၩ အၥိၭနီၪလီၫ. 11 မွဲအယၩ့ထၪ့ အစူၪ လၧအကျၩ, ဘဲၫ ၦယါထံၫ ယၩ့ထၪ့ အစူၪ ဘဲၫၥိၭ အမိယါထံၫလီၫ. တၭ အဝ့ၫ မိဆၪ့လၩ့ထၬ အဆၧထၪ့ထီၫ, ဒဲအမၩဆၧဆီၪ့ လၧအစူၪနီၪလီၫ. 12 တၭ နဒိၩ့ခိၪဒၧၩ့ အထိၬထၪ့ထီၫ, အထိၬလဖျိၪ့နီၪ အဝ့ၫဒၪ မိရိလၩ့ခွံၬ ဆၪ့လၩ့ဝ့ၫ, မၩလၩ့ဎီး ထီၩ့လၩ့ လၧဂၪ့ခိၪ, မၩလၩ့ဒၩ လၧဂၪ့ခိၪမုၬ အကျၩလီၫ. 

အဲၫစ့ယၫ Isaiah 26 

1 လၧမုလနံၩနီၪ ပမိၥံၫကျံၩထၪ့ ဆၧၥံၫကျံၩယီၩ လၧခးယုဒၫ အဖၧၩ့, ၦမိအီၪလၧဒိၩ့ဂုးခၧၫ့ လဖျိၪ့လီၫ. ယွၩ အီၪက့ၪ ဆၧထိးထဲၩ့တၩ့ထဲၩ့ လၧအခိၪဒၧၩ့, ဒဲအခိၪဒၧၩ့ လၧခီၫ့လီၫ. 2 ဝဲထၪ့ တရၫ့ၥံၪဘီၪ, မွဲဘဲၫၥိၭ ၦတီၩလဆၨၩ လၧအထီးန့ ဆၧမွဲဆၧတီၩနီၪ, မိလ့ၩနုၬဝ့ၫဒၪလီၫ. 3 ၦအၥၭ လၧအဒိၭနဲၩ့အၥၭ လၧနၧၩနီၪ, နမိခိၭထၬ အဝ့ၫဒၪ လၧဆၧမုၬလၩ လၧၫ့လၧၫ့ဎွ့ၩဎွ့ၩ အဖၧၩ့; အဂဲးဘဲၫယီၩ မွဲအဒိၭနဲၩ့အၥၭ လၧနၧၩလီၫ. 4 ဒိၭနဲၩ့နၥံၪအၥၭ လၧယဟိဝၩ လၩ့ဆိၩလၩ့ကၠၪဆံၭ. အဂဲးဘဲၫယီၩ လၧကဆါ ယဟိဝၩ အဖၧၩ့နီၪ လဲၫ့ အဆိၩအကၠၪ အီၪဝ့ၫ လဖျိၪ့လီၫ. 5 အဂဲးဘဲၫယီၩ မွဲအဆၪ့လၩ့ ၦအီၪဝ့ၫ လၧအလးထၪ့ထီၫ, ဒိၩ့ အီၪထၪ့ထီၫ လဖျိၪ့နီၪ, အဝ့ၫဒၪ အီၪက့ၪလၩ့ဖၨၪဝ့ၫတၭ, မိအီၪက့ၪလၩ့ဖၨၪဝ့ၫ ဎၩ့ လၧဂၪ့ခိၪတၭ, မိဆၪ့လၩ့ဝ့ၫ ထီၩ့လၧဂၪ့ခိၪ အမုၬလီၫ. 6 ၦအခၪ့ မိယဲးလၩ့ဝ့ၫ, ၦဘၪၡၪ့ဘၪနၭ အခၪ့, ၦၡၪ့ဖိၪအခၪ့လီၫ. 7 ၦတီၩအဖၧၩ့ၥၭနီၪ လီၩ့ဝ့ၫဒၪလီၫ. နဝ့ၫဒၪ လၧၫ့ဎွ့ၩ လၧဆၧတီၩဆၧလီၩ့ လဂၩဧ့, နမၩဎၩ့ ၦတီၩ အဖၧၩ့ၥၭလီၫ. 8 မွဲမၬ, လၧနစ့ၩရၫ့ဆၧ အဖၧၩ့ၥၭနီၪ ပယိလါယူၭ နဖၧၩ့ၥၭလီၫ. ယဟိဝၩဧ့, ပၥၭ ဆိၫ့န့ နမံၩ့, ဒဲဆၧနၪ့ထၪ့ထဲၩ့နၧၩလီၫ. 9 ယဆိၫ့န့ယူၭနၧၩ လၧယၥၭ လၧမုနၩလခီၫ, မွဲမၬ, ယမိအၪ့ဎၬနၧၩ လၧယၥၭ လၧယဖၧၩ့ ဂီၩဂီၩလီၫ. အဂဲးဘဲၫယီၩ ထီးနဆၧစ့ၩရၫ့ အီၪလၧဂၪ့ခိၪချိၫ့တၭ, ၦဂၪ့ခိၪဖိၪၥံၪ မိမၩလိၪ ဆၧတီၩဆၧလီၩ့လီၫ. 10 ၦလတီၩလလီၩ့ဘၪနီၪ ဘၪခိးဘၪတၩ လါနၫ့ဘိၩ, မၩလိၪ ဆၧတီၩဆၧလီၩ့အ့ၬ; လၧဆၧတီၩဆၧလီၩ့ အခးဖၧၩ့နီၪ မွဲအမၩ ဆၧကဲၪ့ကီၪ့ တၭ, ဒၪဘၪ ယဟိဝၩ အကယးအကဖးအ့ၬ. 11 ယဟိဝၩဧ့, နစူၪ အီၪထၪ့ထီၫတၭ, အဝ့ၫၥံၪ ဒၪဘၪနီၪ အၥၭအီၪအ့ၬ. မွဲလါနၫ့ မိဒၪဘၪဝ့ၫတၭ, အမ့ၬမိမဲ, နၥၭဆီၪ့ လၧနၡၩခမျၧး အဂး, မွဲမၬ, မ့ၪ မိအၪ့ခွံၬ နဒုၪနဒၩလီၫ. 12 ယဟိဝၩဧ့, နမိဖ့ၪလၫ့ပၧၩ လၧဆၧဘၪလိၬအိၭလိၬ လီၫ. အဂဲးဘဲၫယီၩ ကယဲ ၦမၩဆၧနီၪ ဒၪလ့ၬ နမၩ လၧပဂးလီၫ. 13 ယဟိဝၩ ပယွၩဧ့, ကဆါ အဂူၫဂၩလဖၪ ပၧၩ့ဘၪယူၭ ပၧၩလီၫ. နဝ့ၫဒၪ နမံၩ့ ဒၪလ့ၬ ပမိဒုၭနၪ့ထၪ့ထဲၩ့ ပဝ့ၫဒၪလီၫ. 14 အဝ့ၫၥံၪ ၥံၫယူၭတၭ, မိမၧၫ့အ့ၬ, မွဲၦၥံၫယူၭတၭ, မိဂဲထုၪ့ထဲၩ့အ့ၬ. မၩအၥၭဘဲၫနီၪတၭ, နစ့ၩရၫ့ယူၭ, ဒဲမၩဂၭဂီၩ့ယူၭ အဝ့ၫၥံၪတၭ, မွဲနမၩဂၭဂီၩ့ယူၭ ကယဲ ဆၧဒုၭနၪ့ထၪ့ အဝ့ၫၥံၪယူၭ; 15 နမၩအၪထၪ့ယူၭ ၦလဆၨၩယူၭ, ယဟိဝၩဧ့, နမၩအၪထၪ့ယူၭ, ၦလဆၨၩယူၭ, နမၩလၩဖၩ့ယူၭ နၥၭယူၭ, နအီၪက့ၪယဲၩ့ထၪ့ယူၭ ထံၫနိၪ့ခးနိၪ့ ထီးအလူၬယူၭ. 16 ယဟိဝၩဧ့, လၧအဘၪ ဆၧခိဆၧဝီၩနီၪ အဝ့ၫၥံၪ ဂဲၫ လၧနအီၪလီၫ. လၧနဆၧအၪ့ၥီၪ့အီၪဝ့ၫ လၧအလီၩ့ အဘိၩ့အဘၭတၭ, အၪ့ကံၩ့ဘၩဆိၪဖၪလီၫ. 17 ဘဲၫ ၦမုၪဒၧၩ့ဆၧ အမုအလၩ ဘၪယူၭ လၧအမိဆီၫ့အီၪန့ဆၧ, အဂူၭဆၫတၭ, လၧအဘၪ ဆၧဆိၭက့ၭ ကိၭၡၭထၪ့ အၥိၭနီၪ, ပအီၪယူၭ ပဝ့ၫ လၧနမ့ၬယၫ ဘဲၫနီၪၥိၭ, ယဟိဝၩဧ့, 18 ပဒၧၩ့ထၪ့ယူၭ, ပဘၪ ဆၧဂူၭဆၫယူၭ, ဆၧမၩအၥၭ ဘဲၫပဆီၫ့အီၪန့ လံၩ အၥိၭနီၪလီၫ. ပလထိးထဲၩ့တၩ့ထဲၩ့ဘၪ ထံၫၥံၪခးၥံၪ; ပလမၩလၩ့ထံၩဖါဘၪ ၦဂၪ့ခိၪဖိၪၥံၪဆ့လီၫ. 19 နၡၩအၥံၫနီၪ, မိမၧၫ့ထၪ့ထဲၩ့; ယၡၩအစွၪ မိဂဲထုၪ့, နၪ့ထၪ့ ၥံၫကျံၩဆၧ, ၦလၧအအီၪလၧဂၪ့ခိၪမုၬ အကျၩၥံၪဧ့, အဂဲးဘဲၫယီၩ ဘဲၫ ဆၩ့ထံၫ ဒုၭမဲၪထၪ့ နၪ့ၥံၪမံၩ့ၥံၪ အၥိၭနီၪ နဆၩ့ထံၫ မိဒုၭဂဲထုၪ့ ဂၪ့ခိၪ အၡၩၥံၫလဖၪနီၪလီၫ. 20 ဂဲၫဘီၪ, ယၡၩခမျၧးၥံၪဧ့, လ့ၩနုၬ လၧနဒူၭဖၧၩ့တၭ, ကၭဘံၭထၬ တရၫ့ လၧနလးခဲၫ့ဆံၭ. အီၪက့ၪၥူၪ နၥၭ နးဆိဖိၪ ထီးဆၧၥၭခဲၩထၪ့ လ့ၩဖီၩ့ခွံၬနီၪဆံၭ. 21 အဂဲးဘဲၫယီၩ, ယိခွါ, ယဟိဝၩ ဂဲၫစဲၪ့ထၪ့ခွံၬဝ့ၫ လၧအလးဖၧၩ့ ဘဲၫၥိၭ အမိစ့ၩရၫ့ ၦဂၪ့ခိၪဖိၪ အဆၧဒဲၩဘၭ လၧအလီၩ့တၭ, ဂၪ့ခိၪ မိနဲၪဖျီၪထၪ့ အၥွံၪတၭ, ကၭဘံၭလၧၩ့ အၡၩ လၧအဘၪ ဆၧမၩၥံၫဝ့ၫနီၪအ့ၬ. 

အဲၫစ့ယၫ Isaiah 27 

1 ဆၧလၧမုလနံၩနီၪ မၪ, ဂူ လ့ၩဆၧချဲၫ့ လဘီၩ့ မၪ, ဂူချၩ့ အၥၭလဘီၩ့နီၪ, ယဟိဝၩ မိစ့ၩရၫ့ လၧအနၭ အနီၩ့ အဒိၪအဆီၪ့ နးဘံၪ့တၭ; မိမၩၥံၫ ၡီၩ့ လၧအအီၪ လၧမၫဆမံၭဖၧၩ့နီၪလီၫ. 2 ဆၧလၧမုလနံၩနီၪ ၥံၫကျံၩထၪ့ စဘံၭမုအလးနီၪ ဆံၭ. 3 ယဝ့ၫဒၪ ယဟိဝၩယီၩ ယခိၭဆၧနီၪတၭ, ယမၩဘၪစီၪဝ့ၫ ကိၭအစီၪ့ဒ့ၭ ဘဲၫၥိၭ ထီးမၩအၧၩ့ဝ့ၫ လဂ့ၩ တၭ, ယမိခိၭဝ့ၫ မုဆၫဆၫ မုနၩနၩနီၪဆ့လီၫ. 4 ယၥၭထၪ့လၧၩ့ အဝ့ၫဒၪအ့ၬ; မွဲဆၧဆူၪဆၧမဲၪနီၪ အီၪက့ၪအၥၭ လၧအမိဒုၭဆၧဆံၭ. တၭ ယမိစဲၪ့ခၫ့ဂၬ အဝ့ၫၥံၪ တၭ, ဒုၭအၪ့ဝ့ၫ လၧမ့ၪစီၪ့ဎးလီၫ. 5 အ့ၪလမွဲဘၪ ဘဲၫနီၪတၭ, မွဲအမၩန့ ယဂဲးဆီၪ့ဘၭဆီၪ့ဆံၭ; မွဲအမၩ ဆၧဘၪလိၬအိၭလိၬ လၧယၧၩဆံၭ; အဝ့ၫဒၪ မိမၩ ဆၧဘၪလိၬအိၭလိၬ လၧယၧၩလီၫ. 6 မုနံၩ လၧအမိဂဲၫနီၪ, စယၫကူၭအဝံ မိဆဲၩလၩ့, အံၫစရ့လၭ မိထိထၪ့ဖီၫထၪ့တၭ, မၩဎွ့ၩ ဂၪ့ခိၪ လၧဆၧၥၪ လီၫ. 7 ဘဲၫ ၦၡၩဖ့ၬ အဝ့ၫဒၪ အၥိၭနီၪ, မွဲအဖ့ၬဆၧဆ့ဧၪ. ဘဲၫအၡၩဘၪ ဆၧမၩၥံၫဝ့ၫ အၥိၭနီၪ, မွဲအဘၪၥံၫဝ့ၫ ဘဲၫနီၪၥိၭဆ့ဧၪ. 8 နဂဲးလိၬ လၧအဝ့ၫဒၪ လၧနကွဲၪဖျါခွံၬဝ့ၫ အကၠီၩ့နီၪ, နမၩဆၧလၧအဘၪလီၫ. လၧလံၩမုထၪ့ အနံၩနီၪ ဒုၭစဲၪ့ထၪ့ခွံၬဝ့ၫ လၧအလံၩဆီၪ့နီၪလီၫ. 9 မၩအၥၭဘဲၫနီၪတၭ, ထီးအအီၪက့ၪ ဆၧလုလးအလိး ထီးအလူၬ ဘဲၫ လိးထုၪ့လဖၪ လၧအလၩ့ဘျ့ၭ အၥိၭ တၭ, စယၫကူၭ အဆၧဒဲၩဘၭ မိဖီၩ့ဖျ့ၭ လၧဆၧနီၪ အကၠီၩ့တၭ, ဆၧနီၪမွဲ ဆၧၥၪ ထီးအလူၬ လၧအမိကွဲၪဖျါ အဆၧမၪလီၫ. တၭ အၡ့ရိၭ, ဒဲဆၧဂၩ့ဆၧဖၪ့လဖၪနီၪ ဂဲထုၪ့လၧၩ့အ့ၬ. 10 မွဲလါနၫ့ဘိၩ ဒိၩ့ အီၪလၧအခိၪဒၧၩ့ လဖျိၪ့ မိအီၪယူ, ဆၧအီၪအလး လၩ့ဎီးတၭ, ဘၪ ဆၧခွံၬၡိၭဝ့ၫ, ကဲၪ ဘဲၫၡါမုနၧၫ့ဖၫ အၥိၭနီၪလီၫ. ထီးနီၪ ချီဖိၪ မိအၪ့ဆၧတၭ, မိခိၬလၩ့ ထီးနီၪတၭ, အၪ့ခွံၬ အထဲၩ့အဖၫ့လီၫ. 11 ထီးအထဲၩ့အဖၫ့ ဎဲၫ့ထၪ့ခွံၬတၭ, ဆၧမိမၩခါခွံၬဝ့ၫ, ၦမုၪၥံၪ မိဂဲၫဆူၭခဲၩဝ့ၫ လၧမ့ၪလီၫ. အဂဲးဘဲၫယီၩ မွဲၦလဆၨၩ လၧအနၪဆၧလၥ့ၪဘၪ, အခိးမွဲ ၦလၧအတဲၩ့ဝ့ၫ လဂၩနီၪ လယၫ့ၥၭဘၪဝ့ၫတၭ, ၦလၧအမၩကဲၪထၪ့ဝ့ၫ လဂၩနီၪ မိမၩဘိၭမၩဆၧၩ့ဝ့ၫ အ့ၬ. 12 တၭ လၧမုလနံၩနီၪ ဆၧမိမၩအၥၭ လၧယဟိဝၩ မိဒိၪလၩ့ခွံၬဆၧ လၧထံၫမိၡါ အထံၫချိၬ ဖိးလၧအံဇံၭ အထံၫမိၡါတၭ, နၥံၪ မိဘၪ ဆၧအၪ့ထုၫ့ကီၪ့ နၥံၪ လဂၩဒဲလဂၩလီၫ. ၦအံၫစရ့လၭဖိၪၥံၪဧ့, 13 လၧမုလနံၩနီၪ ဆၧမိမၩအၥၭ လၧဆၧမိအူၪထၪ့ ခွ့ၩဖၭဒိၪ နးဖျိၪ့တၭ, ၦလၧအလၩ့မါ လၧခးအစံရအၫနီၪ မိဂဲၫဝ့ၫ, ဒဲၦလၧအစဲၪ့ဝံၩ့ဝၩ့ လၧအံဇံၭ အဖၧၩ့နီၪတၭ, မိဘိၪ့ထၪ့ဘၩထၪ့ ယဟိဝၩ လၧခိၪလီၩ့ဆံၫ့ဎံၪ အလီၩ့ လၧယရုစလံၫ့ အဖၧၩ့ နီၪလီၫ. 

အဲၫစ့ယၫ Isaiah 28 

1 အံဖြံၫ့အၡၩ အီၩမၧၩ့ ၥံၭထံၫဂၬထံၫလဖၪ အ၁ရဖူၩထၪ့ထီၫ, ဒဲအဖီၫ လၧအလၩ့ယံၭ အဆၧဎံၫဆၧလၩ, အကယၧၩ့ကယီၫ လၧအအီၪဝ့ၫ လၧၦဘၪ ဆၧဖ့ၬဝ့ၫ လၧစဘံၭထံၫ အခိၪလီၩ့ဆူၭ ဘီၪ့ၥိၪအခိၪဎွံၪနီၪ ဘၪအၡၪ့လီၫ. 2 ယိခွါ, ဆၧအဒိၪအဆီၪ့လဂၩ အီၪလၧယဟိဝၩ, မၩအၥၭ ဘဲၫလံၩမုအီၪလၧမုၥၪ အၥိၭ, မၩအၥၭ ဘဲၫလဖုၬ လၧအမၩဂၭဂီၩ့ဆၧ အၥိၭ, မၩအၥၭ ဘဲၫ ထံၫဂဲၫဆီၪ့ လုၬဘံၭဆၧ အၥိၭနီၪ မၩလၩ့ထံၩဖါဝ့ၫ လၧဂၪ့ခိၪ အလီၩ့ လၧအစူၪလီၫ. 3 အံဖြံၫ့အၡၩ အီၩမၧၩ့ ၥံၭထံၫဂၬထံၫလဖၪ အ၁ရဖူၩထၪ့ထီၫနီၪ မိဘၪ ဆၧယဲးထဲးလၩ့ဝ့ၫ လၧၦအခၪ့ဖၫ့လၬလီၫ. 4 တၭ အဎံၫအလၩ အလၩအဖၩ့ အဖူၩအဖီၫ လၧအလၩ့ယံၭ လၧအအီၪလၧခိၪလီၩ့ဆူၭ ဘီၪ့ၥိၪ အခိၪဎွံၪနီၪ မိမၩအၥၭ ဘဲၫ ချိၪ့ဒိၩ့ၥၪ လၧအမံၫ့ဆိၫ လဖျိၪ့ လၧၦလၧအဒၪဘၪဝ့ၫနီၪ, ဒၪဝ့ၫတၭ, အီၪဝ့ၫ လၧအစူၪဖၧၩ့ အဘိၩ့ဘၭနီၪ အၪ့ယုလၩ့ခွံၬဝ့ၫ အၥိၭနီၪလီၫ. 5 ဆၧလၧမုလနံၩနီၪ ဆၧၥုၭမုခမျၧး အယဟိဝၩ မိကဲၪထၪ့ ဆၧလၩဖၩ့ အ၁ရဖူၩ, ဒဲဆၧဎံၫလၩ အခိၪခွၩ့ အလၩအဖၩ့ လၧအၡၩခမျၧး လၧအအီၪလၩ့ထးလဖၪ အဂး, 6 ဒဲဆၧစ့ၩရၫ့အၥၭ လၧၦလၧအဆၧၫ့နၩ့စ့ၩရၫ့ဆၧ အဂး, ဒဲဆၧအဂဲးအဘၭ လၧၦလဖၪ လၧအဘိၭကၠၪစိၩ ဆၧဒုၭၥုၭ လၧတရၫ့ အဂးနီၪလီၫ. 7 မွဲလါနၫ့ အဝ့ၫၥံၪ လၩ့မၪဆ့ လၧစဘံၭထံၫ အကၠီၩ့ တၭ, ဂၭဖျိၭ ဖၧၩ့ၥၭ လၧၥံၭထံၫဂၬထံၫ အကၠီၩ့လီၫ. ၦလုဆၧ ဒဲမီၪ လၩ့မၪဆၧ လၧၥံၭထံၫဂၬထံၫ အကၠီၩ့, ဘၪ ဆၧအၪ့ယုလၩ့ခွံၬဝ့ၫ လၧစဘံၭထံၫ, ဂၭဖျိၭ ဖၧၩ့ၥၭ လၧၥံၭထံၫဂၬထံၫ အကၠီၩ့, မၩမၪဆၧ လၧဆၧဒၪဆၧ လၧယၫလခီၫ အဖၧၩ့ၥၭ ဂံၩ့ဂၩ့ လၧဆၧစ့ၩရၫ့အဖၧၩ့ လီၫ. 8 အဂဲးဘဲၫယီၩ စပွဲၥံၪ ထီးအလူၬ ဎွ့ၩ လၧဆၧပၠိၭ ဆၧၥၭလိၪ, ဆၧအလးဆံၫ့ အီၪနးစီၪ့အ့ၬ. 9 မွဲအမိၥီၪ့လိၪ ဆၧၥ့ၪယၫ လၧပလၫလဂၩလဲၪ. တၭမွဲ အမိဒုၭ နၪၥ့ၪ ပလၫ လၧအဆၧၥီၪ့ဆၧၥၫ့ လဂၩလဲၪ. မွဲၦလၧအလၩ့ၡၪ လၧဆၧနူထံၫ, ဒဲလၩ့ဖၭ လၧအမိအနူလဖၪ လီၫ. 10 အဂဲးဘဲၫယီၩ မွဲဆၧၥီၪ့ လၧဆၧၥီၪ့ အဖၫ့ခိၪ, ဆၧၥီၪ့ လၧဆၧၥီၪ့ အဖၫ့ခိၪ; လမံၩ့ဘၪလမံၩ့, လမံၩ့ဘၪလမံၩ့, လၧအံၩလဆံၭ, လၧအိၩလဆံၭ. 11 အဂဲးဘဲၫယီၩ အဝ့ၫဒၪ မိချဲၩ့ဆၧ လၧၦလဆၨၩယီၩ လၧဆၧချဲၩ့ဘုၭထၬ, ဒဲလၧဆၧချဲၩ့လမံၩ့ဒၪလီၫ. 12 အဝ့ၫဒၪ စံၭအဝ့ၫၥံၪ, အယီၩမွဲ ဆၧအီၪပွံၭ ဒုၭအီၪပွံၭ ၦလၧဆၧပွံၭအၥၭဆံၭ. အယီၩမွဲ ဆၧလၧအမၩမုၬထၪ့ဆၧ, မွဲလါနၫ့ဘိၩ အဝ့ၫၥံၪ ခိၭနၪဝ့ၫ အၥၭအီၪအ့ၬ. 13 တၭ ယဟိဝၩအလူနီၪ ကဲၪထၪ့ လၧအဝ့ၫၥံၪ အဂး; ဆၧၥီၪ့ လၧဆၧၥီၪ့ အဖၫ့ခိၪ ဆၧၥီၪ့ လၧဆၧၥီၪ့ အဖၫ့ခိၪ; လမံၩ့ဘၪလမံၩ့, လမံၩ့ဘၪလမံၩ့, လၧအံၩလဆံၭ, လၧအိၩလဆံၭ; ဘဲၫၥိၭ အဝ့ၫၥံၪ မိလ့ၩဆၧ ဂၧၩ့ထဲၩ့အၥၭ လၩ့ထံၩဖါ, ဒဲခါလၩ့ခွံၬ, ဒဲဘၪဖျံၩခွၩ့တၭ, ဘၪ ဆၧဖီၪ့န့ဝ့ၫဒၪလီၫ. 14 မၩအၥၭဘဲၫနီၪတၭ, ခိၭနၪ ယဟိဝၩအလူ, ၦလၧအမၩကြၩ့ထမး ၦလၧအပၧၩ့ ၦလဆၨၩယီၩ လၧယရုစလံၫ့ အဖၧၩ့ၥံၪဧ့, 15 မွဲနၥံၪစံၭ, ပမၩယူၭ ဆၧအုၩ့လၩ့ လၧဆၧၥံၫတၭ, ပမၩ ဆၧအိၭလိၬ လၧဖျုဖၧၩ့တၭ, ထီးဆၧအၧၩ့လုၬဘံၭ ခၫ့ဂၬခွံၬဆၧတၭ, ဂဲၫဘၪပၧၩအ့ၬ. အဂဲးဘဲၫယီၩ ပအီၪက့ၪ ဆၧဘျံၭဆၧဘျၪ လၧဆၧဖလ့ၬ အလးတၭ, ပအီၪက့ၪၥူၪပၥၭ လၧအၪ့လီၫဆၧ အဖၧၩ့ လီၫ. 16 မၩအၥၭဘဲၫနီၪတၭ, ကဆါ ယဟိဝၩ စံၭဝ့ၫ ဘဲၫယီၩ, ယိခွါ, ယအီၪက့ၪလၩ့ လိးလဖျိၪ့, လိးလၧအဘၪ ဆၧမၩခွါဝ့ၫလဖျိၪ့, လိးနိၪ့ လၧအဎွ့ၩဒိၪလဖျိၪ့, ဆၧအခၪ့ထံၭ အီၪဂုးအီၪခၧၫ့ လၧဇံအိၫ့ အဖၧၩ့လီၫ. ၦလၧအနဲၩဆၧနီၪ မိစဲၪ့ လၧဆၧၥၭမဲၪ အကၠီၩ့အ့ၬ. 17 တၭ ယမိအီၪက့ၪ ဆၧစ့ၩရၫ့ လၧပနီၫ့လဘီၩ့ အဂး, ဒဲဆၧတီၩ လၧဆၧအဖျိၪ့လၩ့ဆဲၩ အဂးတၭ, မုၥၪ မိဝ့ၬခွံၬ ဆၧဘျံၭဆၧဘျၪ အဆၧဖလ့ၬအလး, ထံၫ မိလုၬဘံၭ ဆၧအီၪၥူၪ အလးနီၪလီၫ. 18 နၥံၪ အဆၧအုၩ့လၩ့ လၧဆၧၥံၫနီၪ မိထီၩ့လၧဆၧဂၭဂီၩ့တၭ, နၥံၪ အဆၧမၩအိၭလိၬ လၧဖျုဖၧၩ့နီၪ အီၪဂုးအီၪခၧၫ့အ့ၬ; ထီး ဆၧအၧၩ့လုၬဘံၭ ခၫ့ဂၬဆၧတၭ, နၥံၪ မိကဲၪထၪ့ ဆၧလၧအမိယဲးထဲးဝ့ၫ အဂးလီၫ. 19 ထီးအခၫ့ဂၬဆၧတၭ, မိထုၭထၪ့ခွံၬ နၥံၪလီၫ. လဂီၩဘၪလဂီၩ မိခၫ့ဂၬဆၧ, လၧမုဆၫလခီၫ ဒဲလၧမုနၩလခီၫလီၫ. ဆၧနၪၥ့ၪ အပရၧၫ့နီၪ မွဲန့ၫ ဆၧခိဆၧဝီၩ လီၫ. 20 အဂဲးဘဲၫယီၩ ဆၧအလးမံၫ လၧပမိစီၪ့လၩ့ပၥၭ လၧအဖၫ့ခိၪနီၪ ဖၨၪလၨၪတၭ, ဖၬဘဲၩ့ လၧပမိမံၫလုၬဝ့ၫ လၧပလီၩ့အံၪ့လၨၪလီၫ. 21 အဂဲးဘဲၫယီၩ ဘဲၫ ခိၪလီၩ့ ပ့ၫရဇံၫ့ အၥိၭနီၪ ယဟိဝၩ မိဂဲထုၪ့ ဘဲၫ လၧဂံဘအၧၫ့ အခိၪလီၩ့ဆူၭဖၧၩ့ အၥိၭနီၪ အၥၭမိထၪ့; ဘဲၫၥိၭ အမိမၩ အဆၧမၩလၩ့မဲၩဒၪဆၧတၭ, ဘဲၫၥိၭ အမိမၩ အဆၧမၩ, အဆၧမၩလၩ့မဲၩလီၫ. 22 တၭ ဘိၩ့နဲၪ့ယီၩ, ဒုၪဒွ့ၪဆၧ လဂ့ၩ, နၥံၪအဖျံၩ စၧၩ့ထၬဆၧနီၪ မိဆီၪ့ထၪ့ ဘၪခိၬလီၫ. အဂဲးဘဲၫယီၩ ဆၧမၪလူၬ လၧဆၧဘၪမၩဂၭဂီၩ့ ဂၪ့ခိၪ ထၧၫ့ဖျိၪ့ယၫနီၪ, ယနါဂၧၫ့ လၧကဆါ ဆၧၥုၭမုခမျၧး အယဟိဝၩ အအီၪလီၫ. 23 ဒိၭနၥံၪအနါတၭ ခိၭနၪယလူ; ခိၭနၪတၭ ထီးန့ ယဆၧချဲၩ့ဆံၭ. 24 ၦထဲၫဆၧနီၪ; မွဲအထဲၫဆၧ ကိၭနံၩဒ့ၭ ဘဲၫၥိၭ အမိဎွံၪဆၧဧၪ. မွဲအအိၭထၪ့ ဒဲမၩဎၩ့ အဂၪ့ခိၪ လထံၪဎး လဘီၩ့ဎးဆ့ဧၪ. 25 ထီးအမၩဎၩ့ အဖၫ့ခိၪ ဂီၩ့တၭ, ဎွံၪမၬ ဆံၥၧၫ့, မၩပြံၩပြၩမၬဆံတၭ, အီၪက့ၪ ဘုၪကၠိၩ့ လကၠီၪ့လကၠီၪ့ အဖၧၩ့, ဒဲဘုၪမုယီၩ လၧအလးဒၪဝ့ၫ, ဒဲဘုၪကူၭစမ့ၭ လၧအနဲၩ့နီၪ မွဲအ့ၬဧၪ. 26 တၭ ဆၧၥီၪ့လိၪဝ့ၫ လၧဆၧစ့ၩရၫ့အယွၩ ၥီၪ့ထဲၩ့ၥၫ့ထဲၩ့ဝ့ၫဒၪ လီၫ. 27 အဂဲးဘဲၫယီၩ ၦဘၪယဲးမၬဆံၥၧၫ့ လၧစဲၭပျၧၩ့ဘုၪ, ဒဲထုၭလဲၪ့အပၪ လၧမၬဆံ အဖၫ့ခိၪနီၪ မွဲအ့ၬ. အဂဲးဘဲၫယီၩ ၦဘၪထးမၬဆံၥၧၫ့ လၧနိၪထး ဒဲမၬဆံ လၧနိၪထိၭဘီၩ့နီၪလီၫ. 28 ဘုၪၥံၪဂူၫၥံၪနီၪ ပဘၪ မၩလၩ့ဘျ့ၭဝ့ၫ လၧကိၪ အဂးလီၫ. အဂဲးဘဲၫယီၩ မိပျၧၩ့ဝ့ၫ လထံၪဎးအ့ၬ. တၭ ထုၭအလဲၪ့ပၪ လၧအဖၫ့ခိၪ, ဒဲအကၥ့ၪနီၪ မၩလၩ့ဘျ့ၭဝ့ၫဒၪဆ့အ့ၬ. 29 ဆၧနီၪ ဂဲၫထၪ့ လၧဆၧၥုၭမုခမျၧး အယဟိဝၩ အအီၪလီၫ. အဆၧကိၪ့ထၪ့ဖၭလၩ့နီၪ လၩ့လၭဝ့ၫ, အဆၧကိၪ့ဆၧၥ့ၪနီၪ ဒိၪဝ့ၫလီၫ. 

အဲၫစ့ယၫ Isaiah 29 

1 အၫရအ့လၭ, အၫရအ့လၭ, ဒိၩ့ ထီးစဒၫဝံၭ ၥုၪ့ အတဲၩဝၬဖီၩ့ဝ့ၫနီၪ ဘၪအၡၪ့တၭ, အီၪက့ၪကီၪ့ နၥံၪဝ့ၫ လနံၪ့ဘၪလနံၪ့နီၪဆံၭ; မွဲဆၧမၩဘိၪ့လဖၪ လ့ၩဝံၩ့ဝၩ့ ဆၧၫ့ထဲၩ့အလးနီၪဖီၩ! 2 ယမိမၩၡၪ့မၩနၭ အၫရအ့လၭတၭ, ဆၧၥုၪ့အုၭၥၭအုၭ, ဒဲဆၧၥုၪ့ခိၥၭဝီၩ မိအီၪ တၭ, အဝ့ၫဒၪ မိအီၪလၧယဂး ဘဲၫအၫရအ့လၭ အၥိၭနီၪလီၫ. 3 ယမိၥုၪ့တဲၩဝၩ့ထၬနၧၩတၭ, ယမိဒုၭဆၧထၫ့ဒုၪထၫ့ဒၩနၧၩ လၧခိၪဒၧၩ့ ဂၪ့ခိၪတၭ; ယမိမၩထၪ့ ထိၬၥံၪ ထၫ့ဒုၪဒၩနၧၩလီၫ. 4 နဘၪ ဆၧဆၪ့လၩ့နၧၩတၭ, နမိချဲၩ့ဆၧ လၧဂၪ့ခိၪ အဖၧၩ့တၭ, နလူ မိအီၪလၧဆၧဖၫ့လၬ လၧဂၪ့ခိၪမုၬ အကျၩတၭ, နလူ မိမၩအၥၭ ဘဲၫ ၦလၧအယူၬအီၪဝ့ၫအလူ အၥိၭနီၪ, နမိချဲၩ့ဆၧဘံၪၥွံၫ လၧဂၪ့ခိၪအဖၧၩ့ ဒဲလၧဂၪ့ခိၪမုၬအကျၩလီၫ. 5 နၡၩ လခီၫဘၩ့မုးဖိၪခမျၧးနီၪ မိမၩအၥၭ ဘဲၫဂၪ့ခိၪမုၬလွံၩပွံၪ အၥိၭတၭ, ၦၡၩ မၩၥၭမဲၪၥၭဖျဲၩ့ဆၧနီၪ မိမၩအၥၭ ဘဲၫဖ့ၫ လၧအဒံၩခွံၬဝ့ၫ အၥိၭနီၪလီၫ. မွဲမၬ, မိမၩၡူၭအၥၭ လၧဆၧလဆိဖျါကလၬလီၫ. 6 လၧဆၧၥုၭမုခမျၧး အယဟိဝၩ အနၫ့ဆါနီၪ ဆၧစ့ၩရၫ့ လၧလၫ့ဎွံၩ့, ဒဲဂၪ့ခိၪဝၭ, ဒဲဆၧအၥီၫဖၭဒိၪ, ဒဲလံၩမု, ဒဲလံၩလဖုၬ, ဒဲမ့ၪလၪ လၧအအၪ့ဆၧ မိဘၪနၧၩလီၫ. 7 ၦဆၨၩ ထီးအလူၬ အခမျၧး လၧအဒုၭၥုၭ လၧအၫရအ့လၭ, ကယဲ ၦၡၩ ဒၪလ့ၬ လၧအဒုၭၥုၭ ထၫ့ဒုၪဒၩ အဝ့ၫ, ဒဲအဒိၩ့ခိၪဒၧၩ့, ဒဲမၩခိမၩဝီၩဝ့ၫနီၪ, မိမၩအၥၭ ဘဲၫ မံၫမးဒၪဆၧ လၧယၫ မုနၩလခီၫ အၥိၭနီၪလီၫ. 8 ဆၧမိမၩအၥၭ ဘဲၫ ၦၥၭဝံဆၧနီၪ မံၫမးဆၧ အၥိၭတၭ, ယိခွါ! အၪ့ဘၪဝ့ၫ လါနၫ့နီၪ, နၪ့ထၪ့အၥၭတၭ, အၥၭ အီၪပျီၩဝ့ၫလီၫ! တၭ မၩအၥၭ ဘဲၫၦၥၭဝံအၥၭ လၧထံၫနီၪ မံၫမးဆၧ အၥိၭ တၭ, ယိခွါ! အီၩဘၪဝ့ၫ လါနၫ့နီၪ နၪ့ထၪ့အၥၭတၭ, ယိခွါ! အၥၭ လၩ့ဘဲၩဝ့ၫတၭ, အၥၭ ဆိၫ့န့ဆၧလီၫ. ၦဆၨၩ ထီးအလူၬ အခမျၧး လၧအဒုၭၥုၭ လၧခိၪလီၩ့ ဇံအိၫ့ မိမွဲ ဘဲၫနီၪၥိၭလီၫ. 9 ဆၧဒုၭထီးလၩ့ၥၭလဖၪ လၧလယူၭယၪ့ပၭကၩဘၪ. အီၪထီ နၥံၪဝ့ၫတၭ, ထီၫမံၫထီၫမၪ နၥံၪဝ့ၫဆံၭ. မၩဘျီၪ နၥံၪအမ့ၬတၭ, အီၪမ့ၬဘျီၪဆံၭ. အဝ့ၫၥံၪ အီၩမၧၩ့ အၥၭ လါနၫ့ဘိၩ, မွဲလၧစဘံၭထံၫအ့ၬ; လ့ၩဆၧ ဒံၩ့ခံၫ့ဒၪ့ဎၩ့ လါနၫ့ဘိၩ, မွဲလၧၥံၭထံၫဂၬထံၫ အကၠီၩ့အ့ၬ. 10 အဂဲးဘဲၫယီၩ ယဟိဝၩ လူၫလၩ့ ဆၧမံၫမၪအၥၭ လၧနၥံၪ အလီၩ့, ဒဲမၩဘံၭ နၥံၪအမ့ၬ, မီၪလဖၪ, ဒဲနၥံၪအခိၪလဖၪ ၦဒၪဆၧနီၪ ချုၬဘံၭဝ့ၫလီၫ. 11 တၭ ဆၧဒၪဘၪ လၧယၫလခီၫ ထီးအလူၬနီၪ အီၪလၧနၥံၪ အဂး မၩအၥၭ ဘဲၫ ဆၧကွ့ၭအၥၭ လၧအဘၪ ဆၧစဲၩနဲၪ့ထၬ အၥိၭ, လၧၦဖ့ၪလၫ့ ၦလဂၩ လၧအဖီလံၬၥ့ၪတၭ, စံၭဝ့ၫ, ဖီလါ ဆၧယီၩဆံၭ. တၭ အဝ့ၫဒၪ စံၭဆၧၫ့ဝ့ၫ, ယဖီၥ့ၪအ့ၬ; အဂဲးဘဲၫယီၩ ဘၪ ဆၧစဲၩနဲၪ့ထၬဝ့ၫလီၫ. 12 ၦဖ့ၪလၫ့ ဆၧကွ့ၭအၥၭနီၪ လၧၦလၧအဖီလံၬ လၥ့ၪဘၪတၭ, စံၭဝ့ၫ, ဖီလါ ဆၧယီၩဆံၭ. တၭ အဝ့ၫဒၪစံၭ, ယဖီလံၬၥ့ၪအ့ၬ. 13 အခိးမွဲဘဲၫနီၪတၭ, ကဆါ စံၭဝ့ၫဒၪ, ၦခမျၧးယီၩ ၥုၭဘူၭအၥၭ လၧယအီၪလၧအနိၭ, ဒဲမၩလၩဖၩ့ယၧၩ လၧအနိၭဖျံၩ လါနၫ့, အီၪက့ၪအၥၭ ယဲၩ့လၧယၧၩ တၭ, အဆၧၥၭမဲၪယၧၩနီၪ ကဲၪထၪ့ လၧၦၡၩ အဆၧၥီၪ့ဆၧၥၫ့လီၫ. 14 မၩအၥၭဘဲၫနီၪတၭ, ယိခွါ, ယမိမၩဒံၭ ဆၧလၩ့လၭ လၧၦခမျၧးယီၩ အကျၩ, ဆၧမၩလၩ့မဲၩဒၪဆၧ, ဒဲဆၧထီၫမံၫထီၫမၪ လမံၩ့နီၪ; အဂဲးဘဲၫယီၩ ၦကိၪ့ၥ့ၪ အဆၧကိၪ့ဘၪကိၪ့ၥ့ၪနီၪ မိဘၪ ဆၧမၩဂၭဂီၩ့ ဒဲၦကိၪ့ဆၧဘၪလဖၪ အၥၭကိၪ့ၥ့ၪနီၪ မိလၩ့မါလီၫ. 15 ၦလၧအလ့ၩ အၪ့ဎၬ ဆၧယိၬ ဘဲၫၥိၭ အမိအီၪက့ၪၥူၪခွံၬ အဆၧကိၪ့ထၪ့ဖၭလၩ့ လၧယဟိဝၩ အမ့ၬယၫတၭ, အဆၧမၩနီၪ အီၪဝ့ၫ လၧဆၧခံၭကျၩတၭ, စံၭဝ့ၫ, မွဲပလၫ ဒၪဘၪပၧၩ လဂၩလဲၪ, ဒဲမွဲပလၫ ၥ့ၪယၫပၧၩ လဂၩလဲၪ နီၪ, ဘၪအၡၪ့လီၫ. 16 နၥံၪအၥၭ ကၪမၬကလဲၪ! ၦတဲၩ့ဖၧၩ့ဂၪ့ခိၪနီၪမွဲ ဆၧအီၪက့ၪဝ့ၫ ဘဲၫကဖံၬ အၥိၭနီၪဆ့ဧၪ. အဂဲးဘဲၫယီၩ ဆၧဘၪတဲၩ့ဝ့ၫနီၪ မိစံၭ, လၧၦလၧအတဲၩ့ဝ့ၫ အဂဲး, မွဲလတဲၩ့ဘၪယၧၩနီၪဆ့ဧၪ; တၭ ဆၧလၧအဘၪ ဆၧတဲၩ့ဝ့ၫလမံၩ့နီၪ မိစံၭ လၧၦလၧအတဲၩ့ဝ့ၫ အဂဲးနီၪ, မွဲအဆၧနၪၥ့ၪ လအီၪဘၪနီၪဆ့ဧၪ. 17 နးဆိဖီၩ့ခွံၬတၭ, လ့ၭဘနၧၫ့ မိကဲၪထၪ့ ဂၪ့ခိၪအဝၩ့ လၧအၥၪထၪ့ဆၧတၭ, ဂၪ့ခိၪအဝၩ့ လၧအၥၪထၪ့ဆၧနီၪ မိကဲၪထၪ့ မံၩ့လၬကျၩနီၪ, မွဲအ့ၬဧၪ. 18 ဆၧလၧမုလနံၩနီၪ ၦနါအၧၩ့နီၪ မိနါဂၧၫ့ လံၬအလူတၭ, ၦအမ့ၬဘျီၪ မိဒၪဆၧ လၧဆၧခံၭကျၩ, ဒဲလၧဆၧခံၭၥၧၫ့ အကျၩလီၫ. 19 ၦအၥၭဆၧၩ့နီၪ ဒံၩ့ယံၬဒံၩ့ၥၭထိၬ လၧယဟိဝၩ အဖၧၩ့ တၭ, ၦၡၪ့ဖိၪယၬဖိၪ လၧၦၡၩ အကျၩနီၪ, မိၥုၪ့ဎွံၫၥၭယီၫ လၧအံၫစရ့လၭ အဆၧဆံၫ့ဎံၪ လဂၩ အဖၧၩ့လီၫ. 20 အဂဲးဘဲၫယီၩ ၦမၩန့ဆီၪ့ဆၧနီၪ လူၬယူၭ, ဒဲၦဒုၪဒွ့ၪဆၧ အီၪလၧၩ့အ့ၬတၭ, ၦယိဂူၪဆၧမၩလတီၩဘၪနီၪ ဘၪ ဆၧဒၪ့ထ့ၬခွံၬဝ့ၫလီၫ. 21 အီၪက့ၪ ၦလၧၦမၩမၪဆၧဖိၪ လၧဆၧချဲၩ့လထံၪ အကၠီၩ့တၭ, အီၪက့ၪဖျံၩခွၩ့ လၧၦလၧအချဲၩ့ခွး လၧတရၫ့ဖၧၩ့ အဂးတၭ, ဘိၭကၠၪခွံၬ ၦတီၩၦလီၩ့ လၧအၪ့လီၫဆၧ အကၠီၩ့လီၫ. 22 မၩအၥၭဘဲၫနီၪတၭ, ယဟိဝၩ ၦလၧအဎွ့ၩန့ထဲၩ့ စအၫဘြဟၫ့ လဂၩနီၪ, စံၭလၧစယၫကူၭ အၡၩဂံၪ့ဖိၪ အဂဲးအကၠီၪ့ ဘဲၫယီၩ, မွဲစယၫကူၭအမ့ၬမဲ ဘိၩ့နဲၪ့ယီၩ အ့ၬ. တၭမွဲ အမ့ၬ မိလၩ့မိၫလၩ့ဘွၩ ဘိၩ့နဲၪ့ယီၩ ဆ့အ့ၬ. 23 အဂဲးဘဲၫယီၩ ထီးအဒၪဘၪ အဖိၪ, ဆၧမၩ လၧယစူၪ, လၧအကျၩ တၭ, အဝ့ၫၥံၪ မိအီၪက့ၪဆံၫ့ဎံၪ ယမံၩ့တၭ, အီၪက့ၪဆံၫ့ဎံၪ စယၫကူၭ အဆၧဆံၫ့ဎံၪတၭ, မိၥၭမဲၪ အံၫစရ့လၭအယွၩနီၪလီၫ. 24 တၭ ၦလၧအၥၭဂၭဖျိၭယူၭ ဆၧနီၪ မိၥ့ၪယၫ ဆၧကိၪ့ၥ့ၪတၭ, ၦလၧအၥူၭဝံၥူၭလၩယူၭ မိမၩလိၪ ဆၧၥီၪ့ဆၧၥၫ့လီၫ. 

အဲၫစ့ယၫ Isaiah 30 

1 ဖိၪလဖၪ လၧအပိၩ့ထၪ့ဆၧနီၪ ဘၪအၡၪ့လီၫ. ယဟိဝၩ စံၭဝ့ၫဒၪ, ၦလၧအကိၪ့ထၪ့ဆၧ လါနၫ့တၭ, ဂဲၫ လၧယၧၩအ့ၬ. တၭ ချုၬဘံၭဆၧ လၧဆၧချုၬဘံၭလမံၩ့ လါနၫ့တၭ, လမွဲဘၪ လၧယၥၭ, ဘဲၫၥိၭ အမိအီၪက့ၪ ဆၧဒဲၩဘၭ လၧဆၧဒဲၩဘၭ အဖၫ့ခိၪလီၫ. 2 ၦလၧအလ့ၩလၩ့ လၧအံဇံၭ အဖၧၩ့ လါနၫ့တၭ, လအၪ့ကံၩ့ဘၪဆၧ လၧယနိၭ, ဘဲၫၥိၭ အမိအီၪကဒုၩ လၧဖၫရိၫ အဂဲးအဘၭ အဖၧၩ့တၭ, ဒိၭနဲၩ့အၥၭ လၧအံဇံၭ အလၩဒုၩ အဖၧၩ့လီၫ. 3 မၩအၥၭဘဲၫနီၪတၭ, ဖၫရိၫ အဂဲးအဘၭနီၪ မိကဲၪထၪ့ ဆၧမ့ၬမဲ လၧနၥံၪ အဂးတၭ, ဆၧဒိၭနဲၩ့နၥံၪအၥၭ လၧအံဇံၭ အလၩဒုၩနီၪ မိဒုၭမဲ နၥံၪအမ့ၬ လီၫ. 4 အဂဲးဘဲၫယီၩ အၦဒိၪလဖၪ အီၪဝ့ၫ လၧဇိအၫ့ အဖၧၩ့တၭ, အၥီၫ့လဖၪ ထီၩ့ဝ့ၫ လၧဟၫနံၭလီၫ. 5 အဝ့ၫၥံၪ ထီးအလူၬ အီၪက့ၪမဲအမ့ၬ လၧၦလဆၨၩ လၧအလန့ကၩဘၪ လၧအဂးနီၪ, ၦလဆၨၩ လၧအလမွဲဘၪ လၧဆၧမၩဆၧၩ့ အဂး; လမွဲဘၪ လၧဆၧအခိးအတၩ အဂး, အ့ၪမွဲ လၧဆၧမ့ၬမဲ အဂး; ဒဲလၧဆၧဒုၪဒွ့ၪအလး အဂးဆ့လီၫ. 6 ဆၧဖိၪဆၧဎါ အီၪလၧအဆၧဖဒၨၭလဖၪ လ့ၩလၩ့ လၧမုခံၫ့နီၪ, လၧဆၧခိဆၧဝီၩ ဒဲဆၧၡၪ့ဆၧနၭ အခးဖၧၩ့, ထီးဆၬလၥၧၫ့ဘၪ့, ဒဲဆၬလၥၧၫ့ၡါ, ဒဲဂူပွ့ၭ, ဒဲဂူမ့ၪ, လၧအယူၩနီၪ အီၪဝ့ၫလီၫ. အဝ့ၫၥံၪ ဆိၬ အစူၪလးအခၪ့ခိၪ လၧကၥ့ၪယီၩ့ဖိၪ အခိၬထံၭခိၪ အဖၫ့ခိၪ ဒဲအဆၧအီၪက့ၪကီၪ့ၥံၪနီၪ လၧကလအူၭ အချိၫ့ခိၪ, လၧၦလဆၨၩ လၧအလန့ကၩဘၪဆၧ လၧအဂး လီၫ. 7 အဂဲးဘဲၫယီၩ ၦအံဇံၭဖိၪ မိမၩဆၧၩ့ ဆၧပျီၩပျီၩ တၭ; လန့ကၩဘၪဆၧ နးမံၩ့လီၫ. မၩအၥၭဘဲၫနီၪတၭ, ယကိၭထၪ့ လၧဆၧယီၩ အဂဲး လၧအဝ့ၫၥံၪ ဆၧၫ့နၩ့ အီၪဒၪဆၧနီၪ မွဲအဂဲးအဘၭလီၫ. 8 ဘိၩ့နဲၪ့ယီၩ လ့ၩဘီၪ, ကွ့ၭဆၧ လၧအဝ့ၫၥံၪ အမ့ၬယၫ လၧဆၧကွ့ၭအလး အလီၩ့လမံၩ့, ဒဲကွ့ၭ လၧလံၬဖၧၩ့ တၭ, မွဲအအီၪလၧအနံၩအၥၫ့ လၧယၫအဂး, လၧအဆိၩအကၠၪ လၩ့ဆိၩလၩ့ကၠၪ အဂးနီၪဆံၭ. 9 အဂဲးဘဲၫယီၩ အဝ့ၫၥံၪမွဲ ၦပိၩ့ထၪ့ဆၧဖိၪ လဆၨၩ, ဖိၪၥၪ လၧအချဲၩ့ဘျံၭချဲၩ့ဘျၪဆၧ, ဖိၪၥၪ လၧအမိခိၭနၪ ယဟိဝၩ အလူအထၫတၭ, အၥၭအီၪအ့ၬ. 10 ၦလၧအစံၭ, ၦလၧအဒၪဆၧ လၧယၫလခီၫ, နၥံၪ ဒၪဘၪဆၧအ့ၬ. ၦလၧအယိဆၧလဖၪ, နၥံၪ ယိဘၪ ဆၧအတီၩ လၧပဂးအ့ၬ. ချဲၩ့ဆၧ လၧပၧၩ လၧဆၧချဲၩ့မုၬ, ယိအၪ့လီၫဆၧဆံၭ. 11 စဲၪ့ထၪ့ခွံၬ လၧဖၧၩ့ၥၭမု ကၠၪပဲၩခွံၬ ဖၧၩ့ၥၭဖိၪ, ဘဲၫၥိၭ အံၫစရ့လၭ အဆၧဆံၫ့ဎံၪလဂၩ ထီးအီၪလၧပမ့ၬယၫ လဂ့ၩနီၪဆံၭ. 12 အခိးမွဲဘဲၫနီၪတၭ, အံၫစရ့လၭ အဆၧဆံၫ့ဎံၪလဂၩ စံၭဘဲၫယီၩ, မွဲနၥံၪ ခွံၬၡိၭခွံၬ ဆၧချဲၩ့ယီၩတၭ, ဒိၭနဲၩ့နၥံၪအၥၭ လၧဆၧမၩအၧၩ့ ဒဲဆၧအနါကဲၪ့ အကၠီၩ့, ဒဲနၥံၪ ဒိၭနဲၩ့နၥံၪအၥၭ လၧအဝ့ၫဒၪ အလီၩ့; 13 မၩအၥၭဘဲၫနီၪတၭ, ဆၧမၩမၪဆၧယီၩ မိမၩအၥၭ ဘဲၫ ဆၧလၧအမိဘုၪ့ဖိးကၪယူၭ, ဒဲမိလၩ့ဎီးကၪယူၭ, လၧအဖိၫထၪ့ လၧဆၧအဒီၪ့ထီၫ အလီၩ့ လၧအမိလၩ့ဎီး ဘၪၡူၭ ဖျါကလၬ အၥိၭနီၪလီၫ. 14 မိခါလၩ့ဎီးဝ့ၫ ဘဲၫၦတဲၩ့ဖၧၩ့ အဖၧၩ့ ထ့ဖၭဝ့ၫ အၥိၭ တၭ, ဆၧလီၫ့ကီၩ့ဝ့ၫအ့ၬ, ထီးဖၧၩ့ကဲၩ့ လၧၦမိအၪ့မၩန့ထၪ့ မ့ၪအၧၩ့ လၧဖံၫ့ချၪ အဂး မွဲဂ့ၩ, အၪ့ဒုၪ့ထၪ့ ထံၫ လၧကမၫၥံၪ အဖၧၩ့ အဂး မွဲဂ့ၩ, လၧအကဲၩ့အခီၫ အကျၩ ၦဒၪန့ဝ့ၫအ့ၬ. 15 အဂဲးဘဲၫယီၩ ကဆါ ယဟိဝၩ အံၫစရ့လၭ အၡၩဆံၫ့ဎံၪလဂၩနီၪ စံၭဘဲၫယီၩ, လၧနၥံၪ ကၠၪလီၩ့ထဲၩ့ နၥံၪအၥၭတၭ, အီၪပွံၭနီၪ နၥံၪ မိထီၩ့လၧဆၧထိးထဲၩ့တၩ့ထဲၩ့, လၧဆၧအီၪဂုးဖုးဝ့ၫ, ဒဲဒိၭနဲၩ့နၥံၪအၥၭနီၪ, နၥံၪအဂဲးအဘၭ မိအီၪတၭ, နၥံၪအၥၭ အီၪအ့ၬ. 16 အ့ၪမွဲ နၥံၪစံၭ, မွဲအ့ၬ; အဂဲးဘဲၫယီၩ ပမိစဲၪ့ဖျိၭ လၧပထူၬ ကၥ့ၪလီၫ. မၩအၥၭဘဲၫနီၪတၭ, မွဲမၬ နၥံၪ မိစဲၪ့ဖျိၭ လီၫ. တၭ ပမိထူၬ ဆၧလ့ၩချဲၫ့လီၫ. မၩအၥၭဘဲၫနီၪတၭ, ၦလၧအလီၩ့ဆီး နၥံၪလဖၪ မိလ့ၩဆၧချဲၫ့လီၫ. 17 ၦလထီၫ့ မိစဲၪ့ လၧၦလဂၩအၪ့ၥီၪ့ဆၧ အကၠီၩ့တၭ, လၧၦယဲဂၩအၪ့ၥီၪ့ဆၧ အမ့ၬယၫနီၪ နၥံၪ မိစဲၪ့ဖျိၭ ထီးနၥံၪ အီၪလၩ့ထး ဘဲၫထုၪ့လထုၪ့ မၩနဲၪ့ဆၧ လၧခိၪလီၩ့ဒၩ့ခိၪ အၥိၭနီၪ, ဘဲၫ ၥုၭဖိၪအလၫ့ လၧဆၧစီၩ့ခိၪ အၥိၭနီၪလီၫ. 18 မၩအၥၭဘဲၫနီၪတၭ, ယဟိဝၩ မိအီၪခိၭ ဘဲၫၥိၭ အမိယၫ့ၥၭ နၥံၪတၭ, မၩအၥၭဘဲၫနီၪတၭ, မွဲအမိဂဲထုၪ့ ဘဲၫၥိၭ အမိယၫ့ၥုၪ့ယၫ့ၥၭ နၥံၪလီၫ. အဂဲးဘဲၫယီၩ ယဟိဝၩမွဲ ဆၧစ့ၩရၫ့အယွၩလီၫ. ၦလၧအယိလါ အဖၧၩ့ၥၭနီၪ ဘၪဆိၪဂ့ၩ ထီးအလူၬလီၫ. 19 အဂဲးဘဲၫယီၩ ၦခမျၧး မိအီၪဝ့ၫ လၧဇံအိၫ့ လၧယရုစလံၫ့ အဖၧၩ့လီၫ. နမ့ၬထံၫ လၩ့လၧၩ့အ့ၬ. လၧနအၪ့ကံၩ့ဆၧအၥီၫ အကၠီၩ့ နီၪ, အဝ့ၫဒၪ မိယၫ့ၥုၪ့ယၫ့ၥၭနၧၩတၭ; ထီးအ့ၪနါဂၧၫ့ဝ့ၫတၭ, မိစံၭဆၧၫ့ဆၧလီၫ. 20 ယဟိဝၩ မိဖ့ၪလၫ့နၥံၪ လၧဆၧၡၪ့ဆၧနၭ အကိၪ, ဒဲဆၧမၩအၧၩ့မၩၥၫ့ အထံၫ လါနၫ့နီၪ; နဆရၫလဖၪ အီၪက့ၪၥူၪလၧၩ့အၥၭအ့ၬ; အ့ၪမွဲ နမ့ၬၥၪ မိဒၪဘၪ နဆရၫလဖၪလီၫ. 21 ထီးနၥံၪ အ့ၪကၠၪ လၧစူၪထွ့ၪမွဲဂ့ၩ, စူၪစ့ၪမွဲဂ့ၩနီၪ, နနါၥံၪ မိနါဂၧၫ့ ဆၧချဲၩ့ လၧနလးခဲၫ့တၭ, စံၭဝ့ၫ, အယီၩမွဲ ဖၧၩ့ၥၭတၭ, ဖိၬနၥံၪဝ့ၫဘီၪ. 22 နၥံၪ မိအီၪက့ၪ နဆၧဂၩ့စ့ၩလဆံၫ့ဘၪ လၧအဆၧချုၬဘံၭဝ့ၫ, ဒဲဆၧဂၩ့ထီၫ့ၥိၫ့အၥၭ အဆၧချုၬထၬတၭ, နမိမၩ လၩ့ပြံၩလၩ့ပြၩ အဝ့ၫၥံၪ ဘဲၫဆၧၥၭလိၪ အၥိၭနီၪလီၫ. နမိစံၭအဝ့ၫဒၪ, စဲၪ့ထၪ့ခွံၬဘီၪ. 23 ထီးနီၪလဖၧၫ့ အဝ့ၫဒၪ မိဖ့ၪလၫ့ ဆၧဆၧၩ့ လၧနဆၧချံၫ လၧနမိဎွံၪဝ့ၫ လၧဂၪ့ခိၪ အဂးတၭ, ဆၧအၪ့ လၧဂၪ့ခိၪ ဖ့ၪလၫ့ဝ့ၫနီၪ မိဘီၪ့ဝ့ၫၥိၪဝ့ၫ ဒဲအၪဝ့ၫဆ့လီၫ. ဆၧလၧမုလနံၩနီၪ နဆၧဖိၪဆၧဎါ မိအၪ့ဆၧ လၧအၪ့အဆၪအလးဖၭလဲ အဖၧၩ့လီၫ. 24 ချီဖၫၥံၪဆ့ ဒဲကၥ့ၪယီၩ့ဖိၪ လၧအမၩ ဂၪ့ခိၪလဖၪ မိအၪ့ ဆၧအၪ့လဲၩဎုၬ လၧထံၫလၪ လၧၦဎၬဝ့ၫ လၧချဲၩ ဒဲဂုဝ့ၫ လၧချဲၩဘၧၩ့လီၫ. 25 လၧဆၧမၩဝ့ၫဖၭဒိၪ အမုနံၩနီၪ, ထီးထိၬၥံၪ လၩ့ဎီးဝ့ၫတၭ, ထံၫချိၬထံၫဖိၪချိၬလဖၪ မိအီၪဝ့ၫ လၧကယဲ ခိၪလီၩ့ထီၫ အလီၩ့, ဒဲလၧကယဲ ဆၧစီၩ့ခိၪထီၫ အလီၩ့ ကိၭဖျိၪ့ဒ့ၭ လီၫ. 26 မုလနံၩ လၧယဟိဝၩ မိဘီၪ့ထၪ့ အၡၩလဆၨၩ အဘုၪ့ဖိးယူၭအလး, ဒဲမိမၩဘျၪထဲၩ့ အဘၪထးအလးနီၪ, လၩအဆၧဖၩ့ မိမၩအၥၭ ဘဲၫမုမ့ၬ အဆၧဖၩ့ အၥိၭနီၪတၭ, မုမ့ၬ အဆၧဖၩ့ မိအၪထၪ့ နွ့ၫစၩ, ဘဲၫမုနွ့ၫနံၩ အဆၧဖၩ့ အၥိၭနီၪလီၫ. 27 ယိခွါ, ယဟိဝၩအမံၩ့ ဂဲၫ လၧအယဲၩ့, အၥၭထၪ့ခဲၩထၪ့, မ့ၪခူၪ တၪ့ဝ့ၫဒၪလီၫ. အနိၭဖျံၩ ဎွ့ၩ လၧအၥၭထၪ့, အဖျ့ၩ မၩအၥၭ ဘဲၫမ့ၪ လၧအအၪ့ခွံၬဆၧ အၥိၭနီၪလီၫ. 28 တၭ အၥၪၡိၪ မၩအၥၭ ဘဲၫထံၫချိၬဆီၪ့ လၧအလုၬဘံၭ အနဲၩ့ထံၭ အၥိၭနီၪ, မိထၪ့ထီၫ ထီၩ့လၧၦအခိၬ, ဘဲၫၥိၭ အမိဂံၩဂု ၦဆၨၩလဖၪ လၧဆၧဘျံၭဆၧဘျၪ အချဲၩဘၧၩ့တၭ; နိၭအဖျံၩ လၧၦခမျၧး အနိၭဖၧၩ့နီၪ ၥိၫ့မၪဆၧလီၫ. 29 ဆၧၥံၫကျံၩ မိအီၪလၧနၥံၪ ဘဲၫမုလနၩ လၧဆၧအီၪက့ၪဆံၫ့ဎံၪ ဆၧမၩဘိၪ့ အၥိၭနီၪတၭ, ဆၧၥုၪ့ထိၬၥၭထိၬ မၩအၥၭ ဘဲၫၦလ့ၩဆၧ လၧပံၩၥံၪ ခဲၫၥံၪအၥီၫ, ဘဲၫၥိၭ အမိလ့ၩထၪ့ဘၭ ယဟိဝၩ အခိၪလီၩ့, လၧအံၫစရ့လၭအလဲၫ့ အအီၪ အၥိၭနီၪလီၫ. 30 ယဟိဝၩ မိဒုၭနါဂၧၫ့ အလူအကယးကဖးတၭ, မိဒုၭဒၪဘၪ အစူၪ ဂဲၫလၩ့ အီၪလၧၥၭထၪ့ခဲၩထၪ့, ဒဲမ့ၪလၪ လၧအအၪ့ဆၧတၭ, ဎွံၪဝ့ၫ လၧဆၧလဖုၬ ဒဲမုၥၪအလိးလီၫ. 31 အဂဲးဘဲၫယီၩ ၦအစံရအၫဖိၪ မိခါလၩ့ဝ့ၫ လၧယဟိဝၩအလူ အကၠီၩ့နီၪ, မိဘၪ ဆၧထးဝ့ၫ လၧနိၪထးလီၫ. 32 တၭ ကယဲ ဆၧအလး ထီးယဟိဝၩ မိဒုၭခၫ့ဂၬနီၪ နိၪထး လၧအဎၧၫ့လဘီၩ့ လၧအမိအီၪက့ၪ လၧအဖၫ့ခိၪနီၪ မိအီၪလၧဒိၩ့ၥံၪထၬၥံၪ, ဒဲနါဒံၩ့ၥၫ့ထီးၥံၪ, ဒဲဆၧဒုၭၥုၭလိၬအၥၭ ဆီၪ့ဆီၪ့လ့ၬနီၪ ဒုၭၥုၭလိၬအၥၭ လၧအဖၧၩ့လီၫ. 33 အဂဲးဘဲၫယီၩ လၧဖျိၩ့လံၩလံၩနီၪ ထိဖ့ၭ တဲၩ့ဝဲၩယူၭ အၥၭတၭ, မွဲမၬ, လၧစဎွၩအဂးနီၪ တဲၩ့ဝဲၩလၩ့အၥၭလီၫ. ဆၧမၩဝ့ၫ ယိၬဒံၭတၭ, မၩလဲထၪ့ဝ့ၫ, မ့ၪအၧၩ့ ဒဲၥံၪ့မု အီၪအၪယူၭ လၧအဖၧၩ့ယူၭ. ယဟိဝၩအၥၪၡိၪ မၩအၥၭ ဘဲၫ ကးအကၠီၪ့ ၥိၭနီၪ, ဆူၭခဲၩထၪ့ဝ့ၫဒၪလီၫ. 

အဲၫစ့ယၫ Isaiah 31 

1 ၦလၧအလ့ၩလၩ့ လၧအံဇံၭ အဖၧၩ့ လၧဆၧမၩဆၧၩ့ အဂးနီၪ ဘၪအၡၪ့လီၫ. ဒိၭနဲၩ့အၥၭ လၧကၥ့ၪတၭ, ဒိၭနဲၩ့အၥၭ လၧလဲၪ့ၥုၭၥံၪ လၧအအီၪအၪ အကၠီၩ့, ဒဲလၧၦထူၬကၥ့ၪ လၧအဂဲးဆီၪ့ အဘၭဆီၪ့ အကၠီၩ့တၭ, ယိထၪ့ လၧအံၫစရ့လၭ အဆၧဆံၫ့ဎံၪလဂၩအ့ၬ. တၭ အၪ့ဎၬ ယဟိဝၩဆ့အ့ၬ. 2 မွဲလါနၫ့တၭ, အဝ့ၫဒၪ ကိၪ့ဆၧၥ့ၪဆ့တၭ, ဒုၭဂဲၫထၪ့ ဆၧအၧၩ့တၭ, ၥုၭအလူအ့ၬ. မွဲအဂဲထုၪ့ ထၫ့ဒုၪဒၩ ၦမၩအၧၩ့ အဂံၪ့ဖိၪတၭ, ထၫ့ဒုၪဒၩ ၦမၩလတီၩဘၪ အဆၧမၩဆၧၩ့လီၫ. 3 ယိခွါ, အံဇံၭဖိၪၥံၪမွဲ ၦၡၩတၭ, မွဲယွၩအ့ၬ; အဝ့ၫၥံၪ အကၥ့ၪနီၪမွဲ ဆၧယၪဆ့တၭ, မွဲၥၭအ့ၬ. ထီးယဟိဝၩ အ့ၪယၩ့ထၪ့ အစူၪတၭ, ၦမၩဆၧၩ့ဆၧနီၪ မိဘၪထၧၩ့တၭ, ၦလၧအဒိၭ ဆၧမၩဆၧၩ့ဝ့ၫနီၪ မိလၩ့ထံၩဖါတၭ, မိလူၬဝ့ၫ ထီးအလူၬစီၪ့ဎးလီၫ. 4 အဂဲးဘဲၫယီၩ ယဟိဝၩ စံၭယၧၩ ဘဲၫယီၩ ဘဲၫဆၬလၥၧၫ့ ဒဲဆၬလၥၧၫ့ဖိၪ ယုၩ့ဆၧ လၧအအၪ့ဂူၬန့ဆၧ အဖၫ့ခိၪ, လၧၦယူၬၥိၪခမျၧး ဂဲၫထၫ့ဒုၪဒၩ အဝ့ၫဒၪတၭ, ဆၬလၥၧၫ့ လၥၭမဲၪဘၪ အဝ့ၫၥံၪအလူ, လဆၪ့လၩ့ဘၪအၥၭ လၧအၥီၫအကၠီၩ့ အၥိၭနီၪ, ဆၧၥုၭမုခမျၧး အယဟိဝၩ မိဂဲၫလၩ့ဒုၭဆၧ လၧခိၪလီၩ့ ဇံအိၫ့ အလီၩ့, ဒဲလၧအစီၩ့ခိၪ အလီၩ့ ဘဲၫနီၪၥိၭဆ့လီၫ. 5 ဘဲၫထိၪၥံၪ ယူၩဝ့ၫ အၥိၭနီၪ ယဟိဝၩ ချုၬဘံၭ ယရုစလံၫ့, ချုၬဘံၭဝ့ၫ တၭ, မၩဖီၩ့မၩဖျ့ၭဝ့ၫ, လ့ၩဖၬတၭ, ထိးထဲၩ့တၩ့ထဲၩ့ဝ့ၫလီၫ. 6 အံၫစရ့လၭဖိၪၥံၪဧ့, ဂဲၫထဲၩ့ကဒၩထဲၩ့ နၥံၪဝ့ၫ လၧၦလၧနၥံၪ ပိၩ့ထၪ့ဝ့ၫ လဂၩ အအီၪနီၪဆံၭ. 7 အဂဲးဘဲၫယီၩ လၧမုလနံၩနီၪ ၦခွံၬၡိၭခွံၬ အဆၧဂၩ့စ့ၩ, ဒဲအဆၧဂၩ့ထီၫ့, လၧအမွဲ ဆၧဒဲၩဘၭ လၧနၥံၪအစူၪ မၩ လၧနၥံၪ အဂး ဆုၬဆုၬလီၫ. 8 ထီးနီၪလဖၧၫ့ အစံရအၫ မိလၩ့ထံၩဖါ လၧဆၧလမွဲဘၪ ၦၡၩဆီၪ့အနၭ, ဒဲဆၧလမွဲဘၪ ၦၡၩဆီၪ့အနၭ မိအၪ့ခွံၬဝ့ၫဒၪတၭ, မိစဲၪ့ဆၧ လၧနၭ အမ့ၬယၫတၭ, အၡၩဖိၪၥၪခွၫလဖၪနီၪ မိဘၪအီၪလၧဖ့ၪလၫ့ခီၫ့ အဂးလီၫ. 9 အဝ့ၫဒၪ လ့ၩဖီၩ့ခွံၬ ဆၧဖလ့ၬအလး လၧဆၧၥၭမဲၪၥၭဖျဲၩ့ အကၠီၩ့တၭ, အၦဒိၪဖၭဒိၪလဖၪ မိၥၭမဲၪ ၥုၭဖိၪအလၫ့နီၪ, ယဟိဝၩ လၧအမ့ၪအၧၩ့ အီၪဝ့ၫ လၧဇံအိၫ့ ဒဲအဖံၫ့ချၪ လၧယရုစလံၫ့ အဖၧၩ့ လဂၩ စံၭဝ့ၫဒၪလီၫ. 

အဲၫစ့ယၫ Isaiah 32 

1 ယိခွါ, စဎွၩ လၧအမိပၧၩ့ဆၧ လၧဆၧတီၩဆၧလီၩ့ အဖၧၩ့ မိအီၪ နးဂၩ; ဒဲၦဒိၪလဖၪ မိစ့ၩရၫ့ လၧဆၧတီၩ အဂးလီၫ. 2 တၭ ၦလဂၩနီၪ မိမၩအၥၭ ဘဲၫ ဆၧအီၪကဒုၩအလး လၧလံၩ အမ့ၬယၫ, ဒဲဆၧအီၪ လၧလဖုၬ အမ့ၬယၫ အၥိၭနီၪ, ဘဲၫ ထံၫချိၬ လၧဆၧဎဲၫ့ထၬအလး အၥိၭ, ဘဲၫ လဲၫ့ဖၭဒိၪ အလၩၡူၪ လၧဆၧပွံၭအၥၭ အခးဖၧၩ့ အၥိၭနီၪလီၫ. 3 ၦလၧအဒၪဆၧလဖၪ အမ့ၬ လခံၭဘၪတၭ, ၦလၧအနါဂၧၫ့ဆၧလဖၪ အနါ မိနါဂၧၫ့ဆၧ လီၫ. 4 ၦလၧအလထီးလၩ့ဘၪအၥၭလဖၪ မိနၪၥ့ၪ လၧဆၧၥ့ၪယၫ အဂဲးတၭ, ၦလၧအချဲၩ့ဆၧဘုၭထၬလဖၪ အဖျ့ၩ ချဲၩ့ဆၧ မိကျၩလီၫ. 5 ၦအကၪနီၪ ၦကိၭလၧၩ့ဝ့ၫ လၧအယီၫအ့ၬ. တၭ ၦအန့ၬနီၪ ၦစံၭလၧၩ့ လၧအမွဲ ၦဖ့ၪဆၧယီၫနီၪဆ့အ့ၬ. 6 အဂဲးဘဲၫယီၩ ၦအကၪနီၪ မိချဲၩ့ ဆၧအၧၩ့တၭ, အၥၭ မိမၩအၧၩ့ ဘဲၫၥိၭ အမိမၩ ဆၧကဘျံၭကဘျၪ, ဒဲချဲၩ့မၪဘၪ ယဟိဝၩ, ဒဲဒုၭအီၪပျီၩ ၦဆၧၥၭဝံအၥၭနီၪ အၥၭ, ဒဲဒုၭလူၬ ၦဆၧၥၭဝံအၥၭ လၧထံၫ အဆၧအီၩလီၫ. 7 ၦအန့ၬအစူၪဝဲၩနီၪမွဲ ဆၧအအၧၩ့ လီၫ. ကိၪ့ဝ့ၫ လၧဆၧကိၪ့ ဘဲၫၥိၭ အမိမၩဂၭဂီၩ့ ၦလၧအဘၪနၭဘၪၡၪ့ လၧဆၧချဲၩ့ဘျံၭချဲၩ့ဘျၪ, ဒဲၦၡၪ့ဖိၪယၬဖိၪ လၧအချဲၩ့ဆၧတီၩနီၪလီၫ. 8 အ့ၪမွဲ ၦလၧအၥၭယီၫလဖၪနီၪ, ကိၪ့ထၪ့ ဆၧအယီၫလဖၪတၭ, ဆၧၫ့ထုၪ့ဝ့ၫ လၧဆၧအယီၫလဖၪ အကၠီၩ့နီၪဆ့လီၫ. 9 ၦမုၪ လၧအအီၪဒၪဆၧၥံၪဧ့! ဂဲထုၪ့တၭ ခိၭနၪယလူ ဆံၭ. ၦမုၪ လၧအလထီးလၩ့ဘၪအၥၭၥံၪဧ့! ခိၭနၪ ယဆၧချဲၩ့ဆံၭ. 10 နံၩလဖၪ လၧလနံၪ့ အမ့ၬယၫနီၪ နၥံၪ မိဝၭထိၬ, ၦလၧအဒိၭနဲၩ့အၥၭ လၧဆၧလမံၩ့မံၩ့ၥံၪဧ့, အဂဲးဘဲၫယီၩ ဆၧကူၭဝ့ၫနီၪ ဆၧလအီၪဘၪ, ဆၧအီၪက့ၪကီၪ့အထီ လဂဲၫဘၪ, 11 ၦမုၪ လၧအအီၪဒၪဆၧၥံၪဧ့, ဝၭထိၬဝၭတ့ၭ; ၦလၧအလထီးလၩ့ဘၪအၥၭၥံၪဧ့, ဘဲၪ့လၩ့ခွံၬဆဲၫ့, အီၪဘိၪ့တၭ, ခဲးထူၬ နၥံၪအယးဒံၩ့ ဆံၭ. 12 လၧၦဒဲၩလၩ့အၥၭနၫၡါ လၧဂၪ့ခိၪလဝၩ့မုၬ အကၠီၩ့, လၧစဘံၭမု လၧအၥၪထၪ့ ဆၧမုၬ အကၠီၩ့လီၫ. 13 လၧယၡၩခမျၧး အခးဖၧၩ့နီၪ ဆၧဆူၪဆၧမဲၪ မိမဲၪထၪ့ လီၫ. မွဲမၬ, လၧကယဲ ဆၧၥုၪ့ဎွံၫၥၭယီၫ အဂံၪ့ အဖၫ့ခိၪ, လၧဆၧၥၭထိၬဒိၩ့နီၪလီၫ. 14 အဂဲးဘဲၫယီၩ ဆၧစဲၪ့ဒၪယူၭ နီးဖၧၩ့ယူၭ, ဒိၩ့အၡၩခမျၧးၥံၪနီၪ ၦမိစဲၪ့ဒၪဝ့ၫ ဒုၭအီၪလၩ့ထးဝ့ၫ, ဆၧစီၩ့ခိၪ, ဒဲတၨၭခိၭဆၧ မိကဲၪထၪ့ ဆၧအိၩဖၧၩ့ လၩ့ဆိၩလၩ့ကၠၪ, ဒဲကၥ့ၪယီၩ့မံၩ့မုၬလၩအလး, ၥိၪလဖၪအၪ့အဆၪအလးလီၫ. 15 ထီၩ့လၩ့လၧဆၧလူၫလၩ့ဂါလၩ့ ၥၭမုဆံၫ့ဎံၪ လၧဆၧထၪ့ထီၫ လၧပလီၩ့တၭ, ၡါမုနၧၫ့ဖၫ ကဲၪထၪ့ ဂၪ့ခိၪ အဝၩ့ လၧအၥၪထၪ့ဆၧတၭ, ဆၧအီၪက့ၪ ဂၪ့ခိၪ အဝၩ့ လၧအၥၪထၪ့ဆၧနီၪ လၧၡါမုနၧၫ့ဖၫလီၫ. 16 ဆၧစ့ၩရၫ့တီၩ မိအီၪလၧၡါမုနၧၫ့ဖၫတၭ, ဆၧတီၩဆၧလီၩ့ မိအီၪ လၧဂၪ့ခိၪ အဝၩ့ လၧအၥၪထၪ့ဆၧ အဖၧၩ့လီၫ. 17 ဆၧတီၩဆၧလီၩ့ အမၩဆၧနီၪ မိမွဲ ဆၧမုၬဆၧဎၩ့တၭ, ဆၧတီၩဆၧလီၩ့ အမၩဆၧဖံၭဆၧနီၪ မိမွဲ ဆၧအီၪပွံၭ ဒဲဆၧဒိၭနဲၩ့အၥၭအလး လၩ့ဆိၩလၩ့ကၠၪလီၫ. 18 တၭ ယၡၩလဆၨၩ မိအီၪအလးမုၬလၩ့ထံး, လၧအအီၪပွံၭအလးဂုးဖုး အဖၧၩ့နီၪလီၫ. 19 တၭ ဆၧမိဂဲၫဆၧၩ့ လၧမုၥၪလၩ့ ထီးၥံၪ့ လၧမံၩ့လၬကျၩ မိခါလၩ့လီၫ. တၭ ဒိၩ့နီၪ မိဘၪ ဆၧဆၪ့လၩ့ ထီးအထီၩ့လၩ့ လၧဂၪ့ခိၪနီၪလီၫ. 20 ၦလၧအဎွံၪဆၧလၧထံၫ ထီးအလူၬ အနဲၩ့ထံၭနီၪ လၧအအၪ့မၧၫ့လၩ့ ချီဖၫ, ဒဲကၥ့ၪယီၩ့ အခၪ့လဖၪနီၪ ဘၪ ဆိၪဂ့ၩဝ့ၫလီၫ. 

အဲၫစ့ယၫ Isaiah 33 

1 နဝ့ၫဒၪ လၧအအၪ့ဂူၬန့ဆၧတၭ, ၦလအၪ့ဂူၬန့ဘၪ နဆၧ; အၪ့လီၫဆၧတၭ, ၦလအၪ့လီၫန့ဘၪနၧၩလဂၩ ဧ့, နဘၪအၡၪ့လီၫ. ထီးနလအၪ့ဂူၬန့လၧၩ့ဘၪဆၧ တၭ, ဆၧမိအၪ့ဂူၬန့နဆၧ; တၭ ထီးနအၪ့လီၫဆၧ ဂီၩ့နီၪ ၦမိအၪ့လီၫန့နၧၩလီၫ. 2 ယဟိဝၩဧ့, ယၫ့ၥၭပၧၩဆံၭ, ပယိလါနဖၧၩ့ၥၭလီၫ. ကဲၪထၪ့ အဝ့ၫၥံၪ အစူၪဒူၪ လၧမုဂီၩ, ဆၧထိးထဲၩ့တၩ့ထဲၩ့ပၧၩ လၧဆၧခိဆၧဝီၩ အထီနီၪဆံၭ. 3 လၧဆၧတုၩ့ထၪ့တုၩ့လၩ့အၥီၫ အကၠီၩ့နီၪ, ၦခမျၧး စဲၪ့ဖျိၭ ထီးနဂဲထုၪ့နီၪ ၦဆၨၩလဖၪ လၩ့ပြံၩလၩ့ပြၩလီၫ. 4 တၭ နၥံၪ အၪ့ဂူၬန့ဆၧနီၪ မိကဲၪ ဘဲၫ ထွ့အီၪက့ၪကီၪ့ဆၧ အၥိၭ, ဘဲၫ ထွ့စဲၪ့အၥိၭနီၪ ၦလဂၩဂၩ ဂဲၫစဲၪ့ လၧအအီၪနီၪလီၫ. 5 ယဟိဝၩ ဘၪ ဆၧအီၪက့ၪထၪ့ထီၫဝ့ၫနီၪ, အဂဲးဘဲၫယီၩ အီၪဝ့ၫ လၧဆၧအလးထၪ့ထီၫလီၫ. အဝ့ၫဒၪ မၩဎွ့ၩယူၭ ဇံအိၫ့ လၧဆၧစ့ၩရၫ့ ဒဲဆၧတီၩဆၧလီၩ့ လီၫ. 6 တၭမွဲ အကဲၪထၪ့ နဆၧၫ့နထီလဖၪ အဆၧဒိၭနဲၩ့အၥၭအလး, ဒဲဆၧထိးထဲၩ့တၩ့ထဲၩ့ အဂဲးအဘၭ, ဆၧကိၪ့ၥ့ၪ, ဒဲဆၧၥ့ၪယၫ; ဆၧၥၭမဲၪယဟိဝၩနီၪမွဲ ဆၧလူဒိၪဎွ့ၩဒိၪလီၫ. 7 ယိခွါ, အၡၩအဆီၪ့လဖၪ ကိၭထၪ့ လၧခီၫ့, ဆၧဘၪလိၬအိၭလိၬအၥီၫ့လဖၪ အမ့ၬထံၫလၩ့ နၭနၭလ့ၬလီၫ. 8 ဖၧၩ့ၥၭမု အီၪယူဝ့ၫ, ၦဖိၬဖၧၩ့ၥၭ အီၪလၧၩ့အ့ၬ. အဝ့ၫဒၪ မၩဂၭဂီၩ့ ဆၧအုၩ့လၩ့မၩကြၩ့ထမး ဒိၩ့လဖၪ, ယူၭယၪ့ ၦနးဂၩအ့ၬ. 9 ထံၫၥံၪခးၥံၪနီၪ အၥုၪ့အုၭအၥၭအုၭ, အၥၭလၩ့ဘဲၩဝ့ၫ; လ့ၭဘနၧၫ့ အမံၩ့လၬကျၩ အမ့ၬမဲ လၩ့ယံၭခွံၬ, ၡၫရၧၫ့ မၩအၥၭ ဘဲၫၡါမုနၧၫ့ဖၫ အၥိၭနီၪတၭ, ဘၫၡၫ့ အခိၪလီၩ့ ဒဲကၫမလၭ အခိၪလီၩ့ ဝၭထိၬဝ့ၫလီၫ. 10 ဘိၩ့နဲၪ့ယီၩ ယမိဂဲထုၪ့, ယဟိဝၩ စံၭဝ့ၫဒၪ; ဘိၩ့နဲၪ့ယီၩ ယမိဒိၭ ဆၧအီၪက့ၪထၪ့ထီၫယၧၩ ဘိၩ့နဲၪ့ယီၩ ယမိအီၪက့ၪထၪ့ထီၫယၥၭလီၫ. 11 နၥံၪ မိဒၧၩ့ထၪ့န့ ဖ့ၫ; နၥံၪ မိအီၪဖျဲၪန့န့ၫ လီထိၭနၫတၭ; နၥံၪအၥၪ ဘဲၫမ့ၪအၥိၭနီၪ မိအၪ့ခွံၬနၥံၪလီၫ. 12 ၦဆၨၩလဖၪ မိကဲၪထၪ့ ဘၧၩ့လိး လၧမ့ၪအၪ့ဝ့ၫ; ဒဲဆၧဆူၪဒၪ့ထ့ၬအၥၭ မ့ၪမိအၪ့ခွံၬဝ့ၫလီၫ. 13 ၦလၧအအီၪလၧအယဲၩ့ၥံၪဧ့, ဆၧလၧယမၩနီၪ ခိၭနၪ နၥံၪဝ့ၫဆံၭ; ဒဲၦလၧအဂဲၫအီၪဘူၭၥံၪဧ့, ၥ့ၪယၫ ယစီၩ့ယမၩ့ဆံၭ; 14 ၦဆၧဒဲၩဘၭဖိၪ ၥၭမဲၪဆၧ လၧဇံအိၫ့ အဖၧၩ့, ဆၧဝၭထိၬဝၭတ့ၭ ဖီၪ့န့ ၦအၧၩ့လီၫ. မွဲပလၫလၧပကျၩ အီၪဝ့ၫ လၧမ့ၪအၪ့ဆၧ အဖၧၩ့နီၪ မိၥ့ၪလဂၩလဲၪ. မွဲပလၫလၧပကျၩ အီၪဝ့ၫ လၧမ့ၪအၪ့ဆၧ အဆိၩဆိၩ အကၠၪကၠၪ အဖၧၩ့နီၪ မိၥ့ၪလဂၩလဲၪ. 15 ၦလၧအလ့ၩဆၧ လၧဆၧတီၩဆၧလီၩ့ အဖၧၩ့, ၦလၧအချဲၩ့ဆၧ တီၩတီၩလီၩ့လီၩ့, ၦလၧအခွံၬၡိၭ ဆၧအၪ့ဘျံၭအၪ့ဘျၪ, ၦလၧအတရူၩလၩ့ခွံၬအစူၪ ဘဲၫၥိၭ အထီးမၩန့ လၬဆီၪ့ လဂ့ၩ; လၧအၥံၭဘံၭ အနါဖၧၩ့ ဘဲၫၥိၭ အထီးနါဂၧၫ့ ဆၧမၩၥံၫ ၦၡၩအၥၭ အဂဲး, ဒဲလၧအဘံၪ့အမ့ၬ ဘဲၫၥိၭ အထီးယိ ဆၧအၧၩ့ လဂ့ၩနီၪ, 16 အဝ့ၫဒၪ မိအီၪလၧဆၧအလးထၪ့ထီၫ, လိးၥံၪလဲၫ့ၥံၪအထိၬ မိကဲၪထၪ့ အဒိၭနဲၩ့အၥၭ အလးလီၫ. ဆၧမိဖ့ၪလၫ့ဝ့ၫ အကိၪ, ဒဲအထံၫ မိအီၪဂုးခၧၫ့ဝ့ၫဒၪလီၫ. 17 နမ့ၬၥၪ မိဒၪဘၪ စဎွၩ အီၪလၧအဎံၫအလၩ, မိဒၪဘၪဝ့ၫ လၧထံၫယဲၩ့ခးယဲၩ့လီၫ. 18 နၥၭ မိဆီၫ့မီၪ့ လၧဆၧၥၭမဲၪၥၭဖျဲၩ့ အဂဲးလီၫ. ၦကွ့ၭလံၬနီၪ အီၪ ခီၫခီၫလဲၪ; ၦခံၫ့ဆၧမွဲ အအီၪ ခီၫခီၫလဲၪ; ၦလၧအဝံထၪ့နၬထၪ့ တၨၭထီၫလဖၪနီၪ မွဲအအီၪခီၫခီၫလဲၪ. 19 ၦဆီၪ့လဆၨၩနီၪ, ၦလဆၨၩ လၧအဆၧချဲၩ့ယိၬနဲၪ့ဒံၭ လၧနနါဂၧၫ့ၥ့ၪ; ၦလဆၨၩ လၧအချဲၩ့ဆၧ ကၪကၪဂဲၩဂဲၩ ထီးၦနၪလၥ့ၪဘၪနီၪ နၥံၪဒၪဘၪအ့ၬ. 20 ယိ ဇံအိၫ့ ပမၩဘိၪ့ အဒိၩ့လဖျိၪ့ဆံၭ. နမ့ၬၥၪ မိဒၪဘၪ ယရုစလံၫ့ လၧဆၧအီၪဝ့ၫ လၧအလးဂုးဖုး, တဲၩ လၧၦလၥုၪ့ဘၪ အလးတၭ, အဆိၩအကၠၪနီၪ ပလထုၭထၪ့ဘၪ အတၧၩ့, ဒဲအဖျံၩနီၪ မိဘၪထ့ၬခွံၬ နးဘီၩ့ဆ့ အ့ၬ. 21 အ့ၪမွဲ ထီးနီၪ ယဟိဝၩ မိကဲၪထၪ့ ဆၧကယးကဖး လၧပဂး, ထံၫမိၡါအလး, ဒဲထံၫဖၭလဲလဖၪ, ထီးနီၪ ကဘၩ့ အီၪလၧတငၨၭၥံၪ လလ့ၩဘၪ, ဒဲကဘၩ့ အဎံၫအလၩ လခၫ့ဂၬဘၪ, 22 အဂဲးဘဲၫယီၩ ယဟိဝၩ ၦစ့ၩရၫ့ခွး လၧပဂး, ယဟိဝၩ အီၪက့ၪလၩ့ ဆၧၥီၪ့ဆၧၥၫ့ လၧပဂး, ယဟိဝၩ ပစဎွၩ, အဝ့ၫဒၪ မိထိးထဲၩ့တၩ့ထဲၩ့ပၧၩလီၫ. 23 နဖျံၩလၩ့ ပၠၪတၭ, လစၧၩ့ထၬန့ဘၪ ယါထုၪ့ ထီးအခၧၫ့တၭ, ပၠၪလၩ့ယါလၪ လၥ့ၪဘၪနီၪလီၫ. ထီးနီၪလဖၧၫ့ ၦနၩ့ဖၭ ဆၧအၪ့ဂူၬန့ အၪလ့ၬ, ၦလၧအစူၪဂၭဂီၩ့ အခၪ့ဂၭဂီၩ့လဖၪ မၩန့ ဆၧအၪ့ဂူၬန့လီၫ. 24 တၭ ၦအီၪဝ့ၫလဖၪနီၪ, စံၭ လၧယမၩ လကဲၪဘၪနီၪ အ့ၬ. အီၪဝ့ၫ လၧအဖၧၩ့လဖၪနီၪ အဆၧဒဲၩဘၭ ဘၪ ဆၧဖျါခွံၬယူၭလီၫ. 

အဲၫစ့ယၫ Isaiah 34 

1 ၦအဆၨၩၥံၪဧ့, ဘဲၫၥိၭ နၥံၪ မိနါဂၧၫ့ဆၧနီၪ, ၥုၭဘူၭ နၥံၪအၥၭဆံၭ. တၭ ၦခမျၧးၥံၪဧ့, ခိၭနၪဆံၭ. မွဲဂၪ့ခိၪ ဒဲဆၧအီၪလၧအဖၧၩ့, ဂၪ့ခိၪ, ဒဲဆၧကဲၪထၪ့ လၧအဖၧၩ့နီၪ ခိၭနၪဆၧဆံၭ. 2 အဂဲးဘဲၫယီၩ ယဟိဝၩ ၥၭထၪ့ ၦကိၭဆၨၩဒ့ၭ, ဒဲၥၭခဲၩထၪ့ဘၪ အၥုၭမုခမျၧး ကိၭစီၪ့ဒ့ၭတၭ, အီၪက့ၪဝ့ၫ လၧဆၧဂၭဂီၩ့ အဂး, ဒဲဖ့ၪလၫ့ခွံၬဝ့ၫ လၧဆၧၥံၫ အဂးလီၫ. 3 တၭ အဝ့ၫၥံၪအၡၩ ဘၪ ဆၧကျီၪ့ၥံၫဝ့ၫနီၪ ဆၧမိခွံၬၡိၭခွံၬဝ့ၫလီၫ. အစွၪ မိနၧၫ့အုၪထၪ့တၭ, ခိၪလီၩ့ ထိၩ့ချိၬ မိဖံၪထၪ့ဝ့ၫ လၧအၥွံၪလီၫ. 4 မူၭခိၪ အၥုၭမုခမျၧး ထီးအလူၬနီၪ မိလူၬခွံၬတၭ, မူၭခိၪ မိထူၫထၪ့အၥၭ ဘဲၫ လံၬထူၫထၪ့ဝ့ၫ အၥိၭနီၪတၭ, အၥုၭမုခမျၧး ထီးအလူၬ မိလၩ့ထ့ၬ, ဘဲၫ လၪ လၩ့ဎွံၪ လၧစဘံၭမု အၥိၭ, ဒဲဘဲၫ ချိၪ့ဒိၩ့ၥၪ လၩ့ဘၩ့ လၧၥံၪ့ချိၪ့ဒိၩ့ အလီၩ့ အၥိၭနီၪလီၫ. 5 အဂဲးဘဲၫယီၩ ယနၭ မိစုၪလၩ့အၥၭ လၧမူၭခိၪ, ယိခွါ, မိဂဲၫလၩ့ဘၪ ခးအံဒၧၫ့, ဒဲလၧၦလၧအဘၪ ယဆၧဆိၪအၧၩ့ လၧဆၧစ့ၩရၫ့ အကၠီၩ့လီၫ. 6 ယဟိဝၩ အီၪလၧအနၭလဘံၪ့ ဎွ့ၩ လၧဆၧၥွံၪ, ဘျဲၩအၪ့ လၧဆၧၥိၪ, ဒဲၥိၪဖိၪ, ဒဲဘ့ၪအၥွံၪ, ဒဲၥိၪဖၫအလ့အၥိၪနီၪလီၫ. အဂဲးဘဲၫယီၩ ယဟိဝၩ အီၪလၧဆၧလုဖၭဒိၪ လၧဘီၭဇရၫ အဖၧၩ့; ဒဲဆၧမၩၥံၫဖၭဒိၪ လၧခးအံဒၧၫ့ အဖၧၩ့နီၪလီၫ. 7 ဆၧဒိၪၥံၪ မိလၩ့ထံၩဖါ လၧအၥိၭ, ဒဲချီဖၫ, ဒဲချီဖၫၡါတၭ, အခးနီၪ မိဘၪစုၪဘိၪ့လၩ့ဝ့ၫ လၧဆၧၥွံၪ အဖၧၩ့တၭ, အဂၪ့ခိၪအမုၬနီၪ မိဘီၪ့ထၪ့ လၧဆၧၥိၪလီၫ. 8 အဂဲးဘဲၫယီၩ ဆၧမၩဆၧၫ့ ဆၧအၧၩ့ အမုလနံၩ အီၪလၧယဟိဝၩ, ဆၧဖ့ၪထဲၩ့ ဆၧအနံၪ့ လၧဇံအိၫ့ အခွးအဂး လီၫ. 9 တၭ ထံၫချိၬလဖၪ မိကဲၪထၪ့ ကျဲၩ့တံၭ, ဒဲအဂၪ့ခိၪမုၬနီၪ, လၧကးတၭ, အဂၪ့ခိၪ မိကဲၪထၪ့ ကျဲၩ့တံၭ လၧမ့ၪအၪ့ဝ့ၫလီၫ. 10 လၧမုဆၫမွဲဂ့ၩ, လၧမုနၩမွဲဂ့ၩ, လၩ့ဖံၬ ဘၪအ့ၬ. အမ့ၪခူၪ မိထၪ့ဝ့ၫ လၩ့ဆိၩလၩ့ကၠၪလီၫ. လဆိၩဘၪလဆိၩ, လကၠၪဘၪလကၠၪ, မိအီၪယူ လၩ့ဆိၩလၩ့ကၠၪ ၦခၫ့ဂၬဘၪဝ့ၫအ့ၬ. 11 ထိၪစၭကဝၭ, ဒဲဆၧဂိၬဆူၪ မိန့ၥၫဝ့ၫတၭ, ထိၪဖၭဒိၪ ဒဲကျၭ မိအီၪလၧအဖၧၩ့ လီၫ. တၭ ဆၧမိဆုးထၪ့ဖျံၩ အီၪပျီၩလဘီၩ့ လၧအဖၫ့ခိၪ, ဒဲလိး အီၪယူနီၪလီၫ. 12 အဝ့ၫၥံၪ ကိၭ လါနၫ့ ၦဒိၪၥံၪ တၭ, အဘၩ့အမုး လအီၪဘၪ ထီးနီၪ, အၦဒိၪဖၭဒိၪလဖၪ အီၪလၧၩ့ နးဂၩအ့ၬ. 13 ဆၧဆူၪအၪမံၩ့ မိမဲၪထၪ့ လၧအနီးဖၧၩ့, ဒဲလၧအထိၬဖၧၩ့နီၪလီၫ. တၭ မိကဲၪထၪ့ ထွံၪဂၪ့ခိၪ အဖၧၩ့ ဒဲထိၪကလအူၭ အအီၪအလးနီၪလီၫ. 14 ဆၧမံၩ့လၬ မိဘၪခီၩ့ လၧထွံၪမံၩ့ဖိၪ, ဒဲဆၧထီၫဆီၪ့ကိၭလိၬအၥၭ လၧအၥိၭ လီၫ. ထီးနီၪ လံၬနၪ အီၪပွံၭတၭ, ဒၪန့ ဆၧအီၪပွံၭအလး လၧအဂးလီၫ. 15 ထီးနီၪ ဂူဖျါ မိမၩ အၥွံၫဒံၪဝ့ၫလီၫ. အဒံၪ ဖၭထၪ့ ဂီၩ့တၭ, မိဒုၭအီၪကီၪ့ အဖိၪ လၧအလၩၡူၪဖၧၩ့လီၫ. တၭ ထီးနီၪ လၫ့ကထၬ မိအီၪကိၩ့အီၪကီၪ့ လဘံၪ့ဒဲအၥိၭ, လဘံၪ့ဒဲအၥိၭလီၫ. 16 အၪ့ဎၬဆၧ လၧယဟိဝၩ အလံၬဖၧၩ့တၭ, ဖီထၪ့ဘီၪ; ဆၧလၩ့မါဘၪ နးဘံၪ့အ့ၬ. ဆၧလၧအၥိၭ လအီၪဘၪ မိအီၪ နးမံၩ့အ့ၬ. အဂဲးဘဲၫယီၩ ယနိၭ မၪလူၬဆၧနီၪ, ဒဲယၥၭနီၪ ဒုၭအီၪကီၪ့ဝ့ၫလီၫ. 17 အဝ့ၫဒၪ ဖၭဆၧ လၧအဝ့ၫၥံၪ အဂးဆ့တၭ, အစူၪ အၪ့နၩ့ဖၭ အဆၧၫ့ လၧဖျံၩ လၧအဂးလီၫ. မိန့ၥၫဝ့ၫ လၩ့ဆိၩလၩ့ကၠၪ, မိအီၪဝ့ၫ ထီးနီၪ လဆိၩဘၪလဆိၩ လီၫ. 

အဲၫစ့ယၫ Isaiah 35 

1 ၡါမုနၧၫ့ဖၫ ဒဲပွ့ၪခိၪပွ့ၪနါနီၪ မိၥၭထိၬ လၧဆၧနီၪလဖၪ အကၠီၩ့တၭ, မံၩ့လၬကျၩ မိၥုၪ့ဎွံၫၥၭယီၫတၭ, မိဖီၫထၪ့ ဘဲၫဖီၫဆၧဆူၪ အၥိၭနီၪလီၫ. 2 ဖီၫထၪ့တၭ, မိဖီၫထၪ့ ဒဲၥုၪ့ဎွံၫၥၭယီၫ, ဒဲဆၧၥုၪ့ထိၬၥၭထိၬ လၧဆၧမုၬလၩ ဒဲဆၧကိၭၡၭထၪ့ အဖၧၩ့လီၫ. ဆၧမိဖ့ၪလၫ့ဝ့ၫ လၧလ့ၭဘနၧၫ့ အလၩအဖၩ့, ကၫမလၭ, ဒဲၡၫရၧၫ့ အဎံၫအလၩလီၫ. ၦၡၩ မိဒၪဘၪ ယဟိဝၩ အလၩအဖၩ့ ပယွၩ အကယးအကဖးလီၫ. 3 ဒုၭဆီၪ့ထၪ့ စူၪ လၧအလၩ့ဆါ တၭ, ဒုၭခၧၫ့ထၪ့ ခၪ့လုးခိၪ လၧအဝၭဝ့ၫနီၪဆံၭ. 4 စံၭ ၦလၧအၥၭမဲၪဆၧ, အီၪလၧအဂဲးဆီၪ့ဆံၭ; ၥၭမဲၪဆၧ လဂ့ၩ. ယိခွါ, နၥံၪအယွၩ, ဆၧမၩဆၧၫ့ ဆၧအၧၩ့, ဂဲၫဝ့ၫ, ယွၩ မိဖ့ၪထဲၩ့ဆၧလီၫ. အဝ့ၫဒၪ ဂဲၫဝ့ၫတၭ မိမၩဖီၩ့မၩဖျ့ၭ နၥံၪလီၫ. 5 ထီးနီၪလဖၧၫ့ ၦမ့ၬဘျီၪအမ့ၬၥၪ မိဘၪ ဆၧဝဲထၪ့တၭ, ၦနါအၧၩ့အနါ မိဒိၭထုၭထၪ့ခွံၬ ဆၧဆွံၫဘံၭ လၧအဖၧၩ့လီၫ. 6 ထီးနီၪလဖၧၫ့ ၦအခၪ့ဂၭဂီၩ့ မိစဲၪ့ထၪ့ ဘဲၫခံၫဘၩ့ အၥိၭတၭ, ၦအုၭအၭအဖျ့ၩ မိကိၭၡၭထၪ့လီၫ. အဂဲးဘဲၫယီၩ ထံၫဖျိၭထၪ့ လၧၡါမုနၧၫ့ဖၫ ဒဲထံၫချိၬလဖၪ လၧမံၩ့လၬကျၩနီၪလီၫ. 7 ဆၩ့လူလၩ့ မိကဲၪထၪ့ ကမၫ, ဒဲဂၪ့ခိၪ ဎဲၫ့ထၬနီၪ မိကဲၪထၪ့ ထံၫထၪ့ဖျိၭဖၧၩ့, ထွံၪဂၪ့ခိၪ မံၫအလး အီၪလၧအလးဖၧၩ့, နၪ့ ဒဲဖီးပိၩအလး လီၫ. 8 ဖၧၩ့ၥၭမု ဒဲဖၧၩ့ၥၭဖိၪ မိအီၪ ထီးနီၪတၭ, ဆၧကိၭဝ့ၫ လၧဖၧၩ့ၥၭဆံၫ့ဎံၪတၭ, ဆၧလဆံၫ့ဘၪ ဖိၬဝ့ၫအ့ၬ; မွဲအမိအီၪန့ၫ လၧအဝ့ၫၥံၪ အဂးတၭ, အဝ့ၫဒၪ ဖိၬဖၧၩ့ၥၭနီၪ, ဒဲၦလၧအလမၩလိၪဘၪ ဆၧဂၭဖျိၭဖၧၩ့ၥၭနီၪ အ့ၬ. 9 တၭ ဆၬလၥၧၫ့ အီၪထီးနီၪ နးဒုၩအ့ၬ, ဆၧဖိၪဆၧဎါ အၥၭဒူၩ လဖိၬဘၪဝ့ၫတၭ, အီၪ ထီးနီၪဆ့အ့ၬ. အ့ၪမွဲ ၦၡၩဒိၭဆၧဎွ့ၩန့ထဲၩ့အၥၭလဖၪ မိဖိၬဝ့ၫဒၪလီၫ. 10 တၭ ၦလၧယဟိဝၩ ဎွ့ၩန့ထဲၩ့ဝ့ၫလဖၪနီၪ, မိဂဲၫထဲၩ့ ထီၩ့လၧဇံအိၫ့ အီၪလၧဆၧကိၭၡၭထၪ့, ဒဲဆၧၥုၪ့ထိၬၥၭထိၬ အဆိၩအကၠၪ လၧအခိၪဎွံၪ အဖၫ့ခိၪလီၫ. ဆၧၥုၪ့ဎွံၫၥၭယီၫ, ဒဲဆၧၥုၪ့ထိၬၥၭထိၬ မိချုၭန့ဝ့ၫတၭ, ဆၧၥုၪ့အုၭၥၭအုၭ ဒဲဆၧဂၪ့အုၩဂၪ့ထိၬ မိစဲၪ့ထၪ့ခွံၬဝ့ၫဒၪ လီၫ. 

အဲၫစ့ယၫ Isaiah 36 

1 တၭ လၧစဎွၩ ဟ့ၭဇကဲအၫ အနံၪ့ လဆံၫလံနံၪ့လနံၪ့ အဖၧၩ့နီၪ, ဆၧမၩအၥၭ လၧအစံရအၫ အစဎွၩ စနၭကရ့ၭ ဂဲၫထၪ့ ထၫ့ဒုၪဒၩ ယုဒၫအဒိၩ့လဖၪ လၧအအီၪလၧအခိၪဒၧၩ့ ထီးအလူၬတၭ, မၩန့ဝ့ၫလီၫ. 2 တၭ စရၭဘၡၫက့ၫ အီၪလၧၥုၭမုလဒီၪ့ဖၭဒိၪ လၧလၫခံၭနီၪ အစံရအၫ အစဎွၩ အၪ့မၧၫ့လၩ့ အဝ့ၫ ဘဲၫၥိၭ အမိလ့ၩထီၩ့လၧဒိၩ့ယရုစလံၫ့ လၧစဎွၩ ဟ့ၭဇကဲအၫ အအီၪတၭ, ဆၧၫ့ထုၪ့ဝ့ၫ ထီးကမၫ လၧထၭလခီၫလစီၪ့ အထံၫကၠီၪ့ ထီးၦစုၪလၩ့ဆၧကဲၩ့ယၬ အဂၪ့ခိၪအဝၩ့ အဖၧၩ့ၥၭမုလီၫ. 3 တၭ စဟံၫလကဲအၫ အဖိၪခွၫ စအံၫလဲအကံၫ့ လၧအအီၪလၧဂံၪ့ အဖၫ့ခိၪ, ဒဲၦကွ့ၭလံၬ စၡ့ၭဘနၫ, ဒဲၦကွ့ၭနဲၪ့ဆၧ စအၫစၭ အဖိၪခွၫ စယိအၫနီၪ ဂဲၫထၪ့ လၧအအီၪလီၫ. 4 တၭ စရၭဘၡၫက့ၫ စံၭအဝ့ၫၥံၪ, လီၩဘၪ စဟ့ၭဇကဲအၫ, ဆၧဒိၪစဎွၩ အစံရအၫ အစဎွၩ စံၭဘဲၫယီၩ, ဆၧဒိၭနဲၩ့အၥၭ အီၪလၧနၧၩ နဒိၭနဲၩ့နၥၭ လၧအဖၧၩ့နီၪ, မွဲဆၧနီၪလမံၩ့လဲၪ. 5 (ယစံၭမွဲန့ၫ ဆၧချဲၩ့ပျီၩပျီၩ,) ယအီၪလၧဆၧကိၪ့ဆၧဖၭ, ဒဲဆၧအဂဲးအဘၭ, လၧဒုၭၥုၭ အဂးနီၪလီၫ. ဘိၩ့နဲၪ့ယီၩ နဒိၭနဲၩ့နၥၭ လၧပလၫလဂၩ လၧနပိၩ့ထၪ့ယၧၩ အကၠီၩ့နီၪလဲၪ. 6 ယိခွါ, နဒိၭနဲၩ့နၥၭ လၧနိၪထိၭဘီၩ့ယီၩ, ဖီးလၧအခါခွံၬဝ့ၫ လဘီၩ့, လၧအံဇံၭ လၧၦအ့ၪဒိၭနဲၩ့အၥၭ လၧအဝ့ၫတၭ, မိနုၬ လၧအစူၪဖၧၩ့, ဒဲဆ့ၭဖိးဝ့ၫလီၫ. အံဇံၭ အစဎွၩ ဖၫရိၫ မၩအၥၭဘဲၫနီၪ, လၧကယဲ ၦလၧအဒိၭနဲၩ့အၥၭ လၧအဖၧၩ့နီၪဆ့လီၫ. 7 နအ့ၪစံၭယၧၩ, ပဒိၭနဲၩ့ပၥၭ လၧယဟိဝၩ ပယွၩတၭ, အဝ့ၫဒၪမွဲ ၦလၧစဟ့ၭဇကဲအၫ မၩန့ထၪ့ခွံၬ အလးထၪ့ထီၫလဖၪ, ဒဲအဆၧလုလးလဖၪတၭ, စံၭယုဒၫ, ဒဲယရုစလံၫ့, နၥံၪ မိဘၪ ဘိၪ့ဆၧဘၩဆၧ လၧဆၧလုလးယီၩ အမ့ၬယၫနီၪ, မွဲအ့ၬဧၪ. 8 တၭ ဘိၩ့နဲၪ့ယီၩ အုၩ့လၩ့လါဆၧ လၧယကဆါ အစံရအၫ အစဎွၩနီၪဆံၭ. တၭ နဝ့ၫလခီၫ နအီၪက့ၪ ၦထူၬကၥ့ၪ လၧအလီၩ့ အ့ၪၥ့ၪတၭ, ယမိဖ့ၪလၫ့ နၧၩ လၧကၥ့ၪ နံၫထီၫ့လီၫ. 9 မၩအၥၭဘဲၫနီၪတၭ, နမိဘိၭကၠၪကဒၩ ယကဆါ အၦဒိၪ လၧအဆံၭထုၬ အကျၩ လဂၩနီၪ ဘဲၫၥ့ၪလဲၪ. တၭ နဒိၭနဲၩ့နၥၭ လၧအံဇံၭ လၧလဲၪ့ၥုၭ အဂဲး, ဒဲလၧကၥ့ၪ အဂဲးနီၪလီၫ. 10 တၭ ဘိၩ့နဲၪ့ယီၩ ယဟိဝၩ အ့ၪလဖ့ၪလၫ့ဘၪတၭ, ယဂဲၫထၫ့ဒုၪဒၩ ခးလဘံၪ့ယီၩ ဘဲၫၥိၭ ယမိမၩဂၭဂီၩ့ဝ့ၫဆ့ဧၪ. ယဟိဝၩ စံၭယၧၩ, လ့ၩထၪ့ လၧခးလဘံၪ့ယီၩတၭ, မၩဂၭဂီၩ့ဝ့ၫဆံၭ. 11 ထီးနီၪလဖၧၫ့ စအံၫလဲအကံၫ့, ဒဲစၡ့ၭဘနၧၫ, ဒဲစယိအၭလဖၪ စံၭစရၭဘၡၫက့ၫနီၪ, ချဲၩ့လါ လၧအၫရၫ့ဖိၪ အဆၧချဲၩ့ လၧနခ့ၫနၡၩဆံၭ. အဂဲးဘဲၫယီၩ ပနၪၥ့ၪ လီၫ. တၭ ချဲၩ့ဆၧ လၧယုဒၫ အဆၧချဲၩ့ ဒဲလၧၦခမျၧး အနါဖၧၩ့ လၧအအီၪ လၧခိၪဒၧၩ့ အဖၫ့ခိၪနီၪ လဂ့ၩ. 12 တၭ စရၭဘၡၫက့ၫ စံၭဝ့ၫဒၪ, ယကဆါ အၪ့မၧၫ့လၩ့ ယချဲၩ့ ဆၧချဲၩ့ယီၩ လၧနကဆါ ဒဲနနၫ့ဆါဒၪဝ့ၫဆ့ဧၪ. မွဲ (အအၪ့မၧၫ့ ယဂဲၫ) လၧၦဆၧၫ့နၩ့ လၧခိၪဒၧၩ့ အဖၫ့ခိၪ ဘဲၫၥိၭ အဝ့ၫၥံၪ မိအၪ့ အအ့ၪဒၪဝ့ၫ, ဒဲအီၩ အဆံၪထံၫ ဒၪဝ့ၫလဖၪ လၧနၥံၪအၥိၭ မွဲအ့ၬဧၪ. 13 ထီးနီၪလဖၧၫ့ စရၭဘၡၫက့ၫ ဆၧၫ့ထုၪ့တၭ, ကိၭထၪ့ လၧအလူဖၭဒိၪ လၧယုဒၫဖိၪၥံၪ အဆၧချဲၩ့နီၪတၭ, စံၭဝ့ၫ, ခိၭနၪ စဎွၩဖၭဒိၪ, အစံရအၫ အစဎွၩအလူနီၪဆံၭ. 14 စဎွၩ စံၭဘဲၫယီၩ, မွဲနၥံၪ ထီးဒိၭန့ ဆၧအၪ့လီၫန့ နၥံၪ လၧစဟ့ၭဇကဲအၫနီၪ လဂ့ၩ; အဂဲးဘဲၫယီၩ မွဲအမၩဖီၩ့မၩဖျ့ၭ နၥံၪၥ့ၪအ့ၬ. 15 တၭ စဟ့ၭဇကဲအၫ စံၭနၥံၪ, ယဟိဝၩ မိမၩဖီၩ့မၩဖျ့ၭပၧၩ တၡါ, ဒိၩ့လဖျိၪ့ယီၩ ဆၧလဖ့ၪလၫ့ခွံၬဘၪ လၧအစံရအၫ အစဎွၩ အစူၪဖၧၩ့နီၪတၭ, မွဲအထီးဒုၭဒိၭနဲၩ့နၥံၪအၥၭ လၧယဟိဝၩ လဂ့ၩ. 16 ထီးခိၭနၪ စဟ့ၭဇကဲအၫအလူ လဂ့ၩ; အဂဲးဘဲၫယီၩ, အစံရအၫ အစဎွၩ စံၭဘဲၫယီၩ, မၩယၧၩ လၧဆၧဆိၪဂ့ၩတၭ, ဂဲၫထၪ့ လၧယအီၪတၭ, အၪ့လဂၩ လၧအစဘံၭမုဒၪဝ့ၫ, လဂၩ လၧအချိၪ့ဒိၩ့ဒၪဝ့ၫတၭ, အီၩ လဂၩလၧအထံၫဖၧၩ့ဒၪဝ့ၫ, လဂၩလၧအထံၫဖၧၩ့ဒၪဝ့ၫ ဘီၪ. 17 တၭ ယဂဲၫဆိၬထၪ့ နၥံၪ လၧခးလဘံၪ့ မၩအၥၭ ဘဲၫနၥံၪအခးဒၪ နၥံၪဝ့ၫ အၥိၭ, ခးလဘံၪ့ အီၪလၧဘုၪကၠိၩ့, ဒဲစဘံၭထံၫ, ခးလဘံၪ့ အီၪလၧကိၪ, ဒဲစဘံၭမုအလးလဖၪနီၪလီၫ. 18 စဟ့ၭဇကဲအၫစံၭ, ယဟိဝၩ မိမၩဖီၩ့မၩဖျ့ၭပၧၩတၭ, မွဲအထီးအၪ့လွ့ၫန့ နၥံၪ လဂ့ၩ. ၦဆၨၩလဖၪ အကဆါၥံၪ မၩဖီၩ့မၩဖျ့ၭ အထံၫအခး ဆုၬဆုၬ လၧအစံရအၫ အစဎွၩ အစူၪဖၧၩ့နီၪဆ့ဧၪ. 19 ဟၫမၭ ဒဲအၫဖၭ အကဆါလဖၪနီၪ, မွဲအအီၪခီၫခီၫလဲၪ. စ့ၭဖၫဝံၫ့ အကဆါလဖၪမွဲ အအီၪ ခီၫခီၫလဲၪ. မွဲအဝ့ၫၥံၪ မၩဖီၩ့မၩဖျ့ၭ စမ့ရအၫ လၧယစူၪဖၧၩ့နီၪဆ့ဧၪ. 20 လၧခးလဖၪနီၪ အယွၩ ထီးအလူၬ အကျၩနီၪ, မွဲယွၩ ပလၫ မၩဖီၩ့မၩဖျ့ၭယူၭ အထံၫအခး လၧယစူၪဖၧၩ့ လဂၩလဲၪ. မွဲယဟိဝၩ မိမၩဖီၩ့မၩဖျ့ၭ ယရုစလံၫ့ လၧယစူၪဖၧၩ့ မိၥ့ၪ ဘဲၫၥ့ၪလဲၪ. 21 အဝ့ၫၥံၪ အီၪလၩ့မါပံၭတၭ, ချဲၩ့ဆၧၫ့ဘၪ နးထံၪအ့ၬ. အဂဲးဘဲၫယီၩ စဎွၩ မၪလူၬဆၧတၭ, စံၭဝ့ၫဒၪ, ထီးစံၭဆၧၫ့ဝ့ၫ နးထံၪ လဂ့ၩ. 22 တၭ စဟံၫလကဲအၫ အဖိၪခွၫ စအံၫလဲအကံၫ့ လၧအပၧၩ့ ဂံၪ့, ဒဲၦကွ့ၭလံၬ စၡ့ၭဘနၫ, ဒဲၦကွ့ၭနဲၪ့ဆၧ စအၫစၭ အဖိၪခွၫ စယိအၫလဖၪနီၪ ထဲၩ့ထဲၩ့ လၧစဟ့ၭဇကဲအၫ အအီၪ, လၧအဆဲၫ့ယၬဝ့ၫတၭ, လီၩဘၪဝ့ၫ လၧစရၭဘၡၫက့ၫ အဆၧချဲၩ့လဖၪနီၪလီၫ. 

အဲၫစ့ယၫ Isaiah 37 

1 ထီးစဎွၩ ဟ့ၭဇကဲအၫ နါဂၧၫ့ဆၧနီၪတၭ, ဆၧမၩအၥၭ လၧအၡၫ့အဆဲၫ့တၭ, လုၬဝ့ၫ လၧရၧၬ အဆၧယၬ တၭ, လ့ၩနုၬ လၧယဟိဝၩ အဂံၪ့ဖၧၩ့လီၫ. 2 တၭ အဝ့ၫဒၪ အၪ့မၧၫ့ စအံၫလဲအကံၫ့ လၧအပၧၩ့ဘၪ ဂံၪ့, ဒဲၦကွ့ၭလံၬ စၡ့ၭဘနၫ, ဒဲၦလုဆၧၥံၪ အၦၥုၪ့က့ၭၥၭၡါ လုၬ ရၧၬအဆၧယၬ လ့ၩ လၧစအၫမူၭ အဖိၪခွၫ စအဲၫစ့ယၫ အအီၪလီၫ. 3 တၭ အဝ့ၫၥံၪ စံၭဝ့ၫ စဟ့ၭဇကဲအၫ, စံၭဘဲၫယီၩ, ဆၧလၧမုဆၫလနံၩယီၩ မွဲဆၧခိဆၧဝီၩ, ဒဲဆၧအၪ့ၥီၪ့ ဒဲဆၧမၩဒုၪဒွ့ၪ အနံၩလီၫ. အဂဲးဘဲၫယီၩ ဖိၪၥၪ အီၪဖျဲၪ အခံၫ့အခၫ ထီၩ့တၭ, ၦလၧအမိအီၪဖျဲၪနီၪ အဂဲးအဘၭ အီၪအ့ၬ. 4 ဘၪလဘၪ ယဟိဝၩ နယွၩ မိနါဂၧၫ့ စရၭဘၡၫက့ၫ အဆၧချဲၩ့ လၧအကဆါ အစံရအၫ အစဎွၩ အၪ့မၧၫ့လၩ့ ဘဲၫၥိၭ အမိဒုၪဒွ့ၪ ယွၩ လၧအမၧၫ့ဝ့ၫနီၪတၭ, မိချဲၩ့ဆၧၫ့ ဆၧချဲၩ့လဖၪ လၧယဟိဝၩ နယွၩ နါဂၧၫ့ဝ့ၫလီၫ. အခိးမွဲ ဘၩဆိၪဖၪန့လါဆၧ လၧၦအီၪလၩ့ထးဒံၭလဖၪ အဂးဆံၭ. 5 တၭ စဎွၩ ဟ့ၭဇကဲအၫ အခ့ၫအၡၩနီၪ လ့ၩလၧစအဲၫစ့ယၫ အအီၪလီၫ. 6 တၭ စအဲၫစ့ယၫ စံၭဝ့ၫ, နၥံၪ မိဘၪစံၭ နၥံၪအကဆါ ဘဲၫယီၩ, ယဟိဝၩ စံၭဘဲၫယီၩ, ဆၧချဲၩ့ လၧယနါဂၧၫ့ လၧအစံရအၫ အစဎွၩ ဒုၪဒွ့ၪယၧၩနီၪ ထီးၥၭမဲၪလဂ့ၩ, 7 ယိခွါ, ယအီၪက့ၪ ၥၭလမံၩ့ လၧအဖၧၩ့တၭ, မိနါဂၧၫ့ ဆၧအပရၧၫ့တၭ, မိထဲၩ့ကဒၩထဲၩ့ လၧအခးဒၪဝ့ၫ တၭ, ယမိဒုၭလၩ့ထံၩဖါဝ့ၫ လၧနၭ လၧအခးဒၪဝ့ၫ အဖၧၩ့နီၪလီၫ. 8 စရၭဘၡၫက့ၫနီၪ ထဲၩ့ထဲၩ့ဝ့ၫတၭ, ဒၪန့ အစံရအၫ အစဎွၩ ဒုၭဆၧထၫ့ဒုၪဒၩ လံဘနၫလီၫ. အဂဲးဘဲၫယီၩ နါဂၧၫ့ဝ့ၫ လၧအစဲၪ့ထၪ့ခွံၬ လၧလၫခံၭနီၪလီၫ. 9 တၭ အဝ့ၫဒၪ နါဂၧၫ့ဆၧ စံၭ လၧကုၡၫ အစဎွၩ တၧၫဟၫကၫ အဂဲးနီၪ, မွဲအဂဲၫထၪ့ဝ့ၫ လၧအမိဒုၭဆၧ လၧနၧၩလီၫ. တၭ ထီးအနါဂၧၫ့ဝ့ၫတၭ, မွဲအအၪ့မၧၫ့ အၥီၫ့လဖၪ လၧစဟ့ၭဇကဲအၫ အအီၪတၭ, စံၭဝ့ၫ, 10 နၥံၪ မိဘၪစံၭ ယုဒၫ အစဎွၩ ဟ့ၭဇကဲအၫ ဘဲၫယီၩ, နယွၩ လၧနဒိၭနဲၩ့နၥၭ လၧအစူၪဖၧၩ့ စံၭနၧၩ, ဆၧမိဖ့ၪလၫ့ ယရုစလံၫ့ လၧအစံရအၫ အစဎွၩ အစူၪဖၧၩ့အ့ၬ; တၭမွဲ အထီးအၪ့လီၫန့ နၧၩ လဂ့ၩ. 11 ယိခွါ, ဆၧလၧအစံရအၫ အစဎွၩလဖၪ မၩဝ့ၫ လၧခးၥံၪ ထီးအလူၬ, လၧအမၩဂၭဂီၩ့ လူၬထူၬဆံၫ့ဘၩ့ နနါဂၧၫ့ယူၭတၭ, နမိဖီၩ့ဖျ့ၭ နဝ့ၫဆ့ဧၪ. 12 ၦဆၨၩလဖၪ လၧယဖါၥံၪ မၩဂၭဂီၩ့, ဂိဇၫ့, ဒဲဟၫရၫ့, ဒဲရံဇၭ ဒဲၦအံဒံၫ့ဖိၪ လၧအအီၪ လၧတလၭစၫ အဖၧၩ့နီၪ, အဝ့ၫၥံၪ အယွၩလဖၪ မၩဖီၩ့မၩဖျ့ၭဝ့ၫဆ့ဧၪ. 13 ဟၫမၭ အစဎွၩ, အၫဖၭ အစဎွၩ, ဒဲဒိၩ့ စ့ၭဖၫဝံၫ့, ဟံနၫ ဒဲအဲဝၫ အစဎွၩလဖၪမွဲ အအီၪ ခီၫခီၫလဲၪ. 14 စဟ့ၭဇကဲအၫနီၪ မၩန့ လံၬ လၧအၥီၫ့လဖၪ အစူၪဖၧၩ့တၭ, ဖီဘၪဝ့ၫတၭ; လ့ၩထၪ့ လၧယဟိဝၩ အဂံၪ့ဖၧၩ့တၭ, စဟ့ၭဇကဲအၫ ပၠၪလၩ့ဝ့ၫ လၧယဟိဝၩ အမ့ၬယၫနီၪလီၫ. 15 တၭ စဟ့ၭဇကဲအၫ ဘၩဆိၪဖၪ ယဟိဝၩတၭ, စံၭဝ့ၫဒၪ, ဆၧၥုၭမုခမျၧး အယဟိဝၩ, အံၫစရ့လၭအယွၩ လၧအအီၪဝ့ၫ လၧခ့ၫၡူၭၥံၪ အဘိၩ့ဆၧၩ့ လဂၩဧ့, 16 နဝ့ၫဒၪ နမွဲယွၩ လၧဂၪ့ခိၪ အဘၩ့အမုး ထီးအလူၬ အဖၫ့ခိၪလီၫ. နတဲၩ့လၩ့ မူၭခိၪ ဂၪ့ခိၪလီၫ. 17 ယဟိဝၩဧ့, ဒိၭနနါတၭ, ခိၭနၪဆံၭ; ယဟိဝၩဧ့, ဝဲထၪ့ နမ့ၬၥၪတၭ, ဒၪဆၧတၭ, ခိၭနၪ စနၭကရ့ၭ အဆၧချဲၩ့ ထီးအလူၬ လၧအဖ့ၪယူဝ့ၫ ဘဲၫၥိၭ အမိဒုၪဒွ့ၪယွၩ လၧအမၧၫ့ဝ့ၫနီၪဆံၭ. 18 ယဟိဝၩဧ့, မွဲမၬ, အစံရအၫ အစဎွၩလဖၪ မၩဂၭဂီၩ့ ၦဆၨၩၥံၪ ထီးအလူၬနီၪ ဒဲအထံၫအခး, 19 တၭ ခွံၬၡိၭခွံၬ အဝ့ၫၥံၪ အယွၩလဖၪ လၧမ့ၪဖၧၩ့, (အဂဲးဘဲၫယီၩ မွဲယွၩလဖၪအ့ၬ. အ့ၪမွဲ ၥံၪ့ ဒဲလိး, ၦၡၩ မၩကဲၪထၪ့ လၧအစူၪလီၫ.) မၩအၥၭဘဲၫနီၪတၭ, မၩဂၭဂီၩ့ခွံၬဝ့ၫလီၫ. 20 အခိးမွဲဘဲၫနီၪတၭ, ဘိၩ့နဲၪ့ယီၩ, ယဟိဝၩ ပယွၩဧ့, ထိးထဲၩ့တၩ့ထဲၩ့ မၩဖီၩ့မၩဖျ့ၭပၧၩ လၧအစူၪဖၧၩ့ဆံၭ. ဘဲၫၥိၭ ဂၪ့ခိၪအဘၩ့အမုး ထီးအလူၬ မိၥ့ၪယၫ လၧနမွဲ ယဟိဝၩ, န့ၫနၧၩလဂၩလီၫ. 21 ထီးနီၪလဖၧၫ့ စအၫမူၭ အဖိၪခွၫ စအဲၫစ့ယၫ အၪ့မၧၫ့လၩ့ ဆၧ လၧစဟ့ၭဇကဲအၫ အအီၪတၭ, စံၭဝ့ၫဒၪ, ယဟိဝၩ အံၫစရ့လၭအယွၩ စံၭဝ့ၫ ဘဲၫယီၩ, ဆၧလၧနဘၩဆိၪဖၪယၧၩ လၧအစံရအၫ အစဎွၩ စနၭကရ့ၭ အဂဲးနီၪ; 22 အယီၩမွဲ ဆၧချဲၩ့ လၧယဟိဝၩ ချဲၩ့ယူၭ လၧအဂဲး, ဇံအိၫ့ အဖိၪမုၪ ၦမုၪနၩ့လဂၩနီၪ, ဒုၪဒွ့ၪနံဘၪနၧၩ, ယရုစလံၫ့ အဖိၪမုၪနီၪ ဖျၭ အခိၪ လၧနလးခဲၫ့ယူၭ. 23 နဒုၪဒွ့ၪ ဆိၪအၧၩ့ ပလၫလဂၩလဲၪ. တၭ နထုၭထၪ့ နလူ လၧပလၫ အဖၫ့ခိၪလဲၪ; တၭ နစၪ့ထၪ့ နမ့ၬၥၪထၪ့ထီၫ လၧပလၫ အဖၫ့ခိၪလဲၪ. နထၫ့ဒုၪဒၩ အံၫစရ့လၭ အဆၧဆံၫ့ဎံၪ လဂၩနီၪလီၫ. 24 နဒုၪဒွ့ၪ ကဆါ လၧနခ့ၫနၡၩၥံၪ အစူၪဖၧၩ့တၭ, နစံၭ ယထၪ့ဘၭ ခိၪလီၩ့ အဆၧထီၫလဖၪ လ့ၭဘနၧၫ့ အအိၩဖၧၩ့, လၧယလဲၪ့ၥုၭခမျၧးတၭ, ယမိခူၬလၩ့ခွံၬ အၥံၪ့ၡိၫအ့ရ့ၭ အထီၫ, ဒဲအၥံၪ့ၡိၫ အဂ့ၩထုၬတၭ, ယမိထၪ့ဘၭ အလးထီၫထုၬ လၧမံၩ့လၬကျၩ ကၫမလၭနီၪလီၫ. 25 ယခုၪ့လၩ့ဆၧ ဒဲအီၩထံၫတၭ, ယမိမၩလၩ့ၥံၭ အံဇံၭ အထံၫချိၬ ထီးအလူၬ လၧယခၪ့ယၫၥၭလီၫ. 26 လၧထံၭ လၧအၥၫ့ ယမၩ ယဝ့ၫတၭ, လၧမုနံၩလဖၪ လၧဖျိၩ့လံၩလံၩ ယမၩဝ့ၫနီၪ နနါဂၧၫ့အ့ၬဧၪ. ဘိၩ့နဲၪ့ယီၩ ယဒုၭဂဲၫဝ့ၫတၭ, မိမၩအၥၭ ဘဲၫၥိၭ အမိမၩဂၭဂီၩ့ ဒိၩ့ အီၪလၧအခိၪဒၧၩ့လဖၪတၭ, အီၪက့ၪဝ့ၫ ဘဲၫ လိးပိၩ့ အီၪယူၭဝ့ၫ အၥိၭနီၪလီၫ. 27 တၭ ၦအီၪဝ့ၫနီၪ အဂဲးအဘၭ လၩ့ဆါလီၫ. အဝ့ၫၥံၪ ၥၭမဲၪၥၭဖျဲၩ့ဆၧ ဒဲအီၪက့ၪမဲအမ့ၬ ဘဲၫ ထၩ့မု လၧမံၩ့လၬကျၩ, ဒဲနၪ့ၥံၪမံၩ့ၥံၪၥံၫ့ဆ့ၬ, ဒဲနၪ့ အီၪလၧဂံၪ့ခိၪ, ဒဲ ဆံၬၥံၪနၩၥံၪ လၧဘုၪအနၪ့ လချုၭ ထၪ့ဒံၭဘၪ ဎဲၫ့ဝ့ၫ အၥိၭနီၪလီၫ. 28 နဆၧၫ့နၩ့တၭ, နလ့ၩထၪ့ ဒဲနဂဲၫထဲၩ့နီၪ ယၥ့ၪယၫ, ဒဲနၥၭထၪ့ ထၫ့ဒုၪဒၩယၧၩနီၪဆ့လီၫ. 29 မွဲနၥၭထၪ့ ထၫ့ဒုၪဒၩဘၪယၧၩ, ဒဲနအီၪက့ၪ နၥၭထၪ့နီၪ ဂဲၫထၪ့ လၧယနါဖၧၩ့ အကၠီၩ့တၭ, ယမိအီၪက့ၪ နိၪကွၭ လၧနနၫဖၧၩ့, ဒဲယဖျံၩ လၧနနိၭဖၧၩ့တၭ, ယမိဘိၭကၠၪကဒၩထဲၩ့နၧၩ လၧဖၧၩ့ၥၭ လၧနဂဲၫထၪ့ လဘီၩ့နီၪလီၫ. 30 အယီၩ မိကဲၪထၪ့ ဆၧမၩနဲၪ့ လၧနဂး, အယီၩလနံၪ့ယီၩ နၥံၪ မိအၪ့ဆၧ လၧအမဲၪထၪ့ဒၪဆၧ, ဒဲနံၫနံၪ့လနံၪ့နီၪ ဆၧလၧအမဲၪထၪ့ဒၪဆၧ လၧအဝ့ၫနီၪတၭ, ထီးၥၧၫ့နံၪ့လနံၪ့နီၪ နၥံၪဘၪ ဎွံၪဆၧ, ဒဲကူၭဆၧ, ဒဲၥုၪ့စဘံၭမု အလးလဖၪတၭ, အၪ့ အၥၪနီၪဆံၭ. 31 တၭ ဆၧဖီၩ့ဖျ့ၭ လၧယုဒၫ အၡၩဂံၪ့ဖိၪ အကျၩ လၧအအီၪလၩ့ထးနီၪ မိဆဲၩလၩ့ အဝံ လၧလၬလခီၫတၭ, ၥၪထၪ့ ဆၧၥၪ လၧထၭလခီၫလီၫ. 32 အဂဲးဘဲၫယီၩ ဆၧအီၪလၩ့ထး မိစဲၪ့ထၪ့ခွံၬ လၧယရုစလံၫ့ အဖၧၩ့တၭ, ဆၧဖီၩ့ဖျ့ၭနီၪ မိဂဲၫထၪ့ခွံၬ လၧခိၪလီၩ့ ဇံအိၫ့လီၫ. ဆၧၥုၭမုခမျၧး အယဟိဝၩ အၥၭဆီၪ့ မိမၩဆၧနီၪလီၫ. 33 မၩအၥၭဘဲၫနီၪတၭ, လၧအစံရအၫ အစဎွၩ အဂဲး ယဟိဝၩ စံၭဘဲၫယီၩ, မွဲအမိဂဲၫနုၬဘၪ လၧဒိၩ့လဖျိၪ့ယီၩ အဖၧၩ့အ့ၬ. ခၭ ဘၪ ဖျါလဘံၪ့ ထီးနီၪအ့ၬ; တၭ လၧဒိၩ့ အမ့ၬယၫနီၪ ဂဲၫထၪ့ ဒုၭနဲၪဘၪ ထၩ့ဖံၭအ့ၬတၭ, လၧဒိၩ့အချိၫ့နီၪ မၩထၪ့ဘၪ ဆၧခိၪဒၧၩ့အ့ၬ. 34 အဝ့ၫဒၪ မိဘၪထဲၩ့ထဲၩ့ လၧဖၧၩ့ၥၭ လၧအဂဲၫထၪ့ဝ့ၫ လဘီၩ့နီၪတၭ, နုၬဘၪ လၧဒိၩ့ဖၧၩ့ယီၩအ့ၬ, ယဟိဝၩ စံၭဝ့ၫဒၪ; 35 ယဝ့ၫဒၪယီၩ ယမိအီၪခိၭ မၩဘိၭမၩဆၧၩ့ ဒိၩ့ ဘဲၫၥိၭ ယမိထိးထဲၩ့တၩ့ထဲၩ့ လၧယဂးဒၪယဝ့ၫ, ဒဲလၧယခ့ၫယၡၩ စဒၫဝံၭ အဂးနီၪလီၫ. 36 ထီးနီၪလဖၧၫ့ ယဟိဝၩအၥီၫ့နီၪ စဲၪ့ထၪ့တၭ, ကျီၪ့ခွံၬ ၦၡၩ လကုၬဎိၭလၬယဲထီၫ့ လၧအစံရအၫ ၥုၪ့တဲၩ အလးဖၧၩ့နီၪတၭ, မုဆဲၪ့ထၪ့နီၪ အဝ့ၫၥံၪ ဂဲထုၪ့ ဂီၩဂီၩ တၭ, ယိခွါ, ၦထီးအလူၬနီၪ မွဲၦအစွၪလီၫ. 37 ထီးနီၪလဖၧၫ့ အစံရအၫ အစဎွၩ စနၭကရ့ၭ စဲၪ့ထၪ့ခွံၬ လၧဆၧအလးနီၪတၭ, လ့ၩဝ့ၫတၭ, ထဲၩ့ထဲၩ့ အီၪဝ့ၫ လၧဒိၩ့ နံနဝ့ၫနီၪလီၫ. 38 တၭ အဝ့ၫဒၪ ဘိၪ့ဆၧဘၩဆၧ လၧအကဆါ နံၭစြီၭ အဂံၪ့ဖၧၩ့ အဘိၩ့ဘၭနီၪ, ဆၧမၩအၥၭ လၧအဖိၪခွၫ စအဒြၫ့မလ့ၭ, ဒဲစၡၫရ့ဇၧၫနီၪ ကျီၪ့ၥံၫခွံၬဝ့ၫ လၧနၭတၭ, အဝ့ၫၥံၪ စဲၪ့ဝ့ၫ လၧခးအၫရၭရၭ အဖၧၩ့တၭ, အဖိၪခွၫ စအံစၫဟၭဒၧၫ့ ကဲၪထၪ့ စဎွၩ လၧအလးလီၫ. 

အဲၫစ့ယၫ Isaiah 38 

1 ဆၧလၧမုနံၩလဖၪနီၪ စဟ့ၭဇကဲအၫ ဆၫထၪ့ဝ့ၫ ထီးအမိၥံၫကၪယူၭလီၫ. တၭ စအၫမူၭ အဖိၪခွၫ မီၪစအဲၫစ့ယၫနီၪ လ့ၩလၧအအီၪတၭ စံၭဝ့ၫ, ယဟိဝၩ စံၭဘဲၫယီၩ, တဲၩ့ဝဲၩ နၡၩဂံၪ့ဖိၪ အဆၧဆံၭ. အဂဲးဘဲၫယီၩ နမိၥံၫတၭ မၧၫ့လၧၩ့အ့ၬ. 2 ထီးနီၪလဖၧၫ့ စဟ့ၭဇကဲအၫ ကၠၪအမ့ၬ လၧဆၧဒီၪ့ တၭ, ဘၩဆိၪဖၪ လၧယဟိဝၩ, 3 တၭ စံၭဝ့ၫဒၪ, ယဟိဝၩဧ့, ယ လ့ၩဆၧ လၧနမ့ၬယၫ လၧဆၧမွဲဆၧတီၩ အဖၧၩ့ အီၪလၧယၥၭ ထၧၫ့ဖျိၪ့ယၫတၭ, ယမၩယူၭ ဆၧအဂ့ၩ လၧနမ့ၬယၫနီၪ နၪ့ထၪ့ထဲၩ့လါဆံၭ. တၭ စဟ့ၭဇကဲအၫ ဂၪ့ဝ့ၫ နၭနၭလ့ၬလီၫ. 4 ထီးနီၪလဖၧၫ့ ယဟိဝၩအလူ ဘၪ စအဲၫစ့ယၫတၭ စံၭဝ့ၫဒၪ, 5 လ့ၩဘီၪ, စံၭစဟ့ၭဇကဲအၫ, ယဟိဝၩနဖါ စဒၫဝံၭအယွၩ စံၭဘဲၫယီၩ, ယနါဂၧၫ့ယူၭ နဘၩဆိၪဖၪဆၧယူၭ, ယဒၪဘၪယူၭ နမ့ၬထံၫယူၭ. ယိခွါ, ယမိဒုၭအၪထၪ့ နနံၩလဖၪ လဆံၫယဲနံၪ့လီၫ. 6 ယမိမၩဖီၩ့မၩဖျ့ၭနၧၩ ဒဲဒိၩ့လဖျိၪ့ယီၩ လၧအစံရအၫ အစဎွၩ အစူၪဖၧၩ့တၭ, ယမိအီၪခိၭ မၩဘိၭမၩဆၧၩ့ ဒိၩ့လဖျိၪ့ယီၩလီၫ. 7 အယီၩမွဲ ဆၧအမၩနဲၪ့ ဂဲၫ လၧယဟိဝၩ, ယဟိဝၩ မိမၩ ဆၧလမံၩ့ယီၩ လၧအဆၧချဲၩ့ယူၭဝ့ၫ, 8 ယိခွါ, ဆၧလၩဒုၩ အဆၫ့လဖၪ လၧအလ့ၩဖီၩ့ခွံၬယူၭ လၧစအၫဟဇၭ အမုအနၩရံၩ အလီၩ့နီၪ ယမိဒုၭထဲၩ့ထဲၩ့ အလးခဲၫ့ အဆၫ့ဆံၫဆၫ့လီၫ. အခိးမွဲ မုထဲၩ့ထဲၩ့ ဆံၫဆၫ့, လၧအဆၫ့ လၧအလ့ၩဖီၩ့ခွံၬဝ့ၫနီၪလီၫ. 9 လၧယုဒၫ အစဎွၩ စဟ့ၭဇကဲအၫ ဆၫဝ့ၫတၭ, ဘျၪထဲၩ့ဝ့ၫနီၪ အဆၧကွ့ၭ. 10 ယစံၭ, လၧယမုနံၩလဖၪနီၪ ယမိလ့ၩလၩ့ လၧဖျုဖၧၩ့ အတရၫ့နီၪ, ဆၧထုၭထၪ့ခွံၬ ယနံၪ့ လၧအအီၪလၩ့ထးလဖၪနီၪလီၫ. 11 ယစံၭ, ယမိဒၪဘၪ ယဟိဝၩ, ယဟိဝၩ ဒၪလ့ၬ လၧခး လၧၦၡၩ မၧၫ့ဝ့ၫ အဖၧၩ့နီၪအ့ၬ; ယလဒၪလၧၩ့ဘၪ ၦၡၩ ဒဲဂၪ့ခိၪဖိၪလဖၪနီၪလီၫ. 12 ဆၧထ့ၭထၪ့ခွံၬ ယအီၪအလးတၭ, ၥုၭအၥၭ ဘဲၫၦယူၬၥိၪ အတဲၩ အၥိၭနီၪလီၫ. ဘဲၫၦထၭထၪ ထူၪထၪ့ဝ့ၫ အၥိၭနီၪ ယဘၪ ဆၧထ့ၭခွံၬယူၭ ယၥၭမၧၫ့ယူၭ. အဝ့ၫဒၪ မိကူၭထ့ၬ ယထၪ အထိၭနၫလီၫ. လၧမုဂီၩ ထီၩ့လၧမုနၩလခီၫ နမိမၩလူၬခွံၬယၧၩလီၫ. 13 ယအီၪက့ၪ ဆၧထီးမုဆဲၪ့ထၪ့, ဘဲၫဆၬလၥၧၫ့ အၥိၭ, မိမၩခါ ယဎွံၪယနၧၩ့ လၧမုဂီၩ ထီၩ့လၧမုနၩလခီၫ နမိမၩလူၬခွံၬ ယၧၩလီၫ. 14 ဘဲၫထိၪဘျံၪ့ဘျၪ့, ထိၪဘျံၪ့ဘျၪ့ လၧအပံၭပံၭ အၥိၭ ယပံၭပံၭလီၫ. ယၥုၪ့အုၭၥၭအုၭ ဘဲၫဎၧၩ့ဘျူၭ အၥိၭနီၪ, ယမ့ၬ ယိထၪ့ လၧထၭနီၪ နၧၩ့ဝါအ့ၬ. ယဟိဝၩဧ့, ယဘၪ ဆၧဎၧၫ့နၭတၭ, မၩဘိၭမၩဆၧၩ့ယၧၩဆံၭ. 15 မွဲယမိစံၭ ဘဲၫၥ့ၪလဲၪ. အဝ့ၫ ချဲၩ့ဆၧ လၧယၧၩတၭ, မၩဝ့ၫ အနၫ့ဆါဒၪဝ့ၫနီၪလီၫ. ယမိလ့ၩၡီၫၡီ လဆိၩဒၪ ယၧၩ လၧယၥၭ အဆၧခိဆၧဝီၩ အကၠီၩ့လီၫ. 16 ယဟိဝၩဧ့, ၦမၧၫ့ဝ့ၫ လၧဆၧနီၪလဖၪ အကၠီၩ့တၭ; လၧဆၧထီးအလူၬလဖၪယီၩ ယၥၭ အဆၧမၧၫ့ အီၪဝ့ၫ လၧအဖၧၩ့တၭ, နမိမၩဘျၪထဲၩ့ယၧၩ ဒဲမၩမၧၫ့ထၪ့ဒံၭ ယၧၩလီၫ. 17 ယိခွါ, ယဆၧခိဆၧဝီၩနီၪ ကဲၪထၪ့ ဆၧမုၬဆၧလၩတၭ, နအဲၪယၧၩတၭ, နမၩဖီၩ့မၩဖျ့ၭ ယၥၭ လၧဆၧဂၭဂီၩ့ အဖၧၩ့, နခွံၬၡိၭခွံၬ ယဆၧဒဲၩဘၭ ထီးအလူၬ လၧနချိၫ့လခီၫနီၪလီၫ. 18 အဂဲးဘဲၫယီၩ ဖျုဖၧၩ့ ၥံၫကျံၩထၪ့ နၧၩၥ့ၪအ့ၬ; ဆၧၥံၫ စံၭထၪ့အၪ့အူၭနၧၩ အ့ၬ; ၦလၧအလ့ၩလၩ့ လၧဆၧဖၧၩ့နီၪ ယိလါ နဆၧမွဲဆၧတီၩ အဖၧၩ့ၥၭအ့ၬ. 19 ၦအမၧၫ့, ၦအမၧၫ့ အဝ့ၫဒၪ မိအၪ့အူၭထၪ့နၧၩ ဘဲၫ ယမၩ လၧမုဆၫလနံၩယီၩ အၥိၭနီၪလီၫ. ဖါၥံၪ မိဒုၭၥ့ၪယၫ ဖိၪခွၫလဖၪ လၧနဆၧမွဲဆၧတီၩလီၫ. 20 ယဟိဝၩ တဲၩ့ဝဲၩဆၧ လၧအမိထိးထဲၩ့တၩ့ထဲၩ့ ယၧၩ; အခိးမွဲ ပမိဒံၩ့ဆၧ ဒဲၥံၫကျံၩဆၧ လဆိၩဒၪပၧၩ လၧယဟိဝၩ အဂံၪ့ဖၧၩ့လီၫ. 21 တၭ စအဲၫစ့ယၫ စံၭဝ့ၫဒၪ, မွဲအဝ့ၫၥံၪ မၩန့ ချိၪ့ဒိၩ့ၥၪ အဎဲၫ့လဖၪ လလီၪ့တၭ, တဲၩ့ဝဲၩ ကျၭလၩ့ လၧဝံၫ့ အဖၫ့ခိၪနီၪဆံၭ တၭ အဝ့ၫ မိမၧၫ့ထၪ့ထဲၩ့ဝ့ၫဒၪလီၫ. 22 စဟ့ၭဇကဲအၫ စံၭဝ့ၫဆ့, ဆၧမၩနဲၪ့ လၧယမိလ့ၩထၪ့ လၧယဟိဝၩ အဂံၪ့နီၪ, မွဲဆၧနီၪလမံၩ့လဲၪ. 

အဲၫစ့ယၫ Isaiah 39 

1 ဆၧလၧအထီနီၪ ဘၭဘလၧၫ့ အစဎွၩ ဘၫလဒၫ့ အဖိၪခွၫ စမရီဒၭဘၫလဒၫ့ လဂၩနီၪ နါဂၧၫ့ လၧစဟ့ၭဇကဲအၫ ဆၫဝ့ၫ ဒဲအဆၧဆၫဘျၪထဲၩ့ဝ့ၫတၭ, ဖ့ၪယူလံၬ တၭ, အၪ့မၧၫ့ အၥီၫ့ဆိၬ ဒဲလၬဆီၪ့ လၧစဟ့ၭဇကဲအၫ အအီၪလီၫ. 2 ထီးအဝ့ၫၥံၪ ထီၩ့ဝ့ၫတၭ, စဟ့ၭဇကဲအၫနီၪ ၥၭထိၬဝ့ၫ လၧအကၠီၩ့ ဒုၭနဲၪဝ့ၫ လၧအဆၧလူဒိၪဎွ့ၩဒိၪ အဂံၪ့ ကျိၪၥံၪစ့ၩၥံၪ ဒဲထီၫ့ၥံၪလွ့ၫၥံၪ, ဒဲဆၧနၧၫ့မၧၫ့ ဒဲၥိၪ လၧအလူဒိၪဎွ့ၩဒိၪ, ဒဲအစူၪဝဲၩ အဂံၪ့ ထၧၫ့ဖျိၪ့ယၫ, ဒဲကယဲ အဆၧ လၧအအီၪ လၧအလူဒိၪဎွ့ၩဒိၪ အကျၩနီၪလီၫ. ဆၧလၧစဟ့ၭဇကဲအၫ လဒုၭနဲၪဘၪဝ့ၫနီၪ အီၪလၧအဂံၪ့ဖၧၩ့, ဒဲအီၪလၧအဘၩ့အမုး ထၧၫ့ဘံၪ့ယၫ အဖၧၩ့ နးမံၩ့အ့ၬ. 3 ထီးနီၪလဖၧၫ့ မီၪစအဲၫစ့ယၫ လဂၩနီၪ လ့ၩလၧစဎွၩ ဟ့ၭဇကဲအၫ အအီၪတၭ စံၭအဝ့ၫဒၪ, ၦလဖၪနီၪ စံၭဝ့ၫ ဘဲၫၥ့ၪလဲၪ. မွဲအဂဲၫ လၧနအီၪတၭ, ဂဲၫ လၧခး ခီၫခီၫလဲၪ. တၭ စဟ့ၭဇကဲအၫ စံၭဝ့ၫဒၪ, ဂဲၫထီၩ့လၧယအီၪ လၧထံၫယဲၩ့ခးယဲၩ့လဘံၪ့ လၧဘၭဘလၧၫ့နီၪလီၫ. 4 ထီးနီၪလဖၧၫ့ အဝ့ၫဒၪစံၭ, မွဲအဒၪဘၪဆၧနီၪလၫ လၧနဂံၪ့ဖၧၩ့လဲၪ. တၭ စဟ့ၭဇကဲအၫ စံၭဝ့ၫဒၪ, အဝ့ၫၥံၪ ဒၪဘၪယူၭ ကယဲ ဆၧလၧအအီၪ လၧယဂံၪ့ဖၧၩ့ ထီးအလူၬယူၭ, ဆၧလၧယလဒုၭနဲၪဘၪဝ့ၫနီၪ အီၪဘၪ လၧယဆၧလူဒိၪဎွ့ၩဒိၪ အကျၩ နးမံၩ့အ့ၬ. 5 ထီးနီၪလဖၧၫ့ စအဲၫစ့ယၫ စံၭစဟ့ၭဇကဲအၫ, ခိၭနၪ ဆၧၥုၭမုခမျၧး အယဟိဝၩအလူဆံၭ. 6 ယိခွါ, မုနံၩလဖၪ မိဂဲၫ လၧကယဲ ဆၧအီၪလၧနဂံၪ့ဖၧၩ့, ဒဲဆၧလၧနဖါလဖၪ အီၪက့ၪကီၪ့ဝ့ၫ ထီးမုဆၫလနံၩယီၩ, ဆၧမိဆိၬထၪ့ခွံၬဝ့ၫ ထီၩ့လၧဘၭဘလၧၫ့လီၫ. ဆၧမိအီၪလၩ့ထး နးမံၩ့အ့ၬ. ယဟိဝၩ စံၭဝ့ၫဒၪ. 7 အဝ့ၫၥံၪ မိဆိၬထၪ့ခွံၬ နဖိၪခွၫၥံၪ လၧအမိလၩ့ဆၨၩ လၧနၧၩ လၧနထၪ့ဖိၪ တၭ, အဝ့ၫၥံၪ မိကဲၪထၪ့ ၦဖၫဆွံၪ လၧဘၭဘလၧၫ့ အစဎွၩ အနီးဖၧၩ့လီၫ. 8 တၭ စဟ့ၭဇကဲအၫ စံၭစအဲၫစ့ယၫ, ယဟိဝၩ အဆၧချဲၩ့ လၧနချဲၩ့ဆၧနီၪ ဂ့ၩဝ့ၫလီၫ. တၭ စံၭဝ့ၫဒၪ, အဂဲးဘဲၫယီၩ ဆၧဘၪလိၬအိၭလိၬ ဒဲဆၧမွဲဆၧတီၩ မိအီၪဝ့ၫ လၧယမုနံၩလဖၪ အဖၧၩ့လီၫ. 

အဲၫစ့ယၫ Isaiah 40 

1 နၥံၪဝ့ၫဧ့, မၩမုၬထၪ့ထဲၩ့; မၩမုၬထၪ့ထဲၩ့ နၥံၪဝ့ၫ ယၡၩခမျၧးဆံၭ; နၥံၪအယွၩ စံၭဝ့ၫဒၪ. 2 ချဲၩ့ ဆၧမုၬဆၧလၩ လၧယရုစလံၫ့ဆံၭ. တၭ လီၩဘၪဝ့ၫ လၧအဆၧဒုၭၥုၭ ဂီၩ့ယူၭ, လၧအဆၧဒဲၩဘၭဖျါယူၭ, လၧအဘၪယူၭ ဆၧနံၫစၩ လၧအဆၧဒဲၩဘၭ အကၠီၩ့ လၧယဟိဝၩ အစူၪဖၧၩ့ယူၭ. 3 ဆၧအလူၥီၫထၪ့ လၧမံၩ့လၬကျၩနီၪ, တဲၩ့ဝဲၩ ယဟိဝၩ အဖၧၩ့ၥၭ လၧပွ့ၪခိၪပွ့ၪနါ, မၩလီၩ့ ဒဲမၩပျၩ့ ဖၧၩ့ၥၭမုလဘီၩ့ လၧပယွၩ အဂးနီၪဆံၭ. 4 ကယဲ ခိၪလီၩ့ဆူၭလဖၪနီၪ မိဘၪ ဆၧဘွ့ၫဎွ့ၩထၪ့ဝ့ၫတၭ, ကယဲ ခိၪလီၩ့ ဒဲဆၧစီၩ့ခိၪ မိဘၪ ဆၧမၩလၩ့ဒၩဝ့ၫတၭ, ဖၧၩ့ၥၭကဲၪ့လဖၪ မိဘၪ ဆၧမၩလီၩ့ထၪ့ထဲၩ့တၭ, အလးထၪ့စီၩ့လၩ့အိၪ့လဖၪ မိဘၪဎၩ့လိၬအၥၭ; 5 ယဟိဝၩ အလၩအဖၩ့ မိအီၪဖျီၪထၪ့တၭ, ကယဲ ဆၧယၪ ထီးအလူၬနီၪ မိဒၪဘၪဝ့ၫ လစီၪ့ဎးလီၫ. အဂဲးဘဲၫယီၩ ယဟိဝၩအနိၭ ချဲၩ့ဆၧလီၫ. 6 ဆၧအလူနီၪ စံၭ, ကိၭၡၭထၪ့ဆံၭ. တၭ အဝ့ၫဒၪစံၭ, ယမိဘၪ ကိၭၡၭထၪ့ ဆၧနီၪလမံၩ့လဲၪ. ကယဲ ဆၧဖံၭဆၧယၪနီၪ မွဲနၪ့ၥံၪမံၩ့ၥံၪ ထီးအလူၬတၭ; ကယဲ ၦၡၩလဖၪ အလၩအဖၩ့နီၪ မွဲဘဲၫမံၩ့လၬကျၩ အဖူၩၥံၪဖီၫၥံၪ အၥိၭနီၪ ထီးအလူၬလီၫ. 7 နၪ့ၥံၪမံၩ့ၥံၪနီၪ ဎဲၫ့ထၪ့ခွံၬ, ဖူၩၥံၪဖီၫၥံၪနီၪ လၩ့ယံၭလၩ့ဘဲၩဝ့ၫလီၫ. အဂဲးဘဲၫယီၩ ယဟိဝၩအၥၪ အူၪထၪ့ဘၪဝ့ၫလီၫ. မွဲမၬ, ၦခမျၧး မွဲနၪ့ၥံၪမံၩ့ၥံၪလီၫ. 8 နၪ့ၥံၪမံၩ့ၥံၪနီၪ ဎဲၫ့ထၪ့ခွံၬ, ဖူၩၥံၪဖီၫၥံၪနီၪ လၩ့ယံၭလၩ့ဘဲၩဝ့ၫလီၫ. အ့ၪမွဲ ပယွၩအလူအထၫနီၪ မိအီၪဝ့ၫ လၩ့ဆိၩလၩ့ကၠၪလီၫ. 9 ၦလၧအဂဲၫဆိၬ ဆၧၥၭထိၬအပရၧၫ့ လၧဇံအိၫ့နီၪ လဂၩဧ့, နဝ့ၫဒၪယီၩ လ့ၩထၪ့ လၧခိၪလီၩ့ထီၫ အဒၩ့ခိၪ, ထုၭထၪ့ နလူ လၧဆၧအဂဲးအဘၭ; ၦလၧအဂဲၫဆိၬ ဆၧၥၭထိၬအပရၧၫ့ လၧယရုစလံၫ့နီၪ လဂၩဧ့, ထုၭထၪ့ဆံၭ, ၥၭမဲၪဆၧ လဂ့ၩ, စံၭယုဒၫ အဒိၩ့ၥံၪ, ယိခွါ, နၥံၪ အယွၩနီၪဆံၭ! 10 ယိခွါ, ကဆါ ယဟိဝၩ မိဂဲၫ လၧအစီၩ့အမၩ့တၭ, အစူၪဒူၪ မိပၧၩ့ဆၧ လၧအဂးဒၪဝ့ၫလီၫ. ယိခွါ, အဆၧဖ့ၪလၫ့ အီၪလၧအစူၪဖၧၩ့တၭ, အလံၩ့အလဲၫနီၪ အီၪဝ့ၫ လၧအမ့ၬယၫလီၫ. 11 အဝ့ၫဒၪ မိယိထဲၩ့ခွါထဲၩ့ အၥိၪလဒီၪ့ ဘဲၫၦယူၬၥိၪလဂၩ အၥိၭနီၪတၭ, မိအၪ့ထုၫ့ကီၪ့ ၥိၪဖိၪလဖၪ လၧအစူၪတၭ, မိဆိၬဝ့ၫ လၧအၥၭနၫၡါ အဖၧၩ့တၭ, ၥိၪမိၡါၥံၪ လၧအဒုၭအၪ့နူနီၪ, မိမီၩ့ဝ့ၫ ဆါဆါလီၫ. 12 ၦလၧအတိၪ့ထံၫ လၧအစူၪယၫၥၭ အဖၧၩ့တၭ, ထိၪ မူၭခိၪ လၧအစူၪထၫ လထၫတၭ, အီၪက့ၪကီၪ့ ဂၪ့ခိၪမုၬ လၧဆၧတိၪ့ အဖၧၩ့တၭ, ခံၫ့ ခိၪလီၩ့ ထိၩ့ချိၬ လၧခံၫ့ဖၧၩ့, ဒဲဆၧစီၩ့ခိၪလဖၪနီၪ လၧခံၫ့ဖိၪခွ့ၭဖိၪဖၧၩ့နီၪ, မွဲပလၫ လဂၩလဲၪ. 13 မွဲပလၫ အၪ့စိၭအၪ့စၪ့ ယဟိဝၩအၥၭ လဂၩလဲၪ. မွဲပလၫ ကဲၪ ၦကိၪ့လိၬအၥၭ လၧအဝ့ၫဒၪအၥိၭနီၪ မိၥီၪ့လိၪဝ့ၫ လဂၩလဲၪ. 14 မွဲအကိၪ့လိၬအၥၭ ဒဲၥီၪ့လိၪဝ့ၫ, ဒဲနဲၪလိၪဝ့ၫ လၧဆၧစ့ၩရၫ့ အဖၧၩ့ၥၭ, ဒဲဒုၭၥ့ၪယၫဝ့ၫ လၧဆၧၥ့ၪယၫနီၪ, မွဲပလၫ လဂၩလဲၪ. တၭမွဲ ပလၫ နဲၪလိၪၥီၪ့လိၪဝ့ၫ လၧဆၧၥုၪ့ဆၭၥၭဆၭ အဖၧၩ့ၥၭနီၪ လဂၩလဲၪ. 15 ယိခွါ, ၦဆၨၩလဖၪ, မၩအၥၭ ဘဲၫထံၫလၩ့ဆၩ့လဖျိၪ့ လၧထံၫဆဲၩ တၭ, ဆၧအီၪက့ၪဝ့ၫ ဘဲၫဆၧဘံၪၥိၭ လၧခံၫ့အဖၧၩ့ အၥိၭနီၪလီၫ. ယိခွါ, ကျိၩ့လဖၪနီၪ မၩအၥၭ ဘဲၫဂၪ့ခိၪအမုၬလဖျိၪ့ အၥိၭ လၧဆၧအၪ့ထုၫ့ဝ့ၫဒၪနီၪလီၫ. 16 လ့ၭဘနၧၫ့ အမံၩ့လၬကျၩ လၧၫ့ လၧဆၧဆူၭခဲၩမ့ၪ အဂးနီၪ အ့ၬ; ဆၧဖိၪဆၧဎါ အီၪလၧမံၩ့လၬကျၩလဖၪနီၪ လၧၫ့ လၧဆၧလုမ့ၪ အဂးအ့ၬ. 17 ကယဲ ၦဆၨၩ ထီးအလူၬနီၪ မၩအၥၭ လၧအမ့ၬယၫ ဘဲၫဆၧနးမံၩ့အ့ၬ အၥိၭနီၪလီၫ. အဝ့ၫဒၪ အီၪက့ၪ အဝ့ၫၥံၪ ဘဲၫဆၧဆံၭနဲၪ့ဒံၭ ဆၧလမွဲဘၪဆၧ နးမံၩ့အၥိၭ, ဒဲပျီၩပျီၩလီၫ. 18 တၭ နၥံၪ မိဒီၩ့လၩ့ ယွၩ လၧပလၫလဂၩလဲၪ. တၭ နၥံၪ မိဒီၩ့လၩ့ဝ့ၫ လၧဆၧနီၪ အဒီၩ့အထ့ၬ လမံၩ့လဲၪ. 19 ဆၧဂၩ့ဆၧဖၪ့ၥံၪ ၦမၩဆၧၥ့ၪနီၪ ၥိၫ့ဝ့ၫတၭ, ထမၬထီၫ့နီၪ မိဖၩ့ဝ့ၫ လၧထီၫ့, ဒဲမိၥိၫ့နၥွ့ၫစ့ၩ လၧအဂးလီၫ. 20 ၦလၧအၡၪ့အယၬဝ့ၫ ထီးအမၩဘိၪ့ဆၧအဎွ့ၩဒိၪ လၥ့ၪဘၪနီၪ, အၪ့ဎၬရွံန့ ၥံၪ့ လၧအလအိၪဘၪ; အၪ့ဎၬဝ့ၫ ၦမၩဆၧၥ့ၪ လၧအကိၪ့ၥ့ၪ လဂၩ လၧအဂး, ဘဲၫၥိၭ အမိတဲၩ့ဝဲၩ ဆၧဂၩ့ လဒုၩ လၧအလဂဲၩလဝၭဘၪနီၪလီၫ. 21 နၥံၪ လၥ့ၪယၫဘၪဧၪ; နၥံၪ လနါဂၧၫ့ဘၪဧၪ; လၧဂၪ့ခိၪအခၪ့ထံၭလဖၪ အီၪထၪ့ လံၩလံၩနီၪ, နၥံၪ နၪလၥ့ၪဘၪဧၪ. 22 အဝ့ၫဒၪမွဲ ၦလၧအဆၧၫ့နၩ့ လၧဂၪ့ခိၪအမူၭထံၭ အဝၩ့ အဖၫ့ခိၪတၭ, ၦအီၪဝ့ၫလဖၪနီၪ မၩအၥၭ ဘဲၫ ထွ့ၥံၪအၥိၭနီၪ, ၦလၧအပၠၪလၩ့ မူၭခိၪ ဘဲၫကလကၫ အၥိၭတၭ, ဆုးဝ့ၫ ဘဲၫ တဲၩ လၧၦမိအီၪလၧအဖၧၩ့ အၥိၭနီၪ, 23 မွဲၦလၧအအီၪက့ၪ ၦဒိၪဖၭဒိၪလဖၪ လၧဆၧနးမံၩ့အ့ၬ; အီၪက့ၪ ၦဂၪ့ခိၪ အၡၩစ့ၩရၫ့ခွးနီၪ လၧဆၧပျီၩပျီၩလီၫ. 24 မွဲမၬ, အဝ့ၫၥံၪ ၥုၪ့လၩ့အၥၭ ဖီဂီၩ့; မွဲမၬ; ဎွံၪလၩ့အၥၭ ဖီဂီၩ့; မွဲမၬ, အဝ့ၫၥံၪ အထုၪ့အဝံ ဆဲၩလၩ့ဘၪအၥၭ ဖီဂီၩ့; လၧဂၪ့ခိၪလၬတၭ, န့ၫ ယွၩ အူၪဘၪဝ့ၫနီၪ, အဆၧလၩ့ယံၭ ဎဲၫ့ထၬဝ့ၫတၭ, လံၩ၁ဝံၭ မိဆိၬခွံၬဝ့ၫ ဘဲၫဖ့ၫအၥိၭနီၪလီၫ. 25 နၥံၪ မိဒီၩ့လၩ့ယၧၩ လၧပလၫလဂၩလဲၪ; တၭ ယမိ လၩ့ဂၬ လၧပလၫလဂၩလဲၪ; ၦဆံၫ့ဎံၪလဂၩ စံၭဝ့ၫဒၪ. 26 စၪ့ထၪ့ နၥံၪအမ့ၬၥၪ လၧဆၧထၪ့ထီၫတၭ, မွဲပလၫ တဲၩ့ ဆၧလဖၪယီၩ, ယိခွါဘီၪ; ၦလၧအၥိၫ့ထၪ့ အၥုၭမုခမျၧး, ဘဲၫအဆၧဝံထၪ့နၬထၪ့ အၥိၭနီၪ, မွဲပလၫလဂၩလဲၪ. မွဲအကိၭဝ့ၫ အမံၩ့ ထီးအလူၬလီၫ. မွဲလၧအဂဲးဆီၪ့ အဘၭဆီၪ့, ဒဲအစီၩ့အမၩ့ထီၫတၭ, လၩ့မါဝ့ၫ နးမံၩ့အ့ၬ. 27 နဝ့ၫဒၪယီၩ နမိစံၭ ဘဲၫၥ့ၪလဲၪ, ယၫကူၭဧ့; ဒဲနချဲၩ့ ဆၧနီၪလဲၪ, အံၫစရ့လၭဧ့; ယဖၧၩ့ၥၭ အီၪဘံၭခွံၬ လၧယဟိဝၩတၭ, ယယွၩ လ့ၩဖီၩ့ခွံၬ ယခွးနီၪ, မွဲအဘၪနီၪလဲၪ. 28 နၥ့ၪယၫဒံၭအ့ၬဧၪ; နနါဂၧၫ့ဘၪဒံၭအ့ၬဧၪ. ယဟိဝၩမွဲ ယွၩအဆိၩအကၠၪ; ဆၧတဲၩ့လၩ့ ဂၪ့ခိၪအထုၬလဖၪနီၪ လလၩ့ဘဲၩဘၪတၭ, ဆၧပွံၭအၥၭဆ့အ့ၬ. အၥုၪ့ဖၭအၥၭဖၭနီၪ ၦအၪ့ဎၬၥ့ၪယၫဘၪဝ့ၫအ့ၬ. 29 ၦလၧအလၩ့ပွံၭနီၪ ယွၩဖ့ၪလၫ့ဝ့ၫ လၧအဂဲးအဘၭ တၭ; ၦလၧအဂဲးအဘၭ လအီၪဘၪနီၪ အဝ့ၫ ဒုၭဆီၪ့ထၪ့ အဂဲးအဘၭလီၫ. 30 ၦဖိၪၥၪခွၫနီၪ ဒၪလ့ၬ အၥၭ မိလၩ့ဘဲၩ ဒဲဆၧမိပွံၭအၥၭ, ၦၥၭဘၪ့ လၧဆၧရွံန့ဝ့ၫလဖၪ အဂဲးအဘၭ မိလၩ့ဆါဝ့ၫလီၫ. 31 အ့ၪမွဲ ၦလၧအဒိၭနဲၩ့အၥၭ လၧယဟိဝၩနီၪ အဂဲးအဘၭ မိဆီၪ့ထၪ့လီၫ. မိယၩ့ထၪ့ အဒံၭ ဘဲၫလံၬကျီၫ့ကျီၫ့ၥံၪ အၥိၭ, စဲၪ့ဝ့ၫ လါနၫ့တၭ, လၩ့ဘဲၩဝ့ၫအ့ၬ. လ့ၩဆၧ လါနၫ့တၭ, လၩ့ပွံၭ လၩ့ထၩ့ဘၪအ့ၬ. 

အဲၫစ့ယၫ Isaiah 41 

1 ထံၫယဲၩ့ခးယဲၩ့ၥံၪဧ့, အီၪလၩ့မါပံၭ လၧယမ့ၬယၫ ဆံၭ. တၭ ၦဆၨၩလဖၪနီၪ မွဲအဂဲးအဘၭ ဆီၪ့ထၪ့ဆံၭ; မွဲအၥုၭဘူၭအၥၭဆံၭ; မွဲအချဲၩ့ဆၧဆံၭ; မွဲပၥုၭဘူၭၡီၩ့ပၥၭ လၧဆၧစ့ၩရၫ့ခွးနီၪဆံၭ. 2 မွဲပလၫ ထိၪဂဲၩ ဆၧတီၩ လၧမုထၪ့လခီၫ လဂၩလဲၪ. ဆၧတီၩ ကိၭဝ့ၫ လၧအခၪ့ထံၭ; မိဖ့ၪလၫ့ခွံၬ ၦဆၨၩလဖၪ လၧအမ့ၬယၫတၭ, ဒုၭယဲးလၩ့ဝ့ၫ စဎွၩလဖၪတၭ, မွဲအဖ့ၪလၫ့ခွံၬ အဝ့ၫၥံၪ လၧနၭ ဒဲဖၩ့ ဘဲၫဂၪ့ခိၪမုၬ အၥိၭ, ဒဲလၧချံၪၥံၪဖျါၥံၪ ဘဲၫ လီထိၭနၫ လၩ့ဘျ့ၭ လၧလံၩ အူၪဘၪ အၥိၭနီၪလီၫ. 3 လၧဖၧၩ့ၥၭအခၪ့ လဖိၬဘၪ နးဆိၭအဖၧၩ့နီၪ; လီၩ့ဆီးဝ့ၫတၭ, လ့ၩဆၧ မုၬမုၬလီၫ. 4 မွဲပလၫ ကိၭန့ ၦၡၩအဆိၩလဖၪ လၧအခၪ့ထံၭ မၩ ဆၧနီၪ လဂၩလဲၪ. ယဝ့ၫဒၪ, ယဟိဝၩ, ဆၧအခၪ့ထံၭ ဒဲအထုၬနီၪ မွဲယၧၩလီၫ. 5 ထံၫယဲၩ့ခးယဲၩ့ ဒၪဘၪဝ့ၫတၭ, ၥၭမဲၪဆၧ, ဂၪ့ခိၪအထုၬလဖၪ ဝၭထိၬဝၭတ့ၭတၭ, ၥုၭဘူၭအၥၭ, ဂဲၫဝ့ၫ တၭ, အီၪကိၩ့အီၪကီၪ့ဝ့ၫလီၫ. 6 အဝ့ၫၥံၪ မၩဘိၭမၩဆၧၩ့လိၬအၥၭ လဂၩဒဲလဂၩ ဆုၬဆုၬတၭ, စံၭအထၧၫ့ဖုဝဲ, အီၪက့ၪဒူၩနၥၭဆံၭ. 7 တၭ လဲၬ၁မါနီၪ ဒုၭဆီၪ့ထၪ့ ထမၬထီၫ့, ၦမၩဖျ့ၪဆၧ လၧစၭခုၪနီၪ ၦလၧအထးဆၧ လၧထၭလၬ အဖၫ့ခိၪ တၭ, စံၭဝ့ၫ, ဆၧဘုၭထၬမွဲ အဂ့ၩလီၫ. ဘဲၫၥိၭ ဆၧဂၩ့နီၪ ထီးဝၭထီးဂဲၩ လဂ့ၩတၭ, ဒိၪထၬဝ့ၫ လၧထၭစဲၩလဖၪလီၫ. 8 တၭ နဝ့ၫဒၪ, ယခ့ၫယၡၩ အံၫစရ့လၭဧ့, စယၫကူၭ လၧယရွံန့ဝ့ၫ, ယထံၩယၥိၭ စအၫဘြဟၫ့ အချံၫအၥၪ, 9 နဝ့ၫဒၪ လၧယမၩန့နၧၩ လၧဂၪ့ခိၪအထုၬတၭ, ကိၭန့နၧၩ လၧဂၪ့ခိၪ အၡၩၥံၪအခိၪလဖၪတၭ, စံၭနၧၩ, နဝ့ၫဒၪ နမွဲ ယခ့ၫယၡၩလီၫ. ယရွံန့ယူၭ နၧၩယူၭတၭ, ယခွံၬၡိၭနၧၩဆ့အ့ၬ. 10 ထီးၥၭမဲၪဆၧ လဂ့ၩ, အဂဲးဘဲၫယီၩ ယအီၪလၧနၥိၭ; ထီးအၪ့ယိၪဆၧ လဂ့ၩ, အဂဲးဘဲၫယီၩ ယမွဲနယွၩလီၫ. ယမိဒုၭဆီၪ့ထၪ့ နဂဲးနဘၭ; မွဲမၬ, ယမိမၩဆၧၩ့နၧၩ လၧယဆၧတီၩဆၧလီၩ့ အစူၪထွ့ၪလီၫ. 11 ယိခွါ, ကယဲ ၦလၧအၥၭထၪ့ဘၪနၧၩနီၪ အမ့ၬမိမဲတၭ, မိအီၪက့ၪမဲ အမ့ၬလီၫ. ၦလၧအဂဲးလိၬတ့ၭလိၬဆၧ လၧနၧၩလဖၪနီၪ မိကဲၪထၪ့ ဆၧနးမံၩ့အ့ၬတၭ, မိထီၩ့ဝ့ၫ လၧဆၧဂၭဂီၩ့ဂၭစၪလီၫ. 12 နမိအၪ့ဎၬတၭ, နဒၪန့ဘၪ ၦလၧအဂဲးလိၬတ့ၭလိၬ လၧနၧၩအ့ၬ. ၦလၧအဒုၭဆၧ ထၫ့ဒုၪဒၩ နၧၩလဖၪ မိကဲၪထၪ့ ဘဲၫဆၧနးမံၩ့အ့ၬ အၥိၭ, ဒဲဘဲၫ ဆၧလမွဲဘၪဆၧ အၥိၭလီၫ. 13 အဂဲးဘဲၫယီၩ ယဝ့ၫဒၪ ယဟိဝၩ နယွၩယီၩ ယမိဖီၪ့ထၬ နစူၪထွ့ၪတၭ, စံၭနၧၩ, ၥၭမဲၪဆၧ လဂ့ၩ, ယမိမၩဆၧၩ့နၧၩလီၫ. 14 အၪ့ယိၪဆၧ လဂ့ၩ, လိၪ့ၥံၪ, စယၫကူၭ ဒဲအံၫစရ့လၭ အၡၩၥံၪဧ့, ယမိမၩဆၧၩ့နၧၩ ယဟိဝၩ ၦလၧအဎွ့ၩန့ထဲၩ့နၧၩ အံၫစရ့လၭ အဆၧဆံၫ့ဎံၪ လဂၩ စံၭဝ့ၫဒၪလီၫ. 15 ယအီၪက့ၪယူၭ နၧၩ လၧနိၪထးဘုၪအၥၫ့ လၧအနၭအဲၪ့ဝ့ၫ, အီၪလၧအမဲၪအၥွၫလီၫ. နမိထး ခိၪလီၩ့လဖၪ, ဒဲထးလၩ့ဘျ့ၭဝ့ၫတၭ, နမိအီၪက့ၪ ဆၧစီၩ့ခိၪလဖၪ ဘဲၫဖ့ၫအၥိၭနီၪလီၫ. 16 နမိၡိၫခွံၬ အဝ့ၫၥံၪတၭ, လံၩ မိအူၪခွံၬဝ့ၫဆ့, ဒဲလံၩ၁ဝံၭ မိမၩ လၩ့ပြံၩလၩ့ပြၩဝ့ၫလီၫ. တၭ နမိၥၭထိၬ လၧယဟိဝၩ အဖၧၩ့တၭ, လၧအံၫစရ့လၭ အၡၩဆံၫ့ဎံၪ လဂၩအဖၧၩ့နီၪ နမိအီၪက့ၪ ဖိၫလိၫနၥၭလီၫ. 17 ၦၡၩ လၧအဘၪၡၪ့ဘၪနၭ, ဒဲၦၡၪ့ဖိၪယၬဖိၪနီၪ, အၪ့ဎၬ ထံၫ တၭ, လဒၪဘၪနီၪ; ဆၧၥၭဝံအၥၭ လၧထံၫတၭ, အဖျ့ၩ ဎဲၫ့ဝ့ၫတၭ, ယၧၩ ယဟိဝၩယီၩ ယမိခိၭနၪအလူ, ယဝ့ၫဒၪ, အံၫစရ့လၭအယွၩ ယလ့ၩဒၪ အဝ့ၫၥံၪအ့ၬ. 18 တၭ ယမိဝဲထၪ့ ထံၫချိၬ လၧခိၪလီၩ့ပျၩ့ အလီၩ့, ဒဲထံၫထၪ့ဖျိၭ လၧခိၪလီၩ့ဆူၭ အၥၭခံဖၧၩ့တၭ, ယမိအီၪက့ၪ ၡါမုနၧၫ့ဖၫ ဘဲၫကမၫ အၥိၭ, ဒဲဂၪ့ခိၪဎဲၫ့နီၪ လၧထံၫထၪ့ဖျိၭလဖၪလီၫ. 19 ယမိၥုၪ့ ၥံၪ့ၡိၫအ့ရ့ၭ ဒဲၥံၪ့ၡံၭတၫ ဒဲ၁မ့ၫဟဒၭ, ဒဲၥံၪ့အလဲအိၫ့ အမံၩ့လဖၪ လၧၡါမုနၧၫ့ဖၫလီၫ. တၭ လၧမံၩ့လၬၥီၪ့ကျၩနီၪ ယမိအီၪက့ၪ ၥံၪ့ၡိၫ, ၥံၪ့ထိၭအၪ့, ဒဲၥံၪ့ၡိၫတအၫၡူၫ လစီၪ့ဎး, 20 ဘဲၫၥိၭ အဝ့ၫၥံၪ မိဒၪဆၧ, ဒဲၥ့ၪယၫဝ့ၫ, ဒဲဆီၫ့မီၪ့ လၧအၥၭ, ဒဲနၪၥ့ၪ လစီၪ့ဎး လၧယဟိဝၩ အစူၪမၩဆၧနီၪ, ဒဲအံၫစရ့လၭ အဆၧဆံၫ့ဎံၪ လဂၩ ဒုၭကဲၪထၪ့ဝ့ၫလီၫ. 21 နဲၪဖျီၪထၪ့ နၥံၪအမူၭဆံၭ, ယဟိဝၩ စံၭဝ့ၫဒၪ, ထုၭထၪ့ဒုၭနဲၪ နၥံၪအၡၩ ထိးအၥၭ လၧအဂုးခၧၫ့ဆံၭ. စယၫကူၭအစဎွၩ စံၭဝ့ၫဒၪ. 22 မွဲအၥုၭဘူၭအၥၭတၭ, ဒုၭနဲၪဆၧ လၧအမိအီၪထၪ့နီၪဆံၭ. ဆၧလၧအခၪ့ထံၭလဖၪနီၪ နီၫလဲၪနီၫလဲၪနီၪ, မွဲအဒုၭနဲၪဆံၭ. တၭ ပမိထီးန့ဝ့ၫ လၧပၥၭ ဒဲၥ့ၪယၫ အထုၬလီၫ. အ့ၪလမွဲဘၪ ဘဲၫနီၪတၭ, မွဲအဒုၭနါဂၧၫ့ပၧၩ လၧဆၧလၧအမိဂဲၫထၪ့လဖၪနီၪဆံၭ. 23 မွဲအဒုၭနဲၪဆၧ လၧအမိဂဲၫထၪ့ လၧခဲၫ့ လၧယၫဆံၭ. တၭ ပမိၥ့ၪယၫ လၧနၥံၪမွဲ ယွၩလဖၪနီၪလီၫ. မွဲမၬ, ဆၧဂ့ၩမွဲဂ့ၩ, ဆၧအၧၩ့မွဲဂ့ၩ, မၩဆံၭ. တၭ ပမိယိဝၬဖီၩ့ဆၧတၭ, ဒၪဘၪ လစီၪ့ဎးနီၪလီၫ. 24 ယိခွါ, နၥံၪမွဲ ဆၧဆံၭနဲၪ့ ဆၧနးမံၩ့အ့ၬတၭ, နၥံၪ မၩဆၧနီၪ လမွဲဘၪ ဆၧကၭအ့ၬ; ၦလၧအရွံန့ နၥံၪနီၪမွဲ ဆၧဘၪၥၭလိၪ လီၫ. 25 ယဒုၭအီၪထၪ့ယူၭ ၦလဂၩ လၧမုဖၩလခီၫတၭ, ဂဲၫယူၭဝ့ၫယူၭ. မိဂဲၫ လၧမုထၪ့လခီၫနီၪ မိကိၭၡၭထၪ့ ယမံၩ့လီၫ. တၭ ဘဲၫၦကၧၩ့ဖၧၩ့နီၪ ယဲး ဂၪ့ခိၪဖံၬ အၥိၭနီၪ, အဝ့ၫဒၪ မိအီၪက့ၪ ၦဒိၪဖၭဒိၪလဖၪ ဘဲၫ ဖၧၩ့ဂၪ့ခိၪ အၥိၭတၭ, မိယဲးဝ့ၫလီၫ. 26 ပဝ့ၫဒၪယီၩ ဘဲၫၥိၭ ပမိၥ့ၪယၫ အဂဲး, မွဲပလၫ ဒုၭနဲၪဝ့ၫ လၧအခၪ့ထံၭနီၪ လဂၩလဲၪ. ပဝ့ၫဒၪယီၩ, ဘဲၫၥိၭ ပမိလီၩဘၪ, တီၩဝ့ၫလီၩ့ဝ့ၫနီၪ, မွဲပလၫ လီၩလၩ့လၬလၩ့ လဂၩလဲၪ. မွဲမၬ, ၦဒုၭနဲၪဝ့ၫ အီၪနးဂၩအ့ၬ. မွဲမၬ, ၦလီၩလၩ့ဝ့ၫ အီၪနးဂၩအ့ၬ. မွဲမၬ, ၦလၧအနါဂၧၫ့ နၥံၪ အဆၧချဲၩ့နီၪ အီၪနးဂၩအ့ၬ. 27 ယစံၭဆိၫ လၧဇံအိၫ့, ယိခွါ, ယိဝ့ၫဆံၭ. တၭ ယမိဖ့ၪလၫ့ ၦဂဲၫဆိၬ ဆၧၥၭထိၬအပရၧၫ့ လၧယရုစလံၫ့ လီၫ. 28 ယယိဆၧ ထံၫထံၫဆၭဆၭတၭ, ၦၡၩ အီၪအ့ၬ. ဘဲၫၥိၭ ယမိအၪ့စၪ့ အဝ့ၫၥံၪ ဒဲအဝ့ၫၥံၪ ချဲၩ့ဆၧၫ့ဆၧ လမံၩ့မံၩ့တၭ, ၦလၧအမိကိၪ့လိၬဆၧ လၧအဝ့ၫၥံၪအကျၩ အီၪနးဂၩအ့ၬ. 29 ယိခွါ, မွဲဆၧပျီၩပျီၩ ထီးအလူၬ လီၫ. အဆၧမၩနီၪမွဲ ဆၧလမွဲဘၪဆၧတၭ, အဆၧဂၩ့ၥိၫ့အၥၭနီၪ, မွဲလံၩ ဒဲဆၧအီၪပျီၩနီၪလီၫ. 

အဲၫစ့ယၫ Isaiah 42 

1 ယိ ယခ့ၫယၡၩ လၧယဖီၪ့ထၬ လဂၩနီၪဆံၭ; ၦလၧယရွံန့ဝ့ၫ လၧအဘၪယၥၭ လဂၩနီၪ, ယအီၪက့ၪယူၭ ယၥၭ လၧအလီၩ့လီၫ. အဝ့ၫဒၪ မိလီၩလၩ့လၬလၩ့ ဆၧစ့ၩရၫ့ လၧၦဆၨၩလဖၪလီၫ. 2 မွဲအကိၭၡၭထၪ့ အ့ၬ, ထုၭထၪ့ အလူအ့ၬ, တၭ ဒုၭနါဂၧၫ့ဘၪ အလူ လၧဖၧၩ့ၥၭနီၪ ဆ့အ့ၬ. 3 ဖီးလဘီၩ့ လၧအဆ့ၩဖိနီၪ မွဲအလမၩထ့ၬခွံၬဘၪတၭ, မ့ၪဒိၩ့အဆၪ လၧအဖၩ့ ဖံၬဖံၬလ့ၫလ့ၫနီၪ, မွဲအမၩလၩ့ဖံၬဝ့ၫဆ့အ့ၬ. မွဲအမိဒုၭဂဲၫထၪ့ ဆၧစ့ၩရၫ့ လၧဆၧမွဲဆၧတီၩလီၫ. 4 လဖၩ့ဘၪ ဖံၬဖံၬလ့ၫလ့ၫတၭ, လဆ့ၩဖိဘၪ ထီးအအီၪက့ၪ ဆၧစ့ၩရၫ့ လၧဂၪ့ခိၪချိၫ့လီၫ. တၭ ထံၫယဲၩ့ခးယဲၩ့လဖၪနီၪ မိယိလါ အဆၧၥီၪ့ဆၧၥၫ့ အဖၧၩ့ၥၭလီၫ. 5 ယဟိဝၩ ယွၩ လၧအတဲၩ့လၩ့ မူၭခိၪတၭ, ပၠၪထၪ့ဝ့ၫ, လၧအဒၩလၩ့ ဂၪ့ခိၪ, ဒဲဆၧလၧအမဲၪထၪ့ လၧအဖၧၩ့; ၦလၧအဖ့ၪလၫ့ၥၪၡိၫ လၧဆၧခမျၧး လၧအအီၪဝ့ၫ လၧအလီၩ့, ဒဲၥၭၡီၩ့ လၧၦလၧအလ့ၩဝ့ၫ လၧအလီၩ့, လဂၩနီၪ, စံၭဝ့ၫ ဘဲၫယီၩ; 6 ယၧၩ ယဟိဝၩယီၩ, ယကိၭန့နၧၩ လၧဆၧမွဲဆၧတီၩ အဂး, ယမိဖီၪ့ထၬ နစူၪတၭ, ယမိယိလၩ့ ခွါလၩ့နၧၩ, ဒဲဖ့ၪလၫ့နၧၩ လၧဆၧအုၩ့လၩ့ၡီၩ့လၩ့ လၧၦခမျၧးအဂး, လၧဆၧဖၩ့ လၧၦဆၨၩၥံၪ အဂး; 7 ဘဲၫၥိၭ နမိဝဲထၪ့ ၦမ့ၬဘျီၪ အမ့ၬၥၪ, ဘဲၫၥိၭ နမိမၩဂၭဖျ့ၭ ၦလၧအဘၪ ဆၧခၠူၭထၬလဖၪ, ဘဲၫၥိၭ နမိထုၭထၪ့ အၪ့မၩန့ ၦခံၭဖိၪ လၧအအီၪလၧဆၧခံၭ အထီၫ့ဖၧၩ့လီၫ. 8 ယဝ့ၫဒၪယီၩ ယမွဲယဟိဝၩ, အနီၪမွဲ ယမံၩ့လီၫ. တၭ ယလၩယဖၩ့ ယဖ့ၪလၫ့ လၧၦဂူၫဂၩအ့ၬ. ယဆၧစံၭထၪ့အၪ့အူၭ ယဖ့ၪလၫ့ လၧဆၧဂၩ့ဆၧဖၪ့ဆ့အ့ၬ. 9 ယိခွါ, ဆၧအခၪ့ထံၭလဖၪနီၪ မၩယူၭအၥၭယူၭတၭ, ဆၧအၥၫ့လဖၪနီၪ ယဒုၭနဲၪလီၫ. ဘိၩ့ အဝ့ၫၥံၪလချုၭ အီၪထၪ့ဒံၭဘၪတၭ, ယဒုၭနါဂၧၫ့ နၥံၪ လၧအဂဲးအကၠီၪ့ လီၫ. 10 ၦလၧအလ့ၩလၩ့ လၧမၫဆမံၭဖၧၩ့, ဒဲဆၧလၧအမၩဎွ့ၩဝ့ၫ; ကျိၩ့လဖၪ, ဒဲၦလၧအအီၪလၧအဖၧၩ့ၥံၪဧ့, ၥံၫကျံၩထၪ့ ယဟိဝၩ လၧဆၧၥံၫကျံၩအၥၫ့ဆံၭ; ဒဲအဆၧစံၭထၪ့အၪ့အူၭ လၧဂၪ့ခိၪအထုၬလဖၪနီၪဆံၭ. 11 မံၩ့လၬကျၩ ဒဲအဒိၩ့လဖၪ မိထုၭထၪ့ အလူ, အတဝၫ့လဖၪ လၧကံဒၧၫ အီၪဝ့ၫ လၧအဖၧၩ့နီၪ ၦအီၪဝ့ၫ လၧလိးအိၩဖၧၩ့လဖၪ မိကိၭ လၧအလူဖၭဒိၪ, မိကိၭၡၭထၪ့ လၧခိၪလီၩ့ခိၪလီၫ. 12 မွဲအဝ့ၫၥံၪ အီၪက့ၪ လၩဖၩ့ ယဟိဝၩ, ဒဲဒုၭနဲၪ အဆၧစံၭထၪ့အၪ့အူၭ လၧထံၫယဲၩ့ခးယဲၩ့ဆံၭ. 13 ယဟိဝၩ မိလ့ၩထၪ့ ဘဲၫၦအဆီၪ့ အၥိၭနီၪ, မိထိၪဂဲၩအၥၭဆီၪ့ ဘဲၫၦၥုၭဖိၪ အၥိၭနီၪ, မိကိၭထၪ့ လၧအလူဖၭဒိၪ, မိကိၭၡၭထၪ့, မိမၩနၧၩ့မၩစၪ အဒုၪအဒၩလီၫ. 14 ယ အီၪလၩ့မါပံၭယူၭ ယံၬယံၬယူၭ; ယအီၪဒၪဆၧ တၭ, ယထုၭယၥၭလီၫ. အ့ၪမွဲ ဘိၩ့နဲၪ့ယီၩ, ယမိကိၭၡၭ ဘဲၫၦမုၪ လၧအဂူၭဆၫ အၥိၭ, ယမိမၩဂၭဂီၩ့ဆၧ, ယမိယုလၩ့ခွံၬဆၧ လစီၪ့ဎးလီၫ. 15 ယမိမၩယူ ခိၪလီၩ့လဖၪ, ဒဲဆၧထၪ့စီၩ့လဖၪ, ဒဲဒုၭဎဲၫ့ထၪ့ခွံၬ အနၪ့ၥံၪမံၩ့ၥံၪ ထီးအလူၬတၭ, ယမိအီၪက့ၪ အထံၫမိၡါ လၧခီၫ့ တၭ, ယမိဒုၭလၩ့ၥံၭခွံၬ ကမၫၥံၪလီၫ. 16 ယမိဒုၭလ့ၩ ၦမ့ၬဘျီၪ လၧဖၧၩ့ၥၭမု လၧအလၥ့ၪယၫဘၪဝ့ၫတၭ, ယမိဒုၭဖိၬဝ့ၫ လၧဖၧၩ့ၥၭဖိၪ လၧအလၥ့ၪယၫဘၪဝ့ၫတၭ, ဆၧခံၭလမံၩ့ ယမိဒုၭကဲၪထၪ့ ဆၧဖၩ့ လၧအမ့ၬယၫ, ဒဲဆၧအကဲၪ့လဖၪ ယမိဒုၭလီၩ့ထၪ့ဝ့ၫနီၪလီၫ. ဆၧလဖၪနီၪ ယမိမၩ လၧအဝ့ၫၥံၪ အဂးတၭ, ယစဲၪ့ဒၪဝ့ၫ အ့ၬ. 17 ၦလၧအဒိၭနဲၩ့အၥၭ လၧဆၧဂၩ့စိၭဖျၩအၥၭ, လၧအစံၭ ဆၧဂၩ့ၥိၫ့န့ဝ့ၫ, နၥံၪမွဲ ပယွၩလဖၪ, ဧီၪ; တၭ အဝ့ၫၥံၪ မိဂၧၩ့ထဲၩ့အၥၭ လၧအလးခဲၫ့, မိအီၪက့ၪမဲ အမ့ၬဖၭဒိၪဆ့လီၫ. 18 ၦလၧအနါအၧၩ့ၥံၪဧ့, ခိၭနၪဆံၭ; ၦလၧအမ့ၬဘျီၪၥံၪဧ့, ယိထံၫယိဆၭ ဘဲၫၥိၭ နၥံၪ မိဒၪဘၪဆၧ ဆံၭ. 19 အ့ၪလမွဲဘၪ ယခ့ၫယၡၩတၭ, မွဲပလၫ အမ့ၬဘျီၪ လဂၩလဲၪ. တၭမွဲ ပလၫ အနါအၧၩ့ ဘဲၫယၥီၫ့ လၧယအၪ့မၧၫ့လၩ့အခဲၫ့ အၥိၭနီၪ လဂၩလဲၪ. မွဲပလၫ မ့ၬဘျီၪ ဘဲၫၦအလၧၫ့အဎွ့ၩ အၥိၭနီၪ လဂၩလဲၪ. တၭမွဲ ပလၫ မ့ၬဘျီၪ ဘဲၫယဟိဝၩ အခ့ၫအၡၩ အၥိၭနီၪ လဂၩလဲၪ. 20 န ဒၪဘၪဆၧ အၪမံၩ့ လါနၫ့တၭ နထီးန့အ့ၬ. နါအိၭထၪ့ အၥၭ လါနၫ့တၭ, နါဂၧၫ့ဘၪဆၧအ့ၬ. 21 ဘၪ ယဟိဝၩအၥၭ လၧဆၧတီၩဆၧလီၩ့ အကၠီၩ့, မိအီၪက့ၪဒိၪ ဆၧၥီၪ့ဆၧၥၫ့တၭ, အီၪက့ၪဝ့ၫ လၧအလၩအဖၩ့လီၫ. 22 မွဲလါနၫ့တၭ ၦလဆၨၩယီၩ, မွဲၦလၧဆၧအၪ့ဂူၬဆီၪ့ ဒဲမၩဂၭဂီၩ့ဆီၪ့ အဆၧတၭ, ဘၪဖျံၩခွၩ့ လၧဆၧအိၩဖၧၩ့ ထီးအလူၬတၭ, ဘၪ ဆၧဒုၭအီၪခိၭၥူၪ လၧထီၫ့လဖၪ အဖၧၩ့လီၫ. ကဲၪထၪ့ဆၧ လၧၦအၪ့ဂူၬဆီၪ့တၭ, ဆၧမၩဖီၩ့မၩဖျ့ၭ လအီၪဘၪတၭ, ဆၧလၧၦမၩန့ဆီၪ့ဝ့ၫနီၪ, ၦလၧအစံၭ, ဖ့ၪထဲၩ့ဆၧဆံၭနီၪ အီၪ နးဂၩအ့ၬ. 23 မွဲပလၫ လၧနၥံၪအကျၩ မိခိၭနၪ ဆၧနီၪ လဂၩလဲၪ. မွဲပလၫ မိဒိၭအနါ ဒဲခိၭနၪဆၧကဲၪခိၬ အဆၧၫ့အထီနီၪ လဂၩလဲၪ. 24 မွဲပလၫ ဖ့ၪလၫ့ စယၫကူၭ လၧဆၧမၩန့ဆီၪ့, ဒဲအံၫစရ့လၭ လၧၦအၪ့ဂူၬဆီၪ့ အစူၪဖၧၩ့နီၪ လဂၩလဲၪ. ယဟိဝၩ လၧပမၩမၪဘၪဝ့ၫ မွဲအ့ၬဧၪ; အဝ့ၫဒၪ အဖၧၩ့ၥၭနီၪ အဝ့ၫၥံၪ လမိဖိၬဘၪဝ့ၫတၭ, ခိၭနၪဝ့ၫ အဆၧၥီၪ့ဆၧၥၫ့ဆ့အ့ၬ. 25 မၩအၥၭဘဲၫနီၪတၭ, အဝ့ၫ လူၫလၩ့အၥၭထၪ့ဆီၪ့ ဒဲဆၧဒုၭၥုၭဆီၪ့နီၪ လၧအလီၩ့လီၫ. တၭ ဆၧနီၪလမံၩ့ ဆူၭခဲၩဝ့ၫ လၧမ့ၪ အီၪဝၬဖီၩ့ဝ့ၫ လါနၫ့တၭ, အဝ့ၫၥံၪ ၥ့ၪယၫအ့ၬ. တၭ မ့ၪအၪ့ဝ့ၫ လါနၫ့တၭ, လဆီၫ့မီၪ့လၩ့ဘၪအၥၭနီၪလီၫ. 

အဲၫစ့ယၫ Isaiah 43 

1 အ့ၪမွဲ ဘိၩ့နဲၪ့ယီၩ, ယဟိဝၩ လၧအတဲၩ့လၩ့နၧၩ စယၫကူၭဧ့, ဒဲမၩကဲၪထၪ့နၧၩ အံၫစရ့လၭဧ့, စံၭဘဲၫယီၩ, ထီးၥၭမဲၪ လဂ့ၩ; အဂဲးဘဲၫယီၩ ယဎွ့ၩန့ထဲၩ့ယူၭ နၧၩယူၭ; ယကိၭယူၭနၧၩ လၧနမံၩ့တၭ; နမွဲ ယဆၧလီၫ. 2 ထီးန အ့ၪခၫ့ဂၬ ထံၫနီၪ ယမိအီၪလၧနၥိၭ တၭ, ထီးန အ့ၪခၫ့ဂၬ ထံၫမိၡါလဖၪနီၪ, အဝ့ၫၥံၪ မိလုၬဘံၭဘၪ နၧၩအ့ၬ. ထီးန အ့ၪခၫ့ဂၬ မ့ၪတၭ, မ့ၪအၪ့ဘၪ နၧၩအ့ၬ. မ့ၪခိဎီၩခိၥွၪ ဘၪနၧၩဆ့အ့ၬ. 3 အဂဲးဘဲၫယီၩ ယဝ့ၫဒၪ ယဟိဝၩ နယွၩ, အံၫစရ့လၭ အဆၧဆံၫ့ဎံၪ လဂၩ, ဆၧဎွ့ၩန့ထဲၩ့နၧၩယီၩ, ယဖ့ၪလၫ့ ခးအံဇံၭ ခးကုၡၫ, ဒဲခးစံဘၫ လၧနဆၧဎွ့ၩလီၫ. 4 လၧနမွဲ ဆၧလူဒိၪဎွ့ၩဒိၪ လၧယမ့ၬယၫ အကၠီၩ့ နဘၪ ဆၧလၩဖၩ့တၭ, ယအဲၪယူၭနၧၩ, ဒဲယမိဖ့ၪလၫ့ ၦခ့ၫၦၡၩ လၧနဂး, ဒဲၦဆၨၩလဖၪ လၧနၥၭမၧၫ့ အဂးလီၫ. 5 ၥၭမဲၪဆၧ လဂ့ၩ; အဂဲးဘဲၫယီၩ ယအီၪလၧနၥိၭလီၫ. ယမိဒုၭဂဲၫ နချံၫနၥၪ လၧမုထၪ့လခီၫ ဒဲယမိအၪ့ထုၫ့ကီၪ့နၧၩ လၧမုနုၬလခီၫလီၫ. 6 ယမိစံၭ မုဖၩလခီၫနီၪ, ဖ့ၪလၫ့ထဲၩ့ဆံၭ; ဒဲမုခံၫ့လခီၫနီၪ ထီးပဒၩ့ လဂ့ၩ. ဒုၭဂဲၫထၪ့ ယဖိၪခွၫၥံၪ လၧအယဲၩ့, ဒဲယဖိၪမုၪၥံၪ လၧဂၪ့ခိၪအထုၬနီၪဆံၭ 7 ကယဲ ၦလၧဆၧကိၭဝ့ၫ လၧယမံၩ့; အဂဲးဘဲၫယီၩ ယတဲၩ့ဝ့ၫ လၧယလၩယဖၩ့ အဂး, မွဲမၬ, ယဒုၭအီၪထၪ့ အခံးအဂၩ့ ဒဲယမၩဝ့ၫလီၫ. 8 ၦလၧအမ့ၬၥၪ အီၪတၭ အမ့ၬဘျီၪ, ဒဲၦအနါအီၪတၭ အနါအၧၩ့လဖၪနီၪ, ဒုၭဂဲၫထၪ့ဆံၭ. 9 ၦဆၨၩ ထီးအလူၬနီၪ အီၪကိၩ့အီၪကီၪ့တၭ, ဆၧဒုၭအီၪကီၪ့ ၦခမျၧး လီၫ. မွဲပလၫ လၧအကျၩနီၪ မိဒုၭနဲၪ ဆၧယီၩ လဂၩလဲၪ. ဒုၭနါဂၧၫ့ ၦလၧဆၧအခၪ့ထံၭလဖၪနီၪဆံၭ. မွဲ အအီၪက့ၪလၩ့ အၡၩထိးအၥၭတၭ, ဒိၭဆၧအီၪက့ၪတီၩဝ့ၫဆံၭ. တၭမွဲ အခိၭနၪတၭ, စံၭ, မွဲဝ့ၫ တီၩဝ့ၫနီၪ ဆံၭ. 10 နၥံၪဝ့ၫဒၪယီၩ နၥံၪမွဲ ယၡၩထိးအၥၭ, ယဟိဝၩ စံၭဝ့ၫဒၪ, ယခ့ၫယၡၩ လၧယအၪ့ရွံန့ဝ့ၫ ဘဲၫၥိၭ နၥံၪ မိၥ့ၪယၫ, ဒဲနဲၩထဲၩ့ယွၩ, ဒဲနၪၥ့ၪ လၧယမွဲ အဝ့ၫဒၪလီၫ. လၧယလချုၭ အီၪဒံၭဘၪနီၪ ယွၩဒိၭဆၧတဲၩ့ဝ့ၫ နးဂၩအ့ၬတၭ, လၧယလးခဲၫ့နီၪ မိအီၪဆ့အ့ၬ. 11 ယဝ့ၫဒၪယီၩ ယမွဲ ယဟိဝၩ လီၫ. အ့ၪလမွဲဘၪယၧၩတၭ, ဆၧထိးထဲၩ့တၩ့ထဲၩ့ အီၪနးဂၩအ့ၬ. 12 ထီးၦလခီၫဘၩ့မုးဖိၪ လအီၪဘၪ လၧနၥံၪ အကျၩ; ယဒုၭနဲၪဆၧ ဒဲယထိးထဲၩ့တၩ့ထဲၩ့ဆၧ ဒဲယဒုၭနါဂၧၫ့ဆၧ, မၩအၥၭဘဲၫနီၪတၭ, ယဟိဝၩ စံၭဝ့ၫဒၪ, နၥံၪမွဲ ယၡၩထိးအၥၭ, လၧယဝ့ၫဒၪယီၩ, ယမွဲယွၩလီၫ. 13 မွဲကဒၪယူၭ လၧမုနံၩလချုၭ အီၪဒံၭဘၪတၭ, ယအီၪယဝ့ၫလီၫ. တၭ ဆၧမၩဖီၩ့ဖျ့ၭထၪ့ လၧယစူၪဖၧၩ့ အီၪအ့ၬ. ယမိမၩယဝ့ၫတၭ, မွဲပလၫ မိမၩကဒၩထဲၩ့ လဂၩလဲၪ. 14 ယဟိဝၩ ဆၧဎွ့ၩန့ထဲၩ့နၥံၪ, အံၫစရ့လၭ အဆၧဆံၫ့ဎံၪလဂၩ စံၭဘဲၫယီၩ; လၧနၥံၪအဂးနီၪ ယအၪ့မၧၫ့လၩ့ ဆၧ လၧဘၭဘလၧၫ့တၭ, ၦလၧအစဲၪ့ဖျိၭၥံၪ ဒုၭလ့ၩလၩ့ လၧကဘၩ့ဖၧၩ့ ထီးအလူၬ ဒဲၦခၫလဒံအၫဖိၪ လၧအကိၭၡၭထၪ့ လၧကဘၩ့ဖၧၩ့လီၫ. 15 ယဝ့ၫဒၪယီၩ ယမွဲယဟိဝၩ, နၥံၪ အဆၧဆံၫ့ဎံၪလဂၩ ဆၧဒုၭကဲၪထၪ့ အံၫစရ့လၭ နၥံၪအစဎွၩလီၫ. 16 ယဟိဝၩ စံၭဘဲၫယီၩ, ၦလၧအမၩဖၧၩ့ၥၭမု လၧမၫဆမံၭဖၧၩ့ ဒဲဖၧၩ့ၥၭ လၧထံၫဆီၪ့အဖၧၩ့, 17 ၦလၧအဒုၭဂဲၫထၪ့ လဲၪ့ၥုၭ ဒဲကၥ့ၪ, ဆၧၥုၭမု ဒဲဆၧအစီၩ့အမၩ့တၭ, အဝ့ၫၥံၪ မိမံၫနၩ့ဝ့ၫ လစီၪ့ဎး, လဂဲထုၪ့လၧၩ့ဘၪ, လၩ့ဖံၬယူၭ, လၩ့ဖံၬယူၭ ဘဲၫမ့ၪဒိၩ့အဆၪ အၥိၭနီၪလီၫ. 18 ဆၧလၧအခၪ့ထံၭလဖၪ နၪ့ထၪ့ထဲၩ့ဝ့ၫ လဂ့ၩတၭ, ဆၧအီၪလၧဖျိၩ့ လၧၥၫ့လဖၪနီၪ ဆီၫ့မီၪ့ လၧအဂဲး လဂ့ၩ. 19 ယိခွါ, ယမၩ ဆၧအၥၫ့လမံၩ့လီၫ. ဘိၩ့နဲၪ့ယီၩ မိမဲၪထၪ့တၭ, မွဲနၥံၪ ၥ့ၪယၫအ့ၬဧၪ. မွဲမၬ ယမိအီၪက့ၪ ဖၧၩ့ၥၭ လၧၡါမုနၧၫ့ဖၫ, ဒဲထံၫချိၬလဖၪ လၧမံၩ့လၬကျၩလီၫ. 20 ထွံၪဂၪ့ခိၪ, ဒဲထိၪကလအူၭ, မံၩ့လၬကျၩ အဆၧဖိၪဆၧဎါလဖၪ မိမၩလၩဖၩ့ယၧၩလီၫ. အဂဲးဘဲၫယီၩ ယအီၪက့ၪလၩ့ ထံၫ လၧၡါမုနၧၫ့ဖၫ ဒဲထံၫချိၬလဖၪ လၧမံၩ့လၬၥီၪ့ကျၩ ဘဲၫၥိၭ ယမိဖ့ၪလၫ့ ဆၧအီၩ လၧယၡၩခမျၧး ၦလၧယရွံန့လဖၪနီၪ အဂးလီၫ. 21 ၦလဆၨၩယီၩ ယဒုၭကဲၪထၪ့ လၧယဂးဒၪ ယဝ့ၫတၭ, အဝ့ၫၥံၪ မိဒုၭနဲၪဖျီၪထၪ့ ယဆၧစံၭထၪ့အၪ့အူၭလီၫ. 22 မွဲလါနၫ့တၭ, နလကိၭထၪ့ဘၪယၧၩ, စယၫကူၭဧ့, အဂဲးဘဲၫယီၩ ဆၧပွံၭနၥၭ လၧယကၠီၩ့ အံၫစရ့လၭဧ့, 23 နလဂဲၫဆိၬဘၪ ဆၧလုမ့ၪ အၥိၪဖိၪလဖၪ လၧယအီၪ, ဒဲနမၩလၩဖၩ့ယၧၩ လၧနဆၧလုၥံၪဆ့အ့ၬ. ယလဒုၭမၩနၧၩ လၧဆၧမၩဘိၪ့တၭ, ယဒုၭပွံၭနၥၭ လၧဆၧဆူၭခဲၩနၧၫ့မၧၫ့ဆ့အ့ၬ. 24 န ဎွ့ၩန့အ့ၪယၧၩ ဆံၫဖိၬ လၧစ့ၩအ့ၬ. တၭ နဒုၭဘျဲၩအၪ့ဘၪယၧၩ လၧနဆၧလုအၥိၪ အယဲၩဆ့အ့ၬ. မွဲနအီၪက့ၪ ဆၧမၪ လၧယလီၩ့ လၧနဆၧဒဲၩဘၭတၭ, နမၩပွံၭယၥၭ လၧနဆၧမၪလီၫ. 25 ယဝ့ၫဒၪယီၩ ယထူၭခွံၬ နဆၧၥူၭဆၧမၪ လၧယဂးဒၪယဝ့ၫလီၫ. ယနၪ့ထၪ့ထဲၩ့လၧၩ့ နဆၧဒဲၩဘၭအ့ၬ. 26 ဒုၭနၪ့ထၪ့ထဲၩ့ယၧၩဆံၭ. မွဲပလိၭခွးလိၬပၥၭဆံၭ. လီၩလၩ့လၬလၩ့ဆၧ ဘဲၫၥိၭ နမိဘၪ ဆၧတီၩဆၧလီၩ့ နီၪဆံၭ. 27 နဖါ အဝံခိၪလဂၩနီၪ မၩ ဆၧဒဲၩဘၭ, ဒဲနဆရၫၥံၪ မၩမၪဘၪယၧၩလီၫ. 28 မၩအၥၭဘဲၫနီၪတၭ, ယမၩစံၪစၪယူၭ လးဆံၫ့ဎံၪ အၦဒိၪလဖၪတၭ, ယဖ့ၪလၫ့ခွံၬယူၭ စယၫကူၭ လၧဆၧဆိၪအၧၩ့, ဒဲအံၫစရ့လၭနီၪ လၧဆၧဒုၪဒွ့ၪ အဂးလီၫ. 

1 တၭ ဘိၩ့နဲၪ့ယီၩ ခိၭနၪ, ယခ့ၫယၡၩ စယၫကူၭဧ့, ဒဲအံၫစရ့လၭ လၧယရွံန့ဝ့ၫ လဂၩဧ့, 2 ယဟိဝၩ လၧအတဲၩ့လၩ့နၧၩ ဒဲဒုၭကဲၪထၪ့နၧၩ လၧဆၧဒၧၩ့လးဖၧၩ့ လံၩလံၩလဂၩနီၪ, မိမၩဆၧၩ့နၧၩတၭ, စံၭဝ့ၫ ဘဲၫယီၩ, ယခ့ၫယၡၩ စယၫကူၭဧ့, ဒဲၦလၧယရွံန့ဝ့ၫ စယ့ၭၡရၧၫ့ လဂၩဧ့, ထီးၥၭမဲၪ လဂ့ၩ. 3 အဂဲးဘဲၫယီၩ ယမိလူၫလၩ့ ထံၫ လၧၦလၧဆၧၥၭဝံအၥၭ လၧထံၫ အလီၩ့, ဒဲဒုၭလၩ့ယွၩ ထံၫ လၧဂၪ့ခိၪဎဲၫ့ထၬ အဖၫ့ခိၪလီၫ. ယမိလူၫလၩ့ ယၥၭမု လၧနချံၫနၥၪ အလီၩ့, ဒဲယဆၧဆိၪဂ့ၩ လၧနဆၨၩနဆၬ အလီၩ့လီၫ. 4 တၭ အဝ့ၫၥံၪ မိမၩအၥၭ ဘဲၫ ဖံစလီၫ့ မဲၪထၪ့ လၧနၪ့ၥံၪမံၩ့ၥံၪ အကျၩ လၧထံၫကၠီၪ့နဲၩ့ အၥိၭနီၪလီၫ. 5 ၦလဂၩ မိစံၭ ယဝ့ၫဒၪယီၩ ယမွဲ ယဟိဝၩအၡၩလီၫ. တၭ အလဂၩဒၪ မိကိၭလၩ့အၥၭ လၧစယၫကူၭ အမံၩ့လီၫ. တၭ အလဂၩဒၪ မိကွ့ၭဝ့ၫ လၧအစူၪ လၧအမွဲ ယဟိဝၩအဆၧတၭ, မိကိၭလၩ့အၥၭ လၧအမံၩ့ၥၫ့ အံၫစရ့လၭလီၫ. 6 ယဟိဝၩ အံၫစရ့လၭ အစဎွၩ, ဆၧလၧအဎွ့ၩန့ထဲၩ့ အံၫစရ့လၭ, ဆၧၥုၭမုခမျၧး အယဟိဝၩ စံၭဘဲၫယီၩ, ယဝ့ၫဒၪယီၩ ယမွဲ ဆၧအခၪ့ထံၭတၭ, ယဝ့ၫဒၪယီၩ ယမွဲ ဆၧအခဲၫ့ထုၬတၭ, အ့ၪလမွဲဘၪယၧၩ ယွၩ အီၪနးဂၩအ့ၬ. 7 တၭ ခီၫလၧယအီၪက့ၪလၩ့ ၦခမျၧး အဆိၩအကၠၪ လဆၨၩနီၪ, မွဲပလၫ မိကိၭထၪ့ဆၧတၭ, ဒုၭနဲၪဝ့ၫ, ဒဲတဲၩ့ဝဲၩဆၧ လၧယဂးတၭ, ဆၧလၧအမၩအၥၭ, ဒဲဆၧလၧအမိမၩအၥၭနီၪ, မိလီၩဘၪဝ့ၫ ဘဲၫယၧၩအၥိၭ လဂၩလဲၪ. မွဲအဒုၭနဲၪဖျီၪထၪ့ဝ့ၫဆံၭ. 8 ထီးၥၭမဲၪ နၥံၪဝ့ၫ လဂ့ၩ, ဒဲအၪ့ယိၪဆၧ လဂ့ၩ, ယဒုၭနါဂၧၫ့နၧၩတၭ, လီၩဘၪနၧၩ လၧဖျိၩ့လံၩလံၩ မွဲအ့ၬဧၪ. တၭ နၥံၪမွဲ ယၡၩထိးအၥၭ မွဲအ့ၬဧၪ. အ့ၪလမွဲဘၪယၧၩ, မွဲယွၩ လဂၩဂၩ အီၪဒံၭဆ့ဧၪ. မွဲကဒၪယူၭ, လဲၫ့လအီၪဘၪ, ယၥ့ၪယၫ နးစီၪ့အ့ၬ. 9 ဆၧနံဒုၪဒွ့ၪ ဆၧဘၩဆၧဂၩ့ဆၧဖၫ့. ၦလၧအတဲၩ့ ဆၧဂၩ့ဆၧဖၪ့ မွဲဆၧအီၪပျီၩ ထီးအလူၬတၭ, အဆၧအဂ့ၩအဘၪနီၪမွဲ ဆၧန့ကၩဆၧအ့ၬ. တၭမွဲ အၡၩထိးအၥၭဒၪဝ့ၫနီၪ, လဒၪဘၪဆၧ ဒဲလၥ့ၪယၫဘၪဆၧ ဘဲၫၥိၭ အမ့ၬ မိမဲလီၫ. 10 မွဲပလၫ တဲၩ့လၩ့ ယွၩတၭ, ၥိၫ့ ဆၧဂၩ့ဆၧဖၪ့ လၧအလန့ကဲၩ့န့ကၩဘၪဆၧ လဂၩလဲၪ. 11 ယိခွါ, အထံၩအၥိၭ ထီးအလူၬ အမ့ၬ မိမဲလီၫ. တၭ ၦတဲၩ့ဆၧလဖၪနီၪ မွဲၦၡၩလီၫ. မိအီၪကီၪ့ ထီးအလူၬနီၪ မိဆၧၫ့ထုၪ့, မိၥၭမဲၪၥၭဖျဲၩ့ဆၧ, မိမ့ၬလဲၩ လစီၪ့ဎးလီၫ. 12 ဘဲၫၥိၭ အမိမၩထၪ့ အခံးအဂၩ့ လၧစၭခုၪနီၪ ထမၬၥံၪ လူၭလၩ့ဝ့ၫ လၧအနိၪထံၬ လၧမ့ၪအၧၩ့ကျၩတၭ, မိထုၭထၪ့ အစူၪဒူၪ အဂဲးအဘၭတၭ, မိထးဝ့ၫလီၫ. လၧနီၪ အမ့ၬယၫ ဆၧၥၭဝံအၥၭတၭ, အဂဲးအဘၭ အီၪအ့ၬ. လအီၩဘၪ ထံၫတၭ လၩ့ဘဲၩဝ့ၫလီၫ. 13 လဲၬ၁မါနီၪ, စိၭဖျၩယူၭ ၥံၪ့ၥံၪယူၭ, ဆုးထၪ့ယူၭ ပနီၫ့ဖျံၩယူၭ, မိကွ့ၭနဲၪ့ဝ့ၫ လၧနိၪကွ့ၭဆၧ, မိတဲၩ့ဝ့ၫ လၧနိၪဖျၩတၭ, မိမၩနဲၪ့ဝ့ၫ လၧနိၪဖၭထါလီၫ. အနီၪတၭ, တဲၩ့ဝဲၩဝ့ၫ ဘဲၫၦၡၩအဂၩ့ အၥိၭ, ဘဲၫ ၦၡၩအဎံၫအလၩ အၥိၭ ဘဲၫၥိၭ အမိအီၪလၧဂံၪ့ဖၧၩ့လီၫ. 14 အဝ့ၫ ခူၬလၩ့ခွံၬ ၥံၪ့ၡိၫအ့ရ့ၭ လၧအဂးနီၪ; ဒဲအၪ့မၩန့ ၥံၪ့အကိၩ့ ဒဲၥံၪ့ထိၭဖၫတၭ, မၩန့ထၪ့ဝ့ၫ လၧအဂးဒၪဝ့ၫ လၧမံၩ့လၬကျၩ အၥံၪ့ကျၩလီၫ. ၥုၪ့ ၥံၪ့ၡိၫ လထုၪ့တၭ, ဆၧဆၧၩ့ မိဒုၭဒိၪထၪ့ဝ့ၫလီၫ. 15 ထီးနီၪလဖၧၫ့ မွဲ အကဲၪထၪ့ဝ့ၫ လၧၥံၪ့မု လၧၦၡၩ အဂးလီၫ. တၭ မိမၩန့ဝ့ၫ လကုၭ ဆူၭဆူၭမ့ၪ လၧအနၫ့ဆါဒၪဝ့ၫ လီၫ. မွဲမၬ, မိဆူၭခဲၩ့ မ့ၪတၭ အၪ့ကၪ ကိၪလီၫ. မွဲမၬ, မိတဲၩ့ဆ့ အယွၩတၭ, ထွံၩလၩ့ဘၩဝ့ၫလီၫ. တဲၩ့ယူၭ ဆၧဂၩ့စိၭဖျၩတၭ, ထွံၩလၩ့ဝ့ၫ လၧအမ့ၬယၫလီၫ. 16 ဆူၭထၪ့ခွံၬယူၭ လကုၭ လၧမ့ၪယူၭ, အလကုၭနီၪ မိအၪ့ဖီၫ့အၪ့ဆၧယၪ, မိအၪ့ ကၪဆၧယၪတၭ, မိအၪ့ဘျဲၩအၪ့, ဒဲမိဆူၭဆူၭအၥၭ လၧမ့ၪတၭ, စံၭဝ့ၫ, အၫဟါ, ယလၧၩ့ ယူၭ, ယဒၪဘၪမ့ၪယူၭ. 17 တၭ ဆၧအီၪလၩ့ထးနီၪ တဲၩ့ယူၭဝ့ၫ လၧအယွၩ, အဆၧဂၩ့စိၭဖျၩအၥၭလီၫ. ထွံၩလၩ့ ဒဲဘိၪ့ထၪ့ဘၩထၪ့ဝ့ၫတၭ, ဘၩဆိၪဖၪဝ့ၫ စံၭ, မၩဖီၩ့မၩဖျ့ၭယၧၩဆံၭ. အဂဲးဘဲၫယီၩ နမွဲယယွၩလီၫ. 18 ၦဘဲၫနီၪလဖၪ လၥ့ၪယၫဘၪဆၧတၭ, နၪဆၧၥ့ၪအ့ၬ. အဂဲးဘဲၫယီၩ ဆၧကၭဘံၭထၬ အမ့ၬ ဘဲၫၥိၭ အထီးဒၪဆၧ လဂ့ၩ, ဒဲအၥၭနီၪ ဘဲၫၥိၭ အထီးမၩ လၧဆၧကိၪ့ၥ့ၪ လဂ့ၩလီၫ. 19 လထီးန့ဘၪအၥၭတၭ, လအီၪဘၪ လၧဆၧၥ့ၪယၫ အၥုၪ့ဆၭ အၥၭဆၭ လၧအမိစံၭ, ယဆူၭခွံၬယူၭ လကုၭ လၧမ့ၪယူၭ. မွဲမၬ, လၧအမ့ၪအၧၩ့ အဖၫ့ခိၪ ယဎူယူၭ ကိၪ; ယအၪ့ကၪယူၭ ဆၧယၪတၭ, အၪ့ဆၧ ယူၭတၭ, လၧဆၧအီၪလၩ့ထးနီၪ, မွဲယမိမၩ ဆၧၥၭလိၪဆ့ဧၪ; မွဲယမိထွံၩလၩ့ လၧၥံၪ့ကုၭ အမ့ၬယၫနီၪဆ့ဧၪ. 20 အဝ့ၫဒၪ အၪ့ ဖံၫ့ချၪ; အၥၭ လၧဆၧအၪ့လီၫန့ဝ့ၫ လမံၩ့ ဒုၭဂၭဖျိၭဝ့ၫ လၧဖၧၩ့ၥၭတၭ, မၩဖီၩ့မၩဖျ့ၭ အၥၭဒၪဝ့ၫ ၥ့ၪအ့ၬတၭ, လစံၭဘၪ, ဆၧကဘျံၭကဘျၪ အီၪဝ့ၫ လၧယစူၪထွ့ၪနီၪ, မွဲအ့ၬဧၪ. 21 စယၫကူၭဧ့, ဒဲအံၫစရ့လၭဧ့, နၪ့ထၪ့ထဲၩ့ ဆၧနီၪလဖၪဆံၭ. အဂဲးဘဲၫယီၩ နမွဲ ယခ့ၫယၡၩလီၫ. ယတဲၩ့လၩ့နၧၩ နမွဲ ယခ့ၫယၡၩလီၫ. အံၫစရ့လၭဧ့, ယၥၭနၪ့ ဘၪနၧၩအ့ၬ. 22 ယထူၭခွံၬယူၭ နဆၧမၪ ဘဲၫဆၧအုၪ့တၪ့ အၥိၭ, ဒဲနဆၧဒဲၩဘၭ ဘဲၫ ဆၧအုၪ့ အၥိၭနီၪယူၭ. ဂဲၫထဲၩ့ကဒၩထဲၩ့ လၧယအီၪဆံၭ. အဂဲးဘဲၫယီၩ ယဎွ့ၩန့ထဲၩ့ယူၭ နၧၩယူၭ. 23 ၥံၫကျံၩဆၧ မူၭခိၪဧ့, အဂဲးဘဲၫယီၩ ယဟိဝၩ မၩယူၭဝ့ၫယူၭ, ကိၭၡၭထၪ့ဆၧ, ၦလၧဂၪ့ခိၪချိၫ့ လခီၫဧ့, ဆၬထၪ့ ထၭခိၪ, ခိၪလီၩ့ၥံၪဧ့, မံၩ့လၬကျၩ ဒဲကယဲ ၥံၪ့ လၧအဖၧၩ့ ကိၭထံၭဒ့ၭဆံၭ. အဂဲးဘဲၫယီၩ ယဟိဝၩ ဎွ့ၩန့ထဲၩ့ယူၭ စယၫကူၭတၭ, မိမၩလၩဖၩ့လၩ့အၥၭ လၧအံၫစရ့လၭ အကျၩလီၫ. 24 ယဟိဝၩ လၧအဎွ့ၩန့ထဲၩ့နၧၩ ဒဲဒုၭကဲၪထၪ့နၧၩ ခီၫလၧဒၧၩ့လး အဖၧၩ့နီၪ စံၭဘဲၫယီၩ, ယဝ့ၫဒၪယီၩ ယမွဲ ယဟိဝၩ လၧအၥ့ၪဆၧလူၬ, လၧအပၠၪထၪ့ မူၭခိၪ လဂၩဎး, လၧအဒၩလၩ့ ဂၪ့ခိၪ ယနၫ့ဆါဒၪယဝ့ၫ လဂၩဎး, 25 လၧအမၩဂၭဂီၩ့ ၦချဲၩ့ဘျံၭချဲၩ့ဘျၪ အဆၧနဲၪ့, ဒဲဒုၭဖျုထၪ့ ၦၡၩအၪ့ဖၩ့ဆၧလဖၪ လၧအဒုၭထဲၩ့ထဲၩ့ ၦကိၪ့ဆၧၥ့ၪတၭ, အီၪက့ၪ အဆၧၥ့ၪယၫ လၧဆၧဘၪဆဲၫ့ လၧၦဂီၩ့ဖိၪ; 26 လၧအဒုၭ အီၪဂုးအီၪခၧၫ့ အခ့ၫအၡၩ အဆၧချဲၩ့တၭ, မိမၩလၧၫ့ထၪ့ဎွ့ၩထၪ့ အၥီၫ့ အဆၧကိၭ; ၦလၧအစံၭဆၧ လၧယရုစလံၫ့ အဂဲး, ၦၡၩ မိအီၪလၧနဖၧၩ့; ဒဲလၧယုဒၫ အဒိၩ့လဖၪ အဂဲးနီၪ, ၦၡၩ မိမၩကဲၪထၪ့ထဲၩ့ဝ့ၫတၭ, အလးလၩ့ဎီးနီၪ ယမိမၩထၪ့ထဲၩ့ဝ့ၫလီၫ. 27 ၦလၧအစံၭ, ဆၧယိၬဖၧၩ့နီၪ လၩ့ၥံၭခွံၬဆံၭ; တၭ ယမိမၩလၩ့ၥံၭခွံၬ နၥံၪ အထံၫမိၡါနီၪလီၫ. 28 လၧအစံၭဆၧ လၧစဲရၧၭ အဂဲး, မွဲယၡၩယူၬၥိၪတၭ, မိမၩဝ့ၫ ကယဲ ဆၧဘၪယၥၭတၭ; စံၭဆၧ လၧယရုစလံၫ့ အဂဲးနီၪ, နမိဘၪ ဆၧဒုၭကဲၪထၪ့နၧၩတၭ; လၧဆၧလုအဂံၪ့ အဂဲးနီၪ, နခၪ့ထံၭလဖၪ မိဘၪ ဆၧအီၪက့ၪလၩ့ဝ့ၫလီၫ. 

အဲၫစ့ယၫ Isaiah 45 

1 ယဟိဝၩ စံၭအၡၩ ဒိၭဂုၪအၥၭ, စစဲရၧၭနီၪ ဘဲၫယီၩ, ယဖီၪ့ထၬဝ့ၫ လၧအစူၪထွ့ၪ ဘဲၫၥိၭ အမိယဲးလၩ့ထဲး ၦဆၨၩလဖၪ လၧအမ့ၬယၫတၭ, ယကွဲၪလၩ့ စဎွၩလဖၪ အခၧၩ့ယးနီၪ, ဒဲဝဲထၪ့တရၫ့ အီၪနံၫဘံၪ့ လၧအမ့ၬယၫ တၭ, တရၫ့လဖၪ ကၭဘံၭထၬလၧၩ့အၥၭအ့ၬ. 2 ယမိလ့ၩ လၧနမ့ၬယၫတၭ, မၩဎၩ့ဆၧထၪ့စီၩ့လၩ့အိၪ့; ယ မိမၩခါ တရၫ့ထီးလဖၪ, ဒဲဒၪ့ထ့ၬ အနိၪဘီၩ့ထၭ လကုၭ လကုၭလီၫ. 3 ဆၧလူဒိၪဎွ့ၩဒိၪ လၧဆၧခံၭကျၩ, ဒဲဆၧအစူၪလးခၪ့ခိၪ အီၪဘံၭအၥၭ လၧအလးအီၪၥူၪလဖၪနီၪ, ယမိဖ့ၪလၫ့နၧၩ ဘဲၫၥိၭ နမိၥ့ၪယၫ လၧယၧၩ, ၦလၧအကိၭထၪ့နၧၩ လၧနမံၩ့, မွဲယဟိဝၩ ၦအံၫစရ့လၭအယွၩလီၫ. 4 လၧယခ့ၫယၡၩ စယၫကူၭ အဂး, ဒဲၦလၧယရွံန့ဝ့ၫ အံၫစရ့လၭ အဂး ယကိၭယူၭနၧၩ လၧနမံၩ့, ယ ကိၭယူၭ လါနၫ့နၧၩ လၧနမံၩ့ၥၫ့တၭ, န လၥ့ၪယၫဘၪ ယၧၩလီၫ. 5 ယဝ့ၫဒၪယီၩ ယမွဲ ယဟိဝၩတၭ, အဂူၫဂၩ အီၪနးဂၩအ့ၬ. အ့ၪလမွဲဘၪယၧၩတၭ, ယွၩအီၪအ့ၬ. ယခဲးထူၬယူၭ နယးဒံၩ့ လါနၫ့တၭ, နၥ့ၪယၫယၧၩ အ့ၬ. 6 ဘဲၫၥိၭ ၦၡၩ မိၥ့ၪယၫ လၧမုထၪ့ ဖိးလၧမုနုၬနီၪ အ့ၪလမွဲဘၪယၧၩတၭ, အီၪနးဂၩအ့ၬ. ယမွဲ ယဟိဝၩ တၭ, အဂူၫဂၩ အီၪနးစီၪ့အ့ၬ. 7 ယတဲၩ့ ဆၧဖၩ့ယီၩ တၭ, ယမၩ ဆၧခံၭ, ယဒုၭအီၪထၪ့ ဆၧဘၪလိၬအိၭလိၬတၭ, ယတဲၩ့ ဆၧအၧၩ့လီၫ. ယဝ့ၫဒၪ ယဟိဝၩယီၩ ယမၩ ဆၧလဖၪနီၪ ထီးအလူၬလီၫ. 8 မူၭခိၪဧ့, ဒုၭလၩ့ဆၩ့ဆၧ လၧထၭနီၪဆံၭ. မွဲဆၧအုၪ့ဆၧၩ့လၩ့ ဆၧတီၩဆၧလီၩ့ဆံၭ. မွဲဂၪ့ခိၪ အိၭထၪ့တၭ, မွဲအဒုၭအီၪထၪ့ ဆၧထိးထဲၩ့တၩ့ထဲၩ့ ဒဲဆၧတီၩဆၧလီၩ့ မဲၪထၪ့, မွဲအဒုၭမဲၪထၪ့ဆၧ လစီၪ့ဎးဆံၭ. ယဝ့ၫဒၪ ယဟိဝၩယီၩ တဲၩ့လၩ့ယူၭဝ့ၫယူၭ. 9 ၦၡၩ လၧအဂဲးလိၬတ့ၭလိၬ လၧၦလဂၩ လၧအတဲၩ့လၩ့ဝ့ၫနီၪ ဘၪအၡၪ့လီၫ. မွဲဖၧၩ့အကဲၩ့ လၧဖၧၩ့ဂၪ့ခိၪ အကဲၩ့အကျၩလီၫ. ကဖံၬ မိစံၭ ၦလၧအကၧၩ့ဝ့ၫနီၪ, မွဲ နကၧၩ့နီၫလဲၪနီၪဆ့ဧၪ. ဆၧလၧနတဲၩ့နီၪ မိစံၭ, နစူၪ လအီၪဘၪနီၪဆ့ဧၪ. 10 ၦလၧအစံၭ အဖါ, မွဲနထၪ့ဖိၪ နီၪလဲၪ; ဒဲအမိ, နအီၪဖျဲၪန့ နီၫလဲၪနီၪ, မွဲအဘၪအၡၪ့ လီၫ. 11 ယဟိဝၩ အံၫစရ့လၭ အဆၧဆံၫ့ဎံၪလဂၩ, ဒဲဆၧတဲၩ့လၩ့ အဝ့ၫနီၪ, စံၭဘဲၫယီၩ, ဆၧလၧအမိမၩအၥၭ အဂဲးအကၠီၪ့နီၪ အၪ့စၪ့ယၧၩဘီၪ; ဒဲယဖိၪလဖၪ ဒဲဆၧမၩ လၧယစူၪ အဂဲးအကၠီၪ့နီၪ, မွဲအအီၪဒၪဝ့ၫ လၧယစူၪဖၧၩ့ဆံၭ. 12 ယတဲၩ့လၩ့ ဂၪ့ခိၪ ဒဲဒုၭကဲၪထၪ့ ၦၡၩ အီၪလၧအဖၫ့ခိၪ နီၪဆ့လီၫ. ယဝ့ၫဒၪ ယစူၪပၠၪထၪ့ မူၭခိၪတၭ, အၥုၭမုခမျၧး ထီးအလူၬနီၪ ယအီၪက့ၪ လၧအလးလီၫ. 13 ယဝ့ၫဒၪ ယဒုၭအီၪထၪ့ အဝ့ၫ လၧဆၧတီၩဆၧလီၩ့တၭ, ယမိမၩလီၩ့ အဖၧၩ့ၥၭ ထီးအလူၬလီၫ. အဝ့ၫဒၪ မိမၩကဲၪထၪ့ထဲၩ့ ယဒိၩ့လဖျိၪ့, အဝ့ၫဒၪ မိမၩဂၭဖျ့ၭ ယၡၩ လၧဆၧအၪ့မၧၫ့ဎီးဝ့ၫလဖၪနီၪ, လၧဆၧအဎွ့ၩ အဂး, လၧဆၧအလံၩ့အလဲၫ အဂး လမွဲဘၪ; ဆၧၥုၭမုခမျၧး အယဟိဝၩ စံၭဝ့ၫဒၪ. 14 ယဟိဝၩ စံၭဝ့ၫ ဘဲၫယီၩ, အံဇံၭ အမၩဆၧဖံၭဆၧ, ဒဲကုၡၫ, ဒဲၦစဘံအၫ့ဖိၪ လၧအမိၡါဒိၪလဖၪ လၧအန့ဆၧနီၪ မိဂဲၫ လၧနအီၪတၭ, မိကဲၪထၪ့ နဆၧလီၫ. အဝ့ၫၥံၪ မိဖိၬနခဲၫ့တၭ, လၧၥွ့ၫထၭ အဖၧၩ့နီၪ အဝ့ၫၥံၪ ဂဲၫထီၩ့ နီၪ, မိဘိၪ့ထၪ့ဘၩထၪ့နၧၩ, မိဘၩဆိၪဖၪနၧၩတၭ, စံၭ, ယွၩ အီၪလၧနဖၧၩ့တၭ, ယွၩအဂူၫဂၩ အီၪနးဂၩအ့ၬ. 15 မွဲမၬ, နမွဲ ယွၩလဂၩ လၧအအီၪက့ၪၥူၪနၥၭ, ၦထိးထဲၩ့တၩ့ထဲၩ့ဆၧ, အံၫစရ့လၭအယွၩဧ့. 16 အဝ့ၫၥံၪအမ့ၬ မိမဲတၭ, မိအီၪက့ၪမဲ အမ့ၬ ထီးအလူၬတၭ; ၦလၧအတဲၩ့ ဆၧဂၩ့လဖၪနီၪ မိဘၪ ဆၧဂၭဂီၩ့ဘံၪဘူၪဝ့ၫ လစီၪ့ဎးလီၫ. 17 အံၫစရ့လၭ မိထီၩ့ လၧဆၧထိးထဲၩ့တၩ့ထဲၩ့ဝ့ၫ အဆိၩအကၠၪ လၧယဟိဝၩ အဖၧၩ့လီၫ. နၥံၪအမ့ၬ လမဲဘၪတၭ, နၥံၪ လအီၪက့ၪမဲဘၪ နၥံၪအမ့ၬ အဆိၩဆိၩ အကၠၪကၠၪနီၪလီၫ. 18 အဂဲးဘဲၫယီၩ ယဟိဝၩ လၧအတဲၩ့လၩ့ မူၭခိၪ, စံၭဘဲၫယီၩ, ယွၩအနၫ့ဆါဒၪဝ့ၫ လၧအတဲၩ့လၩ့ ဂၪ့ခိၪ ဒဲမၩဝ့ၫ, အဝ့ၫဒၪ ဒုၭအီၪခၧၫ့ဝ့ၫ, အဝ့ၫဒၪ တဲၩ့လၩ့ဝ့ၫ မွဲဘဲၫၥိၭ အမိအီၪပျီၩအ့ၬ. မွဲဘဲၫၥိၭ မိအီၪလၧၦမိအီၪလၧအဖၫ့ခိၪ အဂးလီၫ. ယဝ့ၫဒၪယီၩ, ယမွဲ ယဟိဝၩတၭ, အဂူၫဂၩ အီၪနးဂၩအ့ၬ. 19 ယချဲၩ့ၥူၪဆၧ လၧဂၪ့ခိၪ ဆၧခံၭ အလးဖၧၩ့နီၪ မွဲအ့ၬ. မွဲယစံၭ စယၫကူၭ အဆၨၩအဆၬ, နၥံၪဝ့ၫယီၩ အၪ့ဎၬန့ယၧၩ ဆံၭနီၪ, မွဲအပျီၩပျီၩအ့ၬ. ယဝ့ၫဒၪယီၩ ယမွဲ ယဟိဝၩ လၧအချဲၩ့ဆၧ တီၩတီၩလီၫ. ယဒုၭနဲၪဆၧ လၧအတီၩအလီၩ့လီၫ. 20 အီၪကိၩ့အီၪကီၪ့ နၥံၪဝ့ၫတၭ, ဂဲၫထဲၩ့ဆံၭ. ၥုၭဘူၭ နၥံၪအၥၭစီၪ့ဎး, ၦလၧအဖီၩ့ဖျ့ၭ လၧၦဆၨၩလဖၪ အကျၩၥံၪဧ့, ၦလၧအဆိၬထၪ့ ၥံၪ့ အဆၧဂၩ့စိၭဖျၩအၥၭနီၪ ဒဲဘၩဆိၪဖၪ ယွၩလဂၩ လၧအထိးထဲၩ့တၩ့ထဲၩ့ဆၧ လၥ့ၪဘၪလဖၪနီၪ ၦၡၩလဖၪနီၪ ၥ့ၪယၫဆၧ နးမံၩ့အ့ၬ. 21 ဒုၭနဲၪဆၧ ဒဲဒုၭဂဲၫဘူၭဝ့ၫတၭ; မွဲမၬ, အကိၪ့လိၬအၥၭဆံၭ. မွဲပလၫ ဒုၭနါဂၧၫ့ဆၧနီၪ လၧဖျိၩ့လံၩလံၩ လဂၩလဲၪ; မွဲပလၫ ဒုၭနဲၪဝ့ၫ လၧအၥၫ့နီၪ လဂၩလဲၪ. ယဝ့ၫဒၪ ယဟိဝၩ မွဲအ့ၬဧၪ. တၭ အ့ၪလမွဲဘၪ ယၧၩယွၩ အီၪဝ့ၫ နးဂၩအ့ၬ. ယွၩအတီၩအလီၩ့ ၦထိးထဲၩ့တၩ့ထဲၩ့ဆၧ; အ့ၪလမွဲဘၪယၧၩ အီၪနးဂၩအ့ၬ. 22 ဂၪ့ခိၪထုၬ ၦထီးအလူၬၥံၪဧ့, ဘဲၫၥိၭ နၥံၪ မိန့ဘၪ ဆၧထိးထဲၩ့တၩ့ထဲၩ့နီၪ, ယိထၪ့ ယၧၩဆံၭ. အဂဲးဘဲၫယီၩ ယမွဲ ယွၩတၭ, အဂူၫဂၩ အီၪနးဂၩအ့ၬ. 23 ယဆိၪလၩ့ယၥၭ လၧယနၫ့ဆါဒၪယဝ့ၫ, ဆၧချဲၩ့နီၪ ထၪ့ဖျ့ၭယူၭ လၧယနိၭ လၧဆၧတီၩဆၧလီၩ့ အဖၧၩ့ယူၭ; တၭ လမိဂဲၫထဲၩ့ထဲၩ့ဘၪနီၪ မွဲဘဲၫယီၩ, ကယဲ ၦၡၩ မိဘၪချံၭလၩ့ အခၪ့လုးခိၪ လၧယမ့ၬယၫ; ကယဲ ၦၡၩအဖျ့ၩ မိဆိၪလၩ့အၥၭ လၧယမ့ၬယၫလီၫ. 24 ၦလဂၩဂၩ မိစံၭ တၡါ, န့ၫ လၧယဟိဝၩ အဖၧၩ့ ယအီၪလၧဆၧတီၩဆၧလီၩ့, ဒဲဆၧအဂဲးအဘၭလီၫ. ၦၡၩ မိဂဲၫ လၧအအီၪတၭ, ကယဲ ၦလၧအၥၭထၪ့ ထၫ့ဒၩ အဝ့ၫနီၪ အမ့ၬမိမဲ ထီးအလူၬ လီၫ. 25 ကယဲ ၦအံၫစရ့လၭ အချံၫအၥၪ ထီးအလူၬနီၪ, ဆၧမိအီၪက့ၪတီၩ အီၪက့ၪလီၩ့ဝ့ၫ လၧယဟိဝၩ အဖၧၩ့ ဒဲမိအီၪက့ၪဖိၫလိၫအၥၭ လၧအဖၧၩ့လီၫ. 

အဲၫစ့ယၫ Isaiah 46 

1 ဘၫအလၭ ခိၬလၩ့, နံဘိၫ ကူၭလၩ့အၥၭ, အဆၧဂၩ့ဆၧဖၪ့ၥံၪနီၪ ဘၪ ဆၧအီၪက့ၪဝ့ၫ လၧဆၧဖိၪဆၧဎါ အလီၩ့, ဒဲဆၧဖိၪဆၧဎါအဒိၩ့ အလီၩ့လီၫ. နၥံၪ အဆၧအွံၪဆၧယိၭ တဲၩ့ဝဲၩယူၭ, ဆၧဖဒၨၭ လၧဆၧဖိၪဆၧဎါ လၧဆၧပွံၭအၥၭ အဂးလီၫ. 2 အဝ့ၫၥံၪ ၡီၫ့လၩ့ကူၭလၩ့အၥၭ, ခိၬလၩ့ဝ့ၫ လစီၪ့ဎးတၭ, မၩဖီၩ့ဖျ့ၭ ဆၧဖဒၨၭၥ့ၪ အ့ၬ. အဝ့ၫၥံၪ အနၫ့ဆါဒၪဝ့ၫ လ့ၩ လၧဆၧအၪ့မၧၫ့ကဲၪဎီး အဖၧၩ့လီၫ. 3 ခိၭနၪ ယလူ စယၫကူၭ အဂံၪ့ဖိၪ, ဒဲကယဲ ၦလၧအအီၪလၩ့ထး လၧအံၫစရ့လၭ အဂံၪ့ဖိၪ ထီးအလူၬ, ၦလၧယဆိၬဝ့ၫ လၧဆၧဂူၭဖိၫ့ဖၧၩ့ လံၩလံၩ ခီးဘိၩ့နဲၪ့ယီၩ, လၧအဘၪ ဆၧဆိၬဝ့ၫ လၧအမိအဒၧၩ့လးဖၧၩ့ လံၩလံၩ ခီးဘိၩ့နဲၪ့ယီၩ ,ၥံၪဧ့, 4 ယမွဲ အဝ့ၫဒၪ ထီၩ့လၩ့ လၧၦၥၭၡါတၭ, ယမိဆိၬနၥံၪ ထီးနၥံၪ အခိၪဘွၩလီၫ. ယဝ့ၫဒၪ ယမၩယူၭတၭ, ယဝ့ၫဒၪ ယမိဆိၬဆၧတၭ, ယဝ့ၫဒၪ ယမိအွံၪဆၧယိၭဆၧတၭ, ယမိမၩဖီၩ့ဖျ့ၭဆၧလီၫ. 5 နၥံၪ မိဒီၩ့လၩ့ယၧၩတၭ, အီၪက့ၪ မီၪ့ဎီၩ့ယၧၩ, ဒဲယိဎီၩ့ ယၧၩ ဘဲၫၥိၭ ပမိလၩ့ဂၬလိၬပၥၭ လၧပလၫ လဂၩလဲၪ. 6 ၦလၧအလလီၫ့ကီၩ့ဘၪ ဆၧနီၪ ထုၭထၪ့ ထီၫ့ လၧထိၪ့ဖၧၩ့ အၪအၪလ့ၬတၭ, ခံၫ့ စ့ၩ လၧခံၫ့ဖၧၩ့, အၪ့လံၩ့ ၦနဲၫ့ထီၫ့တၭ, အဝ့ၫဒၪ တဲၩ့ ယွၩ လၧအဝ့ၫလီၫ. အဝ့ၫၥံၪ ထွံၩလၩ့ဝ့ၫ, မွဲမၬ, ဘိၪ့ထၪ့ဘၩထၪ့ဝ့ၫလီၫ. 7 အဝ့ၫၥံၪ ယိၭဝ့ၫ လၧအခိၬထံၭခိၪတၭ, ဆိၬဝ့ၫတၭ, အီၪက့ၪဝ့ၫ လၧအလးဒၪဝ့ၫတၭ, အဆၧၫ့ထုၪ့ ထီးနီၪလီၫ. ၥုၭအၥၭ လၧအလးအ့ၬ, မွဲမၬ, ၦမိကိၭထၪ့ လါနၫ့ လၧအအီၪနီၪ, စံၭဆၧၫ့ဆၧ ၥ့ၪအ့ၬ; တၭ ထိးထဲၩ့တၩ့ထဲၩ့ဝ့ၫ လၧအဆၧခိဆၧဝီၩ အဖၧၩ့နီၪ ၥ့ၪဆ့အ့ၬ. 8 နၪ့ထၪ့ထဲၩ့ဆၧနီၪတၭ, ဒုၭနဲၪ နၥံၪအၥၭ လၧနၥံၪ မွဲၦၡၩဆံၭ. ၦမၩမၪဆၧဖိၪၥံၪဧ့, ထီးန့ လၧနၥံၪအၥၭ ဆံၭ. 9 နၪ့ထၪ့ထဲၩ့ဆၧ လၧအခၪ့ထံၭ လၧဖျိၩ့နီၪဆံၭ. အဂဲးဘဲၫယီၩ ယမွဲယွၩတၭ, အဂူၫဂၩ အီၪနးဂၩအ့ၬ. ယမွဲယွၩတၭ, ဆၧလၩ့ဂၬယၧၩ အီၪအ့ၬ. 10 ခီၫလၧဖျိၩ့နီၪ ယဒုၭနဲၪဆၧ လၧအခၪ့ထံၭ ထီးအထုၬ, ဆၧလၧအလမၩဒံၭဘၪအၥၭတၭ, ယစံၭ, ဆၧလၧယကၩ့ကၩဝဲၩနီၪ မိအီၪခၧၫ့ဝ့ၫတၭ, ကယဲ ဆၧဘၪယၥၭနီၪ ယမိမၩ ထီးအလူၬလီၫ. 11 ယကိၭ ထိၪဖၭဒိၪ လဘံၪ့ လၧမုထၪ့လခီၫ, ဒဲၦလၧအမၩ ယကိၪ့ထၪ့ဆၧ လဂၩနီၪ လၧထံၫယဲၩ့ခးယဲၩ့လီၫ. ယချဲၩ့ယူၭ, မွဲမၬ, ယမိမၩအီၪထၪ့ ယကၩ့ကၩဆၧ, မွဲမၬ, ယမိဒုၭမၩအၥၭလီၫ. 12 ၦလၧအၥၭကၪ လၧအအီၪယဲၩ့ လၧဆၧတီၩဆၧလီၩ့ၥံၪ ဧ့, ခိၭနၪယလူဆံၭ. 13 ယဆၧတီၩဆၧလီၩ့နီၪ ယမိဒုၭဂဲၫဘူၭဝ့ၫတၭ; အီၪဘၪ လၧအယဲၩ့အ့ၬ; တၭ ယဆၧထိးထဲၩ့တၩ့ထဲၩ့နီၪ ၥုၭနံၩၥုၭၥၫ့အ့ၬ. တၭ ယမိအီၪက့ၪလၩ့ ယဆၧထိးထဲၩ့တၩ့ထဲၩ့ လၧဇံအိၫ့ အဖၧၩ့ လၧအံၫစရ့လၭ အဂး ယဆၧလၩဖၩ့လီၫ. 

အဲၫစ့ယၫ Isaiah 47 

1 ဘၭဘလၧၫ့ အဖိၪမုၪနၩ့ဧ့, စဲၪ့လၩ့ ဆၧၫ့နၩ့ လၧဂၪ့ခိၪမုၬ အကျၩဆံၭ. ခၫလဒံအၫဖိၪမုၪဧ့, လးဆီၩ့ဆီ လအီၪဘၪတၭ, ဆၧၫ့နၩ့ လၧဂၪ့ခိၪလီၩ့ဆံၭ. အဂဲးဘဲၫယီၩ နမွဲ ၦအဆါ, ဒဲၦအမုၬလၩဆၧ ဂ့ၩဂ့ၩနီၪ, လၧခဲၫ့ထဲၩ့ ၦကိၭဘၪလၧၩ့နၧၩအ့ၬ. 2 မၩန့ ဆုၪ့ဂူၬလိးတၭ, ကၠံၭဆၧအမုၬဆံၭ, ပဲၩထၪ့ နဆၧချုၬဘံၭမ့ၬဆံၭ, ဘျူၭလၩ့ခွံၬ နဆဲၫ့ဖၭထီၫဆံၭ, ထုၭထၪ့ နဆၧကံၪဖျၪ့တၭ, နဲၪဖျီၪထၪ့ နခၪ့ဒူၪ, ခၫ့ဂၬ လၧထံၫချိၬ လၧနခၪ့ဆံၭ. 3 နဆၧအီၪဘိၪ့နီၪ, မွဲမၬ, နဆၧမ့ၬမဲ အလး မိအီၪဖျီၪလီၫ. ယမိမၩဆၧၫ့ ဆၧအၧၩ့တၭ, ယထၧၫ့ထံၩထၧၫ့ၥိၭ လၧၦၡၩ နးဂၩအ့ၬ. 4 ဆၧဎွ့ၩန့ထဲၩ့ပၧၩ, အံၫစရ့လၭ အဆၧဆံၫ့ဎံၪလဂၩနီၪ; အမံၩ့မွဲ ဆၧၥုၭမုခမျၧး အယဟိဝၩ လီၫ. 5 ဆၧၫ့နၩ့ အီၪလၩ့မါပံၭတၭ, လ့ၩနုၬ လၧဆၧခံၭကျၩ ခၫလဒံအၫ အဖိၪမုၪဧ့, အဂဲးဘဲၫယီၩ လၧခဲၫ့ထဲၩ့ ၦကိၭဘၪလၧၩ့နၧၩ လၧၦဆၨၩလဖၪ အကဆါမုၪအ့ၬ. 6 ယ ၥၭထၪ့ဘၪယူၭ ယၡၩခမျၧး, ယမၩဘၪၥၭလိၪယူၭ ယဆၧန့ၥၫတၭ, ယဖ့ၪလၫ့ အဝ့ၫ လၧနစူၪဖၧၩ့လီၫ. တၭ နယၫ့ၥၭဝ့ၫအ့ၬ. လၧၦၥၭၡါ အလီၩ့ ဒၪလ့ၬ နအီၪက့ၪ နနိၪယိၭဘီၩ့ ဎၧၫ့ဎၧၫ့လ့ၬလီၫ. 7 တၭ နစံၭ, ယမိကဲၪ ကဆါမုၪ လၩ့ဆိၩလၩ့ကၠၪလီၫ. ဆၧလဖၪနီၪ နထီးန့ လၧနၥၭအ့ၬ. တၭ နနၪ့ထၪ့ထဲၩ့ဆၧ လၧအခဲၫ့ထုၬနီၪ ဆ့အ့ၬ. 8 တၭ ဘိၩ့နဲၪ့ယီၩ ခိၭနၪ ဆၧယီၩဘီၪ, ဆၧအဲၪလဲးအဲၪဘျၪ မုၬမုၬ နဝ့ၫဧ့, ၦလၧအဆၧၫ့နၩ့ ဒိၭနဲၩ့အၥၭ လၧနၥၭခံဖၧၩ့ဒၪ နဝ့ၫတၭ, စံၭ, ယအီၪယဝ့ၫတၭ, အ့ၪလမွဲဘၪယၧၩ, အဂူၫဂၩ အီၪနးဂၩအ့ၬ. ယမိအီၪမဲၫဘၪ နးဖၧၫ့အ့ၬ. ယဖိၪလၩ့မါနီၪ ယမိၥ့ၪယၫဆ့အ့ၬ. 9 အ့ၪမွဲ ဆၧနံၫမံၩ့ယီၩ မိဘၪနၧၩ ချဲၫ့မၬ, လၧမုလနံၩဎး, နဖိၪလဖၪ မိလၩ့မါ ဒဲနမိဘၪ ဆၧမုၪမဲၫနီၪ; လၧၫ့ဝ့ၫဎွ့ၩဝ့ၫတၭ, မိဘၪနၧၩ လၧနမၩကဒၩ ၦမ့ၬ လၧနမၩ ဆၧအူၪဆၧပီၩ အအၪအဆီၪ့ အကၠီၩ့လီၫ. 10 တၭ နဒိၭနဲၩ့နၥၭ လၧနဆၧအၧၩ့, နစံၭ, ဆၧအမ့ၬ လဒၪဘၪယၧၩနီၪလီၫ. နဆၧကိၪ့ၥ့ၪ ဒဲနဆၧၥ့ၪယၫနီၪ အၪ့လွ့ၫကဒံၩ အၪ့လွ့ၫကဒၩနၧၩတၭ, နစံၭ လၧနၥၭခံဖၧၩ့, ယဝ့ၫဒၪယီၩ ယအီၪတၭ, အ့ၪလမွဲဘၪယၧၩ, အဂူၫဂၩ အီၪနးဂၩအ့ၬ. 11 မၩအၥၭဘဲၫနီၪတၭ, ဆၧအၧၩ့ မိလၩ့ဘၪနၧၩတၭ, အလးခဲၫ့နီၪ နၥ့ၪယၫ မုဂိးထၪ့အ့ၬ. ဆၧမၩဂၭဂီၩ့ လၧနၥုၭခွံၬ လၥ့ၪဘၪ မိလၩ့ဘၪနၧၩတၭ, ဆၧမၩယူ လၧနလၥ့ၪယၫဘၪ မိလၩ့ ဘၪၡူၭနၧၩလီၫ. 12 ဆၧၫ့ထုၪ့လါ, အီၪလၧနဆၧအူၪဆၧပီၩ, ဒဲနမၩကဒၩ ၦမ့ၬအအၪ, လၧနမၩ ခီၫလၧနၥၭဘၪ့နီၪဆံၭ. ဘၪလဘၪ နမိဘၪခိးဘၪတၩ လၧအကၠီၩ့တၭ, ဘၪလဘၪ နမိနၧၩ့ဆၧလီၫ. 13 ဆၧပွံၭနၥၭ လၧနၡၩ ကိၪ့လိၬအၥၭ အၪဂၩ အကၠီၩ့လီၫ. ၦအၪ့နၩ့ဖၭ မူၭခိၪအဆၧၫ့, ၦယိထံၫ ၡၪၥံၪဖီၫၥံၪ, ၦလၧအဒုၭၥ့ၪယၫ လၩၥံၫအထီ, ဆၧလၧအမိဂဲၫဘၪ နၧၩလဖၪနီၪ, မွဲအဆၧၫ့ထုၪ့လါတၭ, ထိးထဲၩ့တၩ့ထဲၩ့ နၧၩဆံၭ. 14 ယိခွါ, အဝ့ၫၥံၪ မၩအၥၭ ဘဲၫလီထိၭနၫ လၩ့ဘျ့ၭ အၥိၭနီၪ, မ့ၪ မိအၪ့ခွံၬဝ့ၫတၭ, အဝ့ၫၥံၪ မၩဖီၩ့မၩဖျ့ၭ အနၫ့ဆါဒၪဝ့ၫ လၧမ့ၪလၪ ၥ့ၪအ့ၬ. မွဲမ့ၪအၧၩ့ဖၭ လၧၦမိၥၪဎဲၫ့ကိၪ လၧအဝ့ၫ အီၪအ့ၬ. မွဲမ့ၪ လၧၦမိဆူၭဆူၭ မ့ၪ လၧအမ့ၬယၫ အီၪဆ့အ့ၬ. 15 ၦလၧနမၩဆၧ လၧအၥိၭလဖၪ, နၡၩဖနံၬဖိၪၥံၪ ခီၫလၧနၥၭဘၪ့နီၪ မိမၩအၥၭဘဲၫနီၪလီၫ. အဝ့ၫၥံၪ မိစဲၪ့ဖျိၭဆၧ လဂၩလၧအဖၧၩ့ၥၭဒၪဝ့ၫတၭ, ဆၧထိးထဲၩ့တၩ့ထဲၩ့နၧၩ အီၪနးဂၩအ့ၬ. 

အဲၫစ့ယၫ Isaiah 48 

1 ခိၭနၪဆၧယီၩ, စယၫကူၭ အၡၩဂံၪ့ဖိၪၥံၪဧ့, ၦလၧဆၧကိၭဝ့ၫ လၧအံၫစရ့လၭ အမံၩ့တၭ, ဂဲၫထၪ့ဝ့ၫ လၧယုဒၫ အထံၫထၪ့ဖျိၭ, ၦလၧအဆိၪလၩ့အၥၭ လၧယဟိဝၩအမံၩ့ လၧအဒုၭနၪ့ထၪ့ထဲၩ့ အံၫစရ့လၭအယွၩနီၪ, မွဲလါနၫ့ဘိၩ မွဲလၧဆၧမွဲဆၧတီၩအ့ၬ, မွဲလၧဆၧတီၩဆၧလီၩ့ဆ့အ့ၬ. 2 အဂဲးဘဲၫယီၩ စံၭလၩ့အၥၭ လၧအဘၪဆဲၫ့ လၧဒိၩ့ဆံၫ့ဎံၪတၭ, ဒိၭနဲၩ့အၥၭ လၧအံၫစရ့လၭအယွၩ, ဆၧၥုၭမုခမျၧး အယဟိဝၩမွဲ အမံၩ့လီၫ. 3 ဆၧအခၪ့ထံၭလဖၪနီၪ ယဒုၭနဲၪ လၧဖျိၩ့, ထၪ့ဖျ့ၭဝ့ၫ လၧယနိၭတၭ, ယဒုၭနဲၪဝ့ၫ; ယမၩယဝ့ၫ ချဲၫ့မၬတၭ, ဆၧကဲၪထၪ့ဝ့ၫဒၪလီၫ. 4 အဂဲးဘဲၫယီၩ ယၥ့ၪယၫ လၧနၥၭကၪတၭ, နခိၬမွဲ ထၭဘီၩ့တၭ, နမ့ၬထုးခိၪနီၪ မွဲထီးဘၩ့လီၫ. 5 ယဒုၭနဲၪနၧၩ လၧအခၪ့ထံၭနီၪ, လၧအလချုၭ ဂဲၫဒံၭဘၪတၭ, ယဒုၭၥ့ၪယၫနၧၩ, ဘဲၫၥိၭ နထီး စံၭဆၧ လၧယဆၧဂၩ့ မၩ ဆၧယီၩ, ဒဲယဆၧဂၩ့စိၭဖျၩ အၥၭ, ဒဲယဆၧဂၩ့ၥိၫ့အၥၭ မၪလူၬဝ့ၫနီၪ လဂ့ၩလီၫ. 6 နနါဂၧၫ့ယူၭ, ယိ ဆၧယီၩ ထီးအလူၬဆံၭ. တၭ နၥံၪ မိဒုၭနါဂၧၫ့အ့ၬဧၪ. တၭ ဆၧအၥၫ့, ဆၧလၧအအီၪၥူၪ လၧနလၥ့ၪယၫဘၪလဖၪ, ယဒုၭနါဂၧၫ့ လၧနၧၩလီၫ. 7 ဆၧလဖၪနီၪ တဲၩ့လၩ့အၥၭ ဘိၩ့နဲၪ့ယီၩ မွဲလၧဖျိၩ့အ့ၬ. မုလနံၩယီၩ လချုၭ ဘၪဒံၭဘၪတၭ, နနါဂၧၫ့ဘၪဝ့ၫ အ့ၬ, ယိခွါ, ဘဲၫၥိၭ နထီးစံၭ, ယၥ့ၪယၫဝ့ၫနီၪ လဂ့ၩ. 8 မွဲမၬ, နနါဂၧၫ့အ့ၬ, မွဲမၬ, နၥ့ၪယၫဝ့ၫအ့ၬ; မွဲမၬ, ခီၫလၧအခၪ့ထံၭနီၪ နနါ အိၭထၪ့အၥၭအ့ၬ. အဂဲးဘဲၫယီၩ ယၥ့ၪယၫ လၧနမိမၩအၪ့လီၫဆၧ နၭနၭလ့ၬတၭ, ခီၫလၧဆၧဒၧၩ့လး အဖၧၩ့နီၪ နဘၪ ဆၧကိၭနၧၩ လၧၦလၧအမၩမၪဆၧလီၫ. 9 လၧယမံၩ့ဒၪယဝ့ၫ အကၠီၩ့နီၪ ယမိၥုၭယဲၩ့ ယဆၧၥၭထၪ့တၭ, လၧယဆၧစံၭထၪ့အၪ့အူၭ အကၠီၩ့နီၪ ယမိပဒၩ့ဆၧ လၧနကၠီၩ့ ဘဲၫၥိၭ ယထီးဒၪ့ထ့ၬခွံၬနၧၩ လဂ့ၩ လီၫ. 10 ယိခွါ, ယအၪ့ကဲၪ့ယူၭ နၧၩ လါနၫ့တၭ, မွဲဘဲၫ ကျိၪၥံၪစ့ၩၥံၪ အၥိၭအ့ၬ; ယမၩခွါယူၭ နၧၩ လၧဆၧၡၪ့ဆၧနၭ အမ့ၪဖၭဒိၪ အဖၧၩ့ယူၭ. 11 လၧယဂးဒၪယဝ့ၫ, လၧယဂးဒၪယဝ့ၫ ဒၪလ့ၬ ယမိမၩဝ့ၫလီၫ. အဂဲးဘဲၫယီၩ ယမံၩ့ မိဘၪ ဆၧမၩဘၪၥၭလိၪဝ့ၫ ဘဲၫၥ့ၪလဲၪ. တၭ ယလၩယဖၩ့နီၪ ယဖ့ၪလၫ့ ၦဂူၫဂၩအ့ၬ. 12 ခိၭနၪယလူ, စယၫကူၭဧ့, ဒဲအံၫစရ့လၭ လၧယကိၭန့ဝ့ၫ, ယဝ့ၫဒၪယီၩ ယမွဲ အဝ့ၫဒၪလီၫ. ယဝ့ၫဒၪယီၩ ယမွဲ ဆၧအခၪ့ထံၭတၭ, ယဝ့ၫဒၪယီၩ ယမွဲဆ့ ဆၧအခဲၫ့ထုၬလီၫ. 13 ယစူၪ အီၪက့ၪလၩ့ဆ့ ဂၪ့ခိၪ အခၪ့ထံၭတၭ, ယစူၪထွ့ၪနီၪ ထၫ မူၭခိၪလီၫ. ယကိၭန့ အဝ့ၫၥံၪတၭ, မွဲအဆၧၫ့ထုၪ့ဝ့ၫ လစီၪ့ဎးလီၫ. 14 နၥံၪဝ့ၫ ထီးအလူၬၥံၪဧ့, အီၪကိၩ့အီၪကီၪ့တၭ ခိၭနၪဆၧဆံၭ. မွဲပလၫ ဒုၭနဲၪ ဆၧလဖၪနီၪ လၧအကျၩ လဂၩလဲၪ. ယဟိဝၩ အဲၪဝ့ၫ, မိမၩဆၧ ထီးဒၪအၥၭ လၧဘၭဘလၧၫ့ အဖၧၩ့တၭ, အစူၪဒူၪ မိအီၪလၧၦခၫလဒံအၫဖိၪ အလီၩ့လီၫ. 15 ယဝ့ၫဒၪယီၩ ယချဲၩ့ယူၭ ဆၧယူၭ. မွဲမၬ, ယကိၭန့ အဝ့ၫ, ယဒုၭအီၪထၪ့ဝ့ၫတၭ, မွဲအမိမၩဘီၪထၪ့ယီၫထၪ့ အဖၧၩ့ၥၭ လီၫ. 16 ၥုၭဘူၭနၥံၪအၥၭ လၧယအီၪ, ခိၭနၪ ဆၧယီၩဆံၭ. ခီၫလၧအခၪ့ထံၭ ယချဲၩ့ လၧဆၧအီၪၥူၪအ့ၬ. လၧအအီၪထၪ့ၥၫ့နီၪ ယအီၪ ထီးနီၪလီၫ. တၭ ဘိၩ့နဲၪ့ယီၩ ကဆါ ယဟိဝၩ အၪ့မၧၫ့လၩ့ယၧၩ လၧအၥၭလီၫ. 17 ဆၧဎွ့ၩန့ထဲၩ့နၧၩ, ယဟိဝၩ, အံၫစရ့လၭ အဆၧဆံၫ့ဎံၪ လဂၩ, စံၭဘဲၫယီၩ, ယဝ့ၫဒၪယီၩ ယမွဲ ယဟိဝၩ, နယွၩ လၧအၥီၪ့လိၪနၧၩ ဘဲၫၥိၭ နမိဘၪ အခိးအတၩတၭ, ယ ဒုၭဖိၬနၧၩ လၧဖၧၩ့ၥၭ လၧနကြၨၭဖိၬ လဘီၩ့နီၪလီၫ. 18 ယဆိၫ့ယူၭ လၧနခိၭနၪဝဲၩယူၭ ယဆၧမၪလူၬတၭ, အ့ၪမွဲဘဲၫနီၪတၭ, နဆၧမုၬဆၧဎၩ့ မိမၩအၥၭ ဘဲၫ ထံၫမိၡါ အၥိၭ, ဒဲနဆၧတီၩဆၧလီၩ့ ဘဲၫ မၫဆမံၭ အလပီၩ အၥိၭနီၪလီၫ. 19 နချံၫနၥၪဆ့ မိမၩအၥၭ ဘဲၫမ့ၭအဖျိၪ့ အၥိၭ တၭ နဆၨၩနဆၬ ဘဲၫ လိးပွ့ၪ အၥိၭနီၪတၭ; ဆၧဒၪ့ထ့ၬခွံၬ အမံၩ့အ့ၬ, ဒဲမၩဂၭဂီၩ့ဝ့ၫ လၧယမ့ၬယၫဆ့အ့ၬ. 20 ဂၭထၪ့ခွံၬ လၧဘၭဘလၧၫ့ အဖၧၩ့, စဲၪ့ထၪ့ခွံၬ လၧၦခၫလဒံအၫဖိၪ အအီၪ, လၧဆၧၥၭထိၬအၥီၫဆံၭ. ဒုၭနဲၪ ဒဲဒုၭနါဂၧၫ့ ဆၧယီၩဆံၭ. ဒုၭဂၧၫ့ထၪ့ၥၩလၩ့ဆၧ ထီၩ့လၧဂၪ့ခိၪအထုၬဆံၭ. စံၭ, ယဟိဝၩ ဎွ့ၩန့ထဲၩ့ယူၭ အခ့ၫအၡၩ စယၫကူၭနီၪဆံၭ. 21 ထီးအဒုၭလ့ၩ အဝ့ၫၥံၪ လၧၡါမုနၧၫ့ဖၫနီၪ, ဆၧၥူၫအၥၭ လၧထံၫအ့ၬ, အဝ့ၫဒၪ ဒုၭယွၩထၪ့ ထံၫ လၧလိးဖၧၩ့ လၧအဝ့ၫဒၪ အဂး, ဒိၪ လိး တၭ, ထံၫဖျိၭ ထၪ့ဝ့ၫဒၪလီၫ. 22 ဆၧမုၬဆၧဎၩ့ လၧၦလတီၩလလီၩ့ဘၪ အဂး အီၪ နးဆံၭအ့ၬ, ယဟိဝၩ စံၭဝ့ၫဒၪ. 

အဲၫစ့ယၫ Isaiah 49 

1 ခိၭနၪယလူ, ထံၫယဲၩ့ခးယဲၩ့ၥံၪဧ့, ခိၭနၪဆၧဆံၭ. ၦဆၨၩလဖၪ, အီၪလၧအယဲၩ့အယိၬၥံၪဧ့, ယဟိဝၩ ကိၭန့ယၧၩ ခီၫလၧဆၧအဒၧၩ့လးဖၧၩ့, ခီၫလၧယမိအဂူၭဖိၫ့ဖၧၩ့နီၪ ဖျိၬယမံၩ့လီၫ. 2 မွဲအအီၪက့ၪ ယနိၭ ဘဲၫနၭ, လၧအအဲၪ့ဝ့ၫ အၥိၭနီၪတၭ, ချုၬဘံၭယၧၩ လၧအစူၪအလၩၡူၪလီၫ. တၭ အီၪက့ၪယၧၩ လၧဖျါဖျ့ၫလံၬကံၭ လဘီၩ့တၭ, အီၪက့ၪၥူၪယၧၩ လၧအလၧၫ့ဖီၩ့ဖၧၩ့လီၫ. 3 တၭ စံၭယၧၩ, နမွဲ ယခ့ၫယၡၩ, အံၫစရ့လၭဧ့, ၦလၧယဒိၭဆၧလၩဖၩ့ လၧအဖၧၩ့လီၫ. 4 ထီးနီၪလဖၧၫ့ ယစံၭ ယမၩယူၭ ဆၧပျီၩပျီၩယူၭ, လၧဆၧအီၪပျီၩအဂး, လၧဆၧနးမံၩ့ဘၪ အဂးနီၪ ယလူၬဂဲးလူၬဘၭလီၫ. မွဲလါနၫ့တၭ ယဆၧစ့ၩရၫ့ အီၪလၧယဟိဝၩတၭ, ယမၩဆၧ အီၪလၧယယွၩလီၫ. 5 တၭ ဘိၩ့နဲၪ့ယီၩ ယဟိဝၩ, ၦလၧအအီၪက့ၪ ယၧၩ လၧအခ့ၫအၡၩဒၪဝ့ၫအဂး ခီၫလၧဒၧၩ့လးအဖၧၩ့ ဘဲၫၥိၭ ယမိဒုၭဂဲၫထဲၩ့ စယၫကူၭ လၧအအီၪနီၪ စံၭဝ့ၫဒၪ, အံၫစရ့လၭ အ့ၪလအီၪကိၩ့အီၪကီၪ့ဘၪ လါနၫ့ တၭ, ယမိအီၪလၧဆၧလၩဖၩ့ လၧယဟိဝၩအမ့ၬၥၪ ဖၧၩ့တၭ, ယယွၩ မိကဲၪထၪ့ ယဂဲးယဘၭလီၫ. 6 မွဲအစံၭဝ့ၫဒၪ, လၧနမိကဲၪထၪ့ ယခ့ၫယၡၩ ဘဲၫၥိၭ နမိဒုၭဂဲထုၪ့ထၪ့ စယၫကူၭအဒီၪ့လဖၪတၭ, ဒုၭဂဲၫထဲၩ့ ၦလၧအအီၪဒံၭ လၧအံၫစရ့လၭအကျၩနီၪ, မွဲဆၧဆံၭခိၬလီၫ. တၭ ယမိအီၪက့ၪနၧၩ လၧဆၧဖၩ့ လၧၦဆၨၩလဖၪ အဂး, ဘဲၫၥိၭ နမိကဲၪ ယဆၧထိးထဲၩ့တၩ့ထဲၩ့ ထီၩ့လၧဂၪ့ခိၪ အထုၬနီၪလီၫ. 7 ယဟိဝၩ ဆၧဎွ့ၩန့ထဲၩ့ အံၫစရ့လၭ အၡၩဆံၫ့ဎံၪလဂၩ, စံၭ, ၦလၧဆၧလအီၪက့ၪဘၪအလး လၧၦလဆၨၩၥၭလိၪဝ့ၫ, ၦဒိၪလဖၪအခ့ၫအၡၩ ဘဲၫယီၩ, စဎွၩလဖၪ မိဒၪဘၪ ဒဲဂဲထုၪ့ဝ့ၫတၭ, ၦဒိၪဖၭဒိၪလဖၪ မိထွံၩလၩ့ လၧယဟိဝၩအလူတီၩ လဂၩ အကၠီၩ့, အံၫစရ့လၭ အၡၩဆံၫ့ဎံၪလဂၩ လၧအရွံန့နၧၩလီၫ. 8 ယဟိဝၩ စံၭဘဲၫယီၩ, လၧအထီ လၧဆၧဘၪအၥၭနီၪ ယခိၭနၪယူၭ နလူယူၭတၭ, လၧဆၧထိးထဲၩ့တၩ့ထဲၩ့ အမုလနံၩနီၪ ယမၩဆၧၩ့ယူၭ နၧၩယူၭ. တၭ ယမိယိထဲၩ့ခွါထဲၩ့နၧၩတၭ, အီၪက့ၪနၧၩ လၧဆၧအုၩ့လၩ့ လၧၦခမျၧး အဂး, ဘဲၫၥိၭ အမိဒုၭဂုးထၪ့ဂၪ့ခိၪ, ဘဲၫၥိၭ နမိဒုၭန့ၥၫဆၧ လၧဆၧန့ၥၫၥံၪ အီၪယူဝ့ၫ; 9 ဘဲၫၥိၭ နမိစံၭ ၦထီၫ့ဖိၪၥံၪ, စဲၪ့ထၪ့ခွံၬဘီၪ; ၦအီၪလၧ ဆၧခံၭကျၩနီၪ မၩဖျီၪထၪ့ နၥံၪအၥၭဘီၪ. အဝ့ၫၥံၪ မိအၪ့ဆၧ လၧဖၧၩ့ၥုၪ့ဖၧၩ့ၥၭတၭ, ဆၧစီၩ့ခိၪပျၩ့ ထီးအလူၬနီၪ မိကဲၪထ့ ဆၧအၪ့အဆၪအလးနီၪလီၫ. 10 ဆၧၥၭဝံလၧၩ့အၥၭအ့ၬ. တၭ ဆၧလၥူၫလၧၩ့ဘၪအၥၭ လၧထံၫ တၭ, ဆၧခိမွဲဂ့ၩ, မုမွဲဂ့ၩ, ဘၪဝ့ၫအ့ၬ. အဂဲးဘဲၫယီၩ ၦလၧအယၫ့ၥၭဝ့ၫနီၪ ၥိၫ့ဝ့ၫတၭ, မိၥိၫ့ဝ့ၫ ထီးဒၪလ့ၬ လၧထံၫထၪ့ဖျိၭ အလးလဖၪနီၪလီၫ. 11 ယမိအီၪက့ၪ ယခိၪလီၩ့ ထီးအလူၬ ကဲၪ လၧအဖၧၩ့ၥၭနီၪတၭ, ယဖၧၩ့ၥၭမုၥံၪ အဆီၩ့ဆီထၪ့နီၪ, မွဲအထီၫလီၫ. 12 ယိခွါ, ၦလဖၪယီၩ မိဂဲၫဝ့ၫ လၧအယဲၩ့, ယိခွါ, ၦလဖၪယီၩ လၧမုဖၩလခီၫ, ဒဲလၧမုနုၬလခီၫ, ဒဲၦလဖၪယီၩ, လၧခးစံၫနံၩ့နီၪလီၫ. 13 ကိၭၡၭထၪ့, မူၭခိၪဧ့, တၭ ၥုၪ့ထိၬၥၭထိၬ, ဂၪ့ခိၪဧ့, မွဲခိၪလီၩ့ ထိၩ့ချိၬ ထၪ့ဖျ့ၭ လၧဆၧကိၭၡၭထၪ့ဆံၭ. အဂဲးဘဲၫယီၩ ယဟိဝၩ မၩမုၬထၪ့ထဲၩ့ယူၭ အခ့ၫအၡၩယူၭ. တၭ မိယၫ့ၥုၪ့ယၫ့ၥၭ အၡၩ လၧအဘၪ ဆၧၡၪ့ဆၧနၭလီၫ. 14 မွဲလါနၫ့တၭ, ဇံအိၫ့ စံၭဝ့ၫဒၪ, ယဟိဝၩ ခွံၬၡိၭယူၭ ယၧၩယူၭတၭ, ယကဆါနီၪ ၥၭနၪ့ယူၭ ယၧၩယူၭ. 15 ၦမုၪ မိၥၭနၪ့ အဖိၪ လၧအအၪ့နူ ထီးအလယၫ့ၥၭဘၪ အဒၧၩ့လး အဖိၪခွၫနီၪ ဘၪမိၥ့ၪဧၪ. မွဲကဒၪယူၭ, အဝ့ၫၥံၪနီၪ ဒၪလ့ၬ မိၥၭနၪ့လီၫ. အ့ၪမွဲ ယဝ့ၫဒၪယီၩ ယမိၥၭနၪ့နၧၩအ့ၬ. 16 ယိခွါ, ယကွ့ၭယူၭနၧၩ လၧယစူၪယၫၥၭ အလီၩ့ယူၭတၭ, နဒိၩ့ခိၪဒၧၩ့ အီၪဝ့ၫ လၧယမ့ၬယၫ လထံၪဎးလီၫ. 17 နဖိၪၥံၪ မိဂဲၫ ချဲၫ့ချဲၫ့, ၦလၧအမၩဂၭဂီၩ့နၧၩ ဒဲမၩယူနၧၩလဖၪနီၪ မိဂၭဂီၩ့ လၧနမ့ၬယၫလီၫ. 18 စၪ့ထၪ့ နမ့ၬ ယိဝၬဖီၩ့တၭ, ဒၪဆၧဆံၭ. အဝ့ၫၥံၪ ထီးအလူၬ အီၪကိၩ့အီၪကီၪ့ လစီၪ့ဎးတၭ, ဂဲၫ လၧနအီၪလီၫ. ယမၧၫ့ယဝ့ၫ ယဟိဝၩ စံၭဝ့ၫဒၪ, မွဲမၬ, န မိကီၩ့ထၪ့ၥိၭထၪ့ နၥၭ လၧအဝ့ၫၥံၪ ဘဲၫကယၧၩ့ကယီၫ အဎံၫအလၩ ထီးအလူၬ အၥိၭတၭ, နမိစၧၩ့ထၬဝ့ၫ လၧနလီၩ့, ဘဲၫတလၭမူၭမုၪ အၥိၭနီၪလီၫ. 19 အဂဲးဘဲၫယီၩ နဆၧလၩ့ဎီး, ဒဲနလး လၧဆၧမၩဂၭဂီၩ့, ဒဲနခး လၧအအီၪယူယူၭနီၪ; ဘိၩ့နဲၪ့ယီၩ ဒၪလ့ၬ, လၧၦအီၪဝ့ၫအဂး မိထီဝါအ့ၬ. တၭ ၦလၧအယုလၩ့နၧၩလဖၪနီၪ မိအီၪယဲၩ့ဝ့ၫလီၫ. 20 ၦထူၬဖိၪဧ့, နဖိၪခွၫလဖၪ မိစံၭဒီၭ လၧနနါဖၧၩ့; ဆၧအလးယီၩ ထီ လၧယဂးအ့ၬ, အီၪပဲၩယၧၩ ဘဲၫၥိၭ ယမိအီၪဆံၭ. 21 ထီးနီၪလဖၧၫ့ နမိစံၭ လၧနၥၭခံဖၧၩ့; မွဲပလၫ ဒုၭအီၪထၪ့န့ယၧၩ လၧအဝ့ၫၥံၪနီၪ လဂၩလဲၪ; ယဖိၪ လၩ့မါတၭ, ယထူၬဖိၪ, ယမွဲ ၦဆၧအၪ့မၧၫ့ ကဲၪဎီးဝ့ၫ, ဒဲၦဘၪ ဆၧနၫ့ထၪ့ခွံၬဝ့ၫလီၫ. တၭ ၦလဖၪယီၩ, မွဲပလၫ လုထၪ့ဝ့ၫ လဂၩလဲၪ. ယိခွါ, ယအီၪလၩ့ထး လဂၩဎးလီၫ. ၦလဖၪယီၩ မွဲအအီၪခီၫခီၫလဲၪ. 22 ကဆါ ယဟိဝၩ စံၭဘဲၫယီၩ, ယမိယၩ့ထၪ့ ယစူၪ လၧၦဆၨၩလဖၪတၭ, ယမိဘီၩ့ထၪ့ ယၥုၭဖိၪအလၫ့ လၧၦခမျၧး အဂးလီၫ. တၭ ၦမိဂဲၫဆိၬ နဖိၪခွၫ လၧအစူၪဒူၪလီၩ့တၭ, မိဆိၬ နဖိၪမုၪလဖၪ လၧအခိၬထံၭခိၪလီၫ. 23 စဎွၩလဖၪ မိကဲၪထၪ့ နဖါ လၧအအၪ့လုဖိၪနၧၩတၭ, အဝ့ၫၥံၪ အနးဎွၩမုၪလဖၪ မိကဲၪထၪ့ နမိ လၧအအၪ့လုဖိၪ နၧၩလီၫ. မိကျၭလၩ့ အမ့ၬ လၧဂၪ့ခိၪလီၩ့တၭ, မိအၪ့လဲၪ့ နခၪ့ အဂၪ့ခိၪမုၬလီၫ. တၭ နမိၥ့ၪယၫ လၧယမွဲ ယဟိဝၩတၭ, ၦလၧအဒိၭနဲၩ့အၥၭ လၧယၧၩလဖၪ အမ့ၬ လမဲဘၪလီၫ. 24 တၭ လၧၦအဆီၪ့အၪ့ဂူၬန့ဆၧ အီၪလၧအစူၪဖၧၩ့နီၪ, မွဲဆၧမိမၩန့ခွံၬဆ့ဧၪ. တၭ ၦဘၪ ဆၧအၪ့မၧၫ့ဎီးဝ့ၫ ဘဲၫအထူၫအရူၫနီၪ မိဖီၩ့ဖျ့ၭဆ့ဧၪ. 25 အဂဲးဘဲၫယီၩ ယဟိဝၩ စံၭဘဲၫယီၩ, ၦအဆီၪ့ အဆၧအၪ့မၧၫ့ဎီးဝ့ၫနီၪ ဆၧမိမၩန့ခွံၬဝ့ၫတၭ, ဆၧၥၭမဲၪၥၭဖျဲၩ့ဆၧ အဆၧအၪ့ဂူၬန့နီၪ မိဖီၩ့ဖျ့ၭတၭ, ယမိဒုၭဆၧ လၧၦလၧအဒုၭဆၧ လၧနၧၩတၭ, ယမိထိးထဲၩ့တၩ့ထဲၩ့ နဖိၪခွၫလဖၪလီၫ. 26 ၦလၧအမၩအၧၩ့နၧၩနီၪ ယမိဒုၭအၪ့ လၧအဖံၭအယၪဒၪဝ့ၫတၭ, မိအီၩမၧၩ့အၥၭ လၧအၥွံၪဒၪဝ့ၫ ဘဲၫလၧစဘံၭထံၫအၥၫ့ အၥိၭနီၪတၭ, ကယဲ ဆၧဖံၭဆၧယၪ ထီးအလူၬ မိၥ့ၪယၫ လၧယဝ့ၫဒၪယီၩ, ယမွဲ ယဟိဝၩ, ဆၧထိးထဲၩ့တၩ့ထဲၩ့နၧၩ, ဒဲဆၧလၧအဎွ့ၩန့ထဲၩ့နၧၩ, စယၫကူၭ အဆၧဒိၪဆၧဆီၪ့ လဂၩနီၪလီၫ. 

အဲၫစ့ယၫ Isaiah 50 

1 ယဟိဝၩ စံၭဘဲၫယီၩ, နၥံၪအမိ လၧယခွံၬၡိၭဝ့ၫ လဂၩ အလံၬလၩ့ၡၪ လဘံၪ့နီၪ, မွဲအအီၪခီၫခီၫလဲၪ. တၭ ယအၪ့ဆၫခွံၬ နၥံၪ, လၧယဒ့ၪယမါ ကဆါ ဂၩဂၩလဲၪ. ယိခွါ, လၧနၥံၪ အဆၧအၧၩ့ အကၠီၩ့နီၪ, နၥံၪ ဘၪ ဆၧအၪ့ဆၫခွံၬဝ့ၫတၭ; နၥံၪအမိ ဘၪ ဆၧခွံၬၡိၭခွံၬဝ့ၫ လၧနၥံၪ အဆၧမၪ အကၠီၩ့လီၫ. 2 လၧယဂဲၫထီၩ့တၭ; ၦလအီၪဘၪနီၪ မွဲဘၪလဲၪ. လၧယကိၭထၪ့ဝ့ၫတၭ, ၦစံၭဆၧၫ့ဆၧ လအီၪဘၪ မွဲဘၪလဲၪ. မွဲယစူၪလၩ့ဖၨၪ ထီးယဎွ့ၩန့ထဲၩ့ဆၧ လၥ့ၪဘၪဆ့ဧၪ. တၭ ဘဲၫၥိၭ ယမိမၩဖီၩ့မၩဖျ့ၭဆၧတၭ, ယစီၩ့ယမၩ့ လအီၪဘၪဧၪ. ယိခွါ, ယအၪ့ၥီၪ့ဆၧတၭ, ယမၩလၩ့ၥံၭ မၫဆမံၭတၭ, ယ အီၪက့ၪ ထံၫမိၡါ ကဲၪထၪ့ လၧၡါမုနၧၫ့ဖၫလီၫ. အဒ့ၪအယၪ နၧၫ့အုၪ လၧထံၫ လအီၪဘၪ အကၠီၩ့တၭ, ၥံၫဝ့ၫ လၧဆၧၥူၫအၥၭ လၧထံၫ အကၠီၩ့လီၫ. 3 ယဒုၭၥိၭ မူၭခိၪ လၧဆၧၥၧၫ့တၭ, ယဒုၭလုၬဝ့ၫ လၧရၧၬအဆၧယၬ လီၫ. 4 ယွၩအခ့ၫအၡၩ အဆၧခိၭနၪဆၧ. ကဆါယွၩ ဖ့ၪလၫ့ယူၭယၧၩ လၧၦၥီၪ့လိၪဆၧအဖျ့ၩ ဘဲၫၥိၭ ယမိၥ့ၪယၫ ဒုၭဆီၪ့ထၪ့ ၦလၧဆၧပွံၭအၥၭ လၧဆၧချဲၩ့လထံၪ ဘဲၫၥ့ၪလဲၪ ဘဲၫၥ့ၪလဲၪနီၪလီၫ. ၦလၧအထိၪဂဲထုၪ့ဝ့ၫ လဂီၩဘၪလဂီၩ, ထိၪဂဲထုၪ့ ယနါ ဘဲၫၥိၭ ယမိနါဂၧၫ့ဆၧ ဘဲၫ ၦမၩလိၪဆၧ အၥိၭနီၪလီၫ. 5 ကဆါယွၩ ဝဲထၪ့ယူၭ ယနါတၭ, ယလပိၩ့ထၪ့ဘၪဆၧ တၭ, ယဂၧၩ့ထဲၩ့ လၧယလးခဲၫ့ဆ့အ့ၬ. 6 ယဖ့ၪလၫ့ ယချိၫ့ လၧၦထးဆၧတၭ, ယဖ့ၪလၫ့ ယနိၭဖၩထံၭ လၧၦလၧအထ့ၭထၪ့ခွံၬ ၦခၪဆီၪ့လီၫ. ယအီၪက့ၪပဲၩ ယမ့ၬ လၧဆၧမ့ၬမဲ ဒဲဆၧထိၪဖျံၭအ့ၬ. 7 အဂဲးဘဲၫယီၩ ကဆါ ယွၩ မိမၩဆၧၩ့ယၧၩယီၩ; မၩအၥၭဘဲၫနီၪတၭ ယမ့ၬမဲအ့ၬ. မၩအၥၭဘဲၫနီၪတၭ, ယအီၪက့ၪ ယမ့ၬ ဘဲၫ လိးမ့ၪ အၥိၭနီၪတၭ, ယၥ့ၪယၫ လၧယမ့ၬ လမိမဲဘၪလီၫ. 8 ၦလၧအအီၪက့ၪတီၩယၧၩ လဂၩနီၪ အီၪဘူၭဝ့ၫလီၫ. မွဲပလၫ မိလိၭခွး လၧယၧၩ လဂၩလဲၪ. မွဲပဆၧၫ့ထုၪ့ၡီၩ့ ဆံၭ. မွဲပလၫ မိထၫ့ဒၩယၧၩ လဂၩလဲၪ. မွဲအၥုၭဘူၭ အၥၭဆံၭ. 9 ယိခွါ, ကဆါ ယဟိဝၩ မိမၩဆၧၩ့ယၧၩ တၭ, မွဲပလၫ မိစ့ၩရၫ့စၪယၧၩ လဂၩလဲၪ. ယိခွါ, အဝ့ၫၥံၪ ထီးအလူၬနီၪ မိလးလံၩ ဘဲၫ ဆဲၫ့လဘံၪ့ အၥိၭနီၪ, အဎိၩ့အဎါ မိအၪ့ခွံၬဝ့ၫလီၫ. 10 ၦလၧနၥံၪအကျၩ လၧအၥၭမဲၪ ယဟိဝၩတၭ, ခိၭနၪ အခ့ၫအၡၩ အလူအထၫ လၧအလ့ၩဆၧ လၧဆၧခံၭကျၩတၭ, ဆၧဖၩ့ လအီၪဘၪနီၪ မွဲပလၫ လဂၩလဲၪ. မွဲ အဒိၭနဲၩ့အၥၭ လၧယဟိဝၩ အမံၩ့တၭ, ပထဲအၥၭ လၧအယွၩနီၪဆံၭ. 11 ယိခွါ, ကယဲ ၦလၧအဆူၭခဲၩ မ့ၪ လၧအဒုၭအီၪဝၬဖီၩ့ နၥံၪအၥၭ လၧမ့ၪဖီၫလဖၪ ထီးအလူၬၥံၪ ဧ့, လ့ၩဆၧ လၧနၥံၪ အမ့ၪအဆၧဖၩ့အကျၩ, ဒဲလၧမ့ၪဖီၫလဖၪ လၧနၥံၪဆူၭခဲၩဝ့ၫ အကျၩနီၪဆံၭ. နၥံၪ မိဘၪ ဆၧယီၩ လၧယစူၪ, နၥံၪ မိမံၫနၩ့ လၧဆၧဆိၭက့ၭ အဖၧၩ့နီၪလီၫ. 

အဲၫစ့ယၫ Isaiah 51 

1 ၦလၧအလီၩ့ ဆၧတီၩဆၧလီၩ့ၥံၪဧ့, ခိၭနၪ ယလူဆံၭ; ၦလၧအအၪ့ဎၬ ယဟိဝၩၥံၪဧ့, ယိထၪ့ လိးမု လၧဆၧဘုၪ့ထၪ့ နၥံၪ, ဒဲဆၧဖၧၩ့ အအိၩဖၧၩ့ ထီးဆၧခုၪ့ထၪ့ နၥံၪနီၪဆံၭ. 2 ယိထၪ့ဘၪ နၥံၪအဖါ စအၫဘြဟၫ့, ဒဲနးစၫရၫ လၧအအီၪဖျဲၪန့ နၥံၪဆံၭ. အဂဲးဘဲၫယီၩ လၧအမွဲ လဂၩဎးနီၪ ယကိၭန့ဝ့ၫတၭ, ယဆိၪဂ့ၩ အဝ့ၫ ဒဲမၩအၪထၪ့ဝ့ၫဆ့လီၫ. 3 အဂဲးဘဲၫယီၩ ယဟိဝၩ မိမၩမုၬထၪ့ ဇံအိၫ့တၭ, မိမၩမုၬထၪ့ထဲၩ့ အလးအီၪယူဝ့ၫလဖၪတၭ, မိအီၪက့ၪ အၡါမုနၧၫ့ဖၫ ဘဲၫအံဒံၫ့ အၥိၭ, ဒဲအမံၩ့ခိၪၥီၪ့လၬ ဘဲၫယဟိဝၩ အကျိၭ အၥိၭနီၪလီၫ. ဆၧၥုၪ့ဎွံၫၥၭယီၫ, ဆၧၥုၪ့ထိၬၥၭထိၬ မိအီၪလၧအဖၧၩ့, ဆၧစံၭထၪ့အၪ့အူၭ လၧအလူမုၬနီၪလီၫ. 4 ခိၭနၪယလူ, ယၡၩခမျၧးၥံၪဧ့, ဒဲယၡၩလဆၨၩဧ့, ခိၭနၪ ယလူယထၫဆံၭ. အဂဲးဘဲၫယီၩ ဆၧမၪလူၬ မိစဲၪ့ထၪ့ခွံၬ လၧယၧၩတၭ, ယမိဒုၭအီၪဂုးခၧၫ့ ယဆၧစ့ၩရၫ့ လၧဆၧဖၩ့ လၧၦခမျၧး အဂးလီၫ. 5 ယဆၧတီၩဆၧလီၩ့ ဘူၭထၪ့ယူၭ. ယဆၧထိးထဲၩ့တၩ့ထဲၩ့ စဲၪ့ထၪ့ယူၭတၭ, ယစူၪဒူၪ မိစ့ၩရၫ့ ၦမျၧးလီၫ. ထံၫယဲၩ့ခးယဲၩ့ မိယိလါ ယဖၧၩ့ၥၭတၭ, မိဒိၭနဲၩ့အၥၭ လၧယစူၪဒူၪလီၫ. 6 စၪ့ထၪ့ နၥံၪအမ့ၬၥၪ လၧမူၭခိၪတၭ, ယိလၩ့ဆၧ လၧဂၪ့ခိၪ လၧလၬလခီၫနီၪဆံၭ. အဂဲးဘဲၫယီၩ မူၭခိၪ မိဒံၩခွံၬ ဘဲၫမ့ၪခူၪ အၥိၭတၭ, ဂၪ့ခိၪ မိလးလံၩ ဘဲၫဆဲၫ့လဘံၪ့ အၥိၭနီၪတၭ, ဂၪ့ခိၪဖိၪ မိၥံၫ ဘဲၫနီၪၥိၭလီၫ. အ့ၪမွဲ ယဆၧထိးထဲၩ့တၩ့ထဲၩ့နီၪ မိအီၪလၩ့ဆိၩလၩ့ကၠၪတၭ, ယဆၧတီၩဆၧလီၩ့နီၪ လးလံၩဝ့ၫ အ့ၬ. 7 ၦလၧအၥ့ၪယၫ ဆၧတီၩဆၧလီၩ့ၥံၪဧ့, ခိၭနၪယလူ ဆံၭ. ၦခမျၧး လၧယဆၧၥီၪ့ဆၧၥၫ့ အီၪလၧအၥၭခံဖၧၩ့ၥံၪဧ့, ထီးၥၭမဲၪ ၦၡၩအဒုၪဒွ့ၪဆၧ လဂ့ၩ. တၭ အၪ့ယိၪဆၧ လၧအစံၭအၧၩ့ဆၧ အကၠီၩ့နီၪ လဂ့ၩ. 8 အဂဲးဘဲၫယီၩ ဘဲၫဆဲၫ့လဘံၪ့အၥိၭနီၪ, ဆၧအဎါၥံၪ မိအၪ့ခွံၬ အဝ့ၫၥံၪတၭ, ဘဲၫအဆီၪ့အၥိၭနီၪ အဎိၩ့အဎါ မိအၪ့ခွံၬဝ့ၫလီၫ. အ့ၪမွဲ ယဆၧတီၩဆၧလီၩ့ မိအီၪဝ့ၫ လၩ့ဆိၩလၩ့ကၠၪ, ဒဲယဆၧထိးထဲၩ့တၩ့ထဲၩ့ လဆိၩဘၪလဆိၩလီၫ. 9 နၪ့ထၪ့နၥၭ! နၪ့ထၪ့နၥၭ! ၥိၭထၪ့ဆၧ အဂဲးအဘၭ, ယဟိဝၩ အစူၪဒူၪဧ့, နၪ့ထၪ့နၥၭ! ဘဲၫလၧမုနံၩလဖၪ လၧဖျိၩ့ လၧအဆိၩလဖၪ လၧဖျိၩ့အၥိၭ နီၪဘီၪ. နမွဲ ၦလဂၩဎး ဒဲၦလၧအကျီၪ့ခွံၬ ရၫဟၭ, ဒဲဆ့ၭနုၬၡီၩ့နီၪ မွဲအ့ၬဧၪ. 10 နမွဲ ၦလဂၩဎး လၧအမၩလၩ့ၥံၭ မၫဆမံၭ ဆၧယိၬဖၭဒိၪအထံၫ, လၧအအီၪက့ၪ မၫဆမံၭ အဆၧယိၬဖၧၩ့ လၧဖၧၩ့ၥၭ လဘီၩ့ ဘဲၫၥိၭ ၦလၧအဘၪ ဆၧဎွ့ၩန့ထဲၩ့ဝ့ၫနီၪ မိခၫ့ဂၬဆၧ မွဲအ့ၬဧၪ. 11 မၩအၥၭဘဲၫနီၪတၭ, ၦလၧယဟိဝၩ ဎွ့ၩန့ထဲၩ့ဝ့ၫလဖၪနီၪ မိဂဲၫထဲၩ့ ကဒၩထဲၩ့တၭ, မိဂဲၫထဲၩ့ ၥံၫကျံၩဆၧ လၧဇံအိၫ့ အအီၪ, ဒဲဆၧၥုၪ့ထိၬၥၭထိၬ အဆိၩအကၠၪ အ၁ရဖူၩ အီၪလၧအခိၪဎွံၪတၭ, ဆၧၥုၪ့ဎွံၫၥၭယီၫ, ဒဲဆၧၥုၪ့ထိၬၥၭထိၬ မိချုၭန့ဝ့ၫတၭ, ဆၧၥုၪ့အုၭၥၭအုၭ, ဒဲဆၧဂၪ့အုၩဂၪ့ထိၬ စဲၪ့ထၪ့ခွံၬယူၭ. 12 ယဝ့ၫဒၪယီၩ ယမွဲ ၦလၧအမၩမုၬထၪ့ထဲၩ့ နၥံၪလီၫ. နမွဲ ပလၫ လၧနမိၥၭမဲၪ ၦၡၩ လၧအမိၥံၫ, ဒဲၦၡၩ အဖိၪခွၫ လၧအမိကဲၪထၪ့ ဘဲၫနၪ့ၥံၪမံၩ့ၥံၪ အၥိၭနီၪ လဂၩလဲၪ. 13 တၭ နၥၭနၪ့ ယဟိဝၩ လၧအတဲၩ့လၩ့နၧၩ လၧအပၠၪထၪ့မူၭခိၪ, ဒဲအီၪက့ၪလၩ့ ဂၪ့ခိၪ အခၪ့ထံၭလဖၪ, ဒဲနဘၪယိၪဆၧ လထံၪဎး ကိၭမုနံၩဒ့ၭ လၧၦမၩအၧၩ့ဆၧ အၥၭထၪ့ အကၠီၩ့, ဘဲၫအတဲၩ့ဝဲၩဆၧ လၧအမိမၩဂၭဂီၩ့ဆၧ အၥိၭနီၪဆ့ဧၪ. တၭ ၦမၩအၧၩ့ဆၧ အၥၭထၪ့နီၪ, မွဲအအီၪခီၫခီၫလဲၪ. 14 ၦလၧအဘၪထိး အခၠူၭလဖၪနီၪ ၥံၫ လၧထီၫ့ဖၧၩ့အ့ၬ, မိထီၩ့ဝ့ၫ လၧဆၧမၩဖီၩ့ဖျ့ၭ ချဲၫ့ချဲၫ့တၭ, အကိၪမိလူၬဆ့အ့ၬ. 15 အ့ၪမွဲ ယဝ့ၫဒၪယီၩ, ယမွဲယဟိဝၩ နယွၩ လၧအအၪ့နၩ့ဖၭ မၫဆမံၭ ဒဲအလပီၩၥီၫထၪ့လီၫ. တၭ ဆၧၥုၭမုခမျၧး အယဟိဝၩမွဲ အမံၩ့လီၫ. 16 ယအီၪက့ၪ နဆၧချဲၩ့ လၧနနိၭအဖၧၩ့တၭ, ယချုၬဘံၭနၧၩ လၧယစူၪအလၩဒုၩ ဘဲၫၥိၭ ယမိၥုၪ့လၩ့ မူၭခိၪ, ဒဲအီၪက့ၪ ဂၪ့ခိၪ အခၪ့ထံၭလဖၪ, ဒဲစံၭ ဇံအိၫ့, နဝ့ၫဒၪယီၩ နမွဲ ယၡၩခမျၧးလီၫ. 17 နၪ့ထၪ့နၥၭ! နၪ့ထၪ့နၥၭ! ဂဲထုၪ့ထၪ့ ယရုစလံၫ့ လၧအအီၩယူၭ ယဟိဝၩ အဆၧၥၭထၪ့ အလိၫ့ လၧအစူၪ, နဝ့ၫဒၪဧ့, နအီၩယူၭ အဆၧဒုၭဝၭထိၬ အလိၫ့လဖျိၪ့ အၥံၭအခၩယူၭ; နဘံၭဆံၭထၪ့ခွံၬယူၭ. 18 လၧကယဲ ဖိၪခွၫ လၧနအီၪဖျဲၪန့ဝ့ၫ အကျၩနီၪ မိၥိၫ့နၧၩ အီၪနးဂၩအ့ၬ. လၧကယဲ ၦလၧနအၪ့လုဖိၪဝ့ၫ အကျၩနီၪ, မိဖီၪ့မီၩ့ နစူၪ အီၪနးဂၩအ့ၬ. 19 ဆၧၥၭဝံလၩ့ဒိၩ, ဒဲဆၧအီၪယူတၭ, နၭၥံၪဖၩ့ၥံၪ, ဒဲဆၧလၩ့ဎီး, ဆၧနံၫမံၩ့ယီၩ မိဂဲၫဘၪ နၧၩ, မွဲပလၫ မိဂၪ့မိယၧၩ့ဆၧ လၧနဂး လဂၩလဲၪ. အ့ၪလမွဲဘၪယၧၩတၭ, မွဲပလၫ မိမၩမုၬထၪ့ထဲၩ့နၧၩလဲၪ. 20 နဖိၪခွၫလဖၪ လၩ့ဘဲၩဝ့ၫလီၫ. အဝ့ၫၥံၪ မံၫနၩ့ဝ့ၫ လၧဖၧၩ့ၥၭ ထီးအလူၬ အခၪ့ထံၭ ဘဲၫချီမံၩ့အဖၫ လၧဖျံၩခွၩ့ဖၧၩ့ အၥိၭနီၪလီၫ. မွဲအဎွ့ၩဝ့ၫ လၧယဟိဝၩ အဆၧၥၭထၪ့, နယွၩ အအၪ့ၥီၪ့ဆၧလီၫ. 21 မၩအၥၭဘဲၫနီၪတၭ, ခိၭနၪလါ ဆၧယီၩ, ၦလၧအဘၪၡၪ့ဘၪနၭ ဒဲအီၩမၧၩ့အၥၭ လါနၫ့ လမွဲဘၪ လၧစဘံၭထံၫနီၪဧ့, 22 နကဆါ ယဟိဝၩ ဒဲနယွၩ မိချဲၩ့ခွး လၧအၡၩခမျၧး အဂးနီၪ, စံၭဝ့ၫ ဘဲၫယီၩ, ယိခွါ, ယမၩန့ခွံၬယူၭ ဆၧဒုၭဝၭထိၬ အလိၫ့လဖျိၪ့ လၧနစူၪဖၧၩ့, ယဆၧၥၭထၪ့ အလိၫ့ အၥံၭအခၩ နမိဘၪအီၩလၧၩ့ဝ့ၫအ့ၬ. 23 အ့ၪမွဲ ယမိအီၪက့ၪဝ့ၫ လၧၦလၧအမၩၡၪ့မၩနၭနၧၩ အစူၪဖၧၩ့, လၧအစံၭနၥၭ, ထွံၩလၩ့ဆံၭ, တၭ ပမိခၫ့ဖၬနၧၩလီၫ. တၭ နအီၪက့ၪ နမိၡါ လၧဂၪ့ခိၪအလီၩ့နီၪ, ဒဲဘဲၫ ဖၧၩ့ၥၭအၥိၭ လၧၦလၧအဖိၬဖၧၩ့ၥၭနီၪ အဂးလီၫ. 

အဲၫစ့ယၫ Isaiah 52 

1 နၪ့ထၪ့နၥၭ! နၪ့ထၪ့နၥၭ! ၥိၭထၪ့ နဂဲးနဘၭ ဇံအိၫ့ဧ့, ၥိၭထၪ့ နကီၩ့နၥိၭ အဎံၫအလၩ, ယရုစလံၫ့, ဒိၩ့ဆံၫ့ဎံၪဧ့, အဂဲးဘဲၫယီၩ, ၦလဒိၭဘၪ ဆၧကူၭတရံၭ, ဒဲၦလဆံၫ့ ဘၪလ့ၩနုၬဘၪလၧၩ့ လၧနဖၧၩ့အ့ၬ. 2 ယရုစလံၫ့ဧ့, ဂၪ့ခိၪအမုၬ လၧအဘုၭထၬ လၧနလီၩ့နီၪ တရူၩလၩ့ခွံၬတၭ, ဂဲထုၪ့ထၪ့ ဆၧၫ့နၩ့ လၧဆၧအလးထၪ့ထီၫဆံၭ. ဇံအိၫ့ အဖိၪမုၪ လၧဆၧဖီၪ့ထၬဝ့ၫ လဂၩဧ့, ဖျံၩစၧၩ့ထၬ နခိၬနီၪ ကွဲၪလၩ့ဆံၭ. 3 အဂဲးဘဲၫယီၩ ယဟိဝၩ စံၭဘဲၫယီၩ, ဆၧအၪ့ဆၫခွံၬ နၥံၪ လၧဆၧနးမံၩ့အ့ၬတၭ, ဆၧမိဎွ့ၩန့ထဲၩ့ နၥံၪ လၧဆၧလမွဲဘၪ စ့ၩနီၪလီၫ. 4 အဂဲးဘဲၫယီၩ ကဆါ ယဟိဝၩ စံၭဘဲၫယီၩ, ယၡၩခမျၧး လ့ၩလၩ့ လၧဖျိၩ့ လၧခးအံဇံၭ အဖၧၩ့ ဘဲၫၥိၭ အမိအီၪ ထီးနီၪတၭ; လၧခဲၫ့ထဲၩ့ ဆၧအဂဲးအကၠီၪ့ လအီၪဘၪနီၪ, ၦအစံရအၫဖိၪ မၩအၧၩ့ဝ့ၫလီၫ. 5 တၭ ဘိၩ့နဲၪ့ယီၩ, ဆၧဆိၬထၪ့ခွံၬ ယၡၩခမျၧး ပျီၩပျီၩ, အၦဒိၪဖၭဒိၪ ဒုၭအိၩ့ယိၩ့ထၪ့ အဝ့ၫၥံၪ ယဟိဝၩ စံၭဝ့ၫဒၪတၭ, ၦဒုၪဒွ့ၪ ယမံၩ့ ၥံၫ့နံၩချီၩ့တၭ, ယမိမၩ ဘဲၫၥ့ၪလဲၪ. 6 မၩအၥၭဘဲၫနီၪတၭ, ယၡၩခမျၧး မိၥ့ၪယၫ ယမံၩ့, မၩအၥၭဘဲၫနီၪတၭ, လၧမုလနံၩနီၪ မိၥ့ၪယၫ လၧယမွဲ ၦလၧအချဲၩ့ဆၧ, ယိခွါ, ယၧၩလီၫ. 7 ၦလၧအလီၩလၩ့လၬလၩ့ ဆၧၥၭထိၬအပရၧၫ့ လၧအလီၩ့လၩ့လၬလၩ့ ဆၧဘၪလိၬအိၭလိၬ, လၧအလီၩလၩ့လၬလၩ့ ဆၧအဂ့ၩ, လၧအဒုၭဂၧၫ့ထၪ့ၥၩလၩ့ ဆၧထိးထဲၩ့တၩ့ထဲၩ့; ၦၡၩ လၧအစံၭ ဇံအိၫ့, နယွၩ ကဲၪ စဎွၩနီၪ လဂၩ, အခၪ့ အီၪလၧခိၪလီၩ့ မွဲအဎံၫအလၩ ဆံၭဒိၪလဲၪ. 8 နၡၩခိၭဆၧလဖၪ ထုၭထၪ့ အလူအၥီၫ, မိကိၭၡၭထၪ့ လစီၪ့ဎးလီၫ. အဂဲးဘဲၫယီၩ ထီး ယဟိဝၩ ဂဲၫထဲၩ့ လၧဇံအိၫ့တၭ, အဝ့ၫၥံၪ မိယိဆၧၫ့ယၫလိၬအၥၭလီၫ. 9 ကိၭထၪ့ဆၧ, ကိၭၡၭထၪ့ လစီၪ့ဎး, ယရုစလံၫ့ အဆၧလၩ့ဎီးၥံၪဧ့, အဂဲးဘဲၫယီၩ ယဟိဝၩ မၩမုၬထၪ့ထဲၩ့ယူၭ အၡၩခမျၧး, ဎွ့ၩန့ထဲၩ့ယူၭ ယရုစလံၫ့နီၪယူၭ. 10 ယဟိဝၩ မၩအီၪဘိၪ့ အစူၪဒူၪဆံၫ့ဎံၪ လၧၦဆၨၩ ထီးအလူၬ အမ့ၬယၫ, ဘဲၫၥိၭ ဂၪ့ခိၪအထုၬ ထီးအလူၬနီၪ မိဒၪဘၪ ပယွၩ အဆၧထိးထဲၩ့တၩ့ထဲၩ့ဆၧ လီၫ. 11 စဲၪ့ထၪ့ခွံၬ နၥံၪ! စဲၪ့ထၪ့ခွံၬ နၥံၪ! လ့ၩထၪ့ခွံၬ နၥံၪ လၧအလးထီးနီၪဆံၭ. ဆၧလဆံၫ့ဘၪနီၪ ထိၭဝ့ၫ နးမံၩ့ လဂ့ၩ. စဲၪ့ထၪ့ခွံၬ လၧအၥၭခံဖၧၩ့နီၪဆံၭ. ၦလၧအဆိၬ ယဟိဝၩ အဎၧၩ့အဎီၥံၪဧ့, အီၪဆံၫ့ထၪ့ နၥံၪဝ့ၫ ဆံၭ. 12 အဂဲးဘဲၫယီၩ နၥံၪ စဲၪ့ထၪ့ဘၪ ချဲၫ့ချဲၫ့အ့ၬ, နၥံၪ ဘၪစဲၪ့တလဲးအ့ၬ. အဂဲးဘဲၫယီၩ ယဟိဝၩ မိလ့ၩဆၧ လၧနၥံၪ အမ့ၬယၫတၭ, အံၫစရ့လၭအယွၩ မိယိထိ နၥံၪ လၧနၥံၪ အလးခဲၫ့ဆ့လီၫ. 13 ယိခွါ, ယခ့ၫယၡၩ မိမၩဆၧ လၧဆၧကိၪ့ၥ့ၪ, မိဘီၪထၪ့ယီၫထၪ့တၭ, မိထၪ့မိထီၫတၭ, မိဒိၪထၪ့ထီၫထၪ့ ဒိၪမၬလီၫ. 14 ဘဲၫ ၦအၪဂၩ ထီၫမံၫထီၫမၪ လၧအကၠီၩ့ အၥိၭ, (အမ့ၬအခံးအဂၩ့ ဂၭဂီၩ့ ထီးအလမွဲလၧၩ့ဘၪ ဘဲၫၦၡၩအၥိၭ, ဒဲအမိၡါ အခံးအဂၩ့ နၭနဲၪ့ဒံၭ ၦၡၩ အဖိၪခွၫၥံၪလီၫ.) 15 အဝ့ၫဒၪ မိဎွံၪဆၧ လၧၦအၪဆၨၩ အလီၩ့ ဘဲၫနီၪၥိၭ; စဎွၩလဖၪ မိကၭဘံၭထၬ အနိၭ လၧအမ့ၬယၫလီၫ. အဂဲးဘဲၫယီၩ ဆၧလၧၦလလီၩဘၪဝ့ၫနီၪ, အဝ့ၫၥံၪ မိဒၪဘၪဝ့ၫ; ဒဲဆၧလၧအလနါဂၧၫ့ဘၪဝ့ၫနီၪ အဝ့ၫၥံၪ နၪဝ့ၫ မိၥ့ၪဆ့လီၫ. 

အဲၫစ့ယၫ Isaiah 53 

1 မွဲပလၫ နဲၩထဲၩ့ယူၭ ဆၧပရၧၫ့ လၧပလီၩလၩ့လၬလၩ့ လဂၩလဲၪ. တၭ ယဟိဝၩ အစူၪဒူၪ အီၪဖျီၪထၪ့ယူၭ လၧပလၫ အမ့ၬယၫ လဂၩလဲၪ. 2 မွဲအမဲၪထၪ့ဝ့ၫ လၧအမ့ၬယၫ ဘဲၫ ၥံၪ့အယိၬဘၪ့ အၥိၭတၭ, ဘဲၫ ၥံၪ့အဝံ လၧဂၪ့ခိၪဎဲၫ့ ဒိၭဒူၪထၪ့ အၥိၭနီၪလီၫ. အခံးအဂၩ့ လအီၪဘၪ, အဎံၫအလၩဆ့ လအီၪဘၪတၭ, ထီးပဒၪဘၪ အဝ့ၫ အခံးအဂၩ့ လၧအဘၪ ပမ့ၬနီၪ အီၪအ့ၬ. 3 ၦၡၩ မၩကြၩ့ထမးတၭ, လ့ၩဒၪခွံၬ အဝ့ၫ; မွဲဝ့ၫ လၧၦၡၩ ၥုၪ့အုၭ ၥၭအုၭတၭ, ၥ့ၪယၫ ဆၧၡၪ့ဆၧနၭ, ဘဲၫၦလဂၩ လၧပ မၩဘံၭခွံၬ ပမ့ၬ လၧအမ့ၬယၫ အၥိၭ, ၦမၩကြၩ့ထမးဝ့ၫတၭ, ပအီၪက့ၪအလးအ့ၬ. 4 မွဲမၬ, အဝ့ၫဒၪ ဆိၬ ပဆၧစူၭဆၧဆၫတၭ, အွံၪဝ့ၫ ပဆၧၥုၪ့အုၭၥၭအုၭလီၫ. တၭ ပဆီၫ့မီၪ့ လၧဆၧကျီၪ့ဝ့ၫ, လၧယွၩ ထးဝ့ၫတၭ, ဘၪၡၪ့ဘၪနၭလီၫ. 5 တၭ မွဲအဘၪ ဆၧဆ့ၭဖိးဝ့ၫ လၧပဆၧမၪ အကၠီၩ့တၭ, ဘၪ ဆၧမၩလၩ့ဘျ့ၭဝ့ၫ လၧပဆၧဒဲၩဘၭ အကၠီၩ့လီၫ. ဆၧအၪ့ၥီၪ့ ဘၪဆဲၫ့ လၧပဆၧဘၪလိၬအိၭလိၬနီၪ အီၪဝ့ၫ လၧအလီၩ့တၭ, ပဘျၪထဲၩ့ လၧအဝ့ၫဒၪ ဘၪထး အဖၧၩ့လး အကၠီၩ့နီၪလီၫ. 6 ပဝ့ၫဒၪယီၩ ဘဲၫ ၥိၪအၥိၭနီၪ ပဂၭဖျိၭယူၭ ဖၧၩ့ၥၭ ကိၭဂၩဒ့ၭယူၭ. ပလ့ၩ လဂၩလၧအဖၧၩ့ၥၭဒၪဝ့ၫ, လဂၩလၧအဖၧၩ့ၥၭဒၪဝ့ၫ ဆုၬဆုၬလီၫ. တၭ ပဝ့ၫဒၪ ထီးအလူၬယီၩ ကဆါ အီၪက့ၪ ပဆၧအၧၩ့ဆၧၥၫ့ လၧအဝ့ၫဒၪ အလီၩ့လီၫ. 7 အဝ့ၫဒၪ ဘၪ ဆၧမၩအၧၩ့မၩၥၫ့ဝ့ၫတၭ, ထိးဆၧၡၪ့ဆၧနၭ, အနၫ့ဆါဒၪဝ့ၫ လါနၫ့တၭ, အၩ့ထၪ့ အနိၭအ့ၬ; ဘဲၫ ၥိၪဖိၪ လၧၦမီၩ့မၩၥံၫဝ့ၫ အၥိၭ, ဘဲၫ ၥိၪ လၧအအီၪလၩ့မါပံၭ လၧၦထံၭအဆီၪ့ အမ့ၬယၫ အၥိၭနီၪ, အၩ့ထၪ့ အနိၭအ့ၬ. 8 လၧဆၧၡၪ့ဆၧနၭ အဖၧၩ့, ဒဲလၧဆၧစ့ၩရၫ့ခွး အဖၧၩ့နီၪ ဆၧထုၭထၪ့ခွံၬ အဝ့ၫလီၫ. လၧၦၥၭမၧၫ့ အခးဖၧၩ့နီၪ ဆၧဒၪ့ထ့ၬခွံၬဝ့ၫတၭ, လၧအၡၩ လဆိၩလကၠၪ အကျၩနီၪ မွဲပလၫ မိဒုၭနဲၪ အဆၨၩအဆၬ လဂၩလဲၪ. မွဲလၧယၡၩခမျၧး အဆၧမၪ အကၠီၩ့ ထိးဘၪ ဆၧဆိၪအၧၩ့ လၧအဝ့ၫၥံၪ အလးလီၫ. 9 တၭ ဆၧဖ့ၪလၫ့ အၥွၪခိၪ အီၪလၧၦအၧၩ့ၦၥၫ့ အကျၩ, လၧအၥံၫဝ့ၫနီၪ အီၪလၧၦ၁ထံၫ အကျၩလီၫ. မွဲလါနၫ့တၭ မၩ ဆၧအၧၩ့ဆၧၥၫ့ နးမံၩ့အ့ၬ, ဆၧအၪ့လီၫ အီၪလၧအနိၭအ့ၬ. 10 မွဲလါနၫ့တၭ, ဘၪ ယဟိဝၩအၥၭ လၧအမိမၩလၩ့ဘျ့ၭဝ့ၫ မၩၡၪ့မၩနၭဝ့ၫလီၫ. ထီးအအီၪက့ၪအၥၭ လၧဆၧလု လၧဆၧဒဲၩဘၭ အကၠီၩ့တၭ, မိဒၪဘၪ အချံၫအၥၪ, ဆၧထုၭထီၫထၪ့ အနံၩအၥၫ့တၭ, ဆၧဘၪ ယဟိဝၩအၥၭ မိဘီၪထၪ့ယီၫထၪ့ လၧအစူၪဖၧၩ့လီၫ. 11 အဝ့ၫဒၪ မိဒၪဘၪဆၧ လၧအထိးၡၪ့ထိးနၭ အကၠီၩ့တၭ, မိမံၫ့ၥုၪ့မံၫ့ၥၭလီၫ. ယခ့ၫယၡၩ အတီၩအလီၩ့ မိအီၪက့ၪတီၩ အီၪက့ၪလီၩ့ ၦအၪဂၩ လၧအဆၧၥ့ၪယၫလီၫ. အဂဲးဘဲၫယီၩ အဝ့ၫဒၪလဂၩနီၪ မိဆိၬ အဝ့ၫၥံၪ အဆၧအၧၩ့ဆၧၥၫ့လီၫ. 12 မၩအၥၭဘဲၫနီၪတၭ, ယမိဖ့ၪအၪ့နၩ့ဖၭ အဂး လၧၦအဒိၪ အကျၩတၭ, အဝ့ၫဒၪ မိအၪ့နၩ့ဖၭ ဆၧအၪ့ဂူၬန့ လၧၦအဂဲးဆီၪ့ အဘၭဆီၪ့ အကျၩလီၫ. အဂဲးဘဲၫယီၩ မွဲအလူၫလၩ့အၥၭ ထီးအၥံၫတၭ, ဆၧဝံထၪ့နၬထၪ့ဝ့ၫ လၧၦမၩမၪဆၧ အကျၩတၭ, မွဲအဆိၬထၪ့ခွံၬ ၦအၪဂၩ အဆၧဒဲၩဘၭတၭ, မိအၪ့ကံၩ့အၪ့ယၫဆၧ လၧၦမၩမၪဆၧ အဂးလီၫ. 

အဲၫစ့ယၫ Isaiah 54 

1 ကိၭၡၭထၪ့ ၦထူၬဖိၪ လၧအလဆီၫ့အီၪန့ဘၪ ဆၧဧ့, ဂၪ့ကိၭဂၪ့ၡၭထၪ့တၭ, ထုၭထၪ့ နလူ ၦလၧအလဘၪဘၪ ဆၧဂူၭဆၫဘၪ လဂၩဧ့, အဂဲးဘဲၫယီၩ ၦလၧအအီၪယူဝ့ၫ လဂၩနီၪ အဖိၪ အၪနဲၪ့ဒံၭ ၦမုၪ အီၪလၧအဝၩ အဖိၪလီၫ. ယဟိဝၩ စံၭဝ့ၫဒၪ, 2 မၩလဲထၪ့ နတဲၩအလး တၭ, နအီၪအလးအဒီၪ့နီၪ မၩထီၫဝ့ၫဆံၭ. လီၫ့ကီၩ့ဆၧ လဂ့ၩ, မၩထီၫ နဖျံၩတၭ, မၩခၧၫ့ နတၧၩ့လဖၪဆံၭ. 3 အဂဲးဘဲၫယီၩ နမိဖျိၭထၪ့ လၧနစူၪထွ့ၪ ဒဲလၧစူၪစ့ၪတၭ, နချံၫနၥၪ မိန့ၥၫ ၦဆၨၩလဖၪ, ဒဲမိအီၪဝ့ၫ လၧဒိၩ့အီၪယူအဖၧၩ့လီၫ. 4 ထီးၥၭမဲၪလဂ့ၩ, အဂဲးဘဲၫယီၩ နမ့ၬမိမဲ ဘၪအ့ၬ. တၭ အီၪက့ၪမဲ နမ့ၬ လဂ့ၩ, အဂဲးဘဲၫယီၩ ဆၧမိဒုၭမ့ၬမဲနၧၩအ့ၬ. အဂဲးဘဲၫယီၩ နၥၭဘၪ့ အမ့ၬမဲနီၪ နမိၥၭနၪ့တၭ, နအီၪမုၪမဲၫ အဆၧဒုၪဒွ့ၪနီၪ နနၪ့ထၪ့ထဲၩ့လၧၩ့အ့ၬ. 5 အဂဲးဘဲၫယီၩ ၦလၧအတဲၩ့လၩ့နၧၩလဂၩနီၪ မွဲနဝၩတၭ, အမံၩ့မွဲ ဆၧၥုၭမုခမျၧး အယဟိဝၩ လီၫ. တၭ ၦလၧအဎွ့ၩန့ထဲၩ့နၧၩ လဂၩနီၪ မွဲအံၫစရ့လၭ အဆၧဆံၫ့ဎံၪ လဂၩလီၫ. တၭ ဆၧမိကိၭဝ့ၫ လၧဂၪ့ခိၪ ထၧၫ့ဘံၪ့ယၫ အယွၩလီၫ. 6 အဂဲးဘဲၫယီၩ ဘဲၫ ၦမုၪ လၧဆၧစဲၪ့ဒၪဝ့ၫတၭ, ဘၪ ဆၧၡၪ့ဆၧနၭ လၧအၥၭခံဖၧၩ့နီၪ ယဟိဝၩ ကိၭထဲၩ့ယူၭနၧၩတၭ, ဘဲၫ မၫလဂၩ လၧအန့ဝၩ လၧအမုၪနၩ့ထၪ့ အၥိၭနီၪ, အဂဲးဘဲၫယီၩ ယဟိဝၩ လီၩဝဲၩဝ့ၫ, မိဘၪ ဆၧခွံၬၡိၭခွံၬဝ့ၫလီၫ. 7 ယစဲၪ့ဒၪနၧၩ လဆိဖိၪ လါနၫ့တၭ, ယမိအၪ့ထုၫ့ကီၪ့နၧၩ လၧဆၧယၫ့ၥၭဖၭဒိၪလဖၪလီၫ. 8 မွဲယၥၭခိထၪ့ လကၠၪတၭ, ယအီၪက့ၪၥူၪယၥၭ လၧနမ့ၬယၫ လဆိဖိၪလီၫ. မွဲလါနၩ့ဘိၩ ယမိယၫ့ၥုၪ့ယၫ့ၥၭနၧၩ အီၪလၧဆၧအခိးအတၩ အဆိၩအကၠၪတၭ, ယဎွ့ၩန့ထဲၩ့နၧၩ ယဟိဝၩ စံၭဝ့ၫဒၪ လီၫ. 9 အဂဲးဘဲၫယီၩ အယီၩမွဲ ဘဲၫစနိအၫ အထံၫအၥိၭ လၧယဂးလီၫ. ဘဲၫယဆိၪလၩ့ယၥၭ လၧထံၫ ဘၪဆဲၫ့ လၧစနိအၫ လၧအလမိလုၬဘံၭလၧၩ့ဘၪ ဂၪ့ခိၪအၥိၭနီၪ, ယဆိၪလၩ့ယၥၭ လၧယလၥၭထၪ့လၧၩ့ဘၪနၧၩ တၭ, ယလအၪ့ၥီၪ့လၧၩ့ဘၪနၧၩလီၫ. 10 အဂဲးဘဲၫယီၩ ခိၪလီၩ့ ထိၩ့ချိၬ မိၥုၭအလး, ဒဲဆၧစီၩ့ခိၪ မိဝၭဝ့ၫလီၫ; အ့ၪမွဲ ယခိးယတၩ လစဲၪ့ထၪ့ခွံၬဘၪ လၧနအီၪတၭ, ယဆၧအုၩ့လၩ့ ဘၪဆဲၫ့ လၧဆၧဎူၫဆၧဎၩ့ လဂဲၩလဝၭဘၪနီၪ, ယဟိဝၩ လၧအယၫ့ၥၭနၧၩ လဂၩ စံၭဝ့ၫဒၪ. 11 ၦလၧအဘၪ ဆၧၡၪ့ဆၧနၭ, ဘၪ လံၩမုတၭ, လဘၪဘၪ ဆၧမၩမုၬထၪ့ထဲၩ့နၧၩ, လဂၩဧ့, ယိခွါ, ယအီၪက့ၪ နလိးလဖၪ လၧလိး အဎံၫအလၩတၭ, နခၪ့ထံၭလဖၪ လၧထၫ့မျါနံၩလၩၥံၪလီၫ. 12 ယမိတဲၩ့တၨၭထီၫ လၧနခိၪစီၪ့ လၧထၫ့မျါဝီၩၡူၬတၭ, နတရၫ့ လၧထၫ့မျါဂိးၡ့ၭဂိးၡီၫတၭ, ဆၧလၧနနဲၩ့ထံၭ ထီးအလူၬနီၪ မိမွဲလိးဘၪ ၦၡၩအမ့ၬလီၫ. 13 တၭ နဖိၪနလံၩ ထီးအလူၬ မိဘၪ ဆၧၥီၪ့လိၪဝ့ၫ လၧယဟိဝၩတၭ, နဖိၪၥံၪ အဆၧဎူၫဆၧဎၩ့နီၪ မိဒိၪဝ့ၫအၪဝ့ၫလီၫ. 14 နမိအီၪဂုးအီၪခၧၫ့ လၧဆၧတီၩဆၧလီၩ့လီၫ. နမိအီၪယဲၩ့ လၧဆၧမၩအၧၩ့မၩၥၫ့နီၪ, အဂဲးဘဲၫယီၩ နလၥၭမဲၪဘၪဆၧတၭ, အီၪယဲၩ့ လၧဆၧမၩဂၭဂီၩ့; အဂဲးဘဲၫယီၩ မွဲအလဂဲၫဘူၭဘၪလၧနၧၩ လီၫ. 15 ယိခွါ, ၦၡၩ မိအီၪကိၩ့အီၪကီၪ့ လါနၫ့တၭ, မွဲလၧယမၪလူၬဝ့ၫ အကၠီၩ့အ့ၬ; ၦၡၩ လၧအအီၪကီၪ့ ထၫ့ဒုၪဒၩနၧၩ မွဲပလၫ လဂၩလဲၪနီၪ, အဝ့ၫၥံၪ မိနုၬထဲၩ့ လၧနအီၪလခီၫလီၫ. 16 ယိခွါ, ယတဲၩ့လၩ့ယူၭ ၦထမၬဖိၪ လၧအအူၪၡိၫ မ့ၪအၧၩ့ဖၭ လၧမ့ၪကျၩ လၧအဝ့ၫ ဒုၭဂဲၫထၪ့ အစူၪဝဲၩ လၧအမၩဆၧ အကၠီၩ့ယူၭတၭ, ယတဲၩ့လၩ့ယူၭ ဆၧမၩယူနီၪ, ဘဲၫၥိၭ အမိမၩဂၭဂီၩ့ဆၧယူၭ. 17 ဆၧစူၪဝဲၩ လၧအဘၪ ဆၧတဲၩ့လၩ့ဝ့ၫ ထၫ့ဒုၪဒၩနၧၩနီၪ မိကဲၪထၪ့ကဲၪထီၫ နးမံၩ့အ့ၬ. ကယဲ ၦၡၩအဖျ့ၩ လၧအဂဲထုၪ့ ထၫ့ဒုၪဒၩနၧၩ လၧဆၧစ့ၩရၫ့ အဖၧၩ့နီၪ နမိဒုၭစ့ၩရၫ့စၪဝ့ၫလီၫ. အနီၪမွဲ ယဟိဝၩ အခ့ၫအၡၩ အဆၧန့ၥၫတၭ, အဆၧတီၩဆၧလီၩ့ ဂဲၫ လၧယၧၩလီၫ; ယဟိဝၩ စံၭဝ့ၫဒၪ. 

အဲၫစ့ယၫ Isaiah 55 

1 ဂဲၫဘီၪ! ကယဲ ၦၡၩ လၧအၥၭဝံအၥၭ လၧထံၫ လဂၩလါလါဧ့, ဂဲၫ လၧထံၫ အအီၪဆံၭ. တၭ ၦလၧအစ့ၩ လအီၪဘၪၥံၪဧ့, ဂဲၫဘီၪ, ဎွ့ၩဆၧ, ဒဲအၪ့ဆၧဆံၭ. မွဲမၬ, စ့ၩလအီၪ အဎွ့ၩလအီၪဘၪနီၪ ဂဲၫဘီၪ, ဎွ့ၩ စဘံၭထံၫ ဒဲဆၧနူထံၫဆံၭ. 2 နၥံၪ လူၬ စ့ၩ လၧဆၧအဂး လၧအလမွဲဘၪ ကိၪတၭ, နၥံၪ မၩဆၧ လၧအလဒုၭဘျဲၩအၪ့ဘၪနီၪ အဂး မွဲဘၪလဲၪ. ခိၭနၪ ယလူ လၩ့ထံးလၩ့ဆ့ၭ တၭ, အၪ့ ဆၧအဂ့ၩနီၪဆံၭ. တၭ နၥံၪအၥၭ မိမုၬထၪ့ထဲၩ့ လၧဆၧအွံၪဆၧဆၧၫ့ အဖၧၩ့လီၫ. 3 ဒိၭနၥံၪအနါတၭ, ဂဲၫ လၧယအီၪဆံၭ. ခိၭနၪတၭ, နၥံၪအၥၭ မိမၧၫ့ဝ့ၫ, ဒဲယမိမၩ ဆၧအုၩ့လၩ့ အဆိၩအကၠၪ လၧနၥံၪ, ဆၧအခိးအတၩ ဂုးခၧၫ့ ဘၪဆဲၫ့ လၧစဒၫဝံၭလီၫ. 4 ယိခွါ! ယအီၪက့ၪ အဝ့ၫဒၪ လၧဆၧထိးအၥၭ လၧၦဆၨၩလဖၪ အဂး, ဆၧအခိၪ ဒဲၦၡၩ မၪလူၬဆၧ လၧၦဆၨၩလဖၪ အဂးလီၫ. 5 ယိခွါ, ၦလဆၨၩ လၧနလၥ့ၪယၫဘၪဝ့ၫနီၪ နမိကိၭန့ဝ့ၫ တၭ, ၦဆၨၩၥံၪ လၧအလၥ့ၪယၫဘၪနၧၩနီၪ မိဂဲၫစဲၪ့တလဲး လၧနအီၪ, လၧယဟိဝၩ နယွၩ အကၠီၩ့, ဒဲလၧအံၫစရ့လၭ အဆၧဆံၫ့ဎံၪ လဂၩ အကၠီၩ့လီၫ. အဂဲးဘဲၫယီၩ မွဲအမၩလၩမၩဖၩ့ယူၭ နၧၩယူၭ. 6 လၧၦဒၪန့ ယဟိဝၩ ၥ့ၪ အဘိၩ့ဘၭနီၪ အၪ့ဎူၫအၪ့ဎၬ နၥံၪဝ့ၫဆံၭ, လၧအအီၪဘူၭ အဘိၩ့ဘၭနီၪ ကိၭထၪ့ နၥံၪဝ့ၫဆံၭ. 7 ၦလတီၩလလီၩ့ဘၪနီၪ, မွဲအခွံၬၡိၭခွံၬ အဖၧၩ့ၥၭဒၪဝ့ၫတၭ, ၦအၧၩ့နီၪ မွဲအ[ခွံၬၡိၭခွံၬ] အဆီၫ့မီၪ့ဆၧတၭ, ဂဲၫထဲၩ့ထဲၩ့ လၧယဟိဝၩ အအီၪနီၪဆံၭ. မွဲအဝ့ၫဒၪ မိယၫ့ၥုၪ့ယၫ့ၥၭဝ့ၫလီၫ. မွဲအဂဲၫ လၧပယွၩ အအီၪဆံၭ. အဂဲးဘဲၫယီၩ, အဝ့ၫဒၪ မိဖျါခွံၬဆၧ အၪအၪလ့ၬလီၫ. 8 အဂဲးဘဲၫယီၩ ယဆီၫ့မီၪ့ ဆၧလမွဲဘၪ ဘဲၫနၥံၪ ဆီၫ့မီၪ့ဆၧ အၥိၭတၭ နၥံၪအဖၧၩ့ၥၭ လမွဲဘၪ ယဖၧၩ့ၥၭဒၪယဝ့ၫ, ယဟိဝၩ စံၭဝ့ၫဒၪ. 9 အဂဲးဘဲၫယီၩ ဘဲၫ မူၭခိၪ ထီၫနဲၪ့ဒံၭ ဂၪ့ခိၪ အၥိၭနီၪ, ယဖၧၩ့ၥၭ ထီၫနဲၪ့ဒံၭ နၥံၪ အဖၧၩ့ၥၭတၭ, ယဆီၫ့မီၪ့ဆၧ ယိၬနဲၪ့ဒံၭ နၥံၪ ဆီၫ့မီၪ့ဆၧ ဘဲၫနီၪၥိၭလီၫ. 10 ဆၧဆၧၩ့ ဒဲမူၭခိၪဖီၫ ဂဲၫလၩ့ လၧမူၭခိၪတၭ, လထဲၩ့ထဲၩ့ဘၪ လၧနီၪ; အ့ၪမွဲ အမၩဘၪစီၪ ဂၪ့ခိၪတၭ, ဒုၭမဲၪထၪ့ဖၭထၪ့ ဆၧၥၪတၭ, ဖ့ၪလၫ့ ၦဎွံၪဆၧ အချံၫ, ဒဲဆၧအၪ့ လၧၦအၪ့ဆၧ အဂး လီၫ. 11 ဘဲၫနီၪအၥိၭ, ယဆၧချဲၩ့ လၧအဂဲၫထၪ့ လၧယနိၭ မိမၩအၥၭဘဲၫနီၪတၭ, မိဂဲၫထဲၩ့ပျီၩ လၧယအီၪအ့ၬ. ဆၧလၧယအၪ့မၧၫ့ အမၩဆၧနီၪ မိဒုၭကဲၪထၪ့ဆၧလီၫ. 12 အဂဲးဘဲၫယီၩ နၥံၪ မိစဲၪ့ထၪ့ခွံၬ လၧဆၧၥုၪ့ဎွံၫၥၭယီၫ တၭ, ဆၧမိၥိၫ့နၥံၪ လၧဆၧဎူၫဆၧဎၩ့လီၫ. ခိၪလီၩ့လဖၪ, ဒဲဆၧစီၩ့ခိၪလဖၪ မိကိၪ့ထၪ့ လၧဆၧၥံၫကျံၩ လၧနၥံၪ အမ့ၬယၫတၭ, ကယဲ ၥံၪ့ လၧမံၩ့လၬကျၩနီၪ မိဒဲၩ အစူၪ ထီးအလူၬလီၫ. 13 လၧဆၧဆူၪအလးနီၪ ၥံၪ့ၡိၫ မိမဲၪထၪ့ ဒဲလၧဆၧဆူၪဆၧမဲၪအလးနီၪ ၁မံၫဟဒၭ မိမဲၪထၪ့လီၫ. တၭ မိကဲၪထၪ့ဆၧ လၧယဟိဝၩ အဂး လၧဆၧအမံၩ့ ဒဲဆၧအနဲၪ့ အဆိၩအကၠၪ လၧဆၧလဒၪ့ထ့ၬခွံၬ ဘၪနီၪလီၫ. 

အဲၫစ့ယၫ Isaiah 56 

1 ယဟိဝၩ စံၭဘဲၫယီၩ, ထီးန့ ဆၧစ့ၩရၫ့တီၩတၭ, မၩ ဆၧတီၩဆၧလီၩ့ဆံၭ. အဂဲးဘဲၫယီၩ ယဆၧထိးထဲၩ့တၩ့ထဲၩ့ အီၪဘူၭထၪ့ယူၭ, ဒဲယဆၧတီၩဆၧလီၩ့ လၧအမိအီၪဖျီၪထၪ့လီၫ. 2 ၦလၧအမၩ ဆၧယီၩ ၦၡၩဖိၪ လၧအဖီၪ့ထၬဝ့ၫနီၪ ၦလၧအထီးန့ မးၥံၫအနံၩ ဘဲၫၥိၭ အထီးမၩၥၭလိၪဝ့ၫ လဂ့ၩ, ဒဲယိအစူၪ ဘဲၫၥိၭ အထီး မၩ ဆၧအၧၩ့ လဂ့ၩနီၪ ဘၪဆိၪဂ့ၩဝ့ၫလီၫ. 3 ၦလခီၫဘၩ့မုးဖိၪ လၧအဒိၭနဲၩ့အၥၭ လၧယဟိဝၩနီၪ မွဲအထီးစံၭ, ယဟိဝၩ မၩလၩ့ဖၭ တၡါယူၭယၧၩ လၧအၡၩခမျၧးနီၪ လဂ့ၩတၭ, ၦဖၫဆွံၪနီၪ မွဲအထီးစံၭ, ယမွဲ ၥံၪ့ဎဲၫ့လထုၪ့နီၪ လဂ့ၩ. 4 အဂဲးဘဲၫယီၩ ယဟိဝၩ စံၭ, ၦဖၫဆွံၪၥံၪ လၧအထီးန့ ယမးၥံၫအနံၩ, ဒဲရွံန့ဆၧလၧအဘၪယၥၭ ဒဲဖီၪ့ထၬ ယဆၧအုၩ့လၩ့နီၪ; 5 ယမိဖ့ၪလၫ့ဝ့ၫ လၧအလး ဒဲအမံၩ့ ဂ့ၩနဲၪ့ဒံၭ ဖိၪခွၫၥံၪ, ဒဲဖိၪမုၪၥံၪ လၧယဂံၪ့ဖၧၩ့, ဒဲလၧယဝၩ့ အခိၪဒၧၩ့ အဖၧၩ့ လီၫ. ယမိဖ့ၪလၫ့ဝ့ၫ အမံၩ့ အဆိၩအကၠၪ လၧအဆၧလဒၪ့ထ့ၬခွံၬဘၪလီၫ. 6 ၦလခီၫဘၩ့မုးဖိၪဆ့ လၧအဒိၭနဲၩ့အၥၭ လၧယဟိဝၩ, ဘဲၫၥိၭ အမိမၩ အဆၧ ဒဲအဲၪ ယဟိဝၩအမံၩ့ ဘဲၫၥိၭ အမိကဲၪထၪ့ အခ့ၫအၡၩ, ကယဲ ၦလၧအထီးန့ မးၥံၫအနံၩ လမၩစံၪစၪဘၪဝ့ၫတၭ, ဖီၪ့ထၬ ယဆၧအုၩ့လၩ့ ထီးအလူၬနီၪ; 7 ယမိဒုၭဂဲၫထၪ့ အဝ့ၫၥံၪ ဒၪလ့ၬ လၧယခိၪလီၩ့ဆံၫ့ဎံၪတၭ, ယမိဒုၭၥၭထိၬ အဝ့ၫၥံၪ လၧယဆၧဘၩဆိၪဖၪ အဂံၪ့ဖၧၩ့လီၫ. အဆၧလုမ့ၪ ဒဲအဆၧလုလဖၪနီၪ ဘၪ ဆၧအၥၭတၭ, မိထၪ့ဘၭ လၧယဆၧလုလး အဖၫ့ခိၪ; အဂဲးဘဲၫယီၩ ယဂံၪ့ မိဘၪ ဆၧကိၭဝ့ၫ လၧဆၧဘၩဆိၪဖၪအဂံၪ့ လၧၦကိၭဆၨၩဒ့ၭ အဂးလီၫ. 8 ကဆါ ယဟိဝၩ လၧအဒုၭအီၪကီၪ့ ၦအံၫစရ့လၭဖိၪ လၧအဘၪ ဆၧနၫ့ထၪ့ခွံၬဝ့ၫနီၪ စံၭဘဲၫယီၩ, ၦလၧအအီၪကီၪ့ယူၭ လၧအအီၪ အမ့ၬယၫနီၪ ယမိဒုၭအီၪကီၪ့ ၦဂူၫဂၩဆ့ လၧအအီၪလီၫ. 9 ကယဲ ဆၧဖိၪဆၧဎါ လၧဆၧပျၩ့ဖၧၩ့ၥံၪဧ့, ဒဲဆၧဖိၪဆၧဎါ လၧမံၩ့လၬကျၩ ထီးအလူၬၥံၪဧ့, ဂဲၫအၪ့ဆၧ ဆံၭ. 10 အၡၩခိၭဆၧမွဲ ၦမ့ၬဘျီၪ ထီးအလူၬ, လၥ့ၪယၫဘၪဆၧတၭ, မွဲထွံၪအုၭအၭ ထီးအလူၬတၭ, မၩ့ဆၧ လၥ့ၪဘၪတၭ, မွဲအမံၫမးဆၧ, မံၫခံၫ့ဝ့ၫ, အဲၪဒိၭ အမံၫမၪ လီၫ. 11 မွဲမၬ, ထွံၪနီၪ ၥၭကွံၩ ဆၧအၪ့တၭ, ၥ့ၪယၫ ဆၧဘျဲၩအၪ့အ့ၬ. အဝ့ၫၥံၪမွဲ ၦယူၬၥိၪ အနၫ့ဆါဒၪဝ့ၫနီၪ အနၪဆၧလၥ့ၪဘၪတၭ, ကၠၪအၥၭ လဂၩလၧအဖၧၩ့ၥၭဒၪဝ့ၫ, လဂၩလၧအၥၭကွံၩဆၧအဖၧၩ့, လဂၩလၧအၥၭကွံၩဆၧအဖၧၩ့ ဆုၬဆုၬလီၫ. 12 စံၭဝ့ၫ, ဂဲၫနၥံၪဝ့ၫ ဘီၪ, ယမိမၩန့ စဘံၭထံၫတၭ, ပမိဘျဲၩအီၩ လၧၥံၭထံၫ ဂၬထံၫတၭ, ကဲဂီၩလနံၩ မိမၩအၥၭ ဘဲၫမုဆၫလနံၩယီၩ အၥိၭနီၪ, အၪနဲၪ့ဒိၪနဲၪ့ဒံၭလီၫ. 

အဲၫစ့ယၫ Isaiah 57 

1 ၦအတီၩအလီၩ့ ဘၪ ဆၧမၩဂၭဂီၩ့တၭ, ၦၡၩ ထီးန့ လၧအၥၭ နးဂၩအ့ၬ. တၭ ၦမၩဂ့ၩဆၧနီၪ ဘၪ ဆၧထုၭထၪ့ခွံၬ လါနၫ့တၭ, ၦတီၩၦလီၩ့ ဘၪထုၭခွံၬ လၧဆၧအၧၩ့နီၪ, ၦၡၩ ဆီၫ့မီၪ့ဝ့ၫ နးဂၩအ့ၬ. 2 မွဲအမိလ့ၩနုၬဆၧ လၧဆၧဎူၫဆၧဎၩ့ အဖၧၩ့လီၫ. ၦလၧအလ့ၩဆုးလီၩ့ လၧအမ့ၬယၫနီၪ မိအီၪပွံၭ လၧအလးမံၫဖၧၩ့လီၫ. 3 တၭ နၥံၪဝ့ၫယီၩ, ၥုၭဘူၭ နၥံၪအၥၭ ထီးယီၩ, ၦမၩကဒၩ ၦမ့ၬအဖိၪလဖၪ, ၦမၩမၪၦဖိၪၦမၫ, ဒဲၦမဲၩဎွဲၩမုၪ အချံၫအၥၪၥံၪဧ့; 4 နၥံၪ မၩကြၩ့ထမး ပလၫလဂၩလဲၪ. နၥံၪ အၩ့ထၪ့ နၥံၪ အနိၭဖၭလဲ, နၥံၪ လဲၪ့ထၪ့ နၥံၪအဖျ့ၩ လၧပလၫ အလီၩ့လဲၪ. နၥံၪမွဲ ၦမၩမၪဆၧဖိၪ, ၦအၪ့လီၫဆၧ အချံၫအၥၪနီၪ မွဲအ့ၬဧၪ. 5 နၥံၪအၥၭ ဆီၪ့ထၪ့ လၧဆၧဂၩ့ဆၧဖၪ့ အကျၩ လၧၥံၪ့ၥံၪ ကိၭထုၪ့ဒ့ၭ အဖၫ့လၬ, နၥံၪ မၩၥံၫ ဖိၪၥၪလဖၪ လၧခိၪလီၩ့ အဆူၭဖၧၩ့, လၧလိးအိၩဖၧၩ့နီၪ မွဲအ့ၬဧၪ. 6 လၧခိၪလီၩ့ဆူၭ အလိးဖျ့ၫ အကျၩနီၪ နဂးအီၪလီၫ. အဝ့ၫၥံၪ, အဝ့ၫၥံၪမွဲ ဆၧဖၭန့ လၧနဂးလီၫ. နလူၫလၩ့ နဆၧလုအီၩ လၧအဝ့ၫၥံၪ အဂး, နဂဲၫဆိၬ ဆၧမၩဘိၪ့ကိၪမုၬလီၫ. မွဲယၥုၪ့မိမံၫ့ ယၥၭမိမံၫ့ လၧဆၧနီၪလဖၪ အကၠီၩ့ဆ့ဧၪ. 7 နအီၪက့ၪ နလးမံၫ လၧခိၪလီၩ့ဖၭထီၫ လဖျိၪ့တၭ, ထီးဒၪလ့ၬ န လ့ၩထၪ့ လုထၪ့ဆၧလီၫ. 8 တၭ လၧတရၫ့ ဒဲအထုၪ့လဖၪ အချိၫ့နီၪ နအီၪက့ၪထၪ့ နဆၧနၪ့ထၪ့ထဲၩ့လီၫ. အဂဲးဘဲၫယီၩ နနဲၪဖျီၪ နနၫ့ဆါ လၧၦဂူၫဂၩနီၪ, လမွဲဘၪယၧၩ တၭ; နလ့ၩထၪ့တၭ, မၩလဲထၪ့ နလးမံၫ, နအုၩ့လၩ့ဆၧ လၧအဝ့ၫၥံၪ အၥိၭ, နအဲၪ အဝ့ၫၥံၪ အလးမံၫ, နတဲၩ့ဝဲၩ အလး လၧအဂးလီၫ. 9 နလ့ၩ လၧစဎွၩ အအီၪ ဂုၪနၥၭ လၧၥိၪတၭ, မၩအၪထၪ့ ၥိၪနၧၫ့မၧၫ့တၭ, နအၪ့မၧၫ့လၩ့ နၥီၫ့လဖၪ လၧအယဲၩ့တၭ, နဆၪ့လၩ့ နနၫ့ဆါ လၧဖျုဖၧၩ့လီၫ. 10 နဖၧၩ့ၥၭယဲၩ့ ဒဲဖၭဒိၪ လၧနမၩဆၧ လါနၫ့တၭ, နလစံၭဘၪ, ယိလါ ဆၧအလး လအီၪဘၪနီၪတၭ, နဒၪန့ဘၪ နစူၪ အၥၭမၧၫ့လီၫ. မၩအၥၭဘဲၫနီၪတၭ, နၥုၪ့အုၭၥၭအုၭဘၪအ့ၬ. 11 လၧနချဲၩ့ဘျံၭချဲၩ့ဘျၪတၭ, လနၪ့ထၪ့ထဲၩ့ဘၪယၧၩတၭ, လထီးန့ဘၪ လၧနၥၭနီၪ, န အၪ့ယိၪဆၧတၭ, နၥၭမဲၪ ပလၫလဂၩလဲၪ. မွဲယအီၪလၩ့မါပံၭ ခီၫလၧဖျိၩ့နီၪတၭ, နလၥၭမဲၪဘၪယၧၩ မွဲအ့ၬဧၪ. 12 ယမိဒုၭနဲၪ နဆၧတီၩဆၧလီၩ့ ဒဲနမၩဆၧလဖၪ; အဂဲးဘဲၫယီၩ မွဲအမိဒုၭအီၪထၪ့ နခိးနတၩအ့ၬ. 13 ထီးန အ့ၪကိၭထၪ့ဆၧတၭ, မွဲနဆၧအီၪကီၪ့ မၩဖီၩ့မၩဖျ့ၭနၧၩဆံၭ. မွဲလါနၫ့တၭ, လံၩ မိဆိၬခွံၬဝ့ၫ ထီးအလူၬ တၭ, အူၪဆၧလထံၪလူၬလီၫ. အ့ၪမွဲ ၦလၧအဒိၭနဲၩ့အၥၭ လၧယၧၩ မိန့ၥၫ ထံၫၥံၪခးၥံၪနီၪ, ဒဲမၩန့ ယခိၪလီၩ့ ဆံၫ့ဎံၪလီၫ. 14 တၭ ဆၧမိစံၭ, မၩထၪ့ထီၫ, မၩထၪ့ထီၫ, တဲၩ့ဝဲၩ ဖၧၩ့ၥုၪ့ဖၧၩ့ၥၭ, အၪ့ထုၫ့ထၪ့ ကယဲ ခၪ့ဘၪထၧၩ့အလး လၧယၡၩခမျၧး အဖၧၩ့ၥၭဖၧၩ့နီၪဆံၭ. 15 အဂဲးဘဲၫယီၩ ဆၧထၪ့ထီၫ, ဒဲဆၧအီၪထၪ့ထီၫ လၧအအီၪဝ့ၫ လၧဆၧအဆိၩအကၠၪ အဖၧၩ့နီၪ, အမံၩ့မွဲ ဆၧဆံၫ့ဎံၪလဂၩ စံၭဝ့ၫ ဘဲၫယီၩ, ယအီၪလၧဆၧထၪ့ထီၫ ဒဲလၧဆၧဆံၫ့ဎံၪ အလးဖၧၩ့ ဒဲလခီၫ လၧၦအၥုၪ့ခါအၥၭလၩ့ ဒဲဆၪ့လၩ့အၥၭအၥိၭ, ဘဲၫၥိၭ ယမိမၩမၧၫ့ထၪ့ ၦဆၪ့လၩ့အၥၭ, ဒဲမၩမၧၫ့ထၪ့ ၦလၧအၥုၪ့ခါအၥၭလၩ့လဖၪအၥၭ လီၫ. 16 အဂဲးဘဲၫယီၩ ယလဂဲးလိၬတ့ၭလိၬ လၩ့ဆိၩလၩ့ကၠၪဘၪ, ယၥၭထၪ့ လၩ့ဆိၩလၩ့ကၠၪဆ့အ့ၬ. အဂဲးဘဲၫယီၩ အ့ၪမွဲဘဲၫနီၪတၭ, ၦၡၩအၥၭ မိလၩ့ပွံၭ လၩ့ထၩ့ ၦၥၭ လၧယတဲၩ့လၩ့ဝ့ၫလဖၪ ဒၪလ့ၬလီၫ. 17 လၧအၥၭကွံၩဆၧ အဆၧဒဲၩဘၭ အကၠီၩ့, ယၥၭထၪ့ဝ့ၫ တၭ, ယထးဘၪ အဝ့ၫတၭ, ကၠၪဒိၭချိၫ့ယၥၭ, ဒဲယၥၭခဲၩထၪ့လီၫ. အဂဲးဘဲၫယီၩ မွဲအလ့ၩဆၧ, လ့ၩဒံၩ့ခံၫ့ ဒံၩ့ခံၫ့ ထီးဖၧၩ့ၥၭ, လၧအဘၪအၥၭလီၫ. 18 အဖၧၩ့ၥုၪ့ ဖၧၩ့ၥၭနီၪ ယဒၪဘၪယူၭတၭ, ယမိမၩဘျၪထဲၩ့ဝ့ၫတၭ, ယမိၥိၫ့ထၪ့ဝ့ၫ, ဒဲယမိမၩမုၬထၪ့ထဲၩ့ဝ့ၫ, ဒဲအၡၩ လၧအၥုၪ့အုၭ အၥၭအုၭလဖၪလီၫ. 19 ယတဲၩ့လၩ့ ၦၡၩအနိၭဖျံၩ အဆၧၥၪလီၫ. ဆၧဎူၫဆၧဎၩ့, ဆၧဎူၫဆၧဎၩ့, မွဲအအီၪလၧၦလၧအယဲၩ့ ဒဲၦလၧအဘူၭဆံၭ, ယဟိဝၩ စံၭဝ့ၫဒၪ; တၭ ယမိမၩဘျၪထဲၩ့ဝ့ၫလီၫ. 20 အ့ၪမွဲ ၦဆၧဒဲၩဘၭဖိၪလဖၪနီၪ မၩအၥၭ ဘဲၫမၫဆမံၭ လၧအဂဲၩဝၭဝ့ၫ အၥိၭနီၪ; အဂဲးဘဲၫယီၩ အီၪပွံၭဝ့ၫ လၥ့ၪဘၪ တၭ, အထံၫဆံပိၩ့ဖၪ့ထၪ့ ဒုၭဂဲၫထၪ့ ဖံၬ ဒဲဆၧဘံၪၥိၭ လီၫ. 21 ဆၧမုၬဆၧဎၩ့ လၧၦလတီၩလလီၩ့ဘၪ အဂး အီၪနးဆံၭအ့ၬ, ယယွၩ စံၭဝ့ၫဒၪ. 

အဲၫစ့ယၫ Isaiah 58 

1 ကိၭၡၭထၪ့ လၧလူၥီၫနီၪဆံၭ; လီၫ့ကီၩ့ဆၧ လဂ့ၩ; ထုၭထၪ့ နလူ ဘဲၫခွ့ၩ အၥိၭနီၪတၭ, လီၩဘၪ ယၡၩခမျၧး အဆၧမၪ, ဒဲစယၫကူၭ အၡၩဂံၪ့ဖိၪ လၧအဆၧဒဲၩဘၭနီၪဆံၭ. 2 မွဲလါနၫ့ အဝ့ၫၥံၪ အၪ့ဎူၫအၪ့ဎၬယၧၩ လနံၩဘၪလနံၩတၭ, မွဲအၥၭထိၬဝ့ၫ လၧဆၧၥ့ၪယၫ ယဖၧၩ့ၥၭ, ဘဲၫၦလဆၨၩ လၧအမၩ ဆၧတီၩဆၧလီၩ့, ဒဲအလခွံၬၡိၭဘၪ အယွၩ အဆၧစ့ၩရၫ့ အၥိၭနီၪလီၫ. အဝ့ၫၥံၪ အၪ့ကံၩ့ဝ့ၫ ဆၧစ့ၩရၫ့ လၧယၧၩတၭ, မုၬလၩဝ့ၫ လၧဆၧၥုၭဘူၭအၥၭ လၧယွၩ အအီၪနီၪလီၫ. 3 အဝ့ၫၥံၪ စံၭဝ့ၫ, ပဒုၪ ဆၧအၪ့ဆၧအီၩတၭ, နလဒၪဘၪနီၪ, ပမၩၡၪ့မၩနၭပၥၭတၭ, နလၥ့ၪယၫဘၪနီၪ မွဲဘၪလဲၪ. ယိခွါ, လၧနၥံၪ ဒုၪ ဆၧအၪ့ဆၧအီၩ အမုလနံၩနီၪ, နၥံၪ ဒၪန့ ဆၧမုၬလၩတၭ, နအၪ့မၧၫ့ ၦၡၩ မၩ နၥံၪ အဆၧမၩ ထီးအလူၬလီၫ. 4 ယိခွါ, လၧဆၧဂဲးလိၬတ့ၭလိၬ, ဒဲဆၧအဲၪ့လိၬဆိၭချဲၩ့လိၬ အဂးနီၪ, နၥံၪ ဒုၪ ဆၧအၪ့ဆၧအီၩ တၭ, နၥံၪ မ့ၭဆၧ လၧဆၧအၧၩ့ အစူၪခိၪနီၪလီၫ. နၥံၪ မိဒုၪ ဆၧအၪ့ဆၧအီၩ လၧမုဆၫလနံၩယီၩ ဘဲၫၥိၭ နၥံၪ မိဒုၭနါဂၧၫ့ နၥံၪအလူ လၧဆၧထၪ့ထီၫအ့ၬ. 5 အနီၪမွဲ ဆၧဒုၪဆၧအၪ့ဆၧအီၩ လၧယရွံန့ဝ့ၫ, မုလနံၩ လၧၦမိမၩၡၪ့မၩနၭအၥၭဆ့ဧၪ, မွဲဘဲၫၥိၭ ၦမိၡီၫ့လၩ့အခိၪ ဘဲၫဖီးဘီၩ့ အၥိၭ, ဒဲဘဲၫၥိၭ အမိဒၩလၩ့ ရၧၬအဆၧယၬ, ဒဲဖံၫ့ချၪ လၧအဖၫ့လၬနီၪဆ့ဧၪ. မွဲနမိကိၭ ဆၧနီၪလမံၩ့ လၧဆၧဒုၪဆၧအၪ့ဆၧအီၩ ဒဲမုလနံၩ လၧအဘၪ ယဟိဝၩအၥၭဆ့ဧၪ. 6 ဆၧဒုၪဆၧအၪ့ဆၧအီၩ လၧအဘၪယၥၭမွဲ အယီၩ, ဆၧပၠၪလၩ့ခွံၬ ဆၧအၧၩ့အဖျံၩ, ဆၧဘဲၪ့လၩ့ခွံၬ ဆၧအွံၪဎၧၫ့တၭ, ဆၧမၩဂၭဖျ့ၭ ၦဘၪ ဆၧမၩအၧၩ့ဝ့ၫ, ဒဲဆၧမၩခါခွံၬ နိၪယိၭဘီၩ့ ကိၭဘီၩ့ဒ့ၭနီၪ မွဲအ့ၬဧၪ. 7 မွဲဆၧကံၪ့ဘျ့ၭကိၪ လၧၦဆၧၥၭဝံအၥၭ အဂး, ဒဲၦၡၪ့ဖိၪယၬဖိၪ လၧအဘၪ ဆၧနၫ့ထၪ့ခွံၬဝ့ၫနီၪ, မွဲလၧနဂဲၫဆိၬ ထီၩ့လၧနဂံၪ့ဖၧၩ့နီၪ မွဲအ့ၬဧၪ. ထီးန အ့ၪဒၪဘၪ ၦအီၪဘိၪ့တၭ, နမိဒုၭကီၩ့ဒုၭၥိၭဝ့ၫ ဒဲလကၠၪဒိၭချိၫ့ဘၪနၥၭ လၧနဘူၭနထံးဒၪနဝ့ၫလီၫ. 8 ထီးနီၪလဖၧၫ့ နဆၧဖၩ့ မိဖၩ့ထၪ့ ဘဲၫ မုဆဲၪ့ထၪ့အၥိၭ တၭ, နဆၧမၩဘျၪထဲၩ့နၧၩနီၪ မိအီၪထၪ့ ချဲၫ့ချံၭလီၫ. ထီးနီၪလဖၧၫ့ နဆၧတီၩဆၧလီၩ့ မိလ့ၩ လၧနမ့ၬယၫ တၭ, ယဟိဝၩ အလၩအဖၩ့ မိအီၪထိနၧၩ လၧနလးခဲၫ့ ဆ့လီၫ. 9 ထီးနီၪလဖၧၫ့ နမိကိၭထၪ့တၭ, ယဟိဝၩ မိစံၭဆၧၫ့ဆၧ; န အ့ၪၥုၭထၪ့ခွံၬ နိၪယိၭဘီၩ့ လၧနကျၩ, ဒဲဆၧယူၬထၪ့ နစူၪနိၩ့ ဒဲချဲၩ့အၧၩ့ဆၧတၭ, ထီးနီၪလဖၧၫ့ နမိကိၭၡၭထၪ့ဆၧတၭ, အဝ့ၫဒၪ မိစံၭဝ့ၫ, ယိခွါ, ယၧၩ လီၫ. 10 နၥၭ အ့ၪယၫ့ၥၭ ၦလၧဆၧၥၭဝံအၥၭတၭ, မၩမုၬထၪ့ ၦလၧအဘၪၡၪ့ဘၪနၭတၭ, ထီးနီၪလဖၧၫ့ နဆၧဖၩ့ မိဖၩ့ထၪ့ လၧဆၧခံၭကျၩတၭ, နဆၧခံၭ မိမၩအၥၭ ဘဲၫမုထုၪ့ အၥိၭနီၪ; 11 ယဟိဝၩ မိၥိၫ့နၧၩ လထံၪဎးတၭ, မိဒုၭဘျဲၩအၪ့နၧၩ လၧဆၧအလးဎဲၫ့ထၬၥံၪ အဖၧၩ့, ဒဲမိမၩဆီၪ့ထၪ့ နဎွံၪလဖၪတၭ; နမိမၩအၥၭ ဘဲၫ ကျိၭ ဘၪစီၪ အၥိၭ, ဒဲဘဲၫ ထံၫထၪ့ဖျိၭ လဖၧၩ့ လၧအထံၫ လလၩ့ၥံၭဘၪ အၥိၭနီၪလီၫ. 12 တၭ ၦလၧအဘၪဆဲၫ့ လၧနၧၩလဖၪ မိမၩထၪ့ထဲၩ့ ဆၧအလးအီၪယူလဖၪ, နမိမၩထဲၩ့ ဆၧအခၪ့ထံၭလဖၪ ဘၪဆဲၫ့ လၧၦအၪဆၨၩတၭ, ဆၧမိကိၭနၧၩ လၧၦၡၩ မၩထဲၩ့ ဆၧလၩ့ဎီး, ၦၡၩ မၩထဲၩ့ ဖၧၩ့ၥုၪ့ဖၧၩ့ၥၭ ဘဲၫၥိၭ ၦၡၩ မိအီၪဝ့ၫလီၫ. 13 လၧမးၥံၫအနံၩနီၪ န အ့ၪကၠၪပဲၩခွံၬ နခၪ့ လၧနဆၧမုၬလၩဒၪနဝ့ၫ လၧယမုနံၩဆံၫ့ဎံၪ အဖၧၩ့တၭ, န အ့ၪကိၭ မးၥံၫအနံၩ လၧဆၧၥုၪ့ဎွံၫၥၭယီၫ, ယဟိဝၩ အဆၧဆံၫ့ဎံၪ လၧဆၧယူၭယၪ့အလးတၭ, လဖိၬဘၪ နဖၧၩ့ၥၭဒၪ နဝ့ၫ, ဒဲလဒၪန့ဘၪ နဆၧမုၬလၩဒၪနဝ့ၫ ဒဲလချဲၩ့ဘၪ နဆၧချဲၩ့ဒၪနဝ့ၫတၭ, န အ့ၪမၩလၩဖၩ့ဝ့ၫတၭ, 14 ထီးနီၪလဖၧၫ့ နမိၥုၪ့ဎွံၫၥၭယီၫ လၧယဟိဝၩ အဖၧၩ့တၭ, ယမိဒုၭထူၬနၧၩ လၧဆၧအလးထၪ့ထီၫ လၧဂၪ့ခိၪချိၫ့ အဖၫ့ခိၪတၭ, ယမိဒုၭအၪ့နၧၩ လၧနဖါ စယၫကူၭ အဆၧန့ၥၫနီၪလီၫ. အဂဲးဘဲၫယီၩ ယဟိဝၩအနိၭ ချဲၩ့ဆၧလီၫ. 

1 ယိခွါ! ယဟိဝၩအစူၪ လၩ့ဖၨၪထဲၩ့ ဘဲၫၥိၭ အထိးထဲၩ့တၩ့ထဲၩ့ဆၧ လၥ့ၪဘၪနီၪ မွဲအ့ၬ; တၭ အနါဎၧၫ့ဝ့ၫ ဘဲၫၥိၭ အခိၭနၪဆၧ လၥ့ၪဘၪနီၪဆ့အ့ၬ. 2 အ့ၪမွဲ နၥံၪ အဆၧအၧၩ့လဖၪ မၩလၩ့မုလၩ့ဖၭနၥံၪ လၧနၥံၪအယွၩတၭ, နၥံၪ အဆၧဒဲၩဘၭ ဒုၭအီၪကဒုၩ အမ့ၬ လၧနၥံၪ အအီၪတၭ, မွဲအမိနါဂၧၫ့ နၥံၪဆ့အ့ၬ. 3 အဂဲးဘဲၫယီၩ နၥံၪအစူၪ ဘၪစံၪစၪ လၧဆၧၥွံၪ, ဒဲနၥံၪအစူၪနိၩ့ လၧဆၧအၧၩ့လီၫ. နၥံၪအနိၭဖျံၩ ချဲၩ့ယူၭ ဆၧဘျံၭဆၧဘျၪယူၭ. တၭ နၥံၪအဖျ့ၩ ချဲၩ့ ဆၧအၧၩ့လီၫ. 4 ၦၡၩ ကိၭထၪ့ လၧဆၧစ့ၩရၫ့တီၩ အဂး နးဂၩအ့ၬ. တၭ ၦၡၩ လိၭခွး လၧဆၧမွဲဆၧတီၩ အကၠီၩ့ နးဂၩအ့ၬ. အဝ့ၫၥံၪ ဒိၭနဲၩ့အၥၭ လၧဆၧပျီၩပျီၩတၭ, ချဲၩ့ ဆၧဘျံၭဆၧဘျၪ လီၫ. ဒၧၩ့ထၪ့ ဆၧမၩအၧၩ့တၭ, အီၪဖျဲၪန့ ဆၧအၧၩ့ လီၫ. 5 ဂုၪဝ့ၫ လၧဂူအၧၩ့အဒံၪတၭ ဒုၭဖၭထၪ့ဝ့ၫနီၪ, ဒဲထၭထၪ လၧခၩ့အဒိၩ့လီၫ. ၦလၧအအၪ့အဒံၪနီၪ မိၥံၫဝ့ၫတၭ, ဒံၪလၩ့ဘျ့ၭလဖျိၪ့နီၪ ဂူအၧၩ့ မိဂဲၫထၪ့ လၧအဖၧၩ့ လဘီၩ့လီၫ. 6 အထၪလဖၪနီၪ ကဲၪထၪ့ အကီၩ့အၥိၭအ့ၬ; တၭ မၩဘံၭအၥၭ လၧအဆၧမၩနီၪဆ့အ့ၬ; အဆၧမၩလဖၪနီၪမွဲ ဆၧအၧၩ့ အဆၧမၩတၭ, ဆၧမၩအၧၩ့ အီၪဝ့ၫ လၧအစူၪဖၧၩ့လီၫ. 7 အခၪ့စဲၪ့ လၧဆၧအၧၩ့ အအီၪတၭ, မၩဝ့ၫ ချဲၫ့ချဲၫ့ ဘဲၫၥိၭ အမိလူၫလၩ့ ဆၧၥွံၪ လၧဆၧဒဲၩဘၭ လအီၪဘၪတၭ; အဆီၫ့မီၪ့ဆၧနီၪမွဲ ဆၧအၧၩ့ အဆၧဆီၫ့မီၪ့ ဆၧမၩအီၪယူ, ဒဲဆၧမၩဂၭဂီၩ့ အီၪဝ့ၫ လၧအဖၧၩ့ၥုၪ့ဖၧၩ့ၥၭလီၫ. 8 ဆၧဎူၫဆၧဎၩ့ အဖၧၩ့ၥၭနီၪ အဝ့ၫၥံၪ ၥ့ၪယၫဘၪဝ့ၫအ့ၬ. ဆၧစ့ၩရၫ့တီၩ အီၪလၧအဖၧၩ့ၥၭဖၧၩ့အ့ၬ. မၩကဲၪ့ကီၪ့ အဖၧၩ့ၥၭတၭ; ၦလၧအဖိၬဝ့ၫ လဂၩလါလါ ၥ့ၪယၫ ဆၧဎူၫဆၧဎၩ့ နးဂၩအ့ၬ. 9 မၩအၥၭဘဲၫနီၪတၭ ဆၧစ့ၩရၫ့ အီၪယဲၩ့လၧပၧၩ, ဆၧတီၩဆၧလီၩ့ လချုၭန့ဘၪပၧၩတၭ, ပယိလါ ဆၧဖၩ့ အဖၧၩ့ၥၭ, အ့ၪမွဲ ယိခွါ, ဆၧခံၭတၭ; ပယိလါ မုထုၪ့အဖၩ့တၭ, ပလ့ၩ လၧဆၧခံၭကျၩလီၫ. 10 ပလုးဆၧ ဘဲၫၦမ့ၬဘျီၪ လၧဆၧဒီၪ့ အဂးတၭ, ဘဲၫၦလၧအမ့ၬၥၪ လအီၪဘၪ အၥိၭနီၪ ပလုးဆၧလီၫ. ပခၪ့ ဘၪထၧၩ့ လၧမုထုၪ့ ဘဲၫလၧမုနၩလခီၫ အၥိၭ, ပအီၪလၧဆၧခံၭၥၧၫ့ အကျၩ, ဘဲၫၦၥံၫ အၥိၭနီၪလီၫ. 11 ပ ဂၪ့ကိၭယၧၩ့ဆၧ ထီးအလူၬ ဘဲၫဖုၫထၫ့ အၥိၭ, ၦဎွံၩ့ လထံၪဎး ဘဲၫ ထိၪလွံ အၥိၭလီၫ. ပယိလါ ဆၧစ့ၩရၫ့ အဖၧၩ့ၥၭတၭ, အီၪအ့ၬ. လၧဆၧထိးထဲၩ့တၩ့ထဲၩ့ အဖၧၩ့ၥၭနီၪ, အီၪယဲၩ့ လၧပၧၩလီၫ. 12 အဂဲးဘဲၫယီၩ ပဆၧအမၪ အၪထၪ့ လၧနမ့ၬယၫတၭ, ပဆၧဒဲၩဘၭ ထိးအၥၭ ထၫ့ဒုၪဒၩပၧၩလီၫ. အဂဲးဘဲၫယီၩ ပဆၧအမၪ အီၪလၧပၧၩတၭ, ပဆၧအၧၩ့ဆၧၥၫ့နီၪ ပၥ့ၪယၫလီၫ. 13 ပမၩမၪဆၧတၭ ချဲၩ့ဘျံၭချဲၩ့ဘျၪ ထၫ့ဒုၪဒၩ ယဟိဝၩတၭ, ကၠၪဒိၭချိၫ့ပၥၭ လၧပယွၩ တၭ, ပချဲၩ့ ဆၧမၩအၧၩ့ ဒဲလ့ၩဒၪဆၧ, ပကၩ့ကၩ ဆၧချဲၩ့ဘျံၭချဲၩ့ဘျၪ ဒဲလီၩဖျီၪထၪ့ဆၧ လၧပၥၭလီၫ. 14 ဆၧစ့ၩရၫ့ဂၧၩ့ထဲၩ့ လၧအလးခဲၫ့တၭ, ဆၧတီၩဆၧလီၩ့ ဆၧၫ့ထုၪ့ဝ့ၫ လၧအယဲၩ့လီၫ. အဂဲးဘဲၫယီၩ ဆၧမွဲဆၧတီၩ လၩ့ထံၩဖါ လၧဖၧၩ့မု အဖၧၩ့တၭ, ဆၧတီၩဆၧလီၩ့ လ့ၩနုၬ လၥ့ၪဘၪလီၫ. 15 မွဲမၬ, ဆၧမွဲဆၧတီၩ လအီၪဘၪတၭ, ၦလၧအစဲၪ့ထၪ့ခွံၬ လၧဆၧအၧၩ့နီၪ ဆၧအၪ့ဂူၬန့ အဆၧလီၫ. ယဟိဝၩ ဒၪဘၪဝ့ၫတၭ, ဆၧစ့ၩရၫ့ လအီၪဘၪ အကၠီၩ့နီၪ, မွဲဆၧအၧၩ့ လၧအမ့ၬယၫ လီၫ. 16 မွဲအဒၪဘၪဝ့ၫ လၧၦၡၩ လအီၪဘၪတၭ, ထီၫမံၫထီၫမၪဝ့ၫ လၧၦအၪ့ကံၩ့အၪ့ယၫဆၧ လအီၪဘၪ; မၩအၥၭဘဲၫနီၪတၭ, အစူၪဒူၪဒၪဝ့ၫ မၩ ဆၧထိးထဲၩ့တၩ့ထဲၩ့ဆၧ လၧအဂးတၭ, အဆၧတီၩဆၧလီၩ့ဒၪဝ့ၫနီၪ ဒုၭဒိၭနဲၩ့အၥၭ ဂုးခၧၫ့ဝ့ၫလီၫ. 17 အဝ့ၫဒၪ ၥိၭ ဆၧတီၩဆၧလီၩ့ ဘဲၫ ဆၧၥၭနၫပဒၩ့ အၥိၭနီၪတၭ, ဆၧထိးထဲၩ့တၩ့ထဲၩ့ အခိၪလူၬၥုၭ အီၪဝ့ၫ လၧအခိၪဎွံၪတၭ, ကီၩ့ၥိၭဝ့ၫ လၧဆၧမၩဆၧၫ့ ဆၧအၧၩ့ အကီၩ့အၥိၭ အဂးတၭ, ၥိၭထၪ့ ဆၧထိၪဂဲၩ ၥၭဆီၪ့ ဘဲၫအဆဲၫ့လဘံၪ့ အၥိၭနီၪလီၫ. 18 ဘဲၫ အဝ့ၫၥံၪ မၩဆၧ အၥိၭနီၪ အဝ့ၫဒၪ မိဖ့ၪလၫ့ထဲၩ့ဆၧ, ဆၧၥၭခဲၩထၪ့ လၧအဒုၪအဒၩလဖၪ, ဆၧလၧအကြၨၭန့ဘၪ လၧၦၡၩထၫ့ဒုၪဒၩဝ့ၫလီၫ. မိဖ့ၪထဲၩ့ ၦထံၫယဲၩ့ခးယဲၩ့ဖိၪ ဆၧလၧအကြၨၭန့ဘၪလီၫ. 19 တၭ အဝ့ၫၥံၪ မိၥၭမဲၪ ယဟိဝၩ အမံၩ့ လၧမုနုၬလခီၫ, ဒဲအလၩအဖၩ့ လၧမုထၪ့လခီၫလီၫ. အဂဲးဘဲၫယီၩ ဆၧအဒုၪအဒၩ အ့ၪဂဲၫဝ့ၫ ဘဲၫထံၫလုၬဘံၭဆၧ အၥိၭနီၪတၭ, ယဟိဝၩအၥၭ မိပဒၩ့ထၬဝ့ၫလီၫ. 20 ထီးနီၪလဖၧၫ့ ၦဎွ့ၩန့ထဲၩ့ဆၧ မိဂဲၫ လၧဇံအိၫ့ အဂး ဒဲလၧၦလၧအကၠၪလီၩ့အၥၭ လၧဆၧမၩမၪ လၧစယၫကူၭ အဖၧၩ့လဖၪ အဂး, ယဟိဝၩ စံၭဝ့ၫဒၪ. 21 တၭ ယဝ့ၫဒၪယီၩ ယအုၩ့လၩ့ဆၧ လၧအဝ့ၫၥံၪမွဲ အယီၩ, ယဟိဝၩ စံၭဝ့ၫဒၪ, ယၥၭ လၧအအီၪလၧနလီၩ့တၭ, ယဆၧချဲၩ့ လၧယအီၪက့ၪ လၧနနိၭ, လစဲၪ့ထၪ့ခွံၬဘၪ လၧနနိၭ, လၧနချံၫနၥၪအနိၭ လၧနချံၫနၥၪ အချံၫအၥၪ အနိၭ, ထီးယီၩစူၩယၫ အဆိၩဆိၩ, အကၠၪကၠၪ, ယဟိဝၩစံၭဝ့ၫဒၪ. 

အဲၫစ့ယၫ Isaiah 60 

1 ဂဲထုၪ့ ဖၩ့ထၪ့ဆံၭ, အဂဲးဘဲၫယီၩ နဆၧဖၩ့ ဂဲၫယူၭ တၭ, ယဟိဝၩ အလၩအဖၩ့နီၪ ဖၩ့ထၪ့ဘၪနၧၩလီၫ. 2 အဂဲးဘဲၫယီၩ, ယိခွါ, ဆၧခံၭ မိလုၬဘံၭ ဂၪ့ခိၪ, ဒဲဆၧခံၭၥၧၫ့ ၦဆၨၩလဖၪလီၫ. အ့ၪမွဲ ယဟိဝၩ မိဂဲၫထၪ့ဘၪ နၧၩတၭ, အလၩအဖၩ့ မိအီၪဖျီၪ လၧနလီၩ့လီၫ. 3 တၭ ၦဆၨၩလဖၪ မိလ့ၩဆၧ လၧနဆၧဖၩ့ အကျၩ, ဒဲစဎွၩလဖၪ လၧနဆၧဖၩ့ထၪ့ အဂိးၡ့ၭဂိးၡီၫ အကျၩလီၫ. 4 စၪ့ထၪ့ နမ့ၬၥၪ ယိဝၬဖီၩ့ ဒၪဘၪဆၧတၭ, ၦလဖၪနီၪ အီၪကိၩ့အီၪကီၪ့ ထီးအလူၬတၭ, ဂဲၫဝ့ၫ လၧနအီၪလီၫ. နဖိၪခွၫလဖၪ မိဂဲၫ လၧအယဲၩ့တၭ, နဖိၪမုၪလဖၪနီၪ မိဘၪ ဆၧလုအၪ့လုအီၩ လၧနနဲၩ့ထံၭလီၫ. 5 ထီးနီၪလဖၧၫ့ နမိဒၪဘၪ, ဒဲၥုၪ့ဎွံၫၥၭယီၫ, နၥုၪ့မိဝၭထိၬ နၥၭမိဝၭထိၬ, ဒဲနၥုၪ့မိဖီး နၥၭမိဝၭလီၫ. အဂဲးဘဲၫယီၩ မၫဆမံၭ အဆၧလၧၫ့ဆၧဎွ့ၩ မိထီၩ့လၧနအီၪ ၦဆၨၩလဖၪ အစူၪလး အခၪ့ခိၪ မိဂဲၫလၧနအီၪလီၫ. 6 ကလအူၭခမျၧး မိလုၬဘံၭနၧၩ, ကလအူၭဖိၪ ဂဲၫ လၧမံဒအၫ့ ဒဲအံၩဖၫလီၫ. ကယဲ ၦလၧၡံဘၫနီၪ မိဂဲၫဝ့ၫလီၫ. အဝ့ၫၥံၪ မိဂဲၫဆိၬ ထီၫ့ ဒဲလီၫဘၫ့တၭ, ယဟိဝၩ အဆၧစံၭထၪ့အၪ့အူၭနီၪ အဝ့ၫၥံၪ မိလီၩလၩ့လၬလၩ့ လၧအၥၭဎွံၫလီၫ. 7 ကံဒၧၫ အၥိၪအဒီၪ့ ထီးအလူၬနီၪ မိအီၪကီၪ့ လၧနအီၪ, နဘ့ယီၭ အၥိၪဖၫလဖၪ မိမၩ နဆၧလီၫ. မိထၪ့ဘၭ ယဆၧလုအလး, ဆၧမိဘၪ ဆၧအၥၭတၭ, ယလၩယဖၩ့အဂံၪ့နီၪ ယမိမၩလၩဖၩ့ဝ့ၫလီၫ. 8 ဆၧလဖၪယီၩ လၧအယူၩဝ့ၫ မၩအၥၭ ဘဲၫဆၧအုၪ့အၥိၭ, ဒဲဘဲၫ ထိၪလွံ လၧအဂဲၫထဲၩ့ လၧဆၧဖိးအၥိၭနီၪ မွဲပလၫလဖၪ လဲၪ. 9 အဂဲးဘဲၫယီၩ ထံၫယဲၩ့ခးယဲၩ့နီၪ မိယိလါ ယဖၧၩ့ၥၭတၭ, တၫၡံၭ အကဘၩ့ အီၪဆိၫနဲၪ့, ဘဲၫၥိၭ အမိဂဲၫထဲၩ့ဆိၬ နဖိၪခွၫလဖၪ လၧအအီၪယဲၩ့, အကျိၪၥံၪစ့ၩၥံၪ ဒဲအထီၫ့ၥံၪလွ့ၫၥံၪ အီၪလၧအၥိၭ လၧယဟိဝၩ နယွၩ အမံၩ့ အကၠီၩ့တၭ, လၧအံၫစရ့လၭ အဆၧဆံၫ့ဎံၪ လဂၩအကၠီၩ့နီၪ, အဂဲးဘဲၫယီၩ အဝ့ၫဒၪ မၩလၩဖၩ့ နၧၩလီၫ. 10 ၦလခီၫဘၩ့မုးဖိၪ မိမၩထၪ့ နခိၪဒၧၩ့တၭ, အဝ့ၫၥံၪ အစဎွၩ မိမၩ နဆၧလီၫ. အဂဲးဘဲၫယီၩ ယထးနၧၩ လၧယၥၭထၪ့နီၪ; အ့ၪမွဲ ယယၫ့ၥၭနၧၩ လၧယခိးယတၩ အကၠီၩ့လီၫ. 11 အခိးမွဲ နတရၫ့ၥံၪ မိအီၪဝဲထၪ့အၥၭ လထံၪဎးလီၫ. လၧမုဆၫလခီၫ မွဲဂ့ၩ, လၧမုနၩလခီၫ မွဲဂ့ၩ, လကၭဘံၭထၬဘၪဝ့ၫတၭ, မွဲဘဲၫၥိၭ ၦမိဆိၬထၪ့ ၦဆၨၩလဖၪ အစူၪလးအခၪ့ခိၪ လၧနအီၪ ဒဲၥိၫ့ အဝ့ၫၥံၪ အစဎွၩလဖၪလီၫ. 12 အဂဲးဘဲၫယီၩ ၦဆၨၩလဆၨၩ, ဒဲဘၩ့မုးလဘၩ့မုး လၧအလမၩဘၪ နဆၧနီၪ မိဂၭဂီၩ့ဝ့ၫ လီၫ. တၭ ၦဆၨၩလဖၪနီၪ မိအီၪယူဝ့ၫ တၡါလ့ၬလီၫ. 13 လ့ၭဘနၧၫ့ အလၩအဖၩ့ မိဂဲၫ လၧနအီၪ, ၥံၪ့ၡိၫ, ၥံၪ့ထိၭအၪ့, ၥံၪ့ၡိၫတအၫၡူၫ လဖၧၩ့ဎး, ဘဲၫၥိၭ အမိမၩဎံၫမၩလၩ ယလးဆံၫ့ဎံၪလီၫ. တၭ ယခၪ့အလးနီၪ ယမိမၩလၩမၩဖၩ့ဝ့ၫလီၫ. 14 ထီးနီၪလဖၧၫ့ ၦလၧအမၩအၧၩ့နၧၩ အဖိၪခွၫလဖၪ မိဂဲၫထွံၩလၩ့အၥၭ လၧနအီၪ တၭ, ၦလၧအမၩကြၩ့ထမးနၧၩနီၪ မိထွံၩလၩ့ လၧနခၪ့ထံၭတၭ, မိကိၭနၧၩ လၧယဟိဝၩအဒိၩ့ အံၫစရ့လၭ အဆၧဆံၫ့ဎံၪလဂၩ အဇံအိၫ့လီၫ. 15 လၧနဘၪ ဆၧစဲၪ့ဒၪနၧၩ, ဒဲဆၧၥၭဂဲၫ့နၧၩတၭ, ၦလလ့ၩခၫ့ဂၬဘၪနၧၩ အလးနီၪ, ယမိအီၪက့ၪနၧၩ လၧဆၧအလၩအဖၩ့ အဆိၩအကၠၪ, ဆၧၥုၪ့ဎွံၫၥၭယီၫ လၧၦအၪဆၨၩ အဂးလီၫ. 16 တၭ နမိအၪ့ဆူၭ ၦဆၨၩလဖၪ အနူထံၫတၭ, နမိအၪ့ဆူၭဆၧ လၧစဎွၩအနူတၭ, နမိၥ့ၪယၫ လၧယၧၩယီၩ ယဟိဝၩမွဲ နဆၧထိးထဲၩ့တၩ့ထဲၩ့, ဒဲဆၧဎွ့ၩန့ထဲၩ့နၧၩ မွဲစယၫကူၭ အဆၧဆီၪ့ဆၧဒိၪ လဂၩလီၫ. 17 လၧထီးဘၩ့ အလးနီၪ ယမိဂဲၫဆိၬ ထီၫ့တၭ, လၧထၭအလးနီၪ ယမိဂဲၫဆိၬ စ့ၩတၭ, လၧၥံၪ့အလးနီၪ ထီးဘၩ့တၭ, လၧလိးအလးနီၪ ထၭလီၫ. တၭ ယမိအီၪက့ၪ ၦယိနၧၩလဖၪ လၧဆၧဘၪလိၬအိၭလိၬ, ဒဲၦဒိၪလဖၪ လၧဆၧတီၩဆၧလီၩ့လီၫ. 18 ဆၧလနါဂၧၫ့လၧၩ့ဘၪ ဆၧမၩအၧၩ့ လၧနခးဖၧၩ့, ဒဲဆၧမၩယူ ဆၧမၩဂၭဂီၩ့ လၧနနဲၩ့ထံၭလဖၪ အဖၧၩ့ အီၪဆ့အ့ၬ; နမိကိၭ နခိၪဒၧၩ့ လၧဆၧထိးထဲၩ့တၩ့ထဲၩ့, ဒဲနတရၫ့ၥံၪ လၧဆၧစံၭထၪ့အၪ့အူၭနီၪလီၫ. 19 မု လမွဲလၧၩ့ဘၪ နဆၧဖၩ့ လၧမုဆၫလခီၫတၭ, လၩအယုၩ့ယဲ ဖၩ့ထၪ့ လၧနဂးအ့ၬ; အ့ၪမွဲ ယဟိဝၩ မိကဲၪထၪ့ နဆၧဖၩ့ အဆိၩအကၠၪတၭ, နယွၩ မိကဲၪထၪ့ နလၩနဖၩ့လီၫ. 20 နမု လလၩ့နုၬလၧၩ့ဘၪတၭ, နလၩ ၥံၫလၧၩ့အ့ၬ. အဂဲးဘဲၫယီၩ ယဟိဝၩ မိကဲၪထၪ့ နဆၧဖၩ့ အဆိၩအကၠၪ လၧနဂးတၭ, နဂၪ့ဆၧယၧၩ့ဆၧ အမုနံၩလဖၪနီၪ မိလူၬလီၫ. 21 နၡၩခမျၧးနီၪ မိတီၩမိလီၩ့ ထီးအလူၬ လီၫ. အဝ့ၫၥံၪ မိန့ၥၫ ထံၫၥံၪခးၥံၪနီၪ လၩ့ဆိၩလၩ့ကၠၪ, ဆၧအထဲၩ့ လၧယၥုၪ့လၩ့ယဝ့ၫ, ယစူၪအမၩဆၧ ဘဲၫၥိၭ ယမိဒိၭ ဆၧလၩဆၧဖၩ့လီၫ. 22 ဆၧအဆံၭနီၪ, မိကဲၪထၪ့ အထီၫ့တၭ, ဆၧအဂဲးဆါ မိကဲၪထၪ့ ဆၧဆီၪ့ လဆၨၩလီၫ. ယဝ့ၫဒၪ ယဟိဝၩယီၩ, ယမိဒုၭမၩအၥၭ လၧအဆၧၫ့အထီဒၪဝ့ၫနီၪ ချဲၫ့ချဲၫ့လီၫ. 

အဲၫစ့ယၫ Isaiah 61 

1 ကဆါ ယဟိဝၩအၥၭမု အီၪလၧယလီၩ့လီၫ. အဂဲးဘဲၫယီၩ ယဟိဝၩ ဂုၪယူၭယၧၩ, ဘဲၫၥိၭ ယမိလီၩလၩ့လၬလၩ့ ဆၧၥၭထိၬအပရၧၫ့ လၧၦၡၪ့ဖိၪယၬဖိၪ; အဝ့ၫဒၪ အၪ့မၧၫ့လၩ့ယၧၩ ဘဲၫၥိၭ ယမိမၩဘျၪထဲၩ့ ၦၡၩအၥုၪ့ခါအၥၭလၩ့, ဘဲၫၥိၭ ယမိကိၭထၪ့ ဆၧဂၭဖျ့ၭ လၧၦဘၪ ဆၧအၪ့မၧၫ့ဎီးဝ့ၫ အဂး, ဒဲဆၧဝဲထၪ့ထီၫ့ အတရၫ့ လၧၦဘၪစၧၩ့ထၬ အဂးနီၪ, 2 ဘဲၫၥိၭ ယမိကိၭထၪ့နံၪ့ ဘၪ ယဟိဝၩအၥၭ, ဒဲပယွၩ မၩဆၧၫ့ ဆၧအၧၩ့ အမုလနံၩ ဘဲၫၥိၭ ယမိမၩမုၬထၪ့ထဲၩ့ ကယဲ ၦလၧအၥုၪ့အုၭ အၥၭအုၭ ထီးအလူၬ, 3 ဘဲၫၥိၭ ယမိအီၪက့ၪလၩ့ဆၧ လၧၦလၧအၥုၪ့အုၭအၥၭအုၭ လၧဇံအိၫ့ အဂး, ဘဲၫၥိၭ ယမိဖ့ၫလၫ့ အ၁ရဖူၩ လၧဖံၫ့ချၪအလး, ဆၧၥၭထိၬအၥိၪ လၧအဆၧၥၭအုၭ အလး, ဆၧစံၭထၪ့အၪ့အူၭ အဆဲၫ့ လၧအၥၭဎၧၫ့ အလးနီၪလီၫ. တၭ ဆၧမိကိၭဝ့ၫ လၧဆၧတီၩဆၧလီၩ့ အၥံၪ့လဖၪအလး လၧယဟိဝၩ ၥုၪ့လၩ့ဝ့ၫ ဘဲၫၥိၭ အမိဘၪ ဆၧမၩလၩဖၩ့ဝ့ၫလီၫ. 4 အဝ့ၫၥံၪ မိမၩထဲၩ့ ဆၧအလးလၩ့ဎီး လၧဖျိၩ့တၭ, မိမၩထၪ့ထဲၩ့ ဆၧအီၪယူၥံၪ လၧဖျိၩ့တၭ, မိမၩထၪ့ထဲၩ့ ဒိၩ့လၩ့ဎီးလဖၪ, ဆၧအီၪယူ လၧဖျိၩ့ၥံၪနီၪလီၫ. 5 ၦလခီၫဘၩ့မုးဖိၪ မိဆၧၫ့ထုၪ့ ယိ နၥံၪအၥိၪ အဒီၪ့လဖၪတၭ, ၦလခီၫဘၩ့မုးဖိၪ အဖိၪလဖၪ မိကဲၪထၪ့ နၥံၪအၡၩထဲၫဆၧ, ဒဲၦတဲၩ့ဝဲၩ နၥံၪအစဘံၭမုလီၫ. 6 အ့ၪမွဲ နၥံၪဝ့ၫယီၩ, ဆၧမိကိၭနၥံၪ လၧယဟိဝၩ အၡၩလုဆၧ, ၦမိကိၭနၥံၪ လၧၦမၩယွၩအဆၧလီၫ. နၥံၪ မိအၪ့ ၦဆၨၩလဖၪ အစူၪလးအခၪ့ခိၪတၭ, နၥံၪ မိအီၪက့ၪဖိၫလိၫ နၥံၪအၥၭ လၧအဝ့ၫၥံၪ အလၩအဖၩ့ အဖၧၩ့လီၫ. 7 လၧနၥံၪဘၪ ဆၧမ့ၬမဲ အကၠီၩ့နီၪ နၥံၪ မိန့ဘၪ ဆၧနံၫစၩတၭ, လၧဆၧအီၪက့ၪမ့ၬမဲအလးနီၪ ဆၧၥုၪ့ဎွံၫၥၭယီၫ လၧနၥံၪ အဂး အဖၧၩ့လီၫ. မၩအၥၭဘဲၫနီၪတၭ, အဝ့ၫၥံၪ မိန့ဘၪ နံၫစၩ လၧအခးဖၧၩ့ ဆၧၥုၪ့ထိၬၥၭထိၬ အဆိၩအကၠၪ မိအီၪလၧအဝ့ၫၥံၪလီၫ. 8 အဂဲးဘဲၫယီၩ ယဝ့ၫဒၪ ယဟိဝၩယီၩ ယအဲၪ ဆၧစ့ၩရၫ့တီၩတၭ, ယၥၭဂဲၫ့ ဆၧအၪ့ဂူၬန့ဆီၪ့ လၧဆၧအၧၩ့ အဖၧၩ့လီၫ. ယမိဖ့ၪလၫ့ အခိးအတၩ တၡါတၭ, ယမိအုၩ့လၩ့ ဆၧအုၩ့လၩ့ အဆိၩအကၠၪ လၧအဝ့ၫၥံၪ လီၫ. 9 အဝ့ၫၥံၪ အချံၫအၥၪနီၪ ၦၡၩ မိၥ့ၪယၫဝ့ၫ လၧၦဆၨၩလဖၪ အကျၩတၭ, အဆၨၩအဆၬနီၪ လၧၦခမျၧး အကျၩနီၪလီၫ. ကယဲ ၦလၧအဒၪဘၪဝ့ၫ မိအုၩ့လၩ့ လၧအမွဲ အချံၫအၥၪ လၧယဟိဝၩ ဆိၪဂ့ၩယူၭဝ့ၫယူၭ လီၫ. 10 ယမိၥုၪ့ဎွံၫၥၭယီၫ လၧယဟိဝၩ အဖၧၩ့ ဒိၪဒိၪလ့ၬ ယမိၥၭထိၬ လၧယယွၩ အဖၧၩ့နီၪလီၫ. အဂဲးဘဲၫယီၩ မွဲအဒုၭၥိၭယူၭယၧၩ လၧဆၧထိးထဲၩ့တၩ့ထဲၩ့ အဆဲၫ့ တၭ, ဒုၭလုၬထၪ့ယူၭ ယၧၩ လၧဆၧတီၩဆၧလီၩ့ အဝိၬလိၫ့ ဘဲၫတလၭမူၭအခွၫ ကယၧၩ့အၥၭ ဘဲၫၦလုဆၧ အၥိၭနီၪ ဒဲဘဲၫတလၭမူၭအမုၪ ကယၧၩ့အၥၭ လၧအကယၧၩ့ကယီၫ အၥိၭနီၪလီၫ. 11 အဂဲးဘဲၫယီၩ ဘဲၫ ဂၪ့ခိၪ ဒုၭမဲၪထၪ့ဆၧ အၥိၭတၭ, ဘဲၫ ကျိၭ ဒုၭမဲၪထၪ့ ဆၧဎွံၪ အၥၭ လၧအဖၧၩ့ အၥိၭနီၪ, ကဆါ ယဟိဝၩ မိဒုၭအီၪထၪ့ ဆၧတီၩဆၧလီၩ့ ဒဲဆၧစံၭထၪ့အၪ့အူၭဆၧ လၧၦကိၭဆၨၩဒ့ၭ အမ့ၬယၫ ဘဲၫနီၪၥိၭလီၫ. 

အဲၫစ့ယၫ Isaiah 62 

1 လၧဇံအိၫ့ အကၠီၩ့နီၪ ယလအီၪလၩ့မါပံၭဘၪ; တၭ လၧယရုစလံၫ့ အကၠီၩ့နီၪ ယလအီၪပွံၭဘၪ, ထီးလၧအဆၧတီၩဆၧလီၩ့ လ့ၩထၪ့ ဘဲၫဆၧယုၩ့ယဲအၥိၭ, ဒဲအဆၧထိးထဲၩ့တၩ့ထဲၩ့ ဘဲၫမ့ၪဒိၩ့ လၧအခဲၩဖၩ့ထၪ့ အၥိၭနီၪလီၫ. 2 တၭ ၦဆၨၩလဖၪ မိဒၪဘၪ နဆၧတီၩဆၧလီၩ့, ဒဲစဎွၩ ထီးအလူၬ န့ဘၪ နလၩနဖၩ့လီၫ. တၭ ဆၧမိကိၭနၧၩ လၧနမံၩ့ၥၫ့ လၧယဟိဝၩ မိကိၭထၪ့ လၧအနိၭလခီၫနီၪလီၫ. 3 တၭ နဝ့ၫဒၪ နမိကဲၪထၪ့ ၁ရဖူၩ အီၪလၧအဎံၫအလၩ လၧယဟိဝၩ အစူၩဖၧၩ့, ဒဲစဎွၩခိၪဖုၪ့ လၧနယွၩ အစူၪဖၧၩ့လီၫ. 4 ဆၧလကိၭလၧၩ့ဘၪ နၧၩ လၧဆၧစဲၪ့ဒၪခွံၬတၭ, နခးနီၪ လအီၪယူဘၪ; အ့ၪမွဲ ဆၧမိကိၭနၧၩ လၧဆၧဘၪယၥၭ အီၪလၧအဖၧၩ့နီၪတၭ, နခးနီၪ လၧဆၧဖျၫ့လိၬနီၪလီၫ. အဂဲးဘဲၫယီၩ ယဟိဝၩ မုၬလၩဆၧ လၧနဖၧၩ့တၭ, နထံၫနခး မိဖျၫ့လိၬအၥၭလီၫ. 5 အဂဲးဘဲၫယီၩ ဘဲၫ ဖိၪၥၪခွၫ န့မၫ လၧၦမုၪနၩ့ အၥိၭနီၪ, နဖိၪခွၫလဖၪ မိန့ မၫ လၧနၧၩ ဘဲၫနီၪၥိၭ တၭ, ဘဲၫတလၭမူၭအခွၫ ၥုၪ့ဎွံၫၥၭယီၫ လၧတလၭမူၭအမုၪ အကၠီၩ့ အၥိၭနီၪ, နယွၩ မိၥုၪ့ဎွံၫၥၭယီၫ လၧနကၠီၩ့ဆ့လီၫ. 6 ယအီၪက့ၪယူၭ ၦခိၭဆၧလဖၪ လၧနခိၪဒၧၩ့ အလီၩ့, ယရုစလံၫ့ဧ့, ၥံၫ့နံၩချီၩ့, ဒဲၥၫ့နၩချီၩ့ အဝ့ၫၥံၪ လဆိၩဒၪအၥၭ မိအီၪလၩ့မါပံၭအ့ၬ. ၦလၧအဒုၭနၪ့ထၪ့ထဲၩ့ ယဟိဝၩၥံၪဧ့, အီၪလၩ့မါပံၭ လဂ့ၩ, 7 ထီးအဝ့ၫဒၪ လဒုၭအီၪဂုးအီၪခၧၫ့ဒံၭဘၪ, ဒဲလအီၪက့ၪဒံၭဘၪယရုစလံၫ့ လၧဆၧစံၭထၪ့အၪ့အူၭ လၧဂၪ့ခိၪချိၫ့တၭ, ထီးဒုၭအီၪလၩ့မါပံၭ အဝ့ၫ လဂ့ၩ. 8 ယဟိဝၩ ဆိၪလၩ့အၥၭ လၧအစူၪထွ့ၪ ဒဲလၧအစူၪဒူၪဆီၪ့တၭ, မွဲမၬ, ယလဖ့ၪလၫ့လၧၩ့ဘၪ နဘုၪၥံၪဂူၫၥံၪ လၧဆၧအၪ့ လၧနဒုၪနဒၩ အဂး တၭ, ၦလခီၫဘၩ့မုးဖိၪ လအီၩလၧၩ့ဘၪ နစဘံၭထံၫ အၥၫ့ လၧနမၩနဝ့ၫနီၪလီၫ. 9 အ့ၪမွဲ ၦလၧအကူၭ ဘုၪလဖၪ မိအၪ့ အဆၧ, ဒဲစံၭထၪ့အၪ့အူၭ ယဟိဝၩ လီၫ. ၦလၧအအၪ့ထုၫ့ကီၪ့ [စဘံၭၥၪၥံၪ] မိအီၩ အဆၧ လၧယလးဆံၫ့ဎံၪ အဝၩ့ဖၧၩ့လီၫ. 10 စဲၪ့ဖျီၫ့ခွံၬ, စဲၪ့ဖျီၫ့ခွံၬ လၧတရၫ့ဖၧၩ့လဖၪတၭ, တဲၩ့ဝဲၩ ၦခမျၧး အဖၧၩ့ၥၭ, မၩထၪ့ထီၫ, မၩထၪ့ထီၫဖၧၩ့ၥၭမု လဘီၩ့, အၪ့ထုၫ့ထၪ့ လိးၥံၪမ့ၭၥံၪ, ဘီၩ့ထၪ့ထီၫ ၥုၭဖိၪအလၫ့ လၧၦခမျၧး အဂးဆံၭ. 11 ယိခွါ! ယဟိဝၩ ဒုၭနါဂၧၫ့ ဆၧဖိး လၧဂၪ့ခိၪအထုၬ, ဇံအိၫ့ အဖိၪမုၪ, ယိခွါ, နဆၧထိးထဲၩ့တၩ့ထဲၩ့ ဂဲၫထၪ့နီၪ; ယိခွါ, အဝ့ၫ အီၪလၧအလံၩ့အလဲၫတၭ, ဆၧလၧအဖ့ၪဆၧၫ့ထဲၩ့နီၪ အီၪဝ့ၫ လၧအမ့ၬယၫလီၫ. 12 ဆၧမိကိၭ အဝ့ၫၥံၪ လၧၦဆံၫ့ဎံၪ လဆၨၩ, ၦဒိၭဎွ့ၩန့ထဲၩ့အၥၭ လၧယဟိဝၩတၭ, ဆၧမိကိၭနၧၩ, ဆၧအၪ့ဎူၫအၪ့ဎၬဝ့ၫ, ဒိၩ့လၧဆၧလစဲၪ့ဒၪခွံၬဘၪဝ့ၫ လဖျိၪ့နီၪလီၫ. 

အဲၫစ့ယၫ Isaiah 63 

1 ၦလၧအဂဲၫစဲၪ့ထၪ့ခွံၬ လၧအံဒၧၫ့, အီၪလၧအကီၩ့အၥိၭဝီၩယုၩ့ယဲ လၧဘီဇရၫ ၦလၧအကီၩ့အၥိၭ အီၪလၧအဎံၫအလၩ, လၧအဂဲးဆီၪ့ အဘၭဆီၪ့ အီၪလၧအကယးကဖးနီၪ, မွဲပလၫလဂၩလဲၪ. ယၧၩ, ၦလၧအလီၩလၩ့လၬလၩ့ ဆၧတီၩဆၧလီၩ့, ဒိၪ ဒဲထီၫ ဘဲၫၥိၭ ယမိထိးထဲၩ့တၩ့ထဲၩ့ဆၧလီၫ. 2 နကီၩ့နၥိၭနီၪ ဝီၩဝ့ၫ, ဒဲနဆဲၫ့ မၩအၥၭ ဘဲၫ ၦလၧအယဲး စဘံၭၥၪ အဆၧဖၩ့ အၥိၭနီၪ မွဲဘၪလဲၪ. 3 ယ ယဲး စဘံၭၥၪ အဆၧဖၧၩ့ လဂၩဎးတၭ, လၧၦခမျၧးလဖၪ အကျၩနီၪ အီၪဝ့ၫ နးဂၩအ့ၬ. ယမိယဲးဝ့ၫ လၧယၥၭထၪ့တၭ, ယမိယဲးထံၭဝ့ၫ လၧယၥၭခဲၩထၪ့လီၫ. အဝ့ၫၥံၪ အၥွံၪဎွံၪအၥၭ လၧယကီၩ့ယၥိၭ အလီၩ့တၭ, မၩစံၪစၪ ယကီၩ့ယၥိၭ ထီးအလူၬလီၫ. 4 အဂဲးဘဲၫယီၩ ဆၧမၩဆၧၫ့ ဆၧအၧၩ့အမုနံၩ ယဆီၫ့မီၪ့ယူၭတၭ, ယၡၩ ဘၪ ဆၧဎွ့ၩန့ထဲၩ့ဝ့ၫလဖၪ အနံၪ့ဘၪယူၭ. 5 ယယိဆၧတၭ, ဆၧမၩဆၧၩ့ ဆၧလအီၪဘၪ; တၭ ယအီၪက့ၪ ယၥၭ ထီၫမံၫထီၫမၪ လၧဆၧဒုၭအီၪခၧၫ့ ဆၧလအီၪဘၪ အကၠီၩ့နီၪလီၫ. တၭ ယစူၪဒူၪဒၪယဝ့ၫ ထိးထဲၩ့တၩ့ထဲၩ့ဆၧ လၧယဂးတၭ, ယၥၭခဲၩထၪ့ ဒုၭအီၪခၧၫ့ ယၧၩလီၫ. 6 ယယဲးလၩ့ယူၭ ၦခမျၧး လၧယၥၭထၪ့တၭ, ယဒုၭမၧၩ့ယူၭ အဝ့ၫၥံၪ လၧယၥၭခဲၩထၪ့တၭ, ယဂါလၩ့ခွံၬယူၭ အၥွံၪ လၧဂၪ့ခိၪ အဖၫ့ခိၪလီၫ. 7 ယဟိဝၩ အဆၧအဲၪ အခိးအတၩနီၪ ယမိဒုၭနၪ့ထၪ့ထဲၩ့ဝ့ၫ ဆၧစံၭထၪ့အၪ့အူၭ ယဟိဝၩနီၪ ဘဲၫ ကယဲ ဆၧလၧယဟိဝၩ မၩဝ့ၫ လၧပဂး, ဒဲအဆၧဂ့ၩဖၭဒိၪ လၧအမၩဝ့ၫ လၧအံၫစရ့လၭ အၡၩဂံၪ့ဖိၪ အဂး ဘဲၫအယၫ့ၥၭဆၧ အၥိၭ, ဒဲဘဲၫ အဆၧအဲၪ အခိးအတၩ အၪအၪလ့ၬ အၥိၭနီၪလီၫ. 8 မွဲအစံၭဝ့ၫဒၪ, အဝ့ၫၥံၪ မွဲတၡါ ယၡၩခမျၧး ယဖိၪလဖၪ လအၪ့လီၫဘၪဆၧတၭ, အခိးမွဲ အဝ့ၫဒၪ ကဲၪထၪ့ အဝ့ၫၥံၪ အဆၧထိးထဲၩ့တၩ့ထဲၩ့ဝ့ၫ လီၫ. 9 လၧအဝ့ၫၥံၪ အဆၧခိဆၧဝီၩ ထီးလူၬ အဖၧၩ့နီၪ, အဝ့ၫဒၪဘၪဆၧခိဆၧဝီၩဆ့တၭ; မူၭခိၪအၥီၫ့ လၧအအၪ့မၧၫ့လၩ့ဝ့ၫ လၧအမ့ၬယၫနီၪ ထိးထဲၩ့တၩ့ထဲၩ့ အဝ့ၫၥံၪ လၧအအဲၪဝ့ၫ ဒဲအၥၭ အီၪဝ့ၫ အကၠီၩ့တၭ, ဎွ့ၩန့ထဲၩ့ဝ့ၫ ဒဲမၩန့ဝ့ၫ ဒဲဆိၬဝ့ၫ မုနံၩ လၧဖျိၩ့ ထီးအလူၬလီၫ. 10 မွဲလါနၫ့တၭ, အဝ့ၫၥံၪ ပိၩ့ထၪ့ မၩဆၫ အၥၭမုဆံၫ့ဎံၪနီၪ; အခိးမွဲ အဝ့ၫဒၪ ကဲၪထၪ့ ကဒၩထဲၩ့ အဝ့ၫၥံၪ အဒုၪအဒၩတၭ, အနၫ့ဆါဒၪဝ့ၫ ဒုၭၥုၭထၫ့ဒုၪဒၩ အဝ့ၫၥံၪ လီၫ. 11 ထီးနီၪလဖၧၫ့မွဲ အနၫ့ထၪ့ထဲၩ့ မုနံၩ လၧဖျိၩ့လဖၪ, စမိစ့ၭ ဒဲအၡၩခမျၧးလီၫ. ၦလၧအဒုၭဂဲၫထၪ့ အဝ့ၫၥံၪ လၧမၫဆမံၭဖၧၩ့, ၦယိအၥိၪလဒီၪ့နီၪ မွဲအအီၪဝ့ၫ ခီၫခီၫလဲၪ. ၦလၧအအီၪက့ၪ အၥၭမုဆံၫ့ဎံၪ လၧအဖၧၩ့နီၪ, မွဲအအီၪခီၫခီၫလဲၪ. 12 ၦလၧအၥိၫ့ဝ့ၫ လၧစမိစ့ၭ အစူၪထွ့ၪ, ဒဲလၧအစူၪဒူၪ အစီၩ့အမၩ့ မၩထ့ဖၭ ထံၫ လၧအဝ့ၫၥံၪ အမ့ၬယၫ, ဘဲၫၥိၭ အမိမၩအမံၩ့ အဆိၩအကၠၪ လၧအဂးဒၪဝ့ၫ, 13 ၦလၧအဒုၭလ့ၩထၪ့ဝ့ၫ လၧဆၧယိၬဖၧၩ့ ဘဲၫကၥ့ၪလဒုၩ လၧၡါမုနၧၫ့ဖၫ လၧအခၪ့ လဘၪထၧၩ့ဘၪ အၥိၭနီၪ, မွဲအအီၪခီၫခီၫလဲၪ. 14 ဘဲၫချီလဒီၪ့ လ့ၩလၩ့ လၧခိၪလီၩ့ဆူၭဖၧၩ့ အၥိၭနီၪ ယဟိဝၩ အၥၭမု မိဒုၭအီၪပွံၭဝ့ၫလီၫ. နၥိၫ့ နၡၩခမျၧး ဘဲၫၥိၭ နမိမၩလၩမၩဖၩ့ နမံၩ့ အၥိၭလီၫ. 15 ယိလၩ့ လၧမူၭခိၪတၭ, ဒၪဆၧ လၧနဆၧဆံၫ့ဎံၪ, ဒဲနဆၧလၩဖၩ့ အီၪဝ့ၫအလးနီၪဆံၭ. နၥၭဆီၪ့ ဒဲနစီၩ့ဒိၪနမၩ့ဒိၪမွဲ အအီၪ ခီၫခီၫလဲၪ. နယၫ့ၥၭယၧၩ ဒဲနၥၭအီၪယၧၩနီၪ, မွဲဆၧမၩထၬဝ့ၫဆ့ဧၪ. 16 အဂဲးဘဲၫယီၩ နမွဲ ပဖါလီၫ. အဂဲးဘဲၫယီၩ စအၫဘြဟၫ့ လၥ့ၪယၫဘၪ ပၧၩတၭ, အံၫစရ့လၭ လယိၥ့ၪယၫဘၪပၧၩတၭ, နဝ့ၫဒၪ ယဟိဝၩဧ့, နမွဲပဖါ, ဆၧဎွ့ၩန့ထဲၩ့ပၧၩတၭ, နမံၩ့ အီၪဝ့ၫ အဆိၩဆိၩ အကၠၪကၠၪလီၫ. 17 ယဟိဝၩဧ့, နမိဒုၭဂၭဖျိၭပၧၩ လၧနဖၧၩ့ၥုၪ့ဖၧၩ့ၥၭ, နမိမၩနီၩ့ပၥၭ လၧပလၥၭမဲၪဘၪနၧၩနီၪ မွဲဘၪလဲၪ. ဂဲၫထဲၩ့ထဲၩ့ လၧနဎီးနၡၩ အဂး နဆၧန့ၥၫ အဆၨၩလဖၪနီၪဆံၭ. 18 နၡၩဆံၫ့ဎံၪ န့ၥၫဆၧ လဆိဖိၪလီၫ. ပဒုၪပဒၩ ယဲးလၩ့ခွံၬ နဆၧအလးဆံၫ့ဎံၪလီၫ. 19 ပဝ့ၫဒၪယီၩ ပအီၪ ခီၫလၧဖျိၩ့လၧၥၫ့လီၫ. နလပၧၩ့ဘၪ အဝ့ၫၥံၪတၭ, အဝ့ၫၥံၪ ဘၪ ဆၧကိၭထၪ့ နမံၩ့ လၧအလီၩ့အ့ၬ. 

အဲၫစ့ယၫ Isaiah 64 

1 မွဲနမၩထ့ဖၭလါ မူၭခိၪ, ဒဲဂဲၫလၩ့လါ ဘဲၫၥိၭ ခိၪလီၩ့ ထိၩ့ချိၬ မိဖံၪထၪ့ လၧနမ့ၬယၫ. 2 ဘဲၫ မ့ၪ လၧအအၪ့ ၥံၪ့မုဎဲၫ့ အၥိၭ; ဘဲၫ မ့ၪခဲၩ ဒုၭလၬထၪ့ ထံၫ အၥိၭနီၪ, ဘဲၫၥိၭ နမိဒုၭၥ့ၪယၫ နဒုၪနဒၩ လၧနမံၩ့, ဘဲၫၥိၭ ၦဆၨၩလဖၪ မိဝၭထိၬ လၧနမ့ၬယၫဆံၭ. 3 လၧနမၩ ဆၧၥၭမဲၪအလး လၧပလယိလါဘၪ အဖၧၩ့ၥၭနီၪ နဂဲၫလၩ့တၭ, ခိၪလီၩ့ ထိၩ့ချိၬ ဖံၪထၪ့ဝ့ၫ လၧနမ့ၬယၫလီၫ. 4 ခီၫလၧဂၪ့ခိၪ ကဲၪထၪ့ဝ့ၫ အခၪ့ထံၭနီၪ ၦၡၩ လနါဂၧၫ့ဘၪ, လၥ့ၪယၫဘၪ လၧအနါတၭ, အမ့ၬ လဒၪဘၪ ယွၩ လၧနဖၫ့ခိၪ လၧအမၩဆၧ ဘဲၫနီၪ, လၧၦလၧအယိလါ အဖၧၩ့ၥၭ အဂးလီၫ. 5 ၦလၧအမၩ ဆၧတီၩဆၧလီၩ့, ၦမိနၪ့ထၪ့နၧၩ လၧနဖၧၩ့ၥုၪ့ဖၧၩ့ၥၭ နဖံၭၥိၭလိၬနၥၭ လၧအဝ့ၫၥံၪ လီၫ. ယိခွါ, နၥၭခဲၩထၪ့ယူၭ, အဂဲးဘဲၫယီၩ ပမၩယူၭ ဆၧဒဲၩဘၭယူၭ; ပအီၪ လထံၪဎး လၧနဖၧၩ့တၭ, ပမိ ထီၩ့လၧဆၧထိးထဲၩ့တၩ့ထဲၩ့ပၧၩလီၫ. 6 အ့ၪမွဲ ပဝ့ၫဒၪ ထီးအလူၬယီၩ ပမၩပၥၭ ဘဲၫဆၧလဆံၫ့ဘၪ အၥိၭ တၭ, ပဆၧတီၩဆၧလီၩ့ ထီးအလူၬနီၪ မၩအၥၭ ဘဲၫဆၧအကီၩ့အၥိၭ ဘၪစံၪစၪ အၥိၭ; ပ လၩ့ယံၭပဝ့ၫ ထီးအလူၬ ဘဲၫၥံၪ့လၪ အၥိၭနီၪတၭ, ပဆၧဒဲၩဘၭ ဆိၬထၪ့ခွံၬယူၭ ပၧၩ ဘဲၫလံၩအူၪခွံၬဆၧ အၥိၭနီၪလီၫ. 7 တၭ ၦကိၭထၪ့နမံၩ့ လအီၪဘၪ, ၦထိၪဂဲၩအၥၭ ဘဲၫၥိၭ အမိဖီၪ့ထၬ နၧၩအီၪအ့ၬ. အဂဲးဘဲၫယီၩ နအီၪက့ၪၥူၪခွံၬ နမ့ၬ လၧပၧၩတၭ, နမၩဖံၪထၪ့ခွံၬပၧၩ လၧပဆၧဒဲၩဘၭ အကၠီၩ့ လီၫ. 8 အ့ၪမွဲ ဘိၩ့နဲၪ့ယီၩ ယဟိဝၩဧ့, နမွဲ ပဖါလီၫ. ပဝ့ၫဒၪယီၩ ပမွဲ ကဖံၬတၭ, နဝ့ၫဒၪ နမွဲ ၦၡၩတဲၩ့ဖၧၩ့လီၫ. တၭ ပမွဲ ဆၧလၧနမၩ လၧနစူၪ ထီးအလူၬလီၫ. 9 ထီး ၥၭခိထၪ့ ပၧၩ ဆီၪ့ဆီၪ့လ့ၬ လဂ့ၩ, ယဟိဝၩဧ့, ထီးနၪ့ထၪ့ထဲၩ့ ပဆၧဒဲၩဘၭ လၩ့ဆိၩလၩ့ကၠၪ လဂ့ၩ. ယိခွါ, ယိဆၧ ဆံၭ, ပအၪ့ကံၩ့အၪ့ယၫလါနၧၩ, ပမွဲပဝ့ၫ နၡၩခမျၧး ထီးအလူၬလီၫ. 10 နဒိၩ့ဆံၫ့ဎံၪလဖၪနီၪ ကဲၪထၪ့ ၡါမုနၧၫ့ဖၫ, ဇံအိၫ့မွဲ မံၩ့လၬၥီၪ့ကျၩ, ယရုစလံၫ့မွဲ ဆၧအီၪယူလီၫ. 11 ပဂံၪ့ဆံၫ့ဎံၪ အီၪလၧအဎံၫအလၩ ထီးပဖါၥံၪ စံၭထၪ့အၪ့အူၭနၧၩ လၧအဖၧၩ့နီၪ, မ့ၪအၪ့ခွံၬယူၭဝ့ၫယူၭ, တၭ ကယဲ ဆၧအလး လၧအဘၪပၥၭ ထီးအလူၬ ကဲၪထၪ့ ဆၧအီၪယူယူၭလီၫ. 12 လၧဆၧလဖၪနီၪ အကၠီၩ့ နမိအီၪဒၪ နဆၧ ယဟိဝၩဧ့, မွဲနမိအီၪလၩ့မါပံၭတၭ, မၩၡၪ့မၩနၭပၧၩ နၭနၭလ့ၬဆ့ဧၪ. 

အဲၫစ့ယၫ Isaiah 65 

1 ၦလၧအလအၪ့စၪ့ဘၪ ယဂဲးယကၠီၪ့တၭ, အၪ့ဎူၫ အၪ့ဎၬယၧၩ, ဒဲၦလၧအလအၪ့ဎူၫအၪ့ဎၬဘၪ ယၧၩလဖၪနီၪ ဒၪန့ယၧၩလီၫ. တၭ ယစံၭ ၦလဆၨၩ လၧဆၧလကိၭထၪ့ဘၪ လၧယမံၩ့, ယိခွါယၧၩဘီၪ; ယိခွါယၧၩဘီၪ. 2 ယ ယူၬထၪ့ ယစူၪ ၥံၫ့နံၩချီၩ့ လၧၦပိၩ့ထၪ့ဆၧ လဆၨၩ, ၦလၧအဖိၬဖၧၩ့ၥၭ အလဂ့ၩဘၪ ဘဲၫ အဆၧဆီၫ့မီၪ့ဒၪဝ့ၫ အၥိၭ, 3 ၦလဆၨၩ လၧအမၩၥၭထၪ့ဒၪ ယၧၩ လၧယမ့ၬယၫ လထံၪဎး လၧအလုထၪ့ဆၧ လၧကျိၭဖၧၩ့, ဆူၭခဲၩ ဆၧနၧၫ့မၧၫ့ လၧဆၧလုလး အၩ့ကတဲၩ အဖၫ့ခိၪ; 4 လၧအဆၧၫ့နၩ့ လၧဆၧၥွၪခိၪအကျၩ, လၧအအီၪ ၥၫ့နၩချီၩ့ လၧဆၧအိၩဖၧၩ့, လၧအအၪ့ထိၭယၪ, ဒဲဆၧလဆံၫ့ဘၪ အၥၧၫ့ အီၪဝ့ၫ လၧအဖၧၩ့ဖၧၩ့, 5 ၦလၧအစံၭ, ဆၧၫ့ထုၪ့ လစီၪ့ဒၪ, ၥုၭဘူၭနၥၭ လၧယအီၪ လဂ့ၩ, အဂဲးဘဲၫယီၩ ယဆံၫ့ဎံၪနဲၪ့ဒံၭနၧၩလီၫ. အဝ့ၫၥံၪမွဲ မ့ၪခူၪ လၧယနၫဖၧၩ့, ဒဲမ့ၪ လၧအအၪ့ခွံၬဆၧ ၥံၫ့နံၩချီၩ့လီၫ. 6 ယိခွါ, ဆၧကွ့ၭအၥၭ လၧယမ့ၬယၫ, ယ အ့ၪလဖ့ၪထဲၩ့ဘၪတၭ, ယလအီၪပွံၭဘၪ ယမိဖ့ၪထဲၩ့ဆၧ လၧအၥၭနၫၡါ အဖၧၩ့လီၫ. 7 နၥံၪ အဆၧဒဲၩဘၭ, ဒဲနၥံၪအဖါလဖၪ အဆၧဒဲၩဘၭ လဖၧၫ့ဎး လၧနၥံၪ အၥၭနၫၡါ အဖၧၩ့ ယဟိဝၩ စံၭဝ့ၫဒၪ, အဝ့ၫၥံၪ ဆူၭခဲၩ ဆၧနၧၫ့မၧၫ့ လၧခိၪလီၩ့ခိၪတၭ, အဝ့ၫၥံၪ ဒုၪဒွ့ၪယၧၩ လၧဆၧစီၩ့ခိၪ အလီၩ့လီၫ. မၩအၥၭဘဲၫနီၪတၭ, ယမိတိၪ့ဖ့ၪလၫ့ အမၩဆၧ လၧအခၪ့ထံၭနီၪ လၧအၥၭနၫၡါ အဖၧၩ့ လီၫ. 8 တၭ ယဟိဝၩ စံၭဘဲၫယီၩ, ဘဲၫစဘံၭထံၫအၥၫ့ အီၪဝ့ၫ လၧစဘံၭၥၪ အဆဲၩဖၧၩ့ အၥိၭတၭ, ၦစံၭ ထီးမၩဂၭဂီၩ့ လဂ့ၩ; အဂဲးဘဲၫယီၩ ဆၧဆိၪဂ့ၩ အီၪလၧအဖၧၩ့နီၪတၭ, ယမိမၩ ဘဲၫနီၪအၥိၭ လၧယခ့ၫယၡၩ အဂး ဘဲၫၥိၭ ယထီးမၩဂၭဂီၩ့ ထီးအလူၬ လဂ့ၩလီၫ. 9 တၭ ယမိဒုၭဂဲၫထၪ့ ဆၧအချံၫအၥၪ လၧစယၫကူၭ ဒဲဆၧန့ၥၫ ယခိၪလီၩ့ လဖျိၪ့ လၧယုဒၫတၭ, ယၡၩရွံန့ဖိၪ မိန့ၥၫဝ့ၫ တၭ, ယခ့ၫယၡၩ မိအီၪ ထီးနီၪလီၫ. 10 ၡၫရၧၫ့ မိကဲၪထၪ့ ၥိၪအဖီၩ့, ဒဲအၫခီၫ အခိၪလီၩ့ဆူၭနီၪ လၧချီခိၬလၩ့အလး, လၧယၡၩခမျၧး လၧအအၪ့ဎၬယူၭ ယၧၩအဂးနီၪလီၫ. 11 အ့ၪမွဲ နၥံၪဝ့ၫဒၪယီၩ, နၥံၪမွဲ ၦလၧအစဲၪ့ဒၪခွံၬ ယဟိဝၩ, လၧအၥၭထၪ့ ယခိၪလီၩ့ဆံၫ့ဎံၪ, လၧအတဲၩ့ဝဲၩ စပွဲခိၪ လၧဂၭ အဂးတၭ, လဲၩဎုၬ ဆၧလုအီၩ လၧမံနံၫ အဂးနီၪ, 12 ယဝံထၪ့နၬထၪ့ယူၭ နၥံၪ လၧဖၩ့ၥံၪနၭၥံၪ အဂးတၭ, နၥံၪ ထီးအလူၬ မိခိၬလၩ့ လၧဆၧမၩၥံၫ နၥံၪ အဂးလီၫ. အဂဲးဘဲၫယီၩ ယကိၭထၪ့တၭ, နၥံၪ လစံၭဆၧၫ့ဘၪ, ယချဲၩ့ဆၧတၭ နၥံၪ ခိၭနၪအ့ၬ. တၭ နၥံၪ မၩ ဆၧအၧၩ့ လၧယမ့ၬယၫတၭ, ဆၧလၧအလဘၪဘၪယၥၭနီၪ နၥံၪ ရွံန့ဝ့ၫလီၫ. 13 မၩအၥၭဘဲၫနီၪတၭ, ကဆါ ယဟိဝၩ စံၭဘဲၫယီၩ, ယိခွါ, ယခ့ၫယၡၩ မိအၪ့ဆၧနီၪ, အ့ၪမွဲ နၥံၪဝ့ၫ ဆၧမိၥၭဝံ နၥံၪအၥၭလီၫ. ယိခွါ, ယခ့ၫယၡၩ မိအီၩဆၧနီၪ, အ့ၪမွဲ နၥံၪဝ့ၫ ဆၧမိၥူၫအီၩ နၥံၪအၥၭ လၧထံၫလီၫ. ယိခွါ, ယခ့ၫယၡၩ မိၥုၪ့ဎွံၫၥၭယီၫနီၪ, အ့ၪမွဲ နၥံၪဝ့ၫ နၥံၪအမ့ၬ မိမဲလီၫ. 14 ယိခွါ, ယခ့ၫယၡၩ မိၥံၫကျံၩဆၧ လၧအၥၭမု အကၠီၩ့နီၪ; အ့ၪမွဲ နၥံၪဝ့ၫ နၥံၪ မိဂၪ့ဝ့ၫ လၧဆၧၥၭအုၭ အကၠီၩ့တၭ; မိဂၪ့ကိၭၡၭထၪ့ လၧၥုၪ့ခါၥၭလၩ့ အကၠီၩ့လီၫ. 15 တၭ နၥံၪ မိအီၪက့ၪလၩ့ထး နၥံၪအမံၩ့ လၧဆၧဆိၪအၧၩ့ အလး လၧယၡၩရွံန့ဖိၪ အဂး လီၫ. တၭ ကဆါ ယဟိဝၩ မိမၩၥံၫနၧၩတၭ, မိဖျိၬ အခ့ၫအၡၩအမံၩ့ လမံၩ့ဒၪလီၫ. 16 ၦလၧအဆိၪဂ့ၩလၩ့အၥၭ လၧခးဖၧၩ့နီၪ မိဘၪဆိၪဂ့ၩလၩ့အၥၭ လၧဆၧမွဲဆၧတီၩ အယွၩ အမ့ၬယၫလီၫ. တၭ ၦလၧအဆိၪလၩ့အၥၭ လၧခးဖၧၩ့နီၪ မိဘၪဆိၪလၩ့အၥၭ လၧဆၧမွဲဆၧတီၩ အယွၩ အမ့ၬယၫလီၫ. အဂဲးဘဲၫယီၩ ဆၧခိဆၧဝီၩ လၧအခၪ့ထံၭလဖၪနီၪ ၥၭနၪ့ခွံၬယူၭ အၥၭယူၭ; အဂဲးဘဲၫယီၩ ဆၧလဖၪနီၪ အီၪဘံၭခွံၬယူၭ လၧယမ့ၬၥၪယူၭ. 17 အဂဲးဘဲၫယီၩ, ယိခွါ, ယမၩကဲၪထၪ့ မူၭခိၪအၥၫ့ ဒဲဂၪ့ခိၪအၥၫ့တၭ, ဆၧအခၪ့ထံၭလဖၪနီၪ ဆၧလနၪ့ထၪ့ထဲၩ့ဘၪဝ့ၫတၭ, လအီၪထၪ့လၧၩ့ဘၪ လၧပၥၭခံဖၧၩ့ နီၪလီၫ. 18 အ့ၪမွဲ နၥံၪဝ့ၫဒၪယီၩ ၥုၪ့ထိၬၥၭထိၬ ဒဲၥုၪ့ဎွံၫၥၭယီၫ လၧဆၧလၧယမၩကဲၪထၪ့ဝ့ၫ အဖၧၩ့နီၪ လၩ့ဆိၩလၩ့ကၠၪဆံၭ. အဂဲးဘဲၫယီၩ, ယိခွါ, ယမၩကဲၪထၪ့ ယရုစလံၫ့ လၧဆၧၥုၪ့ဎွံၫၥၭယီၫ အလး, ဒဲအၡၩခမျၧး လၧဆၧၥုၪ့ထိၬၥၭထိၬ အလးနီၪလီၫ. 19 တၭ ယမိၥုၪ့ဎွံၫၥၭယီၫ လၧယရုစလံၫ့ အဖၧၩ့ ဒဲၥုၪ့ထိၬၥၭထိၬ လၧယၡၩခမျၧး အဖၧၩ့လီၫ. တၭ ဆၧလနါဂၧၫ့လၧၩ့ဘၪ ဆၧဂၪ့အၥီၫ, ဒဲဆၧဂၪ့ခံးဂၪ့ကိၭၡၭထၪ့အၥီၫ လၧအဖၧၩ့ မိအီၪလၧၩ့အ့ၬ. 20 ထီးနီၪ ဖိၪဆံၭ လၧအမုနံၩ လဎွ့ၩဘၪနီၪ အီၪလၧၩ့အ့ၬ, ဒဲၦၥၭၡါ လၧအနံၩအၥၫ့ လဎွ့ၩဒံၭဘၪ အီၪအ့ၬ. အဂဲးဘဲၫယီၩ ဖိၪၥၪအၥၭၡါ အနံၪ့ လယၩနီၪ မိၥံၫတၭ, ၦဆၧဒဲၩဘၭဖိၪ လၧအၥၭၡါ လယၩနီၪ မိဘၪ ဆၧဆိၪအၧၩ့ဝ့ၫလီၫ. 21 အဝ့ၫၥံၪ မိၥုၪ့ ဂံၪ့ ဒဲမိအီၪဝ့ၫ လၧအဖၧၩ့တၭ, မိၥုၪ့ စဘံၭမုအလး ဒဲမိအၪ့ ဆၧၥၪ လီၫ. 22 လမၩဘၪ ဂံၪ့ လၧၦဂူၫဂၩ အီၪဝ့ၫ လၧအဖၧၩ့တၭ, လၥုၪ့လၩ့ဘၪဆၧ လၧၦဂူၫဂၩ အၪ့ အဆၧၥၪ; အဂဲးဘဲၫယီၩ ဘဲၫ ၥံၪ့လထံၭ အမုနံၩ အၥိၭနီၪ ယၡၩခမျၧး အမုနံၩ မိအီၪဆ့လီၫ. တၭ ယၡၩရွံန့ဖိၪ မိအၪ့ အဆၧမၩ လၧအစူၪ ယံၬယံၬလီၫ. 23 မိမၩ ဆၧပျီၩပျီၩအ့ၬ. အီၪဖျဲၪဆၧ လၧအၪ့ယိၪဆၧ အဂးနီၪဆ့အ့ၬ. အဂဲးဘဲၫယီၩ အဝ့ၫၥံၪမွဲ ဆၧအချံၫအၥၪ ဘၪဆိၪဂ့ၩ လၧယဟိဝၩတၭ, အဆၨၩအဆၬ အီၪလၧအဝ့ၫၥံၪ အၥိၭလီၫ. 24 တၭ ဆၧမိမၩအၥၭ လၧအဝ့ၫၥံၪ လချုၭ ကိၭထၪ့ဒံၭဘၪ တၭ, ယမိစံၭဆၧၫ့ဆၧလီၫ. အဝ့ၫၥံၪ ကိၭထၪ့ဝ့ၫ အဘိၩ့ဘၭနီၪတၭ, ယမိခိၭနၪလီၫ. 25 ထွံၪမံၩ့ ဒဲၥိၪဖိၪ မိအၪ့ အဆၪ လစီၪ့ဎးတၭ, ဆၬလၥၧၫ့ မိအၪ့ လီခၫ့ ဘဲၫချီ အၥိၭနီၪတၭ, ဂၪ့ခိၪအမုၬ မိကဲၪထၪ့ ဂူၥံၪ အဆၧအၪ့လီၫ. ဆၧလမၩအၧၩ့ဘၪတၭ, မၩဂၭဂီၩ့ဆၧ လၧယခိၪလီၩ့ဆံၫ့ဎံၪ ထၧၫ့ဖျိၪ့ယၫ အလီၩ့ နးစီၪ့အ့ၬ, ယဟိဝၩ စံၭဝ့ၫဒၪ လီၫ. 

အဲၫစ့ယၫ Isaiah 66 

1 ယဟိဝၩ စံၭဘဲၫယီၩ, မူၭခိၪမွဲ ယလးဆီၩ့ဆီတၭ, ဂၪ့ခိၪမွဲ ယခၪ့ယဲးလၩ့အလးလီၫ. ဂံၪ့ လၧနၥံၪ မိၥုၪ့ လၧယဂးနီၪ မွဲအအီၪခီၫခီၫလဲၪ. တၭ ယအီၪပွံၭအလးနီၪ မွဲအအီၪ ခီၫခီၫလဲၪ. 2 ဆၧလဖၪနီၪ ထီးအလူၬ ယစူၪဒၪ ယဝ့ၫ မၩဝ့ၫတၭ, ဆၧလဖၪနီၪ ထီးအလူၬ အီၪယူၭ, ယဟိဝၩ စံၭဝ့ၫဒၪ, အ့ၪမွဲ ယမိယိ ၦလဂၩယီၩ, ၦလၧအၥုၪ့ဆၧၩ့ အၥၭဆၧၩ့ ဒဲအၥုၪ့ခါအၥၭလၩ့, ဒဲၥၭမဲၪ ယလူယထၫနီၪလီၫ. 3 ၦလၧအမၩၥံၫ ချီဖၫ လၧဆၧလုအလးနီၪ, မွဲၦလၧအမၩၥံၫၦၡၩ, ၦလၧအလုထၪ့ ၥိၪဖိၪနီၪ မွဲၦလၧအမၩခါခွံၬ ထွံၪအခိၬ, ၦလၧအမၩဘိၪ့ ဆၧမၩဘိၪ့ကိၪနီၪ, မွဲ ၦလၧအမၩဘိၪ့ ထိၭအၥွံၪ, ၦလၧအဆူၭခဲၩ ဆၧနၧၫ့မၧၫ့ နီၪ, မွဲၦလၧအစံၭထၪ့အၪ့အူၭ ဆၧဂၩ့လီၫ. မွဲမၬ, အဝ့ၫၥံၪ ရွံန့ယူၭ အဖၧၩ့ၥၭဒၪဝ့ၫ လဖၪယူၭ. တၭ အၥၭမုၬလၩယူၭ လၧအဆၧဘၪၥၭလိၪ အဖၧၩ့ယူၭ. 4 ယဝ့ၫဒၪယီၩ ယမိရွံန့ဆ့ အဝ့ၫၥံၪ အဆၧနၭဆၧၡၪ့တၭ, ဆၧလၧအၥၭမဲၪဝ့ၫလဖၪနီၪ ယမိဒုၭဂဲၫဘၪဝ့ၫလီၫ. အဂဲးဘဲၫယီၩ ယကိၭထၪ့တၭ, ၦလစံၭဆၧၫ့ဘၪဆၧ; ယချဲၩ့ဆၧ တၭ ၦလခိၭနၪဘၪ ဆၧ; မွဲအမၩ ဆၧအၧၩ့ လၧယမ့ၬယၫတၭ, အဝ့ၫၥံၪ ရွံန့ဆၧ လၧအလဘၪဘၪယၥၭနီၪလီၫ. 5 ခိၭနၪ ယဟိဝၩ အလူအထၫဆံၭ, ၦလၧအဝၭထိၬ လၧအလူ အကၠီၩ့ၥံၪဧ့, နၥံၪ အထၧၫ့ဖုဝဲ လၧအၥၭဂဲၫ့ နၥံၪတၭ, နၫ့ထၪ့ခွံၬ နၥံၪ လၧယမံၩ့ အကၠီၩ့ စံၭဝ့ၫဒၪ, အ့ၪမွဲ ယဟိဝၩ ဘၪ ဆၧလၩဆၧဖၩ့ဆံၭ. အ့ၪမွဲ အဝ့ၫဒၪ မိဖိးထၪ့ လၧနၥံၪ အဆၧၥုၪ့ထိၬၥၭထိၬ အဂးလီၫ. တၭ အဝ့ၫၥံၪအမ့ၬ မိမဲလီၫ. 6 ဆၧတုၩ့ထၪ့တုၩ့လၩ့အၥီၫ လၧဒိၩ့ဖၧၩ့ ဆၧၥီၫ လၧဆၧလုဂံၪ့ဖၧၩ့ မၬလဲၪ, မွဲယဟိဝၩအလူ လၧအမၩဆၧၫ့ ဆၧအၧၩ့ လၧအဒုၪအဒၩနီၪလီၫ. 7 ဇံအိၫ့ အဖိၪမုၪ အဂူၭ လချုၭ ဆၫဒံၭဘၪနီၪ အီၪဖျဲၪ ဆၧဘိၩ့ အလချုၭ ဘၪ ဆၧဂူၭဆၫဒံၭဘၪနီၪ ဖိၪၥၪခွၫ အီၪဖျဲၪဝ့ၫဒၪလီၫ. 8 မွဲ ပလၫ နါဂၧၫ့ဘၪယူၭ ဆၧဘဲၫနီၪၥိၭ လမံၩ့ လဂၩလဲၪ. မွဲပလၫ ဒၪဘၪယူၭ ဆၧဘဲၫနီၪၥိၭ လဖၪလဲၪ. ဆၧလၧဂၪ့ခိၪနီၪ ဒုၭအီၪဖျဲၪဆၧ လနံၩဎးဆ့ဧၪ. ၦလဆၨၩ မိအီၪဖျဲၪ လဖၧၫ့ဎးဆ့ဧၪ. အဂဲးဘဲၫယီၩ ထီး ဇံအိၫ့ ဘၪ ဆၧဂူၭဆၫတၭ, မိအီၪဖျဲၪန့ အဖိၪလဖၪ ချဲၫ့မၬလီၫ. 9 ယမိဒုၭဂဲၫ လၧဆၧအီၪဖျဲၪအလးတၭ, လဒုၭအီၪဖျဲၪ ဘၪဆ့ဧၪ, ယဟိဝၩ စံၭဝ့ၫဒၪ; ဆၧလၧယဒုၭကဲၪထၪ့ တၭ, လဒုၭအီၪဖျဲၪဘၪဆ့ဧၪ, နယွၩစံၭဝ့ၫဒၪ. 10 ၥုၪ့ထိၬၥၭထိၬ လၧယရုစလံၫ့ အၥိၭ, ဒဲၥုၪ့ဎွံၫၥၭယီၫဆ့ဘီၪ, ကယဲ ၦလၧအအဲၪဝ့ၫၥံၪဧ့, ကယဲ ၦလၧအၥုၪ့အုၭၥၭအုၭ လၧအၥိၭ နၥံၪဝ့ၫဧ့, ၥုၪ့ဎွံၫၥၭယီၫဎုၬ လၧအဝ့ၫၥံၪ အၥိၭဆံၭ. 11 ဘဲၫၥိၭ နၥံၪ မိအၪ့ဆူၭဆၧတၭ, ဘျဲၩအၪ့ လၧအနူ ဘၪဆဲၫ့ လၧဆၧမၩမုၬထၪ့ထဲၩ့, ဘဲၫၥိၭ နၥံၪ မိအၪ့ဆူၭန့ဆၧတၭ, ၥုၪ့ဎွံၫၥၭယီၫ လၧအလၩအဖၩ့ အလၧၫ့အဎွ့ၩလီၫ. 12 အဂဲးဘဲၫယီၩ ယဟိဝၩစံၭဝ့ၫ ဘဲၫယီၩ, ယိခွါ, ယမိဒုၭဘၪဝ့ၫ လၧဆၧမုၬဆၧဎၩ့ ဘဲၫထံၫမိၡါ အၥိၭ, ဒဲၦဆၨၩလဖၪ အလၩအဖၩ့ ဘဲၫထံၫချိၬ လၧအလုၬဘံၭဆၧ အၥိၭနီၪလီၫ. ထီးနီၪလဖၧၫ့ နၥံၪ မိအၪ့ဆူၭဆၧတၭ, ဆၧမိဆိၬ နၥံၪ လၧအယးဒံၩ့; တၭ ဆၧမိအဲၪဂါနၥံၪ လၧခၪ့လုးခိၪ အလီၩ့လီၫ. 13 ဘဲၫ ၦလၧအမိမၩမုၬထၪ့ထဲၩ့ဝ့ၫ အၥိၭနီၪ, ယဝ့ၫဒၪယီၩ ယမိမၩမုၬထၪ့ထဲၩ့ နၥံၪ ဘဲၫနီၪၥိၭတၭ, နၥံၪ မိဘၪ ဆၧမၩမုၬထၪ့ထဲၩ့ နၥံၪ လၧယရုစလံၫ့ အဖၧၩ့လီၫ. 14 နၥံၪ မိဒၪဘၪဆၧ တၭ, နၥံၪအၥၭ မိၥုၪ့ဎွံၫၥၭယီၫတၭ, နၥံၪအဎွံၪၥံၪ မိဂ့ၩထၪ့ ဘဲၫနၪ့ၥံၪမံၩ့ၥံၪ အၥိၭနီၪတၭ, ယဟိဝၩအစူၪ မိအီၪဖျီၪထၪ့ လၧအခ့ၫအၡၩ အမ့ၬယၫတၭ, မိၥၭထၪ့ဘၪ အဒုၪအဒၩနီၪလီၫ. 15 အဂဲးဘဲၫယီၩ, ယိခွါ, ယဟိဝၩ မိဂဲၫ လၧမ့ၪခဲၩ အဖၧၩ့တၭ, အလဲၪ့ မၩအၥၭ ဘဲၫလံၩ၁ဝံၭ အၥိၭ, ဘဲၫၥိၭ အမိလူၬ အၥၭထၪ့ လၧၥၭခဲၩထၪ့ အဖၧၩ့ ဒဲအဆၧအၪ့ၥီၪ့ လၧမ့ၪလၪ အကျၩလီၫ. 16 အဂဲးဘဲၫယီၩ ယဟိဝၩ မိလိၭခွး လၧဆၧဖံၭဆၧယၪ ထီးအလူၬ လၧမ့ၪ, ဒဲလၧအနၭ လဘံၪ့နီၪတၭ, ၦဘၪ ဆၧမၩၥံၫဝ့ၫ လၧယဟိဝၩနီၪ မိအီၪ အၪဂၩလီၫ. 17 ၦလၧအမၩဆံၫ့ဎံၪအၥၭ, ဒဲမၩဆံၫ့ထၪ့အၥၭ, လၧကျိၭဖၧၩ့နီၪ, အီၪလၧၦလဂၩ လၧဆၧအၥၭခံဖၧၩ့ အလးခဲၫ့, အၪ့ ထိၭယၪ, ဒဲဆၧၥၭလိၪ, ဒဲယူနီၪ, မိဂၭဂီၩ့ဝ့ၫ လစီၪ့ဎး ယဟိဝၩ စံၭဝ့ၫဒၪ. 18 တၭ ယဝ့ၫဒၪယီၩ ယ ၥ့ၪယၫ အမၩဆၧ ဒဲအဆီၫ့မီၪ့ဆၧလီၫ. အဆၧၫ့အထီဘၪ လၧယမိဒုၭအီၪကီၪ့ ကယဲ ၦဆၨၩ, ဒဲၦချဲၩ့ဆၧအချိၬ ထီးအလူၬတၭ, အဝ့ၫၥံၪ မိဂဲၫဝ့ၫတၭ, မိဒၪဘၪ ယလၩယဖၩ့လီၫ. 19 ယမိအီၪက့ၪ ဆၧအနဲၪ့ လၧအကျၩတၭ, ယမိအၪ့မၧၫ့လၩ့ ၦလၧအဂၭဖျ့ၭလဖၪ လၧၦဆၨၩလဖၪ အအီၪ, လၧတၫၡံၭ, ပၧလၭ, ဒဲလၧၭ, ၦလၧအခၭချံၪ, လၧတုဘလၭ, ဒဲယၫဝၫ့, ဒဲလၧမၫဆမံၭနဲၩ့ အီၪလၧအယဲၩ့ယိၬ လၧအလနါဂၧၫ့ဘၪ ယဂဲးတၭ, လၧအလဒၪဘၪ ယလၩယဖၩ့နီၪလီၫ. တၭ အဝ့ၫၥံၪ မိလီၩလၩ့လၬလၩ့ ယလၩယဖၩ့ လၧၦဆၨၩလဖၪနီၪ အကျၩလီၫ. 20 တၭ အဝ့ၫၥံၪ မိဂဲၫဆိၬ နၥံၪ အထၧၫ့ဖုဝဲ ထီးအလူၬ လၧဆၧမၩဘိၪ့ ယဟိဝၩ အဂး, လၧကယဲ ၦဆၨၩလဖၪ အကျၩ, အီၪလၧကၥ့ၪခိၪ ဒဲလၧလဲၪ့ဖၧၩ့, ဒဲဆၧဆူၭဖၧၩ့, ဒဲလၧကၥ့ၪလၩအခိၪ, ဒဲလၧကလအူၭ အလီၩ့နီၪ လၧယခိၪလီၩ့ဆံၫ့ဎံၪ, ယရုစလံၫ့ နီၪ, ယဟိဝၩ စံၭဝ့ၫဒၪ, ဘဲၫၦအံၫစရ့လၭ ဂဲၫဆိၬ ဆၧမၩဘိၪ့ လၧထွ့ၫဆံၫ့ဎံၪ အဖၧၩ့ လၧယဟိဝၩ အဂံၪ့ဖၧၩ့ အၥိၭနီၪလီၫ. 21 တၭ ယမိအၪ့မၩန့ဆ့ လနၩ့နၩ့ လၧအကျၩ လၧအမိကဲၪထၪ့ ၦလုဆၧ ဒဲၦလံဝဲၫဖိၪနီၪ, ယဟိဝၩ စံၭဝ့ၫဒၪ. 22 အဂဲးဘဲၫယီၩ ဘဲၫမူၭခိၪအၥၫ့, ဒဲဂၪ့ခိၪအၥၫ့ လၧယမိမၩကဲၪထၪ့ဝ့ၫ အီၪလၧယမ့ၬယၫ အၥိၭနီၪ, နၥံၪ အချံၫအၥၪ, ဒဲနၥံၪ အမံၩ့အၥၪ မိအီၪ ဘဲၫနီၪၥိၭ, ယဟိဝၩ စံၭဝ့ၫဒၪ. 23 တၭ ဆၧမိမၩအၥၭ လၧကယဲ ဆၧဖံၭဆၧယၪ ထီးအလူၬ မိဂဲၫဘိၪ့ဆၧဘၩဆၧ လၧယမ့ၬယၫ လၧလၩၥံၫအနံၩ, ဒဲမးၥံၫအနံၩ ကိၭဖၧၫ့ဒ့ၭ; ယဟိဝၩစံၭဝ့ၫဒၪ. 24 တၭ အဝ့ၫၥံၪ မိလ့ၩထၪ့ဝ့ၫတၭ, မိဒၪဘၪ ၦအစွၪ လၧအမၩမၪဘၪယၧၩလဖၪနီၪလီၫ. အဂဲးဘဲၫယီၩ အဝ့ၫၥံၪအလိၪ့ လၥံၫဘၪတၭ, မ့ၪ လလၩ့ဖံၬဘၪတၭ, အဝ့ၫၥံၪ မိကဲၪထၪ့ ဆၧၥၭလိၪ လၧကယဲ ဆၧဖံၭဆၧယၪ အမ့ၬယၫ ထီးအလူၬလီၫ.